(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΕ΄

Δευτέρα, 21 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας της Βουλευτού κ. Δ. Αυγερινοπούλου, σελ.
2. Ο Υπουργός Δικαιοσύνης στις 17.03.2022 διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί Ποινικής Ευθύνης των Υπουργών, όπως ισχύουν, ποινική δικογραφία που αφορά τον Αναπληρωτή Υπουργό Εσωτερικών κ. Στυλιανό Πέτσα, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Οικονομικών:
 i. με θέμα: «Να μην πουληθεί η Εθνική Ασφαλιστική, να προστατευθούν το δημόσιο συμφέρον και τα εργασιακά δικαιώματα», σελ.
 ii. με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων», σελ.
 iii. με θέμα: «Συνέχιση της λειτουργίας της επιχείρησης ΛΑΡΚΟ και τη διασφάλιση όλων των θέσεων εργασίας», σελ.
 iv. με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης», σελ.
 β) Προς τον Υπουργό Εσωτερικών:
 i. με θέμα: «Τα κατεπείγοντα προβλήματα των Ειδικών Σχολείων του Ρεθύμνου», σελ.
 ii. με θέμα: «Επείγουσα χρηματοδότηση για τη διάσωση του διαδημοτικού νεκροταφείου της Δυτικής Αθήνας», σελ.
 iii. με θέμα: «?Στον αέρα? οι Υπηρεσίες Δόμησης των Δήμων, στα όρια της αντοχής τους οι εργαζόμενοι», σελ.
 iv. με θέμα: «3.000 εργαζόμενοι συμβασιούχοι covid στην Αυτοδιοίκηση από ήρωες απολυμένοι», σελ.
 γ) Προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Σοβαρά ερωτήματα για την ύπαρξη ή μη ανταποκριτή της ΕΡΤ στη Μόσχα, αλλά και την κάλυψη των γεγονότων στην Ουκρανία από τη δημόσια ραδιοτηλεόραση», σελ.
 δ) Προς τον Υπουργό Υγείας:
 i. με θέμα: «Τη μόνιμη εργασιακή διασφάλιση των συμβασιούχων ορισμένου χρόνου (Σ.Ο.Χ.) στην καθαριότητα, σίτιση και φύλαξη στις δημόσιες μονάδες υγείας», σελ.
 ii. με θέμα: «Διαρκής υποβάθμιση της Πρωτοβάθμιας Φροντίδας Υγείας στο Νομό Μαγνησίας», σελ.
 iii. με θέμα: «Νέα απαγόρευση επισκεπτηρίων και αδειών στις Δομές Φιλοξενίας», σελ.
 iv. με θέμα: «Σε απόγνωση οι γονείς παιδιών της Χαλκιδικής που χρήζουν ειδικών θεραπειών, λογοθεραπείας, εργοθεραπείας, ψυχοθεραπείας και διάγνωσης», σελ.
 ε) Προς τον Υπουργό Εργασίας και Κοινωνικών Υποθέσεων, με θέμα: «Επιβεβλημένη η άμεση εισοδηματική ενίσχυση των εργαζομένων, των χαμηλοσυνταξιούχων και των ευάλωτων νοικοκυριών», σελ.
 στ) Προς τον Υπουργό Περιβάλλοντος και Ενέργειας:
 i. με θέμα: «Πάνδημη αγανάκτηση στον νομό Αιτωλοακαρνανίας για τις προσβλητικές δηλώσεις Γεωργιάδη και την επιμονή της Κυβέρνησης στην υλοποίηση του περιβαλλοντοκτόνου έργου της εκτροπής του Αχελώου», σελ.
 ii. με θέμα: «Διαχείριση απορριμμάτων, πρόστιμα και διαχρονική παθογένεια», σελ.
 iii. με θέμα: «Αδικαιολόγητες καθυστερήσεις και εμπόδια για την αναθεώρηση τμήματος του Γενικού Πολεοδομικού Σχεδίου (ΓΠΣ) Ελευσίνας στην περιοχή Καλυμπάκι», σελ.
 iv. με θέμα: «Ανεπίτρεπτη και προβληματική η προώθηση των ΑΠΕ με παραβίαση των περιβαλλοντικών κανόνων, παραθυράκια και εξαιρέσεις», σελ.
 v. με θέμα: «Προβλήματα στην εκταμίευση του προγράμματος β€Εξοικονομώ-Αυτονομώ», σελ.
 ζ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Χωρίς σχέδιο για τη δίκαιη μετάβαση από τη γούνα η κυβέρνηση οδηγεί τη Δυτική Μακεδονία σε νέα κοινωνικά τετελεσμένα και οικονομικά αδιέξοδα», σελ.
 ii. με θέμα: «Η κτηνοτροφία μας κινδυνεύει από έλλειψη ζωοτροφών και πολιτικών πρωτοβουλιών», σελ.
 iii. με θέμα: «Η εκτίναξη του κόστους παραγωγής και η ενεργειακή κρίση βάζουν θηλιά στον πρωτογενή τομέα της χώρας και υποθηκεύουν το μέλλον του», σελ.
 iv. με θέμα: «Πορεία υλοποίησης έργων αγροτικής ανάπτυξης στην Περιφερειακή Ενότητα Αργολίδας», σελ.
 v. με θέμα: « Άμεση καταβολή των ενισχύσεων στους παραγωγούς της Αιτωλοακαρνανίας», σελ.
 η) Προς τον Υπουργό Υποδομών και Μεταφορών, με θέμα: «Κίνδυνοι για τη λειτουργία και ασφάλεια των συρμών ETR470 της ΤΡΑΙΝΟΣΕ», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Εθνικό Στρατηγικό Σχέδιο Καταπολέμησης της Διαφθοράς, διατάξεις για θέματα ανθρώπινου δυναμικού και Οργανισμών Τοπικής Αυτοδιοίκησης, νομοθετικό πλαίσιο εκπαίδευσης των σπουδαστών/σπουδαστριών της Εθνικής Σχολής Δημόσιας Διοίκησης και Αυτοδιοίκησης για την ένταξη στον κλάδο Π.Ε. Επιτελικών Στελεχών, διατάξεις για την ολοκλήρωση της μεταφοράς των δασικών υπηρεσιών στο Υπουργείο Περιβάλλοντος και Ενέργειας, διατάξεις για την εφαρμογή του Εθνικού Σχεδίου Ανάκαμψης και Ανθεκτικότητας Ελλάδα 2.0, Εθνική Σύνταξη Ομογενών, και άλλες επείγουσες διατάξεις», σελ.
2. Κατάθεση σχεδίου νόμου:

Οι Υπουργοί Εξωτερικών, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων και Εσωτερικών, καθώς και οι Αναπληρωτές Υπουργοί Οικονομικών και Εσωτερικών κατέθεσαν την 18.3.2022 σχέδιο νόμου: «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη Εταιρεία «Ελληνική Εταιρεία Εξαγωγικών Πιστώσεων» και κύρωση του καταστατικού της», σελ.
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν στις 21.3.2022 πρόταση νόμου «Καταπολέμηση της λογοκλοπής και υπαγωγή στις διατάξεις του Ποινικού Κώδικα», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΑΒΔΕΛΑΣ Α., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΛΑΜΠΡΟΥΛΗΣ Γ. , σελ.
 ΛΟΒΕΡΔΟΣ Α. , σελ.
 ΤΖΟΥΦΗ Μ. , σελ.

Β. Επί των επικαίρων ερωτήσεων:
 ΑΠΟΣΤΟΛΟΥ Ε. , σελ.
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΒΟΡΙΔΗΣ Μ. , σελ.
 ΓΚΑΡΑ Α. , σελ.
 ΚΕΓΚΕΡΟΓΛΟΥ Β. , σελ.
 ΚΕΔΙΚΟΓΛΟΥ Σ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΑΜΠΡΟΥΛΗΣ Γ. , σελ.
 ΛΙΑΚΟΥΛΗ Ε. , σελ.
 ΛΟΒΕΡΔΟΣ Α. , σελ.
 ΜΑΛΑΜΑ Κ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΟΠΟΥΛΟΣ Μ. , σελ.
 ΠΑΦΙΛΗΣ Α. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΠΟΥΛΑΣ Α. , σελ.
 ΠΟΥΛΟΥ Π. , σελ.
 ΣΚΟΥΡΛΕΤΗΣ Π. , σελ.
 ΣΤΑΪΚΟΥΡΑΣ Χ. , σελ.
 ΣΤΟΛΤΙΔΗΣ Λ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΖΟΥΦΗ Μ. , σελ.
 ΤΣΑΚΛΟΓΛΟΥ Π. , σελ.
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΕ΄

Δευτέρα 21 Μαρτίου 2022

Αθήνα, σήμερα στις 21 Μαρτίου 2022, ημέρα Δευτέρα και ώρα 15.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν είκοσι πέντε επίκαιρες ερωτήσεις.

Έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Εθνικό Στρατηγικό Σχέδιο Καταπολέμησης της Διαφθοράς, διατάξεις για θέματα ανθρώπινου δυναμικού και Οργανισμών Τοπικής Αυτοδιοίκησης, νομοθετικό πλαίσιο εκπαίδευσης των σπουδαστών/σπουδαστριών της Εθνικής Σχολής Δημόσιας Διοίκησης και Αυτοδιοίκησης για την ένταξη στον κλάδο ΠΕ Επιτελικών Στελεχών, διατάξεις για την ολοκλήρωση της μεταφοράς των δασικών υπηρεσιών στο Υπουργείο Περιβάλλοντος και Ενέργειας, διατάξεις για την εφαρμογή του Εθνικού Σχεδίου Ανάκαμψης και Ανθεκτικότητας Ελλάδα 2.0, Εθνική Σύνταξη Ομογενών, και άλλες επείγουσες διατάξεις».

Επίσης, οι Υπουργοί Εξωτερικών, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων και Εσωτερικών, καθώς και οι Αναπληρωτές Υπουργοί Οικονομικών και Εσωτερικών κατέθεσαν την 18-3-2022 σχέδιο νόμου: «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη Εταιρεία «Ελληνική Εταιρεία Εξαγωγικών Πιστώσεων» και κύρωση του καταστατικού της».

Παραπέμπεται στην αρμόδια Διαρκή Επιτροπή.

Η Βουλευτής Διονυσία Θεοδώρου Αυγερινοπούλου ζητά άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς, η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πέμπτη με αριθμό 516/11-3-2022 επίκαιρη ερώτηση δεύτερου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Οικονομικών, με θέμα: «Να μην πουληθεί η «ΕΘΝΙΚΗ ΑΣΦΑΛΙΣΤΙΚΗ», να προστατευθούν το δημόσιο συμφέρον και τα εργασιακά δικαιώματα».

Θα απαντήσει ο Υπουργός Οικονομικών, κ. Χρήστος Σταϊκούρας.

Κύριε Σκουρλέτη, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, η υπόθεση της «ΕΘΝΙΚΗΣ ΑΣΦΑΛΙΣΤΙΚΗΣ» δεν είναι μια καινούργια υπόθεση. Έχει μια μακρόσυρτη, ταλαιπωρημένη προηγούμενη πορεία και θα έλεγα με τα χαρακτηριστικά ενός πολιτικού σκανδάλου, με την έννοια ότι αυτή η πώληση, με τους όρους που ολοκληρώνεται δεν εξυπηρετεί κατ’ ουδένα τρόπο την έννοια του δημόσιου συμφέροντος, μιας και μιλάμε για μια θυγατρική της Εθνικής Τράπεζας της Ελλάδος, που το δημόσιο κατέχει υψηλά ποσοστά στη μετοχική τους σύνθεση.

Γεννιούνται λοιπόν, ερωτήματα και δεν είναι η πρώτη φορά, με αφορμή αυτή την επίκαιρη, που καλείστε να απαντήσετε. Έχω καταθέσει και προηγούμενα ερωτήσεις, ρωτώντας μάλιστα ποια ήταν αυτή η εκτίμηση που οδήγησε το ΤΧΣ να κάνει την συγκεκριμένη πώληση χωρίς διαγωνισμό σε έναν μόνο αγοραστή εν κρυπτώ. Και το εν κρυπτώ έχει να κάνει με το γεγονός ότι είχα ζητήσει αυτή την εκτίμηση να έρθει και η απάντηση ήταν ότι δεν προβλέπεται από τον κανόνα, από τον νόμο του 2010 που διέπει το ΤΧΣ. Αν είναι δυνατόν, αυτοί οι οποίοι διαχειρίζονται τη μετοχική συμμετοχή του δημοσίου σε διάφορες επιχειρήσεις να μη λένε στο ελληνικό Κοινοβούλιο, στους Έλληνες πολίτες την σκοπιμότητα μιας κίνησης.

Και έρχεστε εδώ να πουλήσετε τη συγκεκριμένη ασφαλιστική εταιρεία στο 40% της λογιστικής της αξίας, όταν πρόσφατα έχουν γίνει άλλες αγοραπωλησίες στην ασφαλιστική αγορά, όπως της ΑΧΑ, η οποία κυμαίνεται στο 104% της λογιστικής αξίας της εταιρείας ή της «ΕΥΡΩΠΑΪΚΗΣ ΠΙΣΤΗΣ» που κυμαίνεται στο 135%. Κι όλα αυτά τα οποία πρέπει να μας απαντήσετε, ποια είναι η σκοπιμότητα αυτής της υπόθεσης, πάντοτε μα πάντοτε συνοδεύονται, όπως και άλλες τέτοιες κινήσεις, που δίνονται δημόσια περιουσιακά στοιχεία και επιχειρήσεις στα funds -αυτή είναι η μόδα που διέπει την οικονομική σας πολιτική πλέον- με υποβάθμιση της εργασίας. Αντί να υπάρχει μία θετική προοπτική για τους εργαζόμενους, ζουν στην ανασφάλεια και γίνονται αναλώσιμοι. Και όλα αυτά για ποιον λόγο;

Θα δεχτείτε λοιπόν, το αίτημα των εργαζομένων, που αυτή τη στιγμή δίνουν έναν μεγαλειώδη αγώνα με μία συμμετοχή, όπως πολύ καλά γνωρίζετε, σε μία μυστική ψηφοφορία, η οποία υπερέβη το 70% για επαναλαμβανόμενες κινητοποιήσεις, ζητώντας να κατοχυρωθούν μέσα από μια συλλογική σύμβαση εργασίας; Ούτε λοιπόν, το δημόσιο συμφέρον υπηρετείτε ούτε και προφανώς νοιαζόσαστε για τους εργαζόμενους.

Θα ήθελα, κύριε Υπουργέ, πραγματικά απέναντι σε αυτά τα ερωτήματα να μας απαντήσετε. Ποια είναι η σκοπιμότητα αυτού του αδιεξόδου δρόμου; Αλλιώς το συμπέρασμα είναι ένα: εξυπηρετείτε συγκεκριμένα, πολύ συγκεκριμένα οικονομικά συμφέροντα, όπως άλλωστε είναι κάτι που χαρακτηρίζει την όλη σας οικονομική πολιτική.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, θα κάνω μια σύντομη, πρόσφατη ιστορική αναδρομή, γιατί θεωρώ ότι αυτή είναι πολύ χρήσιμη και κατατοπιστική. Διάβασα με προσοχή την ερώτησή σας και κάνετε ένα άλμα από το 2014 στο 2021.

Αναρωτιέμαι, δεν έγινε τίποτα στο μεσοδιάστημα; Δεν είχατε τη δυνατότητα να αλλάξετε αποφάσεις και δεν τις αλλάξατε; Και το λέω για να μιλήσουμε για πολιτικές σκοπιμότητες που είπατε.

Αξιότιμε κύριε συνάδελφε, είμαι βέβαιος ότι γνωρίζετε, αλλά το αποποιείστε και στον προφορικό σας λόγο και στον γραπτό σας, ότι η πώληση της «ΕΘΝΙΚΗΣ ΑΣΦΑΛΙΣΤΙΚΗΣ» αποτελεί υποχρέωση της Εθνικής Τράπεζας της Ελλάδος και δέσμευση που αναλάβατε εσείς, η Ελληνική Δημοκρατία προς την Ευρωπαϊκή Επιτροπή στο πλαίσιο του πλάνου αναδιάρθρωσής της από το 2015, στις 4-12-2015.

Ορίστε η σχετική απόφαση προς τον κ. Κοτζιά. Την καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τότε, με την τρίτη αχρείαστη ανακεφαλοποίηση των τραπεζών -επί ημερών, σας θυμίζω, υπερήφανης διαπραγμάτευσης- συγκεκριμένα μεταξύ άλλων η κυβέρνηση ΣΥΡΙΖΑ ανέλαβε τη δέσμευση η Εθνική Τράπεζα της Ελλάδος να εκποιήσει έως τις 30 Ιουνίου του 2017 –αυτό λέει μέσα- όλες τις ασφαλιστικές δραστηριότητές της σε Ελλάδα, Ρουμανία και Κύπρο, με πρόβλεψη τη δυνατότητα διατήρησης ποσοστού 25% των μετοχών της, εάν ο πλειοδότης το ζητούσε.

Κρατήστε, κύριε συνάδελφε, το 25% έχει ένα ενδιαφέρον πιο κάτω. Παρ’ ότι η συμφωνία υπεγράφη 28 Ιουνίου του 2017 -ποιος κυβερνούσε τότε;- λόγω μη εκπλήρωσης από πλευράς του αντισυμβαλλομένου ορισμένων αιρέσεων, δεν κατέστη δυνατή η ολοκλήρωση της σχετικής διαδικασίας.

Συνεπώς με δεδομένο ότι η Εθνική Τράπεζα της Ελλάδος δεν ολοκλήρωσε επιτυχώς αυτές τις δεσμεύσεις, η Γενική Διεύθυνση Ανταγωνισμού της Ευρωπαϊκής Επιτροπής με νέα απόφασή της στις 10 Μαΐου του 2019 -στις 10 Μαΐου του 2019 ποιος κυβερνούσε;- δέχθηκε τροποποίηση και ολοκλήρωση της διαδικασίας μέχρι 31-12-2020, προκειμένου η τράπεζα να ολοκληρώσει εκτός άλλων το σύνολο των δεσμεύσεων αποεπένδυσης. Έχω εδώ και αυτή την απόφαση, προς κ. Γεώργιο Κατρούγκαλο, Υπουργό Εξωτερικών. Σας θυμίζει τίποτα;

Πάμε να δούμε το πιο ενδιαφέρον, όμως. Για να μιλήσουμε για ευθύνες και για σκοπιμότητες. Τι λέει αυτή η καινούργια απόφαση; Αυτή η απόφαση ανεβάζει το 75% της πώλησης στο 80%. Όχι μόνο, δηλαδή, αποδεχθήκατε το 75%, αλλά θέλατε να πουληθεί και μεγαλύτερο ποσοστό 80%.

Λέει εδώ χαρακτηριστικά, στη σελίδα 7, ότι «οι ελληνικές αρχές μας ζήτησαν να πουλήσουμε μεγαλύτερο ποσοστό της “Εθνικής Ασφαλιστικής” στο 80% από 75%». Έως πότε; Έως 31-12-2020.

Το καταθέτω και αυτό στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προτάθηκε δηλαδή η δυνατότητα διατήρησης ποσοστού 20% και όχι 25%, ακόμη χειρότερα δηλαδή, το οποίο μαζί με τις λοιπές επικαιροποιημένες δεσμεύσεις εκτιμήθηκε, από τις αρχές της Ευρωπαϊκής Επιτροπής, ότι είναι ένα επαρκές μέτρο αντιστάθμισης τυχόν πρόσθετων στρεβλώσεων του ανταγωνισμού που προκαλούνται από τι; Από την καθυστέρηση υλοποίησης αποκρατικοποίησης της «ΕΘΝΙΚΗΣ ΑΣΦΑΛΙΣΤΙΚΗΣ».

Άρα είχατε τη δυνατότητα και το 2015 και το 2019, εάν επιθυμούσατε, αν θέλατε, αυτές τις περίφημες πολιτικές σκοπιμότητες που λέτε να τις αμφισβητήσετε, να αλλάξετε τα σχέδια. Και όχι μόνο δεν αλλάξατε τα σχέδια, αλλά ζητήσατε να πουληθεί και μεγαλύτερο ποσοστό, από το 75% στο 80%. Στη δευτερολογία μου θα μιλήσω για τις απαντήσεις της Εθνικής Τράπεζας και του ΤΧΣ.

Συμπερασματικά, επί διακυβέρνησης ΣΥΡΙΖΑ, η Ελληνική Δημοκρατία ανέλαβε σειρά δεσμεύσεων, μέχρι το τέλος του 2020, μεταξύ άλλων και την επιβεβαίωση πώλησης της «ΕΘΝΙΚΗΣ ΑΣΦΑΛΙΣΤΙΚΗΣ». Είχατε τη δυνατότητα και το 2015 και το 2019 να αλλάξετε προγενέστερες αποφάσεις. Δεν το πράξατε. Τουναντίον, δεσμευτήκατε στη διάθεση πώλησης μετοχών της «ΕΘΝΙΚΗΣ ΑΣΦΑΛΙΣΤΙΚΗΣ» και μάλιστα σε μεγαλύτερο ποσοστό, όπως είπα, 80% από 75%, σε σχέση με αυτά που είχαν αποφασιστεί από προηγούμενες κυβερνήσεις. Επιχειρήσατε να εκτελέσετε το σχέδιο αναδιάρθρωσης το 2018 ανεπιτυχώς.

Θα επανέλθω στη δευτερολογία μου για το τι γίνεται σήμερα, αλλά αυτή η ιστορική αναδρομή είναι πάρα πολύ χρήσιμη, γιατί το χρονικό άλμα εδώ από τα 2014 στο 2021, στην επίκαιρη ερώτηση του κυρίου συναδέλφου έπρεπε να απαντηθεί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκουρλέτη, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, φαίνεται ότι δεν τα πάτε καλά με τον χρόνο. Δεν είστε ο τομεάρχης οικονομίας της Νέας Δημοκρατίας την εποχή της κυβέρνησης ΣΥΡΙΖΑ. Είστε ο Υπουργός Οικονομικών που έδωσε εντολή να πουληθεί με αδιαφανείς όρους η «ΕΘΝΙΚΗ ΑΣΦΑΛΙΣΤΙΚΗ». Φέρτε μας το συγκεκριμένο πόρισμα. Αφορά τα χρήματα του ελληνικού λαού. Δεν μας απαντάτε σε αυτό.

Εν πάση περιπτώσει, επικαλείστε το επιχείρημα της ανακεφαλαιοποίησης της Εθνικής Τράπεζας ως νομιμοποιητική βάση τελικά της συγκεκριμένης ιδιωτικοποίησης. Αλλά, σας ερωτώ. Βρισκόμαστε στο 2022, δεν είναι έτσι; Συντρέχουν, λοιπόν, ακόμα εκείνοι οι λόγοι κάτω από το καθεστώς των μνημονιακών δεσμεύσεων που επιβάλλουν μια τέτοια προοπτική ή πρόκειται για μια καραμπινάτη εξυπηρέτηση ενός fund; Γιατί έχετε επιλέξει την «fundoποίηση» της ελληνικής οικονομίας. Το ίδιο κάνετε και με τον ΔΕΔΔΗΕ, το ίδιο κάνετε και με τη ΔΕΗ, με funds τα οποία κοιτάζουν το βραχυπρόθεσμο κέρδος. Και δεν δείχνει καμμία δυναμική για την ελληνική οικονομία μια τέτοια προοπτική.

Το συγκεκριμένο fund γνωρίζετε ότι την ίδια ώρα που παίρνει τη μεγαλύτερη ασφαλιστική εταιρεία στη χώρα κατέχει και μια σειρά από ιδιωτικά νοσοκομεία. Και γι’ αυτό ακόμα και η Επιτροπή Ανταγωνισμού στις Βρυξέλλες φαντάζεται ότι αυτό δεν δημιουργεί όρους μιας δεσπόζουσας θέσης με ενδεχόμενη τελικά λειτουργία εις βάρος των άλλων ιδιωτικών ασφαλιστικών εταιρειών. Φαντάζεται!

Και γι’ αυτό σας ρωτάμε: Γιατί τόσο χαμηλό τίμημα; Δεν απαντήσατε. Γιατί, λοιπόν, μόνο στο 40% της λογιστικής της αξίας; Γιατί δε μας δίνετε την έκθεση; Και δεν μας απαντήσατε καθόλου γιατί δεν ενδιαφέρεστε για τους εργαζόμενους. Τι είναι οι εργαζόμενοι τελικά;

Μάλιστα, κάνατε και μια δήλωση για μια επενδυτική βαθμίδα, την οποία δεν την κερδίσαμε. Δεν την κερδίσαμε. Άλλα μας λέγατε προ ημερών στη Βουλή. Μιλάτε για την ελληνική οικονομία που δείχνει δυναμισμό. Πού είναι αυτός ο δυναμισμός; Με τα funds τα οποία αυτή τη στιγμή κοιτάνε επενδυτικές ευκαιρίες από εδώ και από εκεί, δεν φέρουν τεχνογνωσία και ανά πάσα στιγμή στο ορατό μέλλον ή σε ένα μεσοπρόθεσμο διάστημα μπορούν να φύγουν και να δημιουργήσουν ένα τεράστιο κενό στην πορεία της ελληνικής οικονομίας;

Εν πάση περιπτώσει, δεν έχετε να πείτε τίποτα μα τίποτα στους εργαζόμενους; Και ποια είναι για εσάς η έννοια της κοινωνικής ειρήνης; Αν θα πρέπει να υπάρχει. Γιατί δεν δημιουργείτε τουλάχιστον το δικό σας σχέδιο;

Επαναλαμβάνω, δεν δεχθήκατε την προοπτική του να μπει στο χρηματιστήριο η εταιρεία και αναφέρεστε στο τι έγινε το 2017 και το 2018. Άστοχο. Σήμερα, λοιπόν, εσείς κινείστε με βάση τις μνημονιακές δεσμεύσεις του 2017 και του 2018; Πείτε το μας τότε. Πείτε μας ότι είστε συνεχιστές αυτής της λογικής, της πιο σκληρής μνημονιακής λογικής, η οποία έχει ταξικό πρόσημο και απεχθάνεται τα δικαιώματα των εργαζομένων.

Θα πυροδοτήσετε μία ένταση η οποία ήδη είναι σε εξέλιξη; Διότι τις δικές σας εντολές ακολουθεί. Το 2021 δική σας ήταν η εντολή προς την Εθνική Τράπεζα να πουληθεί με συγκεκριμένο τρόπο η «ΕΘΝΙΚΗ ΑΣΦΑΛΙΣΤΙΚΗ».

Γι’ αυτά όλα δεν λέτε τίποτα και ως συνήθως νομίζετε ότι είστε αντιπολίτευση. Δεν είστε αντιπολίτευση. Θα γίνετε αντιπολίτευση! Το είπε άλλωστε ο κ. Πέτσας -και ολοκληρώνω- διότι ο άνθρωπος είπε ότι «θα μας τιμωρήσει ο λαός με αυτά που κάνουμε». Το καταλαβαίνω. Γι’ αυτό πήρατε την οποιαδήποτε μικρή σκέψη είχατε για δύο-τρεις μέρες για εκλογές τον Μάιο. Εντάξει, αλλά δεν θα πάει μακριά. Τον λογαριασμό στο τέλος θα τον πληρώσετε εσείς και θα είναι ακριβός λογαριασμός, θα είναι η συντριβή σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το γεγονός ότι σε μια συγκεκριμένη ερώτηση αναφέρεστε στον μισό χρόνο σας σε θέματα εκτός της ερώτησης προδίδει συνήθως ένδεια επιχειρημάτων.

Είπατε για επενδυτική βαθμίδα. Κύριε Σκουρλέτη, τα έχετε μπερδέψει. Άλλο επενδυτική αναβάθμιση και άλλο επενδυτική βαθμίδα. Επειδή αυτή η Κυβέρνηση είναι διαυγής και εγώ είμαι απολύτως συνεπής στις πράξεις μου και τα λόγια μου, σας προκαλώ και σας προσκαλώ να δείτε δημόσια την παρουσίασή μου στο Υπουργικό Συμβούλιο που λέει ότι ο στόχος της επίτευξης επενδυτικής βαθμίδας είναι το 2023.

Επενδυτική αναβάθμιση είχαμε την Παρασκευή. Κι αυτή η Κυβέρνηση εν μέσω κρίσεων έχει μόνο αναβαθμίσεις, όταν επί ημερών σας είχαμε υποβαθμίσεις, ειδικά την περίοδο της «ηρωικής διαπραγμάτευσης». Ή δεν κυβερνούσατε εσείς τότε; Γιατί μου κουνάτε το χέρι αρνητικά. Ξεχνάτε τις υποβαθμίσεις;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχετε δει τις δικές σας προηγούμενες;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μόνο αναβαθμίσεις από τη σημερινή Κυβέρνηση.

Δεύτερη παρατήρηση. Το Υπουργείο Οικονομικών και ο Υπουργός Οικονομικών δεν έδωσε καμμία εντολή.

Και τρίτη παρατήρηση. Αναλάβατε δεσμεύσεις της Ελληνικής Δημοκρατίας, κύριε Σκουρλέτη, όχι του ΣΥΡΙΖΑ. Τα κείμενα που κατέθεσα και τα οποία έλειπαν από την ερώτηση σας, όχι τυχαία, έχουν υπογραφές Υπουργών της κυβέρνησής σας. Αναλάβατε δεσμεύσεις εκ μέρους της Ελληνικής Δημοκρατίας και οι δεσμεύσεις είχαν συγκεκριμένο χρονοδιάγραμμα, τέλος του 2020, απέναντι στην Ευρωπαϊκή Επιτροπή Ανταγωνισμού.

Επί της ουσίας τώρα. Σύμφωνα με τη Διοίκηση της Εθνικής Τράπεζας της Ελλάδος, η τράπεζα διενήργησε διεθνή διαδικασία δημοπράτησης με στόχο την επίτευξη της επωφελέστερης έκβασης για την τράπεζα και τους μετόχους της. Ακολουθήθηκε διαδικασία σύμφωνα με την εγκεκριμένη και ισχύουσα πολιτική αποεπενδύσεων της τράπεζας, όπως είχε οριστεί επί διακυβέρνησης ΣΥΡΙΖΑ.

Σύμφωνα με τις προβλέψεις αυτές, εξειδικευμένοι χρηματοοικονομικοί, νομικοί και τεχνικοί σύμβουλοι, όπως έγινε και το 2017, όπως έγινε και το 2018, με μεγάλη εμπειρία στην παροχή σχετικών υπηρεσιών, συνέδραμαν την τράπεζα στην προετοιμασία της συναλλαγής, τον σχεδιασμό και τη διαχείριση της διαδικασίας πώλησης, την αξιολόγηση των προσφορών και της διαπραγματεύσεις με τους ενδιαφερόμενους επενδυτές.

Ως τελικό βήμα της εν λόγω διαδικασίας, πριν την έγκριση της συναλλαγής από το διοικητικό συμβούλιο της τράπεζας και τη γενική συνέλευση των μετόχων της τράπεζας, περιλαμβάνεται η αξιολόγηση από εξειδικευμένο χρηματοοικονομικό σύμβουλο του εύλογου του τιμήματος. Η διαδικασία πώλησης ξεκίνησε τον Οκτώβριο του 2019. Άλλωστε, είχαμε αναλάβει τις δεσμεύσεις, όπως είπα, από εσάς να έχουμε ολοκληρώσει μέχρι το 2020. Εξαιτίας, όμως, των δυσμενών συνθηκών που προκάλεσε παγκοσμίως πανδημία η μοναδική δεσμευτική προσφορά υποβλήθηκε τελικώς αναθεωρημένη στις 11 Σεπτεμβρίου του 2020.

Συμφωνία αγοραπωλησίας υπεγράφη στις 26 Μαρτίου του 2021. Όπως ήδη ανέφερα η ολοκλήρωση της συναλλαγής τελεί υπό συγκεκριμένες και συμφωνημένης της σύμβασης αγοραπωλησίας αίρεσης με τα μέρη και τους συμβούλους αυτών να βρίσκονται σε μεταξύ τους συνεργασία, καθώς και σε επαφή με τις αρμόδιες εποπτικές αρχές, ώστε το συντομότερο δυνατόν οι εν λόγω αιρέσεις να έχουν πληρωθεί.

Εύλογα, σωστά, αναρωτιέστε για τον ρόλο του Ταμείου Χρηματοπιστωτικής Σταθερότητας. Γιατί η Εθνική Τράπεζα έχει και μετόχους, έχει και ιδιώτες μετόχους. Δεν ξέρω πώς εννοείτε εσείς τις παρεμβάσεις και τις εντολές σε μία εταιρεία που είναι εισηγμένη στο χρηματιστήριο. Αυτά σε άλλες εποχές ή σε αυτά που ίσως οραματίζεστε.

Σύμφωνα με ενημέρωση, συνεπώς, που ζητήθηκε από το Ταμείο Χρηματοπιστωτικής Σταθερότητας προκειμένου αυτό να αποφασίσει να παράσχει τη συναίνεσή του για την πώληση της «ΕΘΝΙΚΗΣ ΑΣΦΑΛΙΣΤΙΚΗΣ», το ταμείο ζήτησε και έλαβε, όπως ορίζεται από την αντίστοιχη πολιτική του, όπως νομοθετήθηκε πράγματι από το 2010 και δεν άλλαξε την περίοδο 2015-2019, εκθέσεις από διεθνείς και εγχώριους ανεξάρτητους χρηματοοικονομικούς συμβούλους αναγνωρισμένου κύρους, σχετικά με την εκτίμηση επί της αξίας της «ΕΘΝΙΚΗΣ ΑΣΦΑΛΙΣΤΙΚΗΣ», το εύλογο του τιμήματος πώλησης των μετοχών της και την ορθότητα της διαδικασίας που ακολουθήθηκε.

Το ταμείο, προτού προβεί στην παροχή της συναίνεσής του, ζήτησε και έλαβε και γνωματεύσεις από αναγνωρισμένα νομικά γραφεία στην Ελλάδα και στο εξωτερικό, καθώς και από διεθνή ελεγκτικό όργανο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πού είναι αυτά, κύριε Υπουργέ; Γιατί δεν τα καταθέτετε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τέλος, είναι προφανές ότι ζητήματα που έχουν ως αντικείμενο μελλοντικούς σχεδιασμούς σχετίζονται με τον αγοραστή.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την έκτη με αριθμό 519/13-3-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών Κινήματος Αλλαγής κ. Ανδρέα Λοβέρδου προς τον Υπουργό Οικονομικών, με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων».

Κύριε Λοβέρδο, έχετε τον λόγο για την πρωτολογία σας.

**ΑΝΔΡΕΑΣ ΛΟΒΕΡΔΟΣ:** Να βγάλω την μάσκα, κύριε Πρόεδρε; Είμαι μακριά από τους συναδέλφους.

**ΠΡΟΕΔΡΕΥΩΝ (Γεώργιος Λαμπρούλης):** Ναι, βγάλτε την. Δεν είναι στην εμβέλεια.

Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, πριν από περίπου ένα μήνα στις 14 Φεβρουαρίου του τρέχοντος με ένα κείμενό μου στα «ΝΕΑ» κατέγραφα το πώς έχει η κατάσταση σε τρεις πολύ βασικούς για την εθνική οικονομία και για τους πολίτες αριθμούς. Πρώτα απ’ όλα στο δημόσιο χρέος που αισίως έχει φτάσει το τρίτο τρίμηνο του 2021 στα 357,3 δισεκατομμύρια ευρώ. Αν δεν κάνω λάθος συνυπολογισμένης και της ανάπτυξης πρέπει να είμαστε γύρω στο 200%, τόσο πρέπει να είναι o λόγος του δημοσίου χρέους με το Ακαθάριστο Εγχώριο Προϊόν. Ταυτόχρονα πληροφορούμαστε εγκύρως και από την Εθνική Στατιστική Αρχή ότι το έτος 2021 κλείνει με πρωτογενές έλλειμμα 6% και το ισοζύγιο των συναλλαγών μας, εισαγωγές-εξαγωγές, επιβαρύνεται. Ο αριθμός μου εδώ δεν είναι απολύτως ακριβής. Κατέγραψα 24 δισ. με αύξηση της κατανάλωσης και των εισαγωγών το 2021. Άρα και αυτός ο δείκτης βαδίζει αρνητικά.

Η ερώτησή μου έχει δύο σκέλη. Το πρώτο σκέλος σχετίζεται με τις δικές σας ανησυχίες. Δηλαδή, με το πώς βλέπετε την αλματώδη αύξηση του δημοσίου χρέους. Και το δεύτερο ερώτημά μου σχετίζεται με μια παλαιότερη εξαγγελία σας αλλά και από τα τέλη Φεβρουαρίου με μια απόφαση των Υπουργών της Ευρωζώνης να χαιρετίσουν την εκ μέρους της Ελλάδας προαγορά και προεξόφληση δύο δανείων μας προς το ΔΝΤ για τα έτη 2023-2024 και για τα δάνεια, τα λεγόμενα, GLF, δηλαδή από κράτη-μέλη της Ευρωζώνης για το έτος 2023.

Εδώ προκύπτουν μία σειρά από ερωτήματα ως προς το δεύτερο σκέλος της ερώτησης μου. Αυτές οι πρόωρες εξαγορές γίνονται επειδή θα μας συμφέρει αυτό οικονομικά; Και αν μας συμφέρει οικονομικά η πρόωρη εξαγορά, γιατί δεν έγινε τον Ιούνιο που τα spreads ήταν πολύ πιο χαμηλά; Γιατί, αναρωτιέται κανείς, πώς θα βρει η Ελλάδα τα χρήματα να κάνει αυτές τις πρόωρες εξοφλήσεις; Θα αντλήσει από τα διαθέσιμα ή θα βγει στις αγορές; Αν βγει στις αγορές τώρα, η κατάσταση δεν είναι τόσο ευνοϊκή. Μπορεί η Ευρωπαϊκή Κεντρική Τράπεζα να στηρίζει και για φέτος ίσως και για του χρόνου την Ελλάδα, αλλά οι αγορές βλέπουν την άνοδο spreads, που γίνεται βαθμιαία αλλά σαφής.

Θα ήθελα να μου πείτε -αυτό είναι το δεύτερο σκέλος της ερώτησής μας- γιατί μας συμφέρει η προεξόφληση των δανείων; Γίνεται για συμβολικούς λόγους; Αν γίνεται για συμβολικούς λόγους ειδικά προς το ΔΝΤ –ήμουν ο πρώτος που πρότεινα το 2011 τα χρέη μας στο ΔΝΤ να προεξοφληθούν- τι συμβολική αξία έχει να προεξοφλείς κάτι που λήγει σε ενάμιση χρόνο;

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, εξαιρετικά υπεύθυνη επίκαιρη ερώτηση. Θα μου επιτρέψετε στην πρώτη τοποθέτησή μου να μιλήσω για την ανησυχία για την εξέλιξη της πορείας του δημοσίου χρέους. Μη μου πείτε ότι απέφυγα το δεύτερο ερώτημα, απλά για λόγους χρόνου η δεύτερη προσέγγισή μου θα είναι πάνω στο θέμα των GLF και του ΔΝΤ.

Κύριε συνάδελφε, το δημόσιο χρέος της χώρας εδώ και δεκαετίες είναι υψηλό. Μέσα στην υγειονομική κρίση αυτό αυξήθηκε, όπως αυξήθηκε και σε ολόκληρη την Ευρωπαϊκή Ένωση. Συγκεκριμένα το δημόσιο χρέος στην Ευρωζώνη έχει αυξηθεί κατά 12% με 14% του ΑΕΠ εξαιτίας πανδημίας και κυμαίνεται περίπου στο 100% του ΑΕΠ. Γι’ αυτό και υπάρχει συζήτηση σε ευρωπαϊκό επίπεδο για την ανάγκη βιωσιμότητας του δημοσίου χρέους μεσομακροπρόθεσμα. Στην Ελλάδα διεθνείς οίκοι, θεσμοί και φορείς όχι μόνο εγχώριοι αλλά κυρίως διεθνείς χαρακτηρίζουν το ελληνικό δημόσιο χρέος παρά το ύψος του, βιώσιμο και αυτό για μια σειρά από λόγους.

Πρώτος λόγος: Οι παράμετροι του ελληνικού δημοσίου χρέους είναι ευνοϊκές. Κύριε συνάδελφε, η μέση σταθμική διάρκεια είναι άνω των είκοσι ετών. Η μέση σταθμική διάρκεια ανατιμολόγησης είναι άνω των δεκαεννέα ετών. Το ποσοστό κυμαινόμενου χρέους είναι κάτω του 2% και το χρέος σε ξένο νόμισμα είναι κάτω του 1%. Το προφίλ του ελληνικού χρέους συνεπώς έχει ιδιαίτερα θετικά χαρακτηριστικά που το καθιστούν βιώσιμο.

Δεύτερον, οι μικτές χρηματοδοτικές ανάγκες -βασικός δείκτης αξιολόγησης βιωσιμότητας του δημοσίου χρέους- είναι χαμηλές. Υπενθυμίζω πως ορίζεται η βιωσιμότητα του δημοσίου χρέους. Χρέος -απόλυτος αριθμός- ως ποσοστό του ΑΕΠ και οι ετήσιες χρηματοδοτικές ανάγκες ως ποσοστό του ΑΕΠ.

Θα κάνω μια αναγωγή σε έναν πολίτη που χρωστάει σε μια τράπεζα. Τι θέλει; Θέλει όσο μπορεί να πληρώνει λιγότερα, όσο μπορεί να πληρώνει σε μεγαλύτερο χρονικό διάστημα με χαμηλό επιτόκιο. Αυτές οι ετήσιες χρηματοδοτικές ανάγκες θα κυμανθούν κατά μέσο όρο στο 10% του ΑΕΠ έως το 2060, από τα χαμηλότερα ποσοστά σε ευρωπαϊκό επίπεδο.

Τρίτη παρατήρηση: Οι δαπάνες εξυπηρέτησης τόκων είναι σταθερά χαμηλές. Το μέσο σταθμικό ονομαστικό επιτόκιο είναι περίπου 1,4%. Και τέταρτο διακριτό επιχείρημα είναι ότι τα ταμειακά διαθέσιμα της χώρας διατηρούνται σε υψηλά, ασφαλή επίπεδα. Συγκεκριμένα αυτά σήμερα διαμορφώνονται περίπου στα 40 δισεκατομμύρια ευρώ, από τα υψηλότερα ποσά ως ποσοστό του ΑΕΠ πανευρωπαϊκά. Αυτό είναι το αποτέλεσμα της συνετής δημοσιονομικής πολιτικής και της έξυπνης και διορατικής εκδοτικής στρατηγικής του Υπουργείου Οικονομικών και του ΟΔΔΗΧ. Συνιστά ένα ασφαλές πλαίσιο για τη μεσοπρόθεσμη και μακροπρόθεσμη βιωσιμότητα του δημοσίου χρέους.

Σε κάθε περίπτωση όμως, πέραν αυτών των ιδιαίτερων χαρακτηριστικών και γνωρίσματων του ελληνικού δημοσίου χρέους, η αποκλιμάκωση του, που πρέπει να γίνει, θα γίνει μέσω της ισχυρής ανάκαμψης και της βιώσιμης ανάπτυξης της ελληνικής οικονομίας, όπως ήδη επιτυγχάνεται από το 2021, όσο και μέσα από τη σταδιακή επίτευξη δημοσιονομικής ισορροπίας και την υλοποίηση ρεαλιστικών πρωτογενών πλεονασμάτων, λαμβάνοντας, όμως, φυσικά υπ’ όψιν την ανάγκη επιτυχούς αντιμετώπισης των πολλών διαδοχικών και παράλληλων εξωγενών κρίσεων, όπως μέχρι σήμερα γίνεται.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, το προφίλ του ελληνικού χρέους το ξέρω πολύ καλά. Έχετε πράγματι δίκιο όταν λέτε ότι το ίδιο το προφίλ, από μόνο του, εγγυάται τη διαφορετικότητά του σε σχέση με το δημόσιο χρέος άλλων χωρών που προέρχεται από τις αγορές. Είμαι γνώστης αυτής της υπόθεσης για έναν λόγο παραπάνω πέραν της δημόσιας ενημέρωσης, διότι ήμουν παρών σε όλες τις κρίσιμες φάσεις που η χώρα, ευτυχώς, δανείστηκε από τους ευρωπαϊκούς θεσμούς και από τα κράτη-μέλη. Συνεπώς το θέμα μου δεν προκύπτει από άγνοιες, αντίθετα, είμαι απολύτως ενημερωμένος.

Ωστόσο το προφίλ του δημοσίου χρέους δεν σημαίνει ότι μας απαλλάσσει από ανησυχίες και από έγνοιες. Διότι τα κεφάλαια αυτά όσο περνάει ο καιρός, διότι όλα αυτά υπόκεινται σε προθεσμίες τις οποίες και αναφέρατε, θα διαφοροποιούνται ως προς την πηγή της προέλευσής τους, γιατί η χώρα θα συνεχίζει να δανείζεται. Παράγει ελλείμματα ακόμα και θα συνεχίσει να δανείζεται και θα διαμορφώνεται ένα διαφορετικό προφίλ του δημοσίου χρέους, κάτι, που ξαναλέω ότι, οι αγορές το παρακολουθούν. Εξ ού και τα spreads ανεβαίνουν και η εκάστοτε τιμή τους είναι γνωστή σε όλους τους Βουλευτές. Οφείλουμε να είμαστε ενημερωμένοι γιατί σε όλους τους Βουλευτές διατίθενται οι σχετικές πληροφορίες.

Στη δευτερολογία μου προσθέτω και θέλω να απαντήσετε συνολικά, αφού θα απαντήσετε για τις προεξοφλήσεις συνολικά στη δική σας δευτερολογία, για το εξής: Το 2018 έγινε μία σύμβαση ανταλλαγής επιτοκίων με την οποία η Ελλάδα άλλαξε το επιτόκιο των χρεών της από το κυμαινόμενο αρνητικό επιτόκιο του -0,30% στο σταθερό και μη μεταβαλλόμενο επιτόκιο του +0,95.

Η διαφορά είναι μεγάλη. Από το -0,30 στο +0,95 είμαστε πολύ μακριά. Εσείς, εάν θυμάμαι καλά, κάποια στιγμή στη Βουλή την ενέργεια αυτή του 2018 την είχατε εκτιμήσει ως εθνικώς συμφέρουσα. Κι επειδή ξέρω πόση ακρίβεια έχετε στους αριθμούς, θέλω να μου πείτε πώς θα είχαν μέχρι τώρα προχωρήσει οι εξοφλήσεις χρεών μας με το επιτόκιο κυμαινόμενο, χωρίς την αλλαγή του και πόσο επιβαρύνεται η χώρα με την αλλαγή του επιτοκίου μέσα από εκείνη τη σύμβαση ανταλλαγής επιτοκίων με την οποία το επιτόκιο άλλαξε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, θέλω να μου πείτε, επειδή υπάρχουν διαφορετικές αναγνώσεις της κίνησης για προεξόφληση δανείων GLF και ΔΝΤ, εάν είναι σίγουρο ότι η Ελλάδα έχει όφελος. Υπάρχει κάποια πέναλτι για την προεξόφληση; Ποιος είναι ο τελικώς ωφελημένος; Είμαστε εμείς ο τελικώς ωφελημένος;

Θα σας παρακαλούσα στην απάντησή σας με βάση τους αριθμούς που διαθέτετε να είστε πάρα πολύ ακριβής, για να ξέρει η Εθνική Αντιπροσωπεία πώς ακριβώς γίνονται αυτές οι ενέργειες, ποιο είναι το όφελος για τη χώρα μας ή εάν υπάρχει ζημία, γιατί εάν υπάρχει ζημία πρέπει να το ξαναδείτε. Θα σας παρακαλούσα ιδιαιτέρως να είστε ακριβής στους αριθμούς.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, νομίζω ότι στην πρωτολογία μου προκειμένου να στοιχειοθετήσω την επιχειρηματολογία μου για το δημόσιο χρέος, ήμουν πολύ ακριβής στους αριθμούς και τα στοιχεία σε ό,τι αφορά το προφίλ του χρέους, τις ετήσιες χρηματοδοτικές ανάγκες, αλλά και τα ταμειακά διαθέσιμα. Αυτά είναι τα τρία κρίσιμα μεγέθη που πρέπει κάποιος να αξιολογεί και να παρακολουθεί συστηματικά επ’ ωφελεία της ελληνικής οικονομίας και της κοινωνίας.

Η δεύτερη παρατήρηση είναι η εξής: Είπατε ότι ανεβαίνουν τα spreads. Τα spreads δεν ανεβαίνουν μόνο στην Ελλάδα. Ανεβαίνουν παντού. Και ανεβαίνει και το κόστος δανεισμού.

**ΑΝΔΡΕΑΣ ΛΟΒΕΡΔΟΣ:** Περισσότερο εδώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πράγματι, στην Ελλάδα ανεβαίνουν περισσότερο τα spreads, γιατί η Ελλάδα δεν είναι σε επενδυτική βαθμίδα.

Συνεπώς, όπως αποδεικνύουν όλες οι μελέτες –πρόσφατα έχουν γίνει αντίστοιχες από την Τράπεζα της Ελλάδος- όταν μια χώρα δεν είναι σε επενδυτική βαθμίδα, τότε αυξάνει περισσότερο το κόστος δανεισμού της, γιατί στρέφονται οι επενδυτές στα ασφαλή καταφύγια και έτσι διευρύνεται η απόσταση. Αυτό αποδεικνύει τη διορατικότητα της εκδοτικής στρατηγικής μας, όταν βγήκαμε στις αγορές έγκαιρα φέτος και δανειστήκαμε 3 δισεκατομμύρια ευρώ με πολύ χαμηλότερο κόστος απ’ ό,τι σήμερα, γιατί ξέραμε πώς θα εξελιχθεί η κατάσταση. Δεν εννοώ, προφανώς, την εισβολή της Ρωσίας στην Ουκρανία, αλλά τη νομισματική πολιτική το επόμενο χρονικό διάστημα.

Σε συγκεκριμένα θέματα που μου θέσατε εκτός της ερώτησής σας, δεν έχω πρόχειρους αριθμούς και ξέρετε ότι εδώ στο ελληνικό Κοινοβούλιο θέλω να τοποθετούμαι με πληρότητα στους αριθμούς. Άρα, αν μπορείτε, κάντε μου ένα συμπληρωματικό ερώτημα για το 2018, για να επανέλθω με πολύ συγκεκριμένα στοιχεία.

Πάω, συνεπώς, στα GLF και στο ΔΝΤ. Πράγματι, στις 25 Φεβρουαρίου η Ελλάδα εν μέσω αυξημένης παγκόσμιας αβεβαιότητας και ανασφάλειας έκανε ένα σημαντικό βήμα ισχυροποίησης και αυτοπεποίθησής της. Οι Υπουργοί Οικονομικών της Ευρωζώνης εγκρίναμε -με πολύ θετικά σχόλια απ’ όλους- την πρόωρη αποπληρωμή του υπολοίπου των δανείων που είχε λάβει η χώρα μας από το Διεθνές Νομισματικό Ταμείο, καθώς και την πρόωρη εξόφληση μέρους των διμερών δανείων της Ελλάδος με κράτη-μέλη της Ευρωπαϊκής Ένωσης.

Με αυτή την τρίτη προεξόφληση του ΔΝΤ, η Ελλάδα αποπληρώνει δύο χρόνια πριν από τη λήξη της το σύνολο των οφειλών της προς το Ταμείο ύψους 8,2 δισεκατομμυρίων ευρώ, προεξόφληση που η κυβέρνηση της Νέας Δημοκρατίας ξεκίνησε τον Νοέμβριο του 2010, συνέχισε τον Μάρτιο του 2021 και ολοκληρώνει σε λιγότερο από δυόμισι χρόνια, την άνοιξη του 2022.

Πρόκειται, κύριε συνάδελφε –και είναι εύλογος ο προβληματισμός σας- για μια πολύ θετική εξέλιξη με υψηλή συμβολική αξία, αλλά και ουσιαστικό όφελος για τη χώρα μας.

Επιτυγχάνεται η βέλτιστη αξιοποίηση των ταμειακών διαθεσίμων της χώρας, του ελληνικού δημοσίου, δηλαδή. Επιτυγχάνεται η περαιτέρω μείωση του επιτοκιακού και του συναλλαγματικού κινδύνου. Επιτυγχάνεται η μείωση του κινδύνου αναχρηματοδότησης βραχυπρόθεσμα. Βελτιώνονται οι βασικοί δείκτες βιωσιμότητας του δημοσίου χρέους, όπως είναι ο δείκτης ετήσιων μεικτών χρηματοδοτικών αναγκών ως ποσοστό του ΑΕΠ και ο λόγος χρέους προς ΑΕΠ. Διασφαλίζεται ταμειακό όφελος ύψους 56 εκατομμυρίων ευρώ, που προκύπτει από τη διαφορά του υφιστάμενου κόστους εξυπηρέτησης των δανείων αυτών και του εναλλακτικού κόστους νέου δανεισμού του ελληνικού δημοσίου από τις αγορές για αντίστοιχης διάρκειας.

Έτσι -και αυτό που θα σας πω νομίζω ότι είναι ουσιώδες- το συνολικό όφελος των τριών προεξοφλήσεων του Διεθνούς Νομισματικού Ταμείου διαμορφώνεται στα 230 εκατομμύρια ευρώ. Αυτό το όφελος αξιοποιείται από την Κυβέρνηση για τη στήριξη νοικοκυριών και επιχειρήσεων, κυρίως των πιο ευάλωτων συμπατριωτών μας.

Θα το πω πολύ απλά, κύριε συνάδελφε, το γνωρίζετε, αλλά για να το ακούσουν και οι πολίτες. Χρησιμοποιούμε πόρους από τα ταμειακά διαθέσιμα, τους οποίους αντλήσαμε με εξαιρετικά χαμηλό κόστος δανεισμού και αποπληρώνουμε δάνειο με υψηλότερο κόστος. Αυτό δεν έχει δημοσιονομικό κόστος. Τουναντίον, έχει δημοσιονομική ωφέλεια, γιατί πληρώνουμε λιγότερους τόκους απ’ ό,τι θα πληρώναμε και οι λιγότεροι τόκοι, που είναι δημοσιονομικό μέγεθος, αξιοποιούνται από την πολιτεία για να βοηθήσουμε νοικοκυριά και επιχειρήσεις σε αυτή τη συγκυρία. Άρα έχει μόνο όφελος για την ελληνική κοινωνία και οικονομία.

Επιπλέον, είναι σημαντικό ότι και αυτή η πρόωρη αποπληρωμή αναμένεται να εκληφθεί, όπως άλλωστε συνέβη και με τις προηγούμενες αντίστοιχες, ως ένα πολύ θετικό γεγονός, αναφορικά με το αξιόχρεο του ελληνικού χρέους, τόσο από τους οίκους αξιολόγησης πιστοληπτικής ικανότητας, όσο και από τη διεθνή επενδυτική κοινότητα.

Ήδη -και το είπα με αφορμή τοποθέτηση συναδέλφου μας- την τελευταία Παρασκευή ο οίκος αξιολόγησης DBRS προχώρησε στην αναβάθμιση της πιστοληπτικής ικανότητας της Ελλάδος κατά μία βαθμίδα. Έτσι, η χώρα φτάνει ένα μόλις σκαλοπάτι πριν από την επενδυτική βαθμίδα. Σημειώνεται ότι είναι ο δεύτερος οίκος αξιολόγησης και πρώτος από τους επιλέξιμους από την Ευρωπαϊκή Κεντρική Τράπεζα, που θέτει τη χώρα και την οικονομία της σε αυτό το επίπεδο.

Πρόκειται για μια θετική εξέλιξη, αναγνώριση της προόδου και των προοπτικών της οικονομίας. Η αναβάθμιση στέλνει το μήνυμα ότι η ελληνική οικονομία κινείται αταλάντευτα προς σωστή κατεύθυνση, ακόμα και υπό τις παρούσες αντίξοες συνθήκες, δημιουργώντας έναν καθαρό, έναν ρεαλιστικό διάδρομο για την απόκτηση επενδυτικής βαθμίδας το 2023. Κάνει ένα βήμα προς την κατάκτηση ενός πολύ σημαντικού στόχου για το μέλλον της.

Συνεχίζουμε με πλήρη επίγνωση των δυσκολιών, με υπευθυνότητα, αποφασιστικότητα και εμπιστοσύνη στις οικονομικές και κοινωνικές δυνάμεις της χώρας μας, για να καταστήσουμε την οικονομία περισσότερο παραγωγική, δυναμική, εξωστρεφή και κοινωνικά πιο δίκαιη και την Ελλάδα πιο ισχυρή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την εντέκατη επίκαιρη ερώτηση με αριθμό 530/14-3-2022 δεύτερου κύκλου του Βουλευτή Β1΄ Βόρειου Τομέα Αθηνών του Κομμουνιστικού Κόμματος Ελλάδας κ. Θανάση Παφίλη προς τον Υπουργό Οικονομικών, με θέμα: «Συνέχιση της λειτουργίας της επιχείρησης «ΛΑΡΚΟ» και τη διασφάλιση όλων των θέσεων εργασίας».

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Η «ΛΑΡΚΟ» δεν αφορά μόνο τους πέντε νομούς που εμπλέκονται και τους χιλιάδες εργαζόμενους και όσους δραστηριοποιούνται γύρω από τη «ΛΑΡΚΟ». Είναι ένα θέμα που αφορά ολόκληρη τη χώρα, γιατί όπως όλοι σας λέγατε, πρόκειται για τη ναυαρχίδα της ελληνικής βαριάς βιομηχανίας.

Τι κάνει η Κυβέρνηση σήμερα; Ολοκληρώνει ένα έγκλημα -έγκλημα μεγάλο- σε βάρος της χώρας και φυσικά των εργαζομένων και των κατοίκων της περιοχής. Είναι ένα έγκλημα που έχει αρχίσει εδώ και πολλά χρόνια και έχουν ευθύνη γι’ αυτό όλες οι κυβερνήσεις και φυσικά η μεγάλη σας Ευρωπαϊκή Ένωση. Τι κάνει, λοιπόν; Οδηγεί την μοναδική βιομηχανία στην Ευρωπαϊκή Ένωση που είναι η «ΛΑΡΚΟ», η μοναδική, και μία από τις πέντε μεγαλύτερες σε όλον τον κόσμο, σε στραγγαλισμό, κυριολεκτικά, σε συνεχή υποβάθμιση και σε πιθανό κλείσιμο, από ό,τι φαίνεται, ώστε να την πουλήσει στα μεγάλα μονοπωλιακά συμφέροντα.

Και ταυτόχρονα εξοντώνει χιλιάδες εργαζόμενους και βυθίζει ολόκληρες περιοχές σε μια νέα και μεγαλύτερη φτώχεια. Ποιους, αλήθεια, θα πουλήσετε; Μιλάτε, χωρίς φιλότιμο; Αυτοί την κράτησαν όρθια, με ογδόντα σκοτωμένους, με εκατοντάδες τραυματισμένους, με σταυρούς στα νεκροταφεία από επαγγελματικά νοσήματα. Αυτούς τους πετάτε έξω! Και αυτό που συμβαίνει σήμερα είναι απίστευτο κυριολεκτικά. Δεν μπορεί κανένας σοβαρός άνθρωπος ή οικονομολόγος να το χωνέψει. Το νικέλιο εκτοξεύτηκε από 10.000 τον τόνο στις 103.000. Φυσικά έγινε παρέμβαση, αυτά τα κόλπα του χρηματιστηρίου, ωστόσο έγινε συναλλαγή στις 8 Μαρτίου με 48.000 τον τόνο. Απίστευτα ποσά, κυριολεκτικά! Άλλο αν το κλείσανε, για να το κατεβάσουν στις 37.000. Αλλά κι έτσι να είναι, η «ΛΑΡΚΟ» έχει δυνατότητα παραγωγής δεκαοκτώ χιλιάδων τόνων τον χρόνο και μπορεί να φέρνει πάνω από 1 δισεκατομμύριο συνάλλαγμα, πέρα από το γεγονός ότι όλα τα υποτιθέμενα χρέη που την φορτώσατε μπορεί να τα εξοφλήσει. Και αυτά χωρίς να υπολογίζουμε το κοβάλτιο και την αξιοποίηση των υπολειμμάτων.

Τι έκανε τώρα η Κυβέρνηση, στον θεό σας; Αντί να αυξήσει την παραγωγή, με δεδομένη σε αυτή τη φάση την τιμή του νικελίου που από ό,τι φαίνεται θα διατηρηθεί για πολύ καιρό, μείωσε την παραγωγή από 20% στο 10%. Έκλεισε μία υψικάμινο κι έχει αφήσει μόνο μία και μάλλον πάτε για να την κλείσετε.

Την αντιπρόταση των εργαζομένων, κύριε Σταϊκούρα, -εννοώ εξ ονόματος της Κυβέρνησης, δεν είναι προσωπικά τα θέματα-, που δεν είναι αντιπρόταση του Κομμουνιστικού Κόμματος Ελλάδας, είναι ομόφωνη όλων των σωματείων της «ΛΑΡΚΟ», είναι ομόφωνη όλων των φορέων που εμπλέκονται, είναι ομόφωνη όλων των συνδικάτων που δρουν στον τομέα της μεταλλουργίας συνολικά, αυτή την πρόταση για αύξηση της παραγωγής, για μετάδοση της τεχνολογίας, για διατήρηση θέσεων εργασίας κ.λπ., και για το δημόσιο συμφέρον, η οποία είναι τεκμηριωμένη επιστημονικά, δεν την συζητάτε καν. Τι έχετε να απαντήσετε σε όλα αυτά; Υπάρχουν στοιχεία που λένε ότι η «ΛΑΡΚΟ» μπορεί να είναι κερδοφόρα και με τον ανοξείδωτο χάλυβα και με μια σειρά άλλα πράγματα. Τι λέτε σε όλα αυτά; Κουβέντα!

Εμείς, λοιπόν, θέλουμε να μας απαντήσετε: Πρώτον, θα συνεχίσει τη λειτουργία η «ΛΑΡΚΟ» και σε αυτές τις συνθήκες; Και στον ελληνικό λαό που τον καταδικάζετε στη φτώχεια, στην ακρίβεια, να του πείτε ότι «εμείς θα το δώσουμε σε έναν άλλον παρ’ ότι μπορεί να βγάζει εκατοντάδες εκατομμύρια κέρδη που μπορούν να διατεθούν και στον ελληνικό λαό, αλλά και στην παραγωγική αναβάθμιση της ίδιας της “ΛΑΡΚΟ”».

Δεύτερον, τι θα κάνετε με τους εργαζόμενους; Θα τους καταβάλλετε αυτά που χρωστάτε, ναι ή όχι; Τι είναι αυτά, βερεσέδια; Τα δούλεψαν και σε συνθήκες που δεν ξέρω αν έχετε πάει μέσα στη «ΛΑΡΚΟ» -όχι εσείς, αλλά γενικότερα- να δείτε σε ποιες συνθήκες δουλεύουν.

Και τελικά θα ενημερώσετε επιτέλους με τι όρους και διασφαλίσεις εκποιούνται τα μοναδικά μεταλλεύματα, που είναι εκατομμύρια, πολλά, του νικελίου και του κοβαλτίου και με τι όρους εκποιείται το μοναδικό πυρομεταλλουργικό εργοστάσιο στην Ευρωπαϊκή Ένωση; Και τι νομίζετε, -θα τα πούμε και μετά- ότι θα ξεμπλέξετε εύκολα; Κάνετε μεγάλο λάθος. Είστε βαθιά νυχτωμένοι αν νομίζετε ότι ο λαός της περιοχής και της Φθιώτιδας, από όπου είμαστε και οι δύο, θα δεχτεί αυτή την πολιτική σας. Έχετε πολύ ζόρι και όσο είναι καιρός αλλάξτε πολιτική.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Στην πολιτική δεν είμαστε για να είμαστε αρεστοί αλλά για να είμαστε χρήσιμοι, να λειτουργούμε επ’ ωφελεία του πολίτη.

Κύριε συνάδελφε, αντιλαμβάνομαι το ενδιαφέρον του κόμματός σας και το δικό σας προσωπικά και λόγω καταγωγής γι’ αυτό το συγκεκριμένο περιουσιακό στοιχείο. Θα μου επιτρέψετε να σας πω ότι αν ισχύουν όλα αυτά που λέτε, τότε τις επόμενες ημέρες, τις επόμενες εβδομάδες, όταν ολοκληρωθεί η διαδικασία της αποκρατικοποίησης θα πρέπει να υπάρχει πολύ μεγάλο ενδιαφέρον και υψηλό τίμημα.

Αν υπάρχουν μοναδικά μεταλλεύματα, κερδοφόρα επιχείρηση, όπως λέτε εδώ, τότε θα υπάρχει, επαναλαμβάνω, πολύ μεγάλο ενδιαφέρον και πολύ υψηλό τίμημα. Αυτό λέει η κοινή λογική. Για να δούμε, όμως, αν θα υπάρχει πράγματι μεγάλο ενδιαφέρον και υψηλό τίμημα. Όταν κάτι αξίζει πάρα πολύ, θα προστρέξει ο ιδιώτης, καθώς εμείς θέλουμε, όπως λέτε εσείς, να το δώσουμε στα συμφέροντα, να πάρει τη «ΛΑΡΚΟ». Η πραγματικότητα είναι ότι η κατάσταση στη «ΛΑΡΚΟ» είναι πάρα πολύ δύσκολη.

Για τη μεγαλύτερη εικόνα θα μιλήσω σε δευτερολογία μου. Μη θεωρείστε ότι το αποφεύγω. Προσπαθώ να πάω με βάση το σκεπτικό της ερώτησής σας.

Πρώτον, ως προς τις εξελίξεις στις τιμές του νικελίου πράγματι στις 8 Μαρτίου οι τιμές του νικελίου ξεπέρασαν τα 100 χιλιάδες δολάρια τον τόνο, τιμή που έφτασε εκεί λόγω μη πραγματικών συναλλαγών -δεν έγιναν συναλλαγές εκεί- και πιο συγκεκριμένα από μη πραγματικές αγορές κινεζικής εταιρείας. Νομίζω ότι αν δείτε σήμερα ένα δημοσίευμα μιας εφημερίδας που δεν πρόσκειται στην Κυβέρνηση το επιβεβαιώνει και το αποδεικνύει. Αυτή είναι η πραγματικότητα.

Αυτό είχε ως αποτέλεσμα την αναστολή διαπραγμάτευσης και κλείσιμο του δείκτη LME προκειμένου να επιλυθεί το ζήτημα. Ο δείκτης άνοιξε πάλι στις 16 Μαρτίου και κάθε μέρα πέφτει στο ανώτατο όριο, κάθε μέρα κάνει limit down, χωρίς να υπάρχουν πραγματικές συναλλαγές. Σε κάθε περίπτωση, η Ειδική Διαχείριση, όπως ενημέρωσε την Κυβέρνηση, βλέποντας τη σημαντική άνοδο της τιμής, έσπευσε να αναζητήσει αγοραστές σε αυτά τα υψηλά επίπεδα. Οι πραγματικές προσφορές που λαμβάνει είναι γύρω στα 22 χιλιάδες δολάρια τον τόνο. Προφανώς αυτές οι τιμές δεν αγνοούνται, όφελος είναι για την επιχείρηση, όφελος είναι για τη λειτουργία της εταιρείας. Αυτές, όμως, είναι οι τιμές. Εκτός όμως από τις τιμές, θα πρέπει να λαμβάνουμε υπ’ όψιν και το κόστος παραγωγής. Γνωρίζετε πάρα πολύ καλά και εσείς και όλοι οι συνάδελφοι ότι οι τιμές των πρώτων υλών και της ενέργειας έχουν αυξηθεί δραματικά.

Δεύτερον, ως προς την παύση λειτουργίας μίας ακόμα υψικαμίνου που αναφέρατε, κύριε συνάδελφε, γνωρίζετε και εσείς πολύ καλά ότι η «ΛΑΡΚΟ» διαθέτει απαρχαιωμένο εξοπλισμό, που καθιστά τη λειτουργία της εταιρείας εξαιρετικά κοστοβόρα, με συνεχόμενα τεχνικά προβλήματα, τα οποία δημιουργούν καθημερινά προβλήματα στην παραγωγή. Είναι ενδεικτικό ότι την πενταετία 2015-2019, παρά τις ζημιές εκείνης της περιόδου, ύψους 260 εκατομμυρίων ευρώ, δεν έγιναν ούτε καν οι απαραίτητες επισκευές και συντηρήσεις, με αποτέλεσμα οι βλάβες στον εξοπλισμό να είναι καθημερινές.

Σύμφωνα με την Ειδική Διαχείριση δύο από τα πέντε ηλεκτροκάμινα δεν λογίζονται ως λειτουργικά. Το νούμερο 3 λόγω αδυναμίας ορθής λειτουργίας δεν μπορούσε να δώσει μέταλλο, με αποτέλεσμα να σβήσει γεμάτο, κάτι που το καθιστά ανασφαλές σε περίπτωση λειτουργίας, όπως και το νούμερο 5 λόγω πτώσης της στέγης του πέρυσι τον χειμώνα.

Με αυτά τα δεδομένα το πλάνο παραγωγής σχεδιάστηκε με τρόπο ώστε να απαιτούνται μόνο δύο ηλεκτροκάμινα σε λειτουργία και ένα ηλεκτροκάμινο να είναι σε επισκευή. Όμως στην παρούσα φάση η λειτουργία ενός μόνο ηλεκτροκάμινου, του νούμερο 1, οφείλεται σε έκτακτη συντήρηση του νούμερο 4 λόγω ρήγματος. Η βλάβη έχει ήδη αποκατασταθεί και σύντομα, όπως ενημερωθήκαμε, θα μπει και πάλι στην παραγωγή. Σημειώνεται πως η Ειδική Διαχείριση ενημέρωσε την Κυβέρνηση ότι τις τελευταίες δέκα ημέρες το μεταλλείο της Εύβοιας αδυνατεί να στείλει μετάλλευμα με ό,τι αυτό συνεπάγεται για το πλάνο παραγωγής.

Τρίτον, ως προς τις ομαδικές απολύσεις και τις επαναπροσλήψεις συμβάσεων, το συγκεκριμένο ζήτημα όπως ξέρετε το συντονίζει το Υπουργείο Εργασίας και Κοινωνικών Υποθέσεων σε συνεργασία με τον Ειδικό Διαχειριστή. Όσον αφορά το Υπουργείο Οικονομικών έχει ληφθεί πρόνοια προκειμένου να υπάρχουν τα κονδύλια ύψους περίπου 22 με 23 εκατομμυρίων ευρώ στη διάθεση της Ειδικής Διαχείρισης όταν χρειαστεί προκειμένου να αποζημιωθούν όλοι οι εργαζόμενοι αμέσως στο ακέραιο.

Σημειώνεται ότι για ακόμη μία φορά το ταμειακό έλλειμμα θα το κλείσει ο κρατικός προϋπολογισμός.

**ΑΘΑΝΑΣΙΟΣ ΠΑΦΙΛΗΣ:** Πόσο είναι;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα επανέλθω στη δευτερολογία μου.

Όπως πράττει τα δύο τελευταία χρόνια, καταβάλλοντας για πρώτη φορά, κύριε συνάδελφε, την τελευταία δεκαετία 52 εκατομμύρια ευρώ από τον κρατικό προϋπολογισμό, για να εξασφαλίσει τη λειτουργία της «ΛΑΡΚΟ» μέχρι σήμερα.

Και μη βιαστείτε να μου πείτε ότι τα 52 εκατομμύρια ευρώ θα πάνε στους εργαζόμενους. Η απάντηση είναι ότι πάνε κυρίως στη ΔΕΗ και πάνε και σε εργαζόμενους για μισθοδοσία. Άρα πέρα από τα 52 εκατομμύρια ευρώ από τον κρατικό προϋπολογισμό, ερχόμαστε και βάζουμε άλλα 22-23 εκατομμύρια μόνο για τις αποζημιώσεις.

Τέλος, τέταρτον, ως προς το σχέδιο συνέχισης ασφαλούς λειτουργίας, πολύ εύλογος ο προβληματισμός σας. Σύμφωνα με ενημέρωση και πάλι της Κυβέρνησης από την ειδική διαχείριση, υπάρχει πλάνο το οποίο θα λαμβάνει υπ’ όψιν όλα τα μέτρα ασφαλείας των εργαζομένων και την επόμενη μέρα μέχρι τη μεταβίβαση της εταιρείας σε επενδυτή.

Σύμφωνα με τις διατάξεις για τη λειτουργία μεταλλευτικών επιχειρήσεων και μεταλλείων, η ειδική διαχείριση θα υποβάλλει στην αρμόδια υπηρεσία του Υπουργείου Περιβάλλοντος και Ενέργειας σχετικό οργανόγραμμα προς έγκριση και την κάλυψη των θέσεων για την ασφαλή λειτουργία του εργοστασίου και των μεταλλείων.

Η Κυβέρνηση θα παρακολουθεί αυτό το ζήτημα, ώστε αυτές οι διαβεβαιώσεις να υλοποιηθούν.

Στη δευτερολογία μου, συνεπώς, κύριε συνάδελφε, θα σας μιλήσω για την ευρύτερη εικόνα της «ΛΑΡΚΟ», ποιο είναι το σήμερα και το δυνητικό της αύριο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ, δεν απαντήσατε. Τι θέλετε τελικά να κάνετε τη «ΛΑΡΚΟ»; Θα την κρατήσετε σε λειτουργία; Θα κρατήσετε τους εργαζόμενους; Θα υπάρχει πρόγραμμα;

Διότι λέτε ότι η «ΛΑΡΚΟ» έχει τεράστια προβλήματα, απαρχαιωμένο εξοπλισμό, αλλά πάρτε και έναν καθρέφτη όλοι όσοι κυβερνήσατε. Πάρτε έναν καθρέφτη και πείτε τα στον εαυτό σας. Οι εργαζόμενοι όλα αυτά τα χρόνια μιλούσαν και πρότειναν για να ανανεωθεί, να βελτιωθεί ο εξοπλισμός συνολικά, αλλά μίλαγαν σε ώτα μη ακουόντων.

Επομένως, οι ευθύνες είναι δικές σας, όχι μόνο της Νέας Δημοκρατίας, αλλά και όλων των υπόλοιπων κυβερνήσεων για το γεγονός ότι υπήρχε απαρχαιωμένος εξοπλισμός. Και ξέρετε, το απαρχαιωμένο δεν το πλήρωσε καμμία κυβέρνηση. Με αίμα το πλήρωσαν οι εργαζόμενοι για τα ατυχήματα που έγιναν και πρέπει να είστε πολύ προσεκτικοί γι’ αυτό, γιατί αυτοί πάντα πάλευαν να ανανεωθεί ο εξοπλισμός. Πάντα έλεγαν ποια είναι, ανεξάρτητα από επιμέρους διαφορές, η λύση για τη «ΛΑΡΚΟ» και για τον ανοξείδωτο χάλυβα και για την αξιοποίηση του κοβαλτίου και για την αξιοποίηση των υπολειμμάτων. Πάντα τα έλεγαν. Όμως όλες οι κυβερνήσεις, δεν έλεγαν τίποτα.

Τώρα αυτά με το Χρηματιστήριο τα ξέρουμε. Το έκλεισαν πέντε μέρες όμως. Γιατί; Είναι τα κόλπα που παίζονται στο Χρηματιστήριο. Τι είναι το Χρηματιστήριο; Ο ναός της κερδοσκοπίας. Έτσι έλεγε ο Μαρξ και το παραδέχονται και αστοί οικονομολόγοι.

Τώρα για να ξεκαθαρίσουμε ορισμένα πράγματα, πρώτον, λέτε ότι η «ΛΑΡΚΟ» δεν είναι βιώσιμη και ότι έχει πολλά χρέη. Συμφωνούμε. Γιατί έχει χρέη; Πόσα πληρώνει σε ηλεκτρικό ρεύμα; Χρεώνεται, σύμφωνα με όσα είπε ο ειδικός διαχειριστής -προσέξτε τι λέω- 320 ευρώ. Πόσο παίρνουν οι άλλες ενεργοβόρες; 35 ευρώ. Πόσο πληρώνει η «ΛΑΡΚΟ»; 75 ευρώ πληρώνει, τόσα πληρώνει και είναι διπλάσια από τις υπόλοιπες και κάτι παραπάνω. Και ποιος τη χρεώνει; Η ΔΕΗ. Τι είναι η ΔΕΗ; Μέτοχος.

Όλα τα χρόνια -και ξέρετε πολύ καλά, γνωριζόμαστε- η ΔΕΗ, είτε είχε ζημιές είτε δεν είχε η «ΛΑΡΚΟ», κάθε χρόνο έπαιρνε το 10% -δεν θυμάμαι πόσο ήταν- των κερδών και την φόρτωνε από πάνω. Γι’ αυτό η «ΛΑΡΚΟ» έγινε προβληματική και για πολλούς άλλους λόγους.

Επομένως, για να τελειώσουμε με αυτό, τι θα γίνει με τους εργαζόμενους; Τι λέτε; Θα τους κάνετε τρίμηνες συμβάσεις, χωρίς δικαιώματα, αυτούς που είναι μέχρι πενήντα τεσσάρων χρονών; Και οι άλλοι τι θα κάνουν;

Εγώ, επειδή δεν θέλω να καταχραστώ τον χρόνο, θα σας διαβάσω ένα συγκλονιστικό κομμάτι από την τελευταία ανακοίνωση των σωματείων στην τηλεδιάσκεψη όπου ήσασταν. Γιατί ξέρετε ότι οι εργαζόμενοι δεν πείθονται καν –σε αυτό οφείλω να σας πω ένα μπράβο, αφού συσπείρωσατε τους πάντες, όλους τους εργαζόμενους. Ανεξάρτητα από το τι ψηφίζουν και ανεξάρτητα από το τι είναι, όλοι, όλα τα σωματεία είναι ομόφωνα, οι πάντες.

Και τι λένε; Λένε: «Εδώ θα μείνουμε, γιατί δεν έχουμε πού να πάμε». Τι θα τους κάνετε; Θα στείλετε στρατό και τα ΜΑΤ να τους βγάλει; Αυτοί λένε: «Εμείς δεν φεύγουμε». Θα κλείσετε το διακόπτη; Αυτά λένε οι εργαζόμενοι ομόφωνα. Λένε και κάτι άλλο και αυτό αξίζει να το ακούσει ο ελληνικός λαός: «Τη «ΛΑΡΚΟ», τη μουντζούρα της, τη φωτιά και το ατσάλι της, με μάρτυρες τα μάρμαρα στα νεκροταφεία μας και τα σακατεμένα κορμιά μας, την έχουμε πληρώσει με τη ζωή μας και συνεχίζουμε να την αγαπάμε. Κι αυτά τα μάρμαρα γι’ αυτό έγιναν μάρμαρα…» - για τους νεκρούς μιλάει, επειδή αγαπούσαν τη δουλειά τους- «…γιατί αγάπησαν την εργασία τους. Γι’ αυτό και η «ΛΑΡΚΟ» είναι η ζωή μας».

 Είναι το μεγαλείο, κυριολεκτικά, της εργατικής τάξης, της πρωτοπόρας τάξης στην κοινωνία που λέει ότι, παρ’ ότι με ευθύνη δική σας πληρώσαμε με αίμα, εμείς αγαπάμε αυτό που κάνουμε. Γιατί, λένε σε άλλη ανακοίνωση: «Παίρνουμε το χώμα και το κάνουμε ατσάλι». Και αυτή η τάξη πρέπει να πάρει την εξουσία. Τώρα, όμως, σε αυτές τις συνθήκες, πραγματικά είναι μεγαλείο.

Και σας ξαναείπα και πριν, εμείς θα είμαστε μαζί τους, όπως είμαστε από το 1977 και από το 1985 με τις πεντακόσιες απολύσεις στο ΠΑΣΟΚ και συνέχεια, συνέχεια, συνέχεια. Και ξέρετε πώς καταλήγει η ανακοίνωση; «Μολών λαβέ». Τι θα κάνετε, αλήθεια; Τι θα τους κάνετε; Σας λένε: «Δεν έχουμε πού να πάμε. Αυτό μάθαμε. Και όχι μάθαμε, αλλά το καλλιεργήσαμε και περισσότερο. Θα μείνουμε και καλώς να έρθει και ο επενδυτής και οι πολιτικοί της Κυβέρνησης».

Γι’ αυτό, λοιπόν, ξαναλέμε για τελευταία φορά, παρ’ ότι δεν νομίζουμε ότι μπορεί να υπάρξει: Αλλάξτε γραμμή. Ακολουθήστε αυτά που λένε οι εργαζόμενοι. Είναι οι πρώτοι που θα δώσουν την ψυχή τους, όπως τη δίνουν τόσα χρόνια, γιατί αλλιώς δεν θα στεκόταν η «ΛΑΡΚΟ». Γιατί η «ΛΑΡΚΟ» είναι, όπως είπα από την αρχή, ένα πολύτιμο κεφάλαιο για την ελληνική οικονομία και για τη χώρα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, να ξεκινήσω από κάτι το οποίο το γνωρίζετε. Κάθε μήνα μιλάμε με τους εργαζόμενους. Κάθε μήνα. Κάθε μήνα εγώ προσωπικά έχω επικοινωνία με τους εργαζόμενους και ξέρουν ακριβώς τι πάμε να κάνουμε και πώς πάμε να το κάνουμε. Ξέρουν τις αβεβαιότητες, τα προβλήματα, ακούμε και συμμεριζόμαστε τις αγωνίες τους.

Ήμουν στην τηλεδιάσκεψη και ξέρω πολύ καλά τι ελέχθη από τους εργαζόμενους. Νομίζω ότι εσείς δεν ήσασταν.

**ΑΘΑΝΑΣΙΟΣ ΠΑΦΙΛΗΣ:** Εγώ δεν ήμουν, γιατί δεν κλήθηκα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σωστά, ήταν συνάδελφοί σας.

**ΑΘΑΝΑΣΙΟΣ ΠΑΦΙΛΗΣ:** Αλλά το θέμα είναι τι είπατε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ήταν συνάδελφοί σας. Επειδή, συνεπώς, καλό είναι να ακούσουμε και αυτούς που ήταν παριστάμενοι…

**ΑΘΑΝΑΣΙΟΣ ΠΑΦΙΛΗΣ:** Κύριε Σταϊκούρα, να είστε πιο προσεκτικός σε αυτά που λέτε και μη μας λέτε εμάς ότι δεν είμαστε…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Παφίλη, αφήστε με να μιλήσω, εγώ δεν σας διέκοψα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παφίλη, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Να κοιτάξουμε τι λένε οι ομόφωνες ανακοινώσεις των σωματείων, τι σας καταμαρτυρούν.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, στη Μαλεσίνα ήμουν το Σάββατο, άρα μη μου λέτε εμένα. Ξέρω πού είναι ο νομός, ξέρω τι πρέπει να κάνω και ξέρω πώς πρέπει να το κάνουμε επ’ ωφελεία των εργαζομένων, όχι στα λόγια και στην εξέδρα, αλλά στο γήπεδο. Εύκολα είναι τα λόγια από την εξέδρα, στο γήπεδο είναι τα δύσκολα.

Αν η σημερινή Κυβέρνηση δεν είχε ενδιαφέρον για τους εργαζόμενους, τον Ιανουάριο του 2020 που πήραμε δύο εξώδικα από τη ΔΕΗ, θα είχε κλείσει η «ΛΑΡΚΟ». Αλλά δεν την κλείσαμε, γιατί ενδιαφερόμαστε για τους εργαζόμενους. Εάν δεν ενδιαφερόμασταν για τους εργαζόμενους, δεν θα έβαζε ο κρατικός προϋπολογισμός 52 εκατομμύρια ευρώ -για πρώτη φορά την τελευταία δεκαετία- για να κρατήσει ανοιχτή την επιχείρηση. Και το κάνουμε επ’ ωφελεία του συνόλου των εργαζομένων. Και την ίδια έμπρακτη κοινωνική ευαισθησία -στο γήπεδο και όχι από την εξέδρα- θα συνεχίσουμε να επιδεικνύουμε.

Η αλήθεια είναι ότι παραλάβαμε και κληθήκαμε να διαχειριστούμε μια οικονομικά μη βιώσιμη κατάσταση, αποτέλεσμα συσσωρευμένων αρνητικών αποτελεσμάτων κακής οικονομικής διαχείρισης πολλών ετών -έχετε δίκιο- και απραξίας της προηγούμενης κυβέρνησης. Είχα την ευκαιρία σε προηγούμενη ερώτηση συναδέλφου τους να δώσω συγκεκριμένα στοιχεία. Θα τα επαναλάβω.

Με ρωτήσατε. Τα ταμειακά διαθέσιμα της εταιρείας το 2019 ήταν μηδενικά. Λόγω συσσωρευμένων ζημιών και διαδοχικών ζημιογόνων χρήσεων η αρνητική καθαρή θέση της εταιρείας αυξήθηκε από τα μείον 160 εκατομμύρια στις αρχές του 2015 στα μείον 407 εκατομμύρια ευρώ στο τέλος του 2019. Δηλαδή η εταιρεία λειτουργούσε επί χρόνια με αρνητικά ίδια κεφάλαια κινήσεως βασιζόμενη στην καθυστέρηση εξόφλησης των υποχρεώσεων. Χρωστούσε παντού, σε προμηθευτές, σε ΔΕΗ, σε όλους.

Όσον αφορά την πενταετία 2015-2019 με ρωτήσατε πόσα είναι τα χρέη. Ήταν 260 εκατομμύρια όπως σας είπα. Το 2019 ήταν 99 εκατομμύρια, 30 εκατομμύρια το 2015, 68 εκατομμύρια το 2016, 6 εκατομμύρια το 2017, 57 εκατομμύρια το 2018. Οι ληξιπρόθεσμες οφειλές προς προμηθευτές, εργολάβους, τράπεζες, ασφαλιστικά ταμεία -γιατί είπατε μόνο τη ΔΕΗ- ήταν 500 εκατομμύρια ευρώ. Η μεγαλύτερη οφειλή πράγματι ήταν στη ΔΕΗ. Από 144 εκατομμύρια το 2012 -υπήρχαν και τότε-, 242 το 2016, 351 εκατομμύρια στις αρχές του 2020. Γι’ αυτό και η ΔΕΗ, όπως σας είπα, απέστειλε διαδοχικά εξώδικα στην εταιρεία στις 21 Ιανουαρίου του 2020, 29 Ιανουαρίου του 2020 προγραμματίζοντας διακοπή ηλεκτροδότησης της εταιρείας στις 17 Φεβρουαρίου του 2020, δηλαδή κλείσιμο της εταιρείας. Δεν έγινε, γιατί είπαμε ότι θέλουμε να σώσουμε τη «ΛΑΡΚΟ» και τους εργαζομένους της στο σύνολό τους.

Πέμπτον, η Ελλάδα στις 21 Ιανουαρίου του 2022 καταδικάστηκε από το Ευρωπαϊκό Δικαστήριο για μη συμμόρφωση με τις αποφάσεις περί παράνομων κρατικών ενισχύσεων προς την «ΛΑΡΚΟ» με 136 εκατομμύρια ευρώ. Σήμερα αυτό το ποσό είναι 170 εκατομμύρια. Επιβλήθηκε πρόστιμο στο ελληνικό δημόσιο 4,4 εκατομμύρια ευρώ. Ανά εξάμηνο καθυστέρησης από το 2017 μέχρι σήμερα, δηλαδή μέχρι την εκτέλεση της απόφασης και κατ’ αποκοπή ποσό ύψους 5,5 εκατομμυρίων ευρώ. Αυτό το ποσό θα πρέπει να καταβληθεί από το ελληνικό δημόσιο προς την Ευρωπαϊκή Επιτροπή τις επόμενες ημέρες, γιατί λήγει το χρονικό περιθώριο που έχουμε.

Έκτον, η εταιρεία διαχρονικά επιδεικνύει σοβαρό έλλειμμα στην τήρηση περιβαλλοντικών όρων του εργοστασίου με κίνδυνο την άρση της άδειας λειτουργίας του από το 2016. Είχαμε να αντιμετωπίσουμε και αυτό το θέμα.

Υπενθυμίζω -το είπα στην πρωτολογία μου, το αναφέρατε και εσείς- ότι η «ΛΑΡΚΟ» διαθέτει απαρχαιωμένο εξοπλισμό που την καθιστά μη ανταγωνιστική, ανεξαρτήτως των διεθνών τιμών του νικελίου. Γιατί όταν δεν παράγεις ή όταν παράγεις σε χαμηλή περιεκτικότητα πρώτη ύλη, είναι πρόδηλο ότι η εταιρεία αυτή δεν μπορεί να είναι βιώσιμη.

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ, με συγχωρείτε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας άκουσα με προσοχή, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Πόσο είναι το κόστος παραγωγής;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπατε να σεβαστούμε λίγο τον χρόνο.

**ΑΘΑΝΑΣΙΟΣ ΠΑΦΙΛΗΣ:** Πόσο είναι το κόστος παραγωγής ανά τόνο;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θέλω δύο λεπτά ακόμα να ολοκληρώσω τη σκέψη μου.

Ενδεικτικά αναφέρω ότι σύμφωνα με την εικόνα που έχουμε από την εταιρεία, ο βασικός εξοπλισμός της «ΛΑΡΚΟ» είναι της δεκαετίας του 1970. Το πιο πρόσφατο καμίνι κατασκευάστηκε το 1979 και έκτοτε δεν έχει γίνει καμμία επένδυση. Δεν μπορεί το ελληνικό δημόσιο να κάνει επενδύσεις, δεν έχει τους πόρους να κάνει επενδύσεις. Απαιτούνται, συνεπώς, κεφάλαια για τον εκσυγχρονισμό της δραστηριότητας εξόρυξης και παραγωγής νικελίου και την περιβαλλοντική συμμόρφωση.

Πόσες φορές ήρθαμε εδώ με διατάξεις για τα αυθαίρετα, για τα περιβαλλοντικά, για τα 52 εκατομμύρια για να βοηθήσουμε τη λειτουργία της «ΛΑΡΚΟ»; Αυτή την εικόνα, συνεπώς, κύριε συνάδελφε, προσπαθούμε να διαχειριστούμε σήμερα. Με την έναρξη του σχεδίου εξυγίανσης της Κυβέρνησης, δηλαδή με τον νόμο που ψηφίστηκε η εγκατάσταση της ειδικής διαχείρισης τον Μάρτιο του 2020, έγιναν άμεσες ενέργειες εξορθολογισμού του κόστους, τόσο σε επιχειρησιακό όσο και σε χρηματοοικονομικό επίπεδο με τη συμβολή των εργαζομένων τους οποίους και δημόσια ευχαριστώ. Είχαν περικοπή των απολαβών τους και αυτοί συνέβαλαν στο να μείνει ανοιχτή η «ΛΑΡΚΟ» σήμερα. Όλοι οι εργαζόμενοι. Ήταν αδύνατον, όπως αντιλαμβάνεστε, να συνεχίσει να λειτουργεί μόνο το 2019 με 99 εκατομμύρια ζημιές. Αυτή η εγκατάσταση ειδικής διαχείρισης ήταν η μόνη ρεαλιστική λύση που θα μπορούσε να κρατήσει την εταιρεία ανοιχτή και αποδεικνύει ότι έμεινε ανοιχτή, χωρίς να βρεθούν οι εργαζόμενοι στον δρόμο. Μέχρι σήμερα, συνεπώς, καταφέραμε τον στόχο που είχαμε, να μείνει ανοικτή η «ΛΑΡΚΟ».

 Η εταιρεία την τριετία 2020 αποπλήρωσε όλες τις υποχρεώσεις που σχηματίστηκαν αυτήν την περίοδο σε εργαζομένους, σε ΔΕΗ, σε εργολάβους, σε προμηθευτές. Αυτήν την περίοδο. Όχι στο παρελθόν. Χωρίς να σταματήσει ούτε μια μέρα την παραγωγή νικελίου και χωρίς να έχει προχωρήσει σε οποιαδήποτε απόλυση εργαζομένου. Αυτό οφείλεται, όπως σας είπα και στα 52 εκατομμύρια, απόδειξη ότι μας ενδιαφέρει η εταιρεία και οι εργαζόμενοι. Σήμερα βρίσκονται σε εξέλιξη δύο διαγωνιστικές διαδικασίες υπό το ΤΑΙΠΕΔ και τον ειδικό διαχειριστή. Είμαστε στο στάδιο των δεσμευτικών προσφορών. Στόχος μας είναι η προσέλκυση αξιόπιστων επενδυτών. Ευχόμαστε να υπάρχει ενδιαφέρον μέχρι τέλους, ειδικά αν ισχύουν όλα αυτά που είπατε και οι συνάδελφοι που θα διασφαλίζουν τη βιωσιμότητα της μεταλλευτικής και μεταλλουργικής δραστηριότητας της «ΛΑΡΚΟ» και την κάλυψη όλων των εργαζομένων.

Παράλληλα τακτοποιούνται μια σειρά από εκκρεμή θέματα από τα συναρμόδια Υπουργεία όπως είναι οι περιβαλλοντικές αδειοδοτήσεις, άδειες λειτουργίας, τα αυθαίρετα κτίσματα, ώστε να μην είναι εμπόδιο στην επίτευξη του βέλτιστου τιμήματος και στους δύο διαγωνισμούς, αλλά και στις προϋποθέσεις ώστε ο νέος επενδυτής να προχωρήσει στις απαραίτητες αναγκαίες επενδύσεις για τον εκσυγχρονισμό της εξόρυξης και της παραγωγής. Επίσης, μέσω του αρμοδίου Υπουργείου Εργασίας αναζητούμε τις βέλτιστες λύσεις για το σύνολο των εργαζομένων.

Κύριε συνάδελφε, αν πράγματι η εταιρεία, όπως λέτε, είναι κερδοφόρα, με την ολοκλήρωση της διαγωνιστικής διαδικασίας θα αποτυπωθεί ισχυρό επενδυτικό ενδιαφέρον με πολύ υψηλό τίμημα. Μακάρι. Αυτό επιδιώκουμε. Οψόμεθα. Γιατί μοιραζόμαστε τις ίδιες αγωνίες τόσο για το περιουσιακό στοιχείο, όσο -και κυρίως- για το σύνολο των εργαζομένων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητηθεί τώρα η πέμπτη με αριθμό 1682/3-12-2021 ερώτηση του κύκλου αναφορών - ερωτήσεων της Βουλευτού Βοιωτίας του Συνασπισμού Ριζοσπαστικής Αριστεράς, κ. Παναγιού (Γιώτας) Πούλου προς τον Υπουργό Οικονομικών, με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης».

Κυρία Πούλου, έχετε τον λόγο για την πρωτολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, και εγώ είμαι Βουλευτής της περιφέρειας. Μη συνεχίζετε αυτά τα καταστροφικά σχέδια για τη «ΛΑΡΚΟ». Πραγματικά θα πυροδοτήσουν μεγάλη κοινωνική έκρηξη και δεν θα περάσουν εύκολα οι αποφάσεις σας. Όσο γι’ αυτό που λέτε ότι θα υπάρξει μεγάλο επενδυτικό ενδιαφέρον και καλές προσφορές, αφού αυτή είναι η αγορά πλέον του νικελίου, θα σας έλεγα όχι. Εμείς είμαστε βέβαιοι ότι έχουν διασφαλιστεί ως προς τις συμφωνίες. Άρα θα τα πάρουν πάλι για μπιρ παρά.

Χαίρομαι ιδιαίτερα, κύριε Υπουργέ, που μετά από δύο διαδοχικές αναβολές της επίκαιρης που συζητάμε σήμερα και αφορά σε χιλιάδες ταλαιπωρημένους συμπολίτες μας, βρισκόμαστε επιτέλους για να δώσουμε τις απαντήσεις που δικαιούνται. Επίσης, αντιλαμβάνομαι τις δυσκολίες που αντιμετώπισε ο Δήμος Λεβαδέων και που τελικά δεν κατάφερε επί δύο χρόνια να εξασφαλίσουμε ένα ραντεβού να σας συναντήσουμε, κύριε Υπουργέ.

Όπως γνωρίζουμε, στο πλαίσιο της αντιμετώπισης των οικονομικών συνεπειών της πανδημίας διάφορες κατηγορίες επιχειρήσεων που μισθώνουν επαγγελματική στέγη απαλλάχθηκαν από την υποχρέωση καταβολής του συνολικού μισθώματος για τους μήνες του 2020 και του 2021 που ίσχυαν τα περιοριστικά μέτρα.

Αντίστοιχα, οι ιδιοκτήτες επαγγελματικής στέγης, των πληττόμενων μικρομεσαίων κατά κύριο λόγο, δικαιούνται ενίσχυση μισθωμάτων από το κράτος, η οποία φτάνει στο 80%.

Ωστόσο, κύριε Υπουργέ, εξακολουθούν να καταγράφονται τραγικές καθυστερήσεις στην καταβολή των απαραίτητων αυτών ενισχύσεων για το διάστημα από τον Νοέμβριο του 2020 έως τον Ιούλιο του 2021 και χιλιάδες δικαιούχοι ιδιοκτήτες στη χώρα ανησυχούν για το αν και πότε τελικά θα τη λάβουν.

Συγκεκριμένα, πολλοί δικαιούχοι δεν έχουν λάβει την προβλεπόμενη ενίσχυση ούτε καν για τους τελευταίους μήνες του 2020 και ακόμη περισσότεροι για το διάστημα Ιανουαρίου - Ιουλίου 2021 αν και έχουν εξασφαλισμένη την τελική έγκριση. Άλλοι δικαιούχοι, κάπως πιο τυχεροί, περίμεναν ολόκληρους μήνες μέχρι να τους πιστωθούν τελικά μερικά, κουτσουρεμένα όμως, ποσά καθώς φαίνεται ότι το μαρτύριο της σταγόνας, δηλαδή η αποσπασματική καταβολή ελάχιστων μηνών, αποτελεί τον κανόνα στις πληρωμές.

Ωστόσο, η απελπισία των δικαιούχων μεγαλώνει από την προκλητική ασυνέπεια λόγων και έργων από την πλευρά του Υπουργείου, εδώ και περισσότερο από ενάμιση χρόνο. Επίσης από τις συνεχείς κενές υποσχέσεις που δίνετε, κύριε Υπουργέ, με δημόσιες δηλώσεις σας και που μένουν στα χαρτιά, καθώς και από το μπαλάκι των ευθυνών που το Υπουργείο πετά στην ΑΑΔΕ και η ΑΑΔΕ το ξαναγυρίζει στο Υπουργείο, ενώ οι αντοχές των δικαιούχων εξαντλούνται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχει δημιουργηθεί λοιπόν, κύριε Υπουργέ η εντύπωση των εσκεμμένων καθυστερήσεων από την πλευρά της Κυβέρνησης, καθώς και εύλογες αμφιβολίες για την αξιοπιστία της όλης διαδικασίας και τα αντανακλαστικά των φορέων. Αμφιβολίες που βέβαια ταιριάζουν με το γενικότερο πλαίσιο ασυνέπειας, σύγχυσης και απουσίας στρατηγικής της Κυβέρνησής σας στη διαχείριση της διπλής οικονομικής και υγειονομικής κρίσης.

Στις αρχές Μαρτίου είχατε και πάλι υποσχεθεί νέο γύρο πληρωμών για τους ιδιοκτήτες ακινήτων, φυσικά πρόσωπα, που δεν έλαβαν καθόλου ενοίκιο την περίοδο Μαρτίου - Ιουλίου του 2021 ή που έλαβαν το 60%, για τους ιδιοκτήτες που διόρθωσαν τις δηλώσεις τους, ώστε να εμφανίζεται σωστά το IBAN και τέλος για τις περιπτώσεις και των μισθώσεων.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τελειώνω, κύριε Πρόεδρε.

Πληροφορηθήκαμε ωστόσο ότι καταβλήθηκαν σε δέκα χιλιάδες περίπου δικαιούχους κάποια ποσά. Είναι σε θετική κατεύθυνση αυτό.

Και τέλος, θα μας εξηγήσετε γιατί συνεχίζονται αυτές οι καθυστερήσεις σε αυτές τις κατηγορίες, αλλά και σε άλλες αντίστοιχες στις οποίες, κύριε Υπουργέ, οι διασταυρώσεις είτε έχουν ολοκληρωθεί είτε συνεχίζονται;

Ως πότε λοιπόν, θα συνεχιστεί η ομηρία των δικαιούχων;

Υπάρχει συγκεκριμένο χρονοδιάγραμμα καταβολής των εκκρεμών ενισχύσεων;

Οι πολίτες περιμένουν τις απαντήσεις μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Εισαγωγικά: τον δήμο τον έχω δει και θα τον ξαναδώ και θα σας ξαναδώ. Απλά αντιλαμβάνεστε ότι προσπαθούμε να κάνουμε τη βέλτιστη κατανομή του χρόνου.

Δεύτερη παρατήρηση για τη «ΛΑΡΚΟ»: Δεν περίμενα να διαφωνείτε εσείς, διότι γραπτώς το κόμμα σας ως προηγούμενη κυβέρνηση είχε αποδεχθεί την αποκρατικοποίηση και προς την Ευρωπαϊκή Επιτροπή Ανταγωνισμού. Καταλαβαίνω διαφορετική προσέγγιση από το ΚΚΕ, αλλά όχι από εσάς.

Και τρίτον, σε ό,τι αφορά το τι κάναμε για την πανδημία, νομίζω ότι πλέον έχει αποδειχθεί και το ομολογούν και οι περισσότεροι, δώσαμε αρκετούς πόρους για να ενισχύσουμε νοικοκυριά και επιχειρήσεις, να χτίσουμε ένα επαρκές δίχτυ ασφαλείας πάνω από νοικοκυριά και επιχειρήσεις, συνολικού ύψους 43 δισεκατομμυρίων ευρώ, το τέταρτο μεγαλύτερο πακέτο παγκοσμίως και το τρίτο σε ευρωπαϊκό επίπεδο.

Ανάμεσα στα μέτρα, η Κυβέρνηση στο πλαίσιο αντιμετώπισης των δυσμενών οικονομικών συνεπειών της πανδημίας -κανένα κόμμα δεν είχε εισηγηθεί, δεν είχε προτείνει αυτό το μέτρο, κανένα κόμμα τότε-, έλαβε μέτρα συμψηφισμού, μείωσης ή και κάλυψης ενοικίων επιχειρήσεων, εργαζομένων και φοιτητών παιδιών τους, προκειμένου να αποφευχθούν λουκέτα και διόγκωση της ανεργίας.

Αγαπητή κυρία συνάδελφε, ξέρετε την εκτίμηση που σας έχω. Νομίζω ότι αν περπατήσουμε μαζί στη Λιβαδειά ή στη Θήβα πάρα πολλά μικρά μαγαζιά θα πουν ότι από αυτό το μέτρο σώθηκαν, εκτός από την επιστρεπτέα, γιατί το κράτος κατέβαλε το ενοίκιο γι’ αυτούς. Αυτό συνεπώς το μέτρο θα περίμενα να το χαιρετίσετε και το μέτρο αυτό -εκ του αποτελέσματος- ήταν αποτελεσματικό.

Ταυτόχρονα, θεσμοθετήθηκε πρόγραμμα ενίσχυσης των ιδιοκτητών ακινήτων για την αντιμετώπιση της μείωσης των μισθωμάτων λόγω της πανδημίας. Οι ιδιοκτήτες ακινήτων «έβαλαν πλάτη»» και τους ευχαριστώ για μια ακόμη φορά δημόσια γι’ αυτό.

Τι έχουμε καταβάλει μέχρι σήμερα; Πρώτον, για την περίοδο Μαρτίου - Οκτωβρίου 2020 ποσό 63,5 εκατομμυρίων ευρώ σε διακόσιες εξήντα εννέα χιλιάδες διακόσια ογδόντα τέσσερα μοναδιαία ΑΦΜ, μέσω συμψηφισμού με φορολογικές δηλώσεις, φόρο εισοδήματος, ΕΝΦΙΑ και ΦΠΑ.

Δεύτερον, για την περίοδο Νοεμβρίου 2020 - Ιουλίου 2021 ποσό 756.000.005 σε τριακόσιους πενήντα εννέα χιλιάδες πεντακόσιους ενενήντα δικαιούχους με απευθείας καταβολή στους τραπεζικούς λογαριασμούς των δικαιούχων. Δηλαδή, συνολικά μέχρι σήμερα μέσω συμψηφισμών και καταβολών σε τραπεζικούς λογαριασμούς έχουν καταβληθεί 820.000.000 ευρώ, κυρία συνάδελφε.

Αυτό αντιστοιχεί στο 95% του συνόλου των περίπου τετρακοσίων εβδομήντα χιλιάδων μισθωτηρίων, βάσει των οποίων υποβλήθηκαν συνολικά δυο εκατομμύρια εξακόσιες είκοσι έξι χιλιάδες δηλώσεις αποζημιώσεων ιδιοκτητών, κατά την περίοδο Νοεμβρίου 2020 - Ιουλίου 2021.

Πράγματι, η διαδικασία δεν έχει ολοκληρωθεί. Εγώ να δεχθώ ότι μπορεί να υπήρχαν καθυστερήσεις και από το Υπουργείο Οικονομικών, από την ΑΑΔΕ. Πάντα αναλαμβάνουμε την ευθύνη ειδικά σε περιόδους κρίσεων. Όμως η υλοποίηση του εντοπισμού των δικαιούχων και ο προσδιορισμός του ύψους των ενισχύσεων έχει υπάρξει ένα πάρα πολύ σύνθετο έργο, κυρίως λόγω των σφαλμάτων που εντοπίστηκαν σε μεγάλο πλήθος δηλώσεων COVID, οι οποίες υποβλήθηκαν για την καταβολή αυτών των αποζημιώσεων.

Κυρία συνάδελφε, για την αντιμετώπιση των προβλημάτων που ανέκυψαν δόθηκαν διαδοχικές παρατάσεις στον χρόνο υποβολής των δηλώσεων, ώστε οι δικαιούχοι αποζημίωσης να διορθώσουν στο ορθό. Εστάλησαν μηνύματα για διορθώσεις, εκδόθηκε σειρά αποφάσεων- εγκυκλίων για την παροχή οδηγιών και διευκρινίσεων. Θα μιλήσω και στην δευτερολογία μου κυρίως γι’ αυτά τα προβλήματα στα οποία αναφερθήκατε.

Ταυτόχρονα υλοποιήθηκαν ψηφιακές δράσεις ανασκόπησης της συνολικής εικόνας των ιδιοκτητών ακινήτων, αποστολής ειδοποιήσεων για τη διόρθωση σφαλμάτων, βελτίωσης της σχετικής εφαρμογής για ενημέρωση του φορολογούμενου σχετικά με το δικαίωμα του μισθωτή για έκπτωση ή απαλλαγή του ενοικίου και παροχής αναφορών με την αποτύπωση του αποτελέσματος της επεξεργασίας των δηλώσεων COVID. Επί των προβλημάτων περισσότερα στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Πούλου, έχετε τον λόγο για τη δευτερολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πάρα πολύ, κύριε Πρόεδρε.

Κύριε Υπουργέ, το δια ταύτα είναι ότι η «ΛΑΡΚΟ» θα κλείσει επί των ημερών σας και είναι η πολιτική της Νέας Δημοκρατίας. Οι εργαζόμενοι γνωρίζουν καλά ότι επί ΣΥΡΙΖΑ, παρά τα όσα προβλήματα, διατηρήθηκε σε λειτουργία και το ξέρει αυτό και η τοπική κοινωνία, αλλά και οι εργαζόμενοι.

Κύριε Υπουργέ, παρακολουθώ τις δηλώσεις σας συστηματικά σχεδόν και με διακατέχει κάθε φορά η εξής απορία, αλλά και ανησυχία. Αναφέρεστε στα εκατομμύρια ευρώ, με τα οποία λέτε ότι ενισχύετε την ελληνική κοινωνία, αλλά ποτέ δεν αναφέρεστε στα ποσά που θα έπρεπε να καταβληθούν, σε αυτά δηλαδή που, ενώ τα έχετε εξαγγείλει με τα μέτρα στήριξης, δεν έχουν φτάσει στους δικαιούχους. Θα ήταν πολύ πρακτικό για όλους μας, για να βλέπουμε κιόλας πώς δουλεύει η Κυβέρνησή σας.

Αυτή όμως η πρακτική των εξαγγελιών είναι γνωστή και για το μέλλον, κατά προτίμηση μάλιστα τον Μάιο, που βέβαια απαντήθηκε ανάλογα -και πετυχημένα θα έλεγα από τη θυμοσοφία του λαού μας- «ζήσε Μάη μου, να φας τριφύλλι».

Στην ερώτησή μας αναγνωρίζουμε, κύριε Υπουργέ, ότι πράγματι έγιναν επιτέλους κάποια μικρά βήματα στην καταβολή των εκκρεμών ενισχύσεων, μετά από ενάμιση χρόνο απαράδεκτων παλινωδιών και χαιρόμαστε που βλέπουμε ότι και η πίεση από τον κοινοβουλευτικό έλεγχο –δεν είναι η πρώτη φορά που το έχουμε θέσει- αποδίδει.

Επίσης κατανοούμε ότι συναντήσατε δυσκολία στην εκκαθάριση των αιτήσεων λόγω των αναγκαίων διασταυρώσεων, είτε λόγω πολυϊδιοκτησίας είτε λόγω διαφορετικών συμβάσεων μίσθωσης για το ίδιο ακίνητο, είτε λόγω αδήλωτων στο TAXIS ενεργών μισθώσεων είτε λόγω περιπτώσεων με μισθωτές που δεν ανήκουν στην πληττόμενους ΚΑΔ, είτε λόγω λαθών στη συμπλήρωση των αιτήσεων και ούτω καθεξής.

Όμως αναφέρομαι και σε περιπτώσεις που έστω μετά από τις μεγάλες καθυστερήσεις, έχει ολοκληρωθεί ο έλεγχος και παρ’ όλα αυτά δεν έχουν καταβληθεί ενισχύσεις.

Κατανοείστε επιτέλους τις ανάγκες της κοινωνίας και βρείτε λύσεις στις ενισχύσεις που εκκρεμούν. Κατανοείστε ότι η συντριπτική πλειοψηφία των περιπτώσεων αφορούν σε μικροϊδιοκτήτες, για τους οποίους το μίσθωμα αποτελεί εισόδημα απολύτως απαραίτητο για την επιβίωση των ίδιων και των οικογενειών τους. Οι άνθρωποι αυτοί χρειάζονται το συντομότερο τα χρήματα.

Καταλαβαίνετε ότι θα πρέπει να μας απαντήσετε αν υπάρχει πρόβλημα στο Υπουργείο ή στην ΑΑΔΕ, δηλαδή αν έχει το ανάλογο προσωπικό για να ανταποκριθεί σε αυτή την ανάγκη.

Αναλογιστείτε, λοιπόν, κύριε Υπουργέ, ότι σε συνδυασμό με τις τρομακτικές αυξήσεις στο ηλεκτρικό ρεύμα, τα καύσιμα, τις πρώτες ύλες και τα βασικά καταναλωτικά αγαθά δημιουργούνται ασφυκτικές συνθήκες για τα νοικοκυριά και απαιτούν την άμεση ανταπόκριση της πολιτείας.

Δυστυχώς, όμως, η Κυβέρνησή σας πλειοδοτεί και πάλι σε αδιαφορία και αναλγησία, οξύνοντας τις κοινωνικές ανισότητες και επιβαρύνοντας ολοένα και περισσότερο τους ευάλωτους και τους μικρομεσαίους. Αντίθετα, όμως, μεριμνάτε συνεχώς και με ιδιαίτερη φροντίδα, θα έλεγα, για τους μεγάλους και ισχυρούς. Άλλωστε, σε αυτό το πλαίσιο εντάσσεται και αυτή η ιστορία των απευθείας αναθέσεων των 7 περίπου δισεκατομμυρίων από την Κυβέρνησή σας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρία συνάδελφε, αν ευνοούμε τους μεγάλους και τους ισχυρούς…

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Συστηματικά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** …σας καλώ -και δεν έχω καμμία αντίρρηση- να περπατήσουμε μαζί στη Λειβαδιά και να ρωτήσουμε τα μαγαζιά στη Λειβαδιά αν πήραν επιστρεπτέα προκαταβολή.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Από εκεί έχει προκύψει το ερώτημα, από τη Θήβα και τη Λειβαδιά.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Καιθα ήθελα να ρωτήσουμε εάν ωφελήθηκαν από τη μη καταβολή του ενοικίου ή τη μερική καταβολή του ενοικίου. Τότε θα αποδειχθεί αν λειτουργούμε επ’ ωφελεία των μεγάλων ή των μικρών. Στην πράξη, όχι στα λόγια.

Άρα σας προκαλώ και σας προσκαλώ να πάμε μαζί να περπατήσουμε και να δούμε αν οι μικρές επιχειρήσεις στη Λειβαδιά πήραν ή δεν πήραν. Προφανώς, επειδή έχω τα στοιχεία, έχουν πάρει σχεδόν όλες. Και έχουμε δώσει στη δημοσιότητα τα στοιχεία σε αυτήν την Αίθουσα ανά περιφερειακή ενότητα πόσες επιχειρήσεις πήραν, τι ποσά πήραν.

Πήγα το Σάββατο στη Μαγνησία. Στη Μαγνησία δεκαεπτά χιλιάδες επιχειρήσεις πήραν επιστρεπτέα προκαταβολή, 270 εκατομμύρια επιστρεπτέα προκαταβολή οι μικρομεσαίες επιχειρήσεις. Ρωτήσατε αν λογοδοτούμε για το πόσοι είναι αυτοί που δεν παίρνουν.

Σας το είπα στην πρωτολογία μου. Σας είπα ότι τα 820 εκατομμύρια ευρώ, αν δεν με απατά η μνήμη μου, είναι το 95% του συνόλου των τετρακοσίων εβδομήντα χιλιάδων μισθωτηρίων βάσει των οποίων υποβλήθηκαν δύο εκατομμύρια εξακόσιες είκοσι έξι χιλιάδες δηλώσεις.

Άρα ανταποκρινόμαστε στις ανάγκες της κοινωνίας. Δεν έχουμε κανένα πρόβλημα να πούμε πού υπάρχουν οι στερήσεις ή οι αποκλίσεις. Αλλά, κάτι ουσιώδες, που δεν έχει ίσχυε σε σας. Σεβόμαστε τα χρήματα του φορολογούμενου.

Και εξηγούμαι. Παρά τις συνεχείς παρατάσεις και τις επανειλημμένες ενεργοποιήσεις δυνατότητας υποβολής δηλώσεων COVID ή πραγματοποίησης διορθώσεων σε υποβληθείσες δηλώσεις COVID ή και σε δηλώσεις μίσθωσης ακίνητης περιουσίας -αυτά που αναφέρατε- σημαντικό ποσοστό δηλώσεων δεν διορθώθηκε.

Αντίθετα, σε ορισμένες περιπτώσεις οι φορολογούμενοι υπέβαλαν πολλαπλές δηλώσεις για το ίδιο ακίνητο ή πραγματοποίησαν λύσεις μισθώσεων και εκ νέου μισθωτήριο ή με τις ενέργειές τους προέκυπτε μειωμένο ποσό αποζημίωσης, γεγονός που οδήγησε στην ανάγκη υλοποίησης ψηφιακής αυτόματης επεξεργασίας συμψηφισμών ποσών μεταξύ των μηνών καταβολής.

Στο σύνολο των εκκρεμοτήτων η μεγάλη πλειονότητα πλέον δεν είναι εφικτό να αντιμετωπιστεί με μηχανογραφική επεξεργασία και εξετάζονται μεμονωμένα από σχετική ομάδα εργασίας της ΑΑΔΕ, η οποία -εύλογα ζητήσατε και χαίρομαι- προς αυτή την κατεύθυνση αναμένεται να ενισχυθεί τις επόμενες ημέρες για την επίσπευση του σχετικού έργου. Δεν μπορεί να γίνει τώρα μηχανογραφικά για τους λόγους που σας εξήγησα.

Να γίνω πιο συγκεκριμένος; Πολλαπλές δηλώσεις πληροφοριακών στοιχείων μίσθωσης ακίνητης περιουσίας ή πολλαπλές δηλώσεις COVID για την ίδια περίοδο από πολλαπλούς μισθωτές, όπου δεν ταυτοποιούνται τα ακίνητα. Εκμισθωμένα ακίνητα, τα οποία δεν αντιστοιχούν σε δηλωθέντα εμπράγματα δικαιώματα, με αποτέλεσμα να απαιτείται έλεγχος των αντίστοιχων νομιμοποιητικών εγγράφων που να αποδεικνύουν την έννομη σχέση του εκμισθωτή με το ακίνητο. Αναπροσαρμογές του μισθώματος που δεν αποτυπώνονται με τροποποίηση της μίσθωσης, αλλά με αναγραφή στις σημειώσεις της αρχικής μίσθωσης. Αλυσίδες διαδοχικών εκμισθωτών ή και πολλαπλών ακινήτων. Να σας πω και κάτι ακόμα; Αδικαιολόγητες αυξήσεις μισθωμάτων σε κάποιες περιπτώσεις κατά την περίοδο της πανδημίας.

Και να σας κάνω την άσκηση πιο δύσκολη; Δεκαεννιά χιλιάδες περίπου ΑΦΜ δεν έχουν κατοχυρωμένο αριθμό ΙΒΑΝ. Πού θα πληρώσουμε; Είναι δεκαεννιά χιλιάδες σήμερα που μιλάμε, προκειμένου να καταθέσουμε το αναλογούν ποσό στον λογαριασμό τους. Έχουμε κάνει συνεχείς αναφορές. Είναι δεκαεννιά χιλιάδες. Πού θα καταβάλουμε τα ποσά; Δεν υπάρχουν ΙΒΑΝ.

Για τις περιπτώσεις αυτές θα αποσταλούν εκ νέου, κυρία συνάδελφε, μηνύματα ηλεκτρονικού ταχυδρομείου από την ΑΑΔΕ. Δεν μπορούμε να κάνουμε κάτι άλλο. Εξαντλούμε όλες τις δυνατότητες. Από την ΑΑΔΕ και το Υπουργείο Οικονομικών καταβάλλεται κάθε δυνατή προσπάθεια ώστε οι συγκριτικά λίγες περιπτώσεις εκκρεμοτήτων –αυτό, όμως, δεν είναι στοιχείο πανηγυρισμού, θέλουμε να τελειώσουμε και την τελευταία υπόθεση γιατί πράγματι πρέπει να βοηθήσουμε την κοινωνία, πρέπει να βοηθήσουμε τον πολίτη- που απομένουν πρέπει να τακτοποιηθούν το επόμενο διάστημα, κατόπιν της επεξεργασίας που απαιτείται, όμως, για τη διασφάλιση του δημοσίου συμφέροντος. Αξιοποιούμε, χρησιμοποιούμε πόρους του Έλληνα φορολογούμενου και πρέπει αυτό να το σεβαστούμε όλοι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ταυτόχρονα -ευχαριστώ πολύ, κύριε Πρόεδρε- σε συνεργασία με την ΑΑΔΕ σχεδιάζεται η αναβάθμιση των πληροφοριακών συστημάτων ώστε να βελτιωθεί η ποιότητα και να αυτοματοποιηθεί περαιτέρω η τήρηση των δεδομένων στην ΑΑΔΕ σχετικά με την ιδιοκτησία και τη διαχείριση των ακινήτων.

Σας ευχαριστώ πολύ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δηλαδή χρήματα υπάρχουν.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τους πόρους τους έχουμε προϋπολογίσει. Σας είπα ποιοι είναι οι λόγοι και οι παράγοντες που δεν μας επιτρέπουν να ολοκληρώσουμε τη διαδικασία. Θα ήμουν ιδιαίτερα ευτυχής χθες να είχαμε τελειώσει τη διαδικασία. Δεν είναι ταμειακό θέμα, δεν είναι δημοσιονομικό. Είναι αμιγώς θέμα των παραγόντων που σας ανέπτυξα.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την τρίτη με αριθμό 526/14-3-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Τα κατεπείγοντα προβλήματα των Ειδικών Σχολείων του Ρεθύμνου».

Θα απαντήσει ο Αναπληρωτής Υπουργός Εσωτερικών, ο κ. Στυλιανός Πέτσας.

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Αναπληρωτά, υπάρχει αγανάκτηση των γονέων παιδιών με αναπηρία και των εκπαιδευτικών στην ειδική αγωγή στο Ρέθυμνο για την κατάσταση που επικρατεί με τα ακατάλληλα κτήρια και τις ελλείψεις, με διαχρονική ευθύνη όλων των κυβερνήσεων.

Το 1ο Ειδικό Δημοτικό, το Ειδικό Νηπιαγωγείο, το Εργαστήριο Ειδικής Επαγγελματικής Εκπαίδευσης και Κατάρτισης για πάνω από είκοσι χρόνια συστεγάζονταν στο 1ο Ειδικό Δημοτικό Σχολείο στα Μισίρια Ρεθύμνου.

Στο ΕΕΕΕΚ λείπουν χώροι διδασκαλίας και εργαστηρίων, δεν υπάρχουν γραφεία για τους διδάσκοντες, οι αίθουσες είναι ασφυκτικά μικρές και οι μαθητές είναι στοιβαγμένοι κυριολεκτικά σε κλουβιά. Η τραπεζαρία που αποτελεί την πιο σημαντική εκπαίδευση των παιδιών στους κανόνες κοινωνικοποίησης με την εκμάθηση της σίτισης, της αυτονομίας και της αυτοσυντήρησης, στεγάζεται σε χώρο χωρίς αερισμό και φυσικό φωτισμό, που προοριζόταν για αποθήκη του Ειδικού Δημοτικού Σχολείου Ρεθύμνου. Υπήρχαν μόλις τρεις τουαλέτες για εβδομήντα άτομα, που αποτελούν πραγματικά υγειονομική βόμβα και πρόσφατα επιστρατεύτηκε η λύση των κοντέινερ στην έτσι κι αλλιώς πολύ μικρή αυλή του σχολείου.

Το Ειδικό Νηπιαγωγείο φέτος μεταφέρθηκε σε προκατασκευασμένες αίθουσες στην περιοχή του Εσταυρωμένου. Η κατάσταση, όμως, και μετά από αυτή τη διευθέτηση παραμένει εκρηκτική.

Οι περίπου ογδόντα μαθητές και πάνω από πενήντα εκπαιδευτικοί των παραπάνω σχολείων στοιβάζονται σε χώρους παντελώς ακατάλληλους, ανθυγιεινούς και επικίνδυνους ειδικά σε συνθήκες πανδημίας.

Ταυτόχρονα, το ΕΝΕΕΓΥΛ, το Ειδικό Επαγγελματικό Γυμνάσιο - Λύκειο, αφού στεγάστηκε για κάποια χρόνια σε υποτυπώδεις εγκαταστάσεις στο Γεράνι, μεταφέρθηκε σε επίσης ακατάλληλο νοικιασμένο κτίριο σε μια περιοχή στο Ατσιπόπουλο.

Επιπλέον, με όσα προανέφερα τη λειτουργία των σχολείων δυσχεραίνει η έλλειψη ειδικού εκπαιδευτικού και βοηθητικού προσωπικού και οι συγχωνεύσεις τμημάτων. Χαρακτηριστικό είναι ότι δεν υπάρχει λογοθεραπευτής και εργοθεραπευτής, ενώ στον αέρα παραμένει και το αίτημα του συλλόγου γονέων για θέσπιση τρίτης ειδικότητας ώστε να αυξηθούν οι επιλογές των παιδιών.

Ως προς την αντιμετώπιση του κτηριακού, μετά από μακροχρόνιες προσπάθειες παραχωρήθηκε, εδώ και τέσσερα χρόνια, το κτήριο του ΚΕΓΕ -είναι το Κέντρο Γεωργικής Εκπαίδευσης- και υποσχέσεις επί υποσχέσεων για ανακατασκευή του, για να γίνει μεταστέγαση του ΕΕΕΕΚ και του ΕΝΕΓΥΛ Ρεθύμνου.

Από τότε όμως άρχισε η μετάθεση ευθυνών ανάμεσα σε δήμο και Υπουργεία με επίδικο τις μελέτες και τη χρηματοδότηση και τις συνέπειες αυτής της κατάστασης να τις πληρώνουν οι μαθητές, οι οικογένειες και οι εκπαιδευτικοί. Είναι το γνωστό παιχνίδι μετάθεσης και διάχυσης ευθυνών ανάμεσα στο κεντρικό και στο τοπικό κράτος. Για να καταλήξει μετά από χρόνια τον Ιούνιο του ΄21 να εγκριθούν από τις αρμόδιες υπηρεσίες του Υπουργείου Παιδείας οι τεχνικές μελέτες για το κτήριο του ΚΕΓΕ. Μάλιστα ήταν τέτοια η απαξίωσή σας -επιτρέψτε μου για την έκφραση- συνολικά της Κυβέρνησης, διότι έχουμε κάνει δύο σχετικές ερωτήσεις ως κόμμα για αυτά τα ζητήματα που κατατέθηκαν το 2020 και δεν έχετε απαντήσει!

Σας ρωτάμε λοιπόν κύριε Υπουργέ: Σε ποιες ενέργειες και κατεπείγουσες μάλιστα θα προχωρήσετε προκειμένου να αποκτήσουν τα ειδικά σχολεία σύγχρονα σχολικά κτήρια που να ανταποκρίνονται στον ρόλο και την αποστολή τους για να καλύπτονται οι σύγχρονες διαρκώς διευρυνόμενες ανάγκες εκπαίδευσης των παιδιών, να χρηματοδοτηθούν οι συγκεκριμένες δομές με τα αναγκαία κονδύλια από τον κρατικό προϋπολογισμό προκειμένου να καλύπτονται οι ανάγκες σε υλικοτεχνικό εξοπλισμό, ασφαλή μεταφορά, δωρεάν σίτιση των παιδιών και άλλα και τέλος για να προσληφθεί το απαραίτητο εκπαιδευτικό και βοηθητικό προσωπικό με μόνιμη και σταθερή εργασία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

 Ευχαριστώ και τον κ. Συντυχάκη για την ερώτηση για ένα θέμα αυξημένης ευαισθησίας.

Θα ήθελα να απαντήσω πρώτα, κύριε Συντυχάκη, στα περί απαξίωσης να απαντήσουμε σε ερωτήσεις σας. Έχω να πω ότι έχετε καταθέσει δύο ερωτήσεις στο παρελθόν, όπως ενημερώθηκα από τους συνεργάτες μου, που αφορούσαν κατάθεση ερώτησης στο Υπουργείο Παιδείας και Θρησκευμάτων, όχι στο Υπουργείο Εσωτερικών και επομένως σε καμμία περίπτωση δεν αρμόζει σε εμάς αυτή η έκφραση. Ό,τι ερώτηση έχετε καταθέσει, φυσικά ερχόμαστε να την απαντήσουμε στο πλαίσιο του κοινοβουλευτικού ελέγχου.

 Όσον αφορά το θέμα που αναφέρατε για τα σχολεία στο Ρέθυμνο, φυσικά και η κατάσταση δεν είναι αυτή που αρμόζει. Και φυσικά δεν έχει ιδιαίτερη σημασία αυτή την στιγμή να πούμε τι έφταιξε, αλλά τι μπορούμε να κάνουμε εμείς από δω και πέρα για να το βελτιώσουμε.

Είναι αδιαμφισβήτητο ότι τα σχολικά κτήρια πρέπει να ανταποκρίνονται στις ανάγκες των παιδιών και πόσο μάλλον όταν μιλάμε για ειδικά σχολεία. Σε αυτά πρέπει να δίνεται ιδιαίτερη προσοχή και φροντίδα, ώστε οι μαθητές να διδάσκονται μέσα σε κατάλληλες αίθουσες προκειμένου να είναι αποτελεσματική η μόρφωσή τους. Το βασικό στοιχείο που πρέπει να γνωρίζουμε εδώ ότι υπάρχουν αρμοδιότητες σε επίπεδο τοπικής αυτοδιοίκησης αλλά και σε επίπεδο Κυβέρνησης.

Στο πλαίσιο του άξονα της τοπικής αυτοδιοίκησης η οποία μεριμνά σύμφωνα με τους νόμους που υπάρχουν για τα του οίκου της και για τις τοπικές υποθέσεις, είναι αδιαμφισβήτητο ότι με βάση το άρθρο 75 του ν.3463/2006 τους ανήκει η μέριμνα για τη σχολική στέγη, για τα έργα συντήρησης, επισκευής και βελτίωσης υφιστάμενων διδακτηρίων, όπως αυτό είναι ξεκάθαρο από το ισχύον νομικό πλαίσιο. Η Κυβέρνηση έρχεται και επικουρεί την τοπική αυτοδιοίκηση σε αυτές τις αρμοδιότητες.

 Όσον αφορά λοιπόν την τοπική αυτοδιοίκηση θα καταθέσω στα Πρακτικά το έγγραφο του Δήμου Ρεθύμνης σχετικά με τις ενέργειες που έχει κάνει, προκειμένου να έχουν οι υπάρχουσες κτηριακές σχολικές υποδομές για την ειδική αγωγή το πλαίσιο που χρειάζεται μέχρι να στεγαστούν αυτές οι υπηρεσίες σε ένα νέο κτήριο.

Ο δήμος έχει προγραμματίσει να ανακατασκευάσει για τον λόγο αυτόν το κτήριο του πρώην Κέντρου Γεωργικής Εκπαίδευσης του ΚΕΓΕ, που αναφερθήκατε και εσείς. Είναι μία έκταση εννέα στρεμμάτων η οποία παραχωρήθηκε από το Υπουργείο Αγροτικής Ανάπτυξης προς τον δήμο. Έχει εγκριθεί από την τεχνική υπηρεσία του κτηριολογικό πρόγραμμα έχει λάβει την απαιτούμενη ενδεικτική προέγκριση από την αρμόδια Διεύθυνση του Υπουργείου Παιδείας και Θρησκευμάτων. Και ο δήμος στο πλαίσιο του προγράμματος «Αντώνης Τρίτσης» έχει καταθέσει σε εμάς, στο Υπουργείο Εσωτερικών σχετική πρόταση με τίτλο: «Ανακατασκευή κτηρίου ΚΕΓΕ και μετατροπή του σε ειδικό σχολείο, προϋπολογισμού 8.894.088 ευρώ.

Εμείς από πλευράς μας ,έχουμε ξεχωρίσει τις προτάσεις που αφορούν τα ειδικά σχολεία σε όλη την επικράτεια και τις έχουμε αφαιρέσει από το σχετικό πλαφόν ανά δήμο που έχει περιληφθεί στο πρόγραμμα «Αντώνης Τρίτσης», προκειμένου να ικανοποιηθούν όλα αυτά τα έργα και να προχωρήσουν.

 Όσον αφορά το συγκεκριμένο έργο αναφέρω ότι η ειδική υπηρεσία του Υπουργείου Εσωτερικών τρέχει τις διαδικασίες όσο γίνεται πιο γρήγορα και για την εξέταση της πληρότητας και την αξιολόγηση του φακέλου. Και είμαι βέβαιος ότι η αρμόδια επιτροπή αξιολόγησης θα δει την πρόταση με τη δέουσα ευαισθησία το αμέσως επόμενο χρονικό διάστημα.

Όσον αφορά το προσωπικό στο οποίο αναφέρεστε στην ερώτησή σας, σύμφωνα με την πληροφόρηση που έχω από το Υπουργείο Παιδείας και Θρησκευμάτων έχουν γίνει περίπου τεσσεράμισι χιλιάδες μόνιμοι διορισμοί εκπαιδευτικών στην ειδική αγωγή και εκπαίδευση και ειδικά για το Ρέθυμνο είναι εξήντα δύο εκπαιδευτικοί στην πρωτοβάθμια και δευτεροβάθμια ειδική αγωγή και εκπαίδευση στην οποία προστέθηκε ακόμη μία θέση, δηλαδή, συνολικά εξήντα τρεις προσλήψεις.

Επιφυλάσσομαι για την δευτερολογία μου, κύριε Πρόεδρε, για περισσότερα στοιχεία.

(Στο σημείο αυτό ο Αναπληρωτής Υπουργός Εσωτερικών, κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Συντυχάκης για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, αναφερθήκατε στο ιστορικό, το οποίο είναι γνωστό και ίσως δεν χρειαζόταν να κάνουμε και κάποια ερώτηση και να το φέρουμε για συζήτηση. Σας είπα όμως στην πρωτολογία ότι αυτό το ζήτημα εκκρεμεί όχι τα τελευταία τέσσερα χρόνια από τότε που εγκρίθηκε για τη μεταστέγαση των σχολείων στο ΚΕΕΓΕ. Αυτή η ταλαιπωρία των γονέων, και των εκπαιδευτικών, και των παιδιών είναι από το 2002. Είναι πολλά χρόνια πριν. Άρα δεν δικαιολογείστε ούτε εσείς -εννοώ η σημερινή Κυβέρνηση- ούτε οι προηγούμενες για αυτήν την καθυστέρηση. Και είναι πραγματικά πολύ μεγάλη καθυστέρηση.

Και εγώ θα σας πω εντάξει, ήξερα ότι πιθανόν να έχει ενταχθεί στο πρόγραμμα «Αντώνης Τρίτσης». Πότε πρακτικά αυτή η χρηματοδότηση απελευθερώνεται έτσι ώστε να ξεκινήσει όλη αυτή η διαδικασία; Εδώ απαιτείται συγκεκριμένο χρονοδιάγραμμα. Και επειδή εμείς τουλάχιστον ως Κομμουνιστικό Κόμμα Ελλάδας το θεωρούμε ως πρώτης προτεραιότητας ζήτημα, την ολόπλευρη κοινωνική προσφορά απέναντι στα άτομα με ειδικές ανάγκες και αναπηρίες -είναι δείκτης προόδου, πολιτισμού, ανθρωπιάς μιας κοινωνίας- θα έλεγα ότι δεν δικαιολογείται η στάση σας μέχρι σήμερα ως Κυβέρνηση.

Η κακή κτηριακή κατάσταση των ειδικών σχολείων καθιστούν την καθημερινότητα μαθητών και εκπαιδευτικών δυσβάσταχτη, απαγορευτική για την ουσιαστική επιστημονική και παιδαγωγική παρέμβαση.

Η εικόνα λοιπόν αυτή που υπάρχει σήμερα, κατά την άποψή μας, δεν οφείλεται σε κάποιον κακό σχεδιασμό ή σε κάποιες αστοχίες του Υπουργείου. Μπορεί να σας φαίνεται πολύ ντεμοντέ, πολύ τετριμμένο, αλλά η πραγματικότητα είναι αυτή. Δηλαδή ποια; Ότι η αιτία βρίσκεται σε μια πολιτική που συρρικνώνει τις ειδικές δομές γιατί θεωρούνται δημοσιονομικά κοστοβόρες. Αυτό αντικειμενικά οδηγεί στην περιθωριοποίηση των παιδιών. Αν μένουν όρθια τα σχολεία, δεν οφείλεται στο κράτος, αλλά στη φιλότιμη και ακούραστη δουλειά εκπαιδευτικών και των γονιών, που σηκώνουν το δικό τους σταυρό του μαρτυρίου.

Δεν θέλω να μπω σε μια διαδικασία να σας πω ότι λείπουν χώροι διδασκαλίας για κάθε μέλος του ειδικού εκπαιδευτικού προσωπικού που δεν μπορούν να κάνουν το έργο τους. Ο εργοθεραπευτής και ο φυσικοθεραπευτής μαζί με τον γυμναστή σε έναν μικρό χώρο και οι τρεις μαζί κάνουν την ειδική τους δουλειά. Λείπουν χώροι εργαστηρίων, τα οποία υπολειτουργούν χωρίς ανάπαυση. Πολλά περιστατικά νοσηλείας και περιστατικά που απαιτούν ηρεμία αντιμετωπίζονται στο γραφείο της διεύθυνσης.

Άρα λοιπόν αντιλαμβάνεστε ότι εδώ τα πράγματα είναι σοβαρά. Επαναλαμβάνω από το 2002 έως σήμερα οι μαθητές, οι γονείς και οι εκπαιδευτικοί του ΕΕΕΕΚ είναι όμηροι σε μια παγιωμένη και απαράδεκτη κατάσταση και παρά τη διαδοχή κυβερνήσεων η κατάσταση παραμένει ίδια.

Τα παιδιά σε τελική ανάλυση, κύριε Υπουργέ, με αναπηρία δεν μπορεί να λογίζονται ως κόστος, φτάνοντας ακόμα και σε προτάσεις σαν του δικού σας Ευρωβουλευτή, της Νέας Δημοκρατίας, του κ. Κυμπουρόπουλου, κάτι που αποδέχτηκε και η κυρία Υφυπουργός, για γενίκευση της ιδιωτικής παράλληλης στήριξης. Θα έπρεπε τουλάχιστον να ντρέπονται, επιτρέψτε μου την έκφραση. Αυτό το ξεκίνησε η Κυβέρνηση του 2008 με πρόσληψη ιδιώτη στο δημόσιο γενικό σχολείο με επιβάρυνση του γονιού και το επέκτεινε ο ΣΥΡΙΖΑ στα ειδικά σχολεία. Όλα αυτά οδηγούν στην κατάργηση της δημόσιας και δωρεάν παράλληλης στήριξης.

Κατά συνέπεια -και να κλείσω με αυτό, κύριε Πρόεδρε- χρειάζεται άμεσα η ίδρυση και λειτουργία σύγχρονων, ασφαλών, ενδεδειγμένων ειδικών σχολείων και δομών. Οφείλετε ως Κυβέρνηση να μεριμνήσετε άμεσα για αυτήν την επίλυση του χρόνιου κτηριακού προβλήματος σε αυτά τα δύο σχολεία με χρονοδιάγραμμα και να σταματήσει η κοροϊδία και η μετάθεση ευθυνών από την Κυβέρνηση και από τον δήμο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πραγματικά άκουσα με πολλή προσοχή ότι το θέμα ανάγεται στο παρελθόν εδώ και είκοσι χρόνια, από το 2002, όπως είπατε κ. Συντυχάκη. Τότε, αυτό που έχω εγώ να πω είναι μόνο ότι το Ειδικό Σχολείο, όπως το έχει προτείνει ο Δήμος Ρεθύμνης, θα γίνει ενταγμένο στο πρόγραμμα «Αντώνης Τρίτσης» μέσα στο επόμενο χρονικό διάστημα. Δεν ξέρω τι έγιναν τα προηγούμενα είκοσι χρόνια, αλλά σας λέω τι θα κάνουμε εμείς, τώρα, όσον αφορά το ειδικό σχολείο, για το οποίο με ρωτάτε συγκεκριμένα.

Όμως μου δίνετε και την ευκαιρία να πω, ότι είναι υψηλής προτεραιότητας το θέμα των κτηριακών υποδομών για τα σχολεία μας, γι’ αυτήν την Κυβέρνηση και το για το Υπουργείο Εσωτερικών. Και θα σας πω μόνο μερικά στοιχεία.

Είναι δεδομένο ότι μετά από δέκα χρόνια και πλέον κρίσης υπήρξε μια απαξίωση όσον αφορά τους πόρους που υπήρχαν για τη συντήρηση πολλών κτηρίων, μεταξύ των οποίων φυσικά και σχολικών μονάδων. Όμως αυτή η τάση αντιστρέφεται.

Θα σας πω μόνο για την περίπτωση, την οποία με ρωτάτε, ότι για επισκευή και συντήρηση σχολείων μέσω των ΚΑΠ για τον Δήμο Ρεθύμνης διατέθηκαν το 2021 234.900 ευρώ και το ίδιο ποσό θα διατεθεί και το 2022.

Δεύτερον, έχουν διατεθεί 844.040 ευρώ από το ειδικό πρόγραμμα του Υπουργείου Εσωτερικών, το πρόγραμμα «ΦΙΛΟΔΗΜΟΣ 2», για την ενίσχυση δήμων για τέτοιου είδους συντηρήσεις και επισκευές, εκ των οποίων ποσό διακοσίων 295.740 ευρώ για την εκπόνηση μελετών και την υλοποίηση μέτρων και μέσων πυροπροστασίας στις σχολικές μονάδες και ποσό 186.000 ευρώ για την κατασκευή ραμπών και χώρων υγιεινής για την πρόσβαση και την εξυπηρέτηση ΑΜΕΑ στις σχολικές μονάδες.

Επίσης, έχω να σας πω ότι ειδικά στο Ρέθυμνο έχουμε εντάξει προς χρηματοδότηση στο πρόγραμμα «ΑΝΤΩΝΗΣ ΤΡΙΤΣΗΣ» και την ανέγερση του δημοτικού σχολείου Ρουσσοσπιτίου, με προϋπολογισμό 4.385.432 ευρώ.

Τέλος, έχω να πω ότι μόνο από το πρόγραμμα «ΑΝΤΩΝΗΣ ΤΡΙΤΣΗΣ» έχουν ενταχθεί προς χρηματοδότηση ειδικά σχολεία ύψους 54 εκατομμυρίων ευρώ και απλά σχολεία ύψους 61 εκατομμυρίων ευρώ. Άρα, έχουμε 115 εκατομμύρια ευρώ μόνο από το πρόγραμμα «ΑΝΤΩΝΗΣ ΤΡΙΤΣΗΣ» για σχολικές μονάδες που αφορούν ειδικά και απλά σχολεία.

Τα νούμερα που προανέφερα δεν τα ανέφερα για να κουράσω, αλλά για να δείξω ότι στην πράξη -και όχι στα λόγια- προσπαθούμε να αντιστρέψουμε μια τάση συρρίκνωσης, για την επένδυση στο απαραίτητο κτηριακό απόθεμα και τις σχολικές μας μονάδες.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την δέκατη πέμπτη επίκαιρη ερώτηση με αριθμό 529/14-3-2022 του Βουλευτή Β2΄ Δυτικού Τομέα Αθηνών του ΜέΡΑ25, κ. Κρίτωνα - Ηλία Αρσένη προς τον Υπουργό Εσωτερικών με θέμα: «Επείγουσα χρηματοδότηση για τη διάσωση του διαδημοτικού νεκροταφείου της δυτικής Αθήνας».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στη δυτική Αθήνα -και μιλάω αυτή τη στιγμή για τους Δήμους Περιστερίου, Ιλίου, Πετρούπολης, Αγίων Αναργύρων, Καματερού- ένα τεράστιο κομμάτι του πληθυσμού της Αθήνας ζει εκεί, επίσημα τριακόσιες σαράντα χιλιάδες, αλλά στην πράξη λειτουργικά μπορεί να μιλάμε για κοντά στο εκατομμύριο.

Αυτή η περιοχή, στην ουσία, έχει μείνει χωρίς τόπο που να αφήνει τα κορμιά των ανθρώπων που φεύγουν από τη ζωή. Δέκα ημέρες είναι αυτή τη στιγμή η αναμονή. Μπορείτε να φανταστείτε ότι γίνεται τραυματική αυτή η εμπειρία, όταν αναμένεις για να θάψεις τον δικό σου άνθρωπο δέκα ημέρες. Και για τους ανθρώπους που φεύγουν με COVID η αναμονή είναι πολύ μεγαλύτερη.

Ήδη, έγκαιρα, από το 1984 -μιλάμε περίπου για σαράντα χρόνια πριν- είχε ξεκινήσει η διευθέτηση του ζητήματος και θα έπρεπε να έχει διευθετηθεί. Είχε γίνει ειδικός σύνδεσμος, ο διαδημοτικός, για το νέο νεκροταφείο. Βρέθηκε στην συνέχεια και η απαραίτητη έκταση, τότε, στην περιοχή Φυλής, πλέον Δήμου Ασπροπύργου, στον Λάκκο Κάτσαρη. Αγοράστηκαν πενήντα επτά από τα τριακόσια στρέμματα και είχε βγει και μάλιστα η μελέτη περίφραξης. Όμως, δεν μπόρεσαν να βρεθούν τα απαραίτητα χρήματα για να προχωρήσει η ολοκλήρωση αυτού του έργου. Έχει εκπνεύσει το χρονοδιάγραμμα, ο χρόνος που είχε δεσμευτεί αυτή η έκταση και κινδυνεύει άμεσα να χαθεί. Θα διεκδικηθεί από τους ιδιώτες.

Θέλω να υπενθυμίσω εδώ ότι είναι πολύ δύσκολο να εντοπιστεί χώρος για ένα νεκροταφείο, πόσω μάλλον για ένα τόσο μεγάλων αναγκών νεκροταφείο. Μιλάμε ότι υπάρχουν πολύ ειδικές συνθήκες όσον φορά γεωλογικά, υδρολογικά, αλλά και κοινωνικά και οικονομικά ζητήματα. Δεν πρέπει να χαθεί αυτή η ευκαιρία. Δεν πρέπει, πραγματικά, ο πόνος του να χάνεις κάποιον δικό σου στη δυτική Αθήνα να γίνεται τραυματικός.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Αρσένη.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και τον κ. Αρσένη για την ερώτηση.

Πράγματι, αυτή είναι η αλήθεια, όπως την περιγράφετε στην ερώτησή σας. Περιγράφετε την κατάσταση στα κοιμητήρια των δήμων. Είναι γεγονός ότι η αδυναμία επέκτασης των κοιμητηρίων εκτός των πόλεων είναι ένα πραγματικό πρόβλημα και οι ειδικές συνθήκες που έχουν προκύψει από τις καταστάσεις που έχει δημιουργήσει ο COVID-19 έχουν επιτείνει αυτό το πρόβλημα και θέτουν ως επιτακτική ανάγκη την εύρεση νέων χώρων για την ίδρυση νέων κοιμητηρίων εκτός του οικιστικού ιστού.

Επιτρέψτε μου να πω δε ότι η ίδρυση και η συντήρηση κοιμητηρίων ανήκει στην αποκλειστική αρμοδιότητα των δήμων της χώρας, οι οποίοι είναι υποχρεωμένοι να φροντίζουν έγκαιρα για την εξασφάλιση των απαιτούμενων χώρων. Στο θέμα που θίγετε, ο χώρος για την ίδρυση κοινού νεκροταφείου Δυτικής Αττικής έχει βρεθεί και έχει δεσμευτεί από το 1990. Συγκεκριμένα έχει δεσμευτεί έκταση τριακοσίων στρεμμάτων στην περιοχή του Δήμου Ασπροπύργου. Πρόσφατα έλαβα σχετική επιστολή του Προέδρου του Συνδέσμου Δήμων και Κοινοτήτων για την ίδρυση κοινού νεκροταφείου με αίτημα τη χρηματοδότηση της αγοράς της δεσμευμένης έκτασης και συνομίλησα για το θέμα αυτό με τον Δήμαρχο Ιλίου και τον Δήμαρχο Ασπροπύργου.

Γνωρίζω πολύ καλά ότι η λειτουργία του συνδέσμου ως νομικού προσώπου δημοσίου δικαίου βασίζεται αποκλειστικά στην ετήσια εισφορά που καταβάλλουν οι δήμοι-μέλη του, η οποία σε καμμία περίπτωση δεν επαρκεί για μια τέτοια αγορά. Επομένως, αυτό που κάνουμε εμείς και το οποίο θα το δείτε να ξεδιπλώνεται το επόμενο χρονικό διάστημα, σε συνεργασία με τα Υπουργεία Οικονομικών και Ανάπτυξης και Επενδύσεων, είναι να αναζητήσουμε τον βέλτιστο τρόπο χρηματοδότησης του έργου. Δεσμεύομαι ότι στο επόμενο χρονικό διάστημα θα έχετε περισσότερα στοιχεία γι’ αυτό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναφερόμαστε σε ένα μικρό ποσό αναλογικά με το αντικείμενο του έργου. Δηλαδή, μιλάμε για 3 εκατομμύρια ευρώ και για έναν χώρο ο οποίος θα δώσει μια λύση στο ζήτημα που αφορά σε ένα τεράστιο ποσοστό των κατοίκων της ευρύτερης πρωτεύουσας. Δεν νομίζω ότι είναι δυσεύρετο αυτό το ποσό. Και άλλα 350 ευρώ είναι για την περίφραξη. Νομίζω ότι είναι κάτι το οποίο μπορεί άμεσα να διατεθεί.

Θα ήθελα, όμως, να μας πείτε κάτι. Αναφερθήκατε σε τρόπους χρηματοδότησης. Να μας αναφέρετε λίγο τα σενάρια που εξετάζετε. Καταλαβαίνω ότι δεν έχετε καταλήξει. Πείτε μας τα σενάρια. Για ποιον λόγο δεν εξετάζετε το απλό σενάριο της άμεσης χρηματοδότησης αυτών των 3 εκατομμυρίων ευρώ για ένα έργο το οποίο είναι σχεδιασμένο σωστά, δεν υπάρχουν ευρύτερες αντιδράσεις, είναι απολύτως απαραίτητο και επείγει τώρα λόγω COVID παρά ποτέ; Για ποιο λόγο να μην μπορούν να διατεθούν από την πολιτεία αυτά τα 3 εκατομμύρια ευρώ για το απαραίτητο νέο νεκροταφείο της δυτικής Αθήνας;

Νομίζω ότι είναι απαραίτητο και να δεσμευτείτε για αυτά τα 3 εκατομμύρια ευρώ, αλλά και να μας πείτε αν εξετάζετε κάτι άλλο. Τι εναλλακτικές εξετάζετε; Σας ρωτώ, για να γίνει αυτή η συζήτηση με μια μεγαλύτερη διαφάνεια. Είναι ένα ζήτημα μεγάλου κοινωνικού ενδιαφέροντος και είναι καλό να ξέρουν οι πολίτες ποια είναι αυτά τα πράγματα που είναι στο τραπέζι αυτή τη στιγμή.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κύριε Αρσένη, θα επιφυλαχθώ λίγο να σας πω περισσότερα για το θέμα της χρηματοδότησης. Αυτό που μας απασχολεί αυτή τη στιγμή είναι να λύσουμε το θέμα που έχει προκύψει με τα ζητήματα των απαλλοτριώσεων στην περιοχή μετά από την παρέλευση δεκαπέντε και πλέον ετών. Ξέρετε ότι οι διατάξεις του άρθρου 88 του ν.4759/2020 θέτουν συγκεκριμένες προϋποθέσεις. Είμαστε σε συζήτηση με τους δημάρχους της περιοχής και αυτό που μπορώ να πω αυτή τη στιγμή είναι ότι θα βρούμε τη λύση για τη χρηματοδότηση χωρίς κανένα νομικό πρόβλημα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Συνεχίζουμε με την ένατη με αριθμό 517/11-3-2022 επίκαιρη ερώτηση δεύτερου κύκλου της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας (Νατάσας) Γκαρά προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Σοβαρά ερωτήματα για την ύπαρξη ή μη ανταποκριτή της ΕΡΤ στη Μόσχα, αλλά και την κάλυψη των γεγονότων στην Ουκρανία από τη δημόσια ραδιοτηλεόραση».

Θα απαντήσει ο Υφυπουργός στον Πρωθυπουργό κ. Ιωάννης Οικονόμου.

Ορίστε, κυρία Γκαρά, έχετε τον λόγο για την πρωτολογία σας.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κύριε Πρόεδρε.

Κύριε Υπουργέ, ελπίζω να λάβουμε ειλικρινείς απαντήσεις και να κάνουμε έναν γόνιμο διάλογο σε ένα ζήτημα πάρα πολύ σοβαρό, το οποίο αφορά στις ευθύνες της Κυβέρνησης, αλλά και της διορισμένης διοίκησης της ΕΡΤ, αλλά και στο περιστατικό που κατέληξε σε φιάσκο με τον ανύπαρκτο ανταποκριτή στη Μόσχα και ουσιαστικά οδήγησε στην εξαπάτηση του τηλεοπτικού κοινού από τη δημόσια ραδιοτηλεόραση.

Κύριε Υπουργέ, εδώ και πάρα πολύ καιρό, από την ανάληψη της κυβέρνησης από το κόμμα της Νέας Δημοκρατίας, παρατηρούμε συνεχώς φαινόμενα απαξίωσης και υποβάθμισης της δημόσιας ραδιοτηλεόρασης και κυρίως στον ενημερωτικό της χαρακτήρα.

Έχουμε δει φαινόμενα λογοκρισίας, με χαρτάκια που δίνουν εντολές περιορισμού ή φίμωσης σε δημοσιογράφους και σε ρεπόρτερ, όπως το παράδειγμα και το περιστατικό με την υπόθεση του Λιγνάδη ή με το «κορωνοπάρτι» του Πρωθυπουργού στην Ικαρία.

Έχουμε δει ρεπορτάζ να κόβονται ή να περιορίζονται και να μην προβάλλονται.

Έχουμε δει άξιους και έμπειρους εργαζόμενους επί χρόνια στη δημόσια ραδιοτηλεόραση να μπαίνουν στο «ψυγείο» και να μην αξιοποιούνται.

Έχουμε δει εκατομμύρια αναθέσεων μεικτών ή εξωτερικών παραγωγών χωρίς να βλέπουμε να αξιοποιούνται τα εργαλεία και οι μεγάλες δυνατότητες της δημόσιας ραδιοτηλεόρασης.

Και για να μην τα πολυλογώ, φτάνουμε στην απαίτηση να καλυφθούν με τον τρόπο που αρμόζει στην κάποτε κραταιά δημόσια ραδιοτηλεόραση τα δραματικά γεγονότα του πολέμου στην Ουκρανία μετά από την εισβολή της Ρωσίας. Δυστυχώς, η διοίκηση της ΕΡΤ με πολύ κακούς χειρισμούς, με ανικανότητα, με ανοργανωσιά, χωρίς κανένα σχέδιο, φάνηκε πολύ κατώτερη των περιστάσεων με τους πολίτες και το κοινό, ουσιαστικά, να γυρίζουν την πλάτη στη δημόσια ραδιοτηλεόραση, κάτι που φαίνεται και από τις πολύ πρόσφατες μετρήσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ξαναλέω ότι διαχρονικά η δημόσια ραδιοτηλεόραση ήταν πρωτοπόρα, ήταν η έγκυρη, η κραταιά ραδιοτηλεόραση, στην οποία οι πολίτες έδειχναν εμπιστοσύνη σε τέτοια έκτακτα μεγάλα γεγονότα.

Έτσι, λοιπόν, φτάνουμε να βλέπουμε στις οθόνες μας έναν ανύπαρκτο ανταποκριτή ο οποίος έχει σύμβαση με τη δημόσια ραδιοτηλεόραση. Το σούπερ από κάτω γράφει ότι κάνει ανταπόκριση απευθείας από τη Μόσχα. Γνωρίζουμε μετά από καταγγελίες της ΠΟΣΠΕΡΤ, των εργαζομένων και της ΕΣΗΕΑ ότι ο συγκεκριμένος ανταποκριτής δεν μετέβη ποτέ στην πρωτεύουσα της Ρωσίας, όπως όριζε και η σύμβασή του. Επίσης μάθαμε ότι έκανε αυτές τις αναμεταδόσεις από το σπίτι του στην Αθήνα, είτε στην Κυψέλη είτε στην Καλλιθέα, χωρίς να έχει παρουσιαστεί ο συγκεκριμένος ανταποκριτής και να έχει διευκρινιστεί ότι οι πληροφορίες, οι ανταποκρίσεις, οι μεταδόσεις αυτές γίνονται από την Αθήνα και όχι από τη Μόσχα.

Και προχωράω στα ερωτήματα, κύριε Υπουργέ, για να μην πάρω περισσότερο χρόνο, στα οποία ζητάμε και απαντήσεις.

Κύριε Υπουργέ, ειλικρινά ρωτάμε: Επιβεβαιώνετε ότι ο ανταποκριτής της ΕΡΤ στη Μόσχα έκανε ρεπορτάζ από την Αθήνα;

Επιβεβαιώνετε ότι καθ’ όλη τη διάρκεια της σύμβασής του δεν βρέθηκε ποτέ στη Μόσχα;

Αληθεύει ότι ο ίδιος άνθρωπος δεν ήταν στη λίστα των διαπιστευμένων ανταποκριτών του Υπουργείου Εξωτερικών της Ρωσίας;

Αληθεύει πως η ΕΡΤ καταβάλλει στον «αόρατο» ανταποκριτή μισθό άνω των 20 χιλιάδων ευρώ ετησίως, όντας ο ίδιος απών από τον τόπο εργασίας που ορίζει η σύμβασή του;

Αληθεύει ότι ο συγκεκριμένος ανταποκριτής λαμβάνει επίδομα συνέπειας ύψους 500 ευρώ μηνιαίως;

Με ποια επαγγελματική σχέση, κύριε Υπουργέ, και ιδιότητα ο συγκεκριμένος ανταποκριτής εμφανίζεται να παρέχει δημοσιογραφικές υπηρεσίες, την ίδια περίοδο σε κυπριακό κανάλι;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Γκαρά.

**ΑΝΑΣΤΑΣΙΑ ΓΚΑΡΑ:** Ολοκληρώνω, κύριε Πρόεδρε.

Έχει λάβει άδεια ο συγκεκριμένος εργαζόμενος παράλληλης απασχόλησης από την ΕΡΤ;

Και, κύριε Υπουργέ, αφού γνωρίζατε ότι υπάρχει πρόβλημα γιατί δεν αντικαταστάθηκε άμεσα ο συγκεκριμένος ανταποκριτής, αλλά αποσύρθηκε μετά από τις καταγγελίες των εργαζόμενων και τις δικές μας ενέργειες και καταγγελίες για το συγκεκριμένο γεγονός; Πώς υπερασπιστήκατε, κύριε Υπουργέ, εσείς και η διοίκηση την αξιοπιστία της ΕΡΤ απέναντι στην έγκυρη ενημέρωση του κοινού;

Και τέλος, θα αναλάβει κάποιος την ευθύνη για το πρωτοφανές αυτό φιάσκο; Ποιες πρωτοβουλίες θα λάβετε; Θα ζητήσετε, επιτέλους, τις παραιτήσεις της διορισμένης διοίκησης της ΕΡΤ ή θα συνεχίσετε να τους επιβραβεύετε με χρυσούς μισθούς και μπόνους;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Η κυρία συνάδελφος έθεσε μια σειρά από ζητήματα. Στην πρωτολογία μου θα αναφερθώ στα της ερώτησης και στη δευτερολογία θα απαντήσω στα υπόλοιπα. Επιτρέψτε μου, όμως, κυρία συνάδελφε -ευχαριστώντας σας για την ερώτηση-, να ξεκινήσω από το γεγονός ότι η εισβολή της Ρωσίας στην Ουκρανία ανάμεσα στα άλλα έβαλε και καινούργιες προκλήσεις σε ό,τι αφορά στην ενημέρωση. Και θέλω στο σημείο αυτό, πριν προχωρήσω στην ουσία της ερώτησης, να κάνω μια ξεχωριστή αναφορά στους Έλληνες ανταποκριτές, πολεμικούς και μη, που από το μέτωπο του πολέμου στην Ουκρανία, από τη Ρωσία, στη συντριπτική τους πλειοψηφία αυτή την ώρα με επαγγελματισμό και με ψυχραιμία μεταδίδουν πληροφορίες και εικόνες, μεταδίδουν έγκριτα ρεπορτάζ που είναι χρήσιμα στην ελληνική κοινή γνώμη για να σχηματίσει εικόνα και να δει πραγματικά αυτά που συμβαίνουν εκεί, τις συνέπειες της ρωσικής εισβολής στην Ουκρανία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Έρχομαι τώρα στην ερώτησή σας και στα ζητήματα που θέτετε. Η ΕΡΤ, κυρία συνάδελφε, κυρίες και κύριοι, ήταν από τα ελάχιστα ελληνικά μέσα μαζικής ενημέρωσης που ήδη πριν από την εισβολή της Ρωσίας στην Ουκρανία ήταν παρούσα στην περιοχή. Σήμερα που μιλάμε, οκτώ δημοσιογράφοι και αντίστοιχος αριθμός εικονοληπτών και τεχνικών ηχοληπτών, έχουν σταλεί στις εμπόλεμες περιοχές στα ουκρανικά σύνορα, συντελώντας με τη σειρά τους στην επίτευξη της υποχρέωσης της δημόσιας τηλεόρασης για ουσιαστική ενημέρωση, έτσι όπως επιβάλλει η κοινωνική αποστολή της. Συνεπώς σε ό,τι αφορά στις αιτιάσεις σας σχετικά με την υποτιθέμενη ανεπάρκεια της ΕΡΤ να σταθεί στο ύψος των περιστάσεων, να είναι παρούσα, να δίνει την εικόνα και την αίσθηση που πρέπει να αποκομίζουν οι Έλληνες πολίτες, η κριτική αυτή δεν αδικεί ούτε την Κυβέρνηση ούτε τη διοίκηση της ΕΡΤ, πρωτίστως αδικεί τους δημοσιογράφους και τους τεχνικούς.

Εξάλλου, όπως και τα γεγονότα αποδεικνύουν, η κατάσταση είναι τελείως διαφορετική από αυτή που περιγράφετε και προσπαθείτε να υποστηρίξετε. Τι εννοώ; Μέσα σε ελάχιστες ώρες και χάρη στις προσπάθειες της διοίκησης, αλλά και των ανθρώπων της ΕΡΤ συστάθηκε το νέο κανάλι, το ΕΡΤNEWS, προκειμένου η ΕΡΤ όχι απλώς να μην είναι απούσα από τις εξελίξεις, αλλά να μεταδίδει τα γεγονότα ακατάπαυστα είκοσι ώρες την ημέρα, επτά ημέρες την εβδομάδα. Το νέο κανάλι εκπέμπει τόσο μέσα από τη συχνότητα του «DEUTSCHE WELLE» και μέσα από την πλατφόρμα του ERTFLIX, όσο και διαδικτυακά. Είναι δε αξιοσημείωτο ότι η ΕΡΤ είναι το μοναδικό ελληνικό κανάλι που μέσα στις τελευταίες εβδομάδες μεταδίδει δελτία ειδήσεων στο ακέραιο της ώρας όλο το εικοσιτετράωρο.

Σε ό,τι αφορά τώρα στα υπόλοιπα ερωτήματα που θέσατε θα προβώ σε μια σύντομη περιγραφή των γεγονότων, αναλυτική, για να κατανοήσετε πλήρως και εσείς και το Σώμα και όσοι μας παρακολουθούν πώς ακριβώς έχει η υπόθεση, με βάση την ενημέρωση που έχουμε από τη διοίκηση της ΕΡΤ.

Με δεδομένο ότι η ΕΡΤ τα τελευταία χρόνια, κυρία συνάδελφε -επειδή κάνατε και σχετικές συγκρίσεις- δεν διέθετε ανταποκριτές σε χώρες του εξωτερικού με ιδιαίτερο δημοσιογραφικό ενδιαφέρον, όπως, για παράδειγμα, δεν διέθετε ανταποκριτές στη Γαλλία, στην Κύπρο, στην Ιταλία, στη Ρωσία, στη Βουλγαρία, ξεκίνησε από τα τέλη του 2020 μια διαγωνιστική διαδικασία από τη διοίκηση της ΕΡΤ προκειμένου να πληρώσουμε τις συγκεκριμένες θέσεις και η διαδικασία αυτή προέβλεπε τις συμβάσεις ορισμένου χρόνου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ ένα - ενάμισι λεπτό, κύριε Πρόεδρε.

Στην ανοιχτή πρόσκληση εκδήλωσης ενδιαφέροντος, λοιπόν, που δημοσιεύθηκε στις 11-12-2020 υπήρξαν δύο υποψηφιότητες για τη θέση του ανταποκριτή στη Ρωσία, μία εκ των οποίων ήταν του κ. Αχιλλέα Πατσούκα. Λαμβάνοντας υπ’ όψιν ότι ο έτερος υποψήφιος κατείχε ήδη άλλη αμειβόμενη θέση από το ελληνικό δημόσιο από το 2007 μέχρι το τέλος του 2021, δηλαδή από τον ΕΟΤ, η επιτροπή αξιολόγησης προέκρινε την υποψηφιότητα του δεύτερου δημοσιογράφου, ο οποίος είχε και την αρμόζουσα και απαραίτητη εμπειρία δεδομένου ότι είχε θητεύσει στη ρωσική πρωτεύουσα επί δεκαεπτά έτη και ήταν ανταποκριτής πολλών ελληνικών μέσων μαζικής ενημέρωσης εκεί. Ενδεικτικά αναφέρω τον «ΑΝΤ1», τον «Real FM», τον «ΣΚΑΪ», την «ΚΑΘΗΜΕΡΙΝΗ» κ.λπ..

Όσον αφορά στο ερώτημά σας για τις αποδοχές του συγκεκριμένου εργαζόμενου, του ανταποκριτή, το εργολαβικό αντάλλαγμα ορίστηκε στα 1.800 ευρώ τον μήνα μεικτά, δηλαδή λιγότερα από 1.200 ευρώ καθαρά, χωρίς να προβλέπεται φυσικά κανενός είδους επίδομα εξωτερικού. Σημειώνεται δε, για να απαντήσω και σε αυτό το σκέλος της ερώτησής σας, ότι ως συμβασιούχος έργου ο κ. Πατσούκας δεν είναι υπόχρεος στην υποβολή αιτήματος άδειας για παράλληλη απασχόληση σε άλλο μέσο μαζικής ενημέρωσης, όπως υπονοείτε στην ερώτησή σας, πολύ περισσότερο όταν δεν εργάζεται για ανταγωνιστικό της ΕΡΤ μέσο μαζικής ενημέρωσης, αλλά σε άλλο κανάλι της Κύπρου.

Τώρα, όπως προκύπτει από τα δικαιολογητικά που κατέθεσε, αλλά και τις αναφορές των επιτελικών στελεχών της διεύθυνσης ειδήσεων της ΕΡΤ, ο κ. Πατσούκας αμέσως μετά από την ανάληψη των καθηκόντων του, δρομολόγησε την ανανέωση του διαβατηρίου του, έτσι ώστε να μπορεί με την απαραίτητη άδεια εργασίας που θα του χορηγηθεί από τη ρωσική ομοσπονδία να πάει στη Ρωσία.

Για τον σκοπό αυτό, στις 3 Μαρτίου του 2021 απέστειλε στις αρμόδιες υπηρεσίες του ρωσικού Υπουργείου Εξωτερικών όλα τα απαραίτητα έγγραφα για την έκδοση της απαραίτητης βίζας. Καθώς οι διαδικασίες αποδείχθηκαν χρονοβόρες, τον Απρίλιο του 2021 ταξίδεψε στη Ρωσία με την ιδιωτική του βίζα απ’ όπου έστελνε τις ανταποκρίσεις του, από τη Μόσχα δηλαδή, έως τη στιγμή που έληξε η άδεια παραμονής του, τον Μάιο του 2021. Ακολούθως επέστρεψε στην Ελλάδα, αναμένοντας τη χορήγηση της επαγγελματικής βίζας, η οποία του χορηγήθηκε με πρωτοφανή καθυστέρηση από το ρωσικό Υπουργείο, με δέκα μήνες καθυστέρηση, στις 26-1-2022.

Δυστυχώς, το ίδιο διάστημα αντιμετώπισε εξαιρετικά σοβαρό πρόβλημα υγείας, το οποίο κατέστησε ανέφικτη τη μετάβασή του στη Ρωσία, γεγονός που συνέτεινε τελικά και στην απόφασή του να παραιτηθεί από την ΕΡΤ πολύ νωρίτερα, αρχές Μαρτίου, από την ανάδειξη του θέματος το οποίο επικαλείστε.

Όλο το διάστημα της δημοσιογραφικής του συνεργασίας με την ΕΡΤ ασκούσε τα καθήκοντά του ως ειδικός επί των ρωσικών θεμάτων, έστελνε κείμενα, έκανε αναλύσεις, συμμετείχε στις συζητήσεις, έκανε ρεπορτάζ στην ενημερωτική ιστοσελίδα και είχε επίκαιρη παρουσία στις τηλεοπτικές και ραδιοφωνικές συχνότητες της ΕΡΤ.

Να σημειωθεί -και σύμφωνα πάντα με την ΕΡΤ- πως στις 15-2-2022 είχε πάρει συνέντευξη από τον Πρέσβη της Ρωσίας στην Αθήνα εδώ. Άρα, η φυσική του παρουσία ήταν εδώ. Δεν έκρυβε κανείς ότι ο άνθρωπος ήταν εδώ ούτε προσπαθούσε να υποκριθεί ότι ήταν αλλού. Η συνέντευξη προφανώς έπαιξε και στην ιστοσελίδα της ΕΡΤ και σε ένα λινκ που είναι προσβάσιμο σε όλους.

Μάλιστα, προκειμένου να αποφευχθεί η οποιαδήποτε παρανόηση για τον τρόπο παραγωγής των ρεπορτάζ, είχε δοθεί ρητή οδηγία από όλους τους αρμόδιους διευθυντές, όλα τα επιτελικά στελέχη της εταιρείας, σε αλλεπάλληλες συσκέψεις, μέχρι να αρθεί κάθε γραφειοκρατικό εμπόδιο και να μπορεί ο άνθρωπος να ξαναπάει στη Ρωσία, να μην χρησιμοποιείται ο τίτλος «Μόσχα απευθείας» ή «από τη Μόσχα ο ανταποκριτής μας» και ούτω καθεξής. Η διευκρίνιση αυτή, κατά κανόνα, τηρήθηκε.

Ωστόσο, υπήρξαν πράγματι κάποιες ελάχιστες περιπτώσεις κατά τις οποίες αναφέρθηκε εκ παραδρομής, όχι από σκοπιμότητα, ότι ο κ. Πατσούκας μετέδιδε το ρεπορτάζ του από τη Μόσχα. Σε κάθε περίπτωση, όμως, όλα όσα σας είπα μέχρι τώρα, αλλά και το γεγονός ότι ο άνθρωπος προφανώς και ήταν εδώ και δεν κρυβόταν, αποδεικνύει ότι δεν υπήρξε από πλευράς τού ειδησεογραφικού τομέα της ΕΡΤ -τη διοίκηση, τη διεύθυνση ειδήσεων, τα στελέχη- οποιαδήποτε πρόθεση παραπλάνησης του κοινού, πολύ περισσότερο όταν οι πολίτες που παρακολουθούν τη δημόσια τηλεόραση γνωρίζουν πάρα πολύ καλά την τεράστια προσπάθεια που έχει γίνει τα τελευταία χρόνια, προκειμένου να καλυφθεί η επικαιρότητα από την ΕΡΤ και στην Ελλάδα και στο εξωτερικό, με ψύχραιμο, σοβαρό και ποιοτικό τρόπο.

Θα επανέλθω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Γκαρά, έχετε τον λόγο για τη δευτερολογία σας.

**ΑΝΑΣΤΑΣΙΑ ΓΚΑΡΑ:** Κύριε Υπουργέ, θλίβομαι ειλικρινά γιατί δεν μου απαντήσατε. Δεν μου απαντήσατε στα καίρια ερωτήματα ή προσπαθήσατε να τα καλύψετε με δικαιολογίες, τις ίδιες δικαιολογίες που ουσιαστικά έδωσε στη δημοσιότητα και η διοίκηση της ΕΡΤ για το συγκεκριμένο θέμα.

Πρώτον, σε ό,τι αφορά στα ζητήματα της κάλυψης των δραματικών πολεμικών γεγονότων στην Ουκρανία από την ΕΡΤ, να σας ενημερώσω ότι τις πρώτες πέντε ημέρες δεν υπήρχε συνεχής κάλυψη των γεγονότων από την ΕΡΤ και μετά από πάρα πολλές παλινωδίες όπου από την ΕΡΤ1 γίνονταν οι μεταδόσεις, μετά στην ΕΡΤ2, μετά στην ΕΡΤ3 και καταλήξαμε στο ιντερνετικό κανάλι -που γνωρίζετε ότι πάρα πολλοί πολίτες δεν έχουν πρόσβαση στο ιντερνετικό διαδικτυακό κανάλι της ΕΡΤ- σημαίνει ότι έχετε υποβαθμίσει τον ενημερωτικό χαρακτήρα και έχετε υποβαθμίσει και τη σημασία της κάλυψης πολεμικού γεγονότος, με απόφαση προφανώς της διοίκησης της δημόσιας ραδιοτηλεόρασης.

Ωστόσο, με συγχωρείτε, κύριε Υπουργέ, αλλά ο ρόλος της δημόσιας ραδιοτηλεόρασης -θα το επαναλάβω- σε τόσο σημαντικά και έκτακτα γεγονότα δεν είναι αυτός. Δεν μας αξίζει μια τέτοια ΕΡΤ. Ειλικρινά το λέω. Δεν μας αξίζει μια τέτοια ΕΡΤ και πρέπει να εργαστείτε για την αναβάθμισή της.

Και προφανώς θα συμφωνήσω μαζί σας για τις ικανότητες, την εμπειρία και το πόσο άξιοι είναι οι εργαζόμενοι στην ΕΡΤ. Ωστόσο, η διοίκηση φρόντισε να στείλει ανταποκριτές σε εμπόλεμα σημεία, χωρίς να έχει εξασφαλίσει τον εξοπλισμό τους, χωρίς να έχει διασφαλίσει την ασφαλιστική τους κάλυψη, χωρίς καν να έχει εξασφαλίσει δορυφορική επικοινωνία και δορυφορικό τηλέφωνο.

Αντιθέτως, πρόλαβε η ΕΣΗΕΑ και παραχώρησε εξοπλισμό για την προστασία των ίδιων των ανταποκριτών σε εμπόλεμες περιπτώσεις.

Και πάω τώρα και στο θέμα του ανταποκριτή. Ομολογήσατε μόλις ότι γνωρίζατε ότι υπάρχει πρόβλημα με τη συνέπεια του συγκεκριμένου ανθρώπου, ώστε να κάνει ανταποκρίσεις από τη Μόσχα, από τη ρωσική πρωτεύουσα. Δεν προχωρήσατε σε αντικατάσταση του συγκεκριμένου ανταποκριτή, ώστε να υπάρχει κάλυψη των γεγονότων, κάλυψη των πληροφοριών και σωστή ενημέρωση του τηλεοπτικού κοινού.

Ακόμη και σήμερα δεν υπάρχει ανταποκριτής. Ωστόσο, ακόμη και αν έχει παραιτηθεί ο κύριος αυτός, ακόμη και αν έχει δηλώσει αναρρωτική άδεια, το ίδιο διάστημα εμφανίζεται να εργάζεται και σε κυπριακό κανάλι. Ωστόσο, ξαναλέω ότι τίποτα από όλα αυτά δεν δικαιολογεί κάτω από την εικόνα του ανταποκριτή να γράφει «Μόσχα απευθείας». Ακόμη κι αν έκαναν λάθος –λέω εγώ καλοπροαίρετα- οι παρουσιαστές, ο ίδιος θα έπρεπε να διορθώσει και να πει ότι «Βρίσκομαι στην Αθήνα και έχω πληροφορίες από τη Μόσχα».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Ομολογήσατε, όμως, και εσείς -γιατί εγώ έτσι το δέχομαι- πως, από τη στιγμή που φτάνουν στο σημείο οι υπεύθυνοι, οι διευθυντές να δώσουν ρητή εντολή και επεξήγηση ότι θα διευκρινίζεται πως ο συγκεκριμένος ανταποκριτής δεν είναι στη Μόσχα, αλλά βρίσκεται στην Αθήνα, ακόμη και αυτό δείχνει ότι γνωρίζατε το πρόβλημα, ότι συγκαλύπτατε το πρόβλημα και ότι πολύ συνειδητά κάτω στο super έγραφε «Μόσχα απευθείας». Αν αυτό δεν είναι επιχειρούμενη εξαπάτηση του τηλεοπτικού κοινού και των Ελλήνων πολιτών, τότε τι είναι, κύριε Υπουργέ;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Απάντησα στην πρωτολογία μου σε όλα τα ζητήματα που θέτει η ερώτηση και νομίζω ότι αναδείχθηκε και αναδεικνύεται και από την καθημερινή ενημέρωση των πολιτών μέσα από τις συχνότητες της ΕΡΤ η προσήλωση της και το ενδιαφέρον της να μεταφέρει στους Έλληνες τηλεθεατές τις εικόνες, τα ρεπορτάζ, τις ειδήσεις, την πραγματικότητα, τη θλιβερή πραγματικότητα στην Ουκρανία από τη ρωσική εισβολή.

Και αυτό είναι σε συνέχεια της συνολικής προσπάθειας της αναβάθμισης της ΕΡΤ, η οποία βρίσκεται το τελευταίο διάστημα και αυτή στο στόχαστρο της κριτικής από την Αξιωματική Αντιπολίτευση. Αξίζει, λοιπόν, νομίζω τον κόπο με βάση αυτό και με αφορμή την ερώτηση της συναδέλφου, κύριε Πρόεδρε, να πούμε πολύ επιγραμματικά δύο πράγματα, για να απαντήσουμε και στο πνεύμα της ερώτησης, αλλά και στον κόσμο που παρακολουθεί για το τι έχει αλλάξει στην ΕΡΤ από το 2019 μέχρι σήμερα για τους εργαζόμενους και τους τηλεθεατές, για τους Έλληνες πολίτες, για την ελληνική δημόσια τηλεόραση.

Η παρούσα διοίκηση, λοιπόν, μέσα σ’ αυτό το περιβάλλον πέτυχε τα τελευταία δυόμισι χρόνια, μαζί με τους εργαζόμενους και με τη στήριξη της Κυβέρνησης, τον εξορθολογισμό του κόστους των αθλητικών δικαιωμάτων, μια εξοικονόμηση, δηλαδή, άνω των 20 εκατομμυρίων ευρώ. Πέτυχε τη βελτίωση της εικόνας και του περιεχομένου της ενημέρωσης με γνώμονα την αμεροληψία και την αντικειμενικότητα. Παρένθεση: Δεν είναι μόνο διαδικτυακό το ΕΡΤ NEWS, κυρία συνάδελφε, σας εξήγησα και προηγουμένως τις πηγές από τις οποίες μπορεί κάποιος να το βλέπει.

Πέτυχε η διοίκηση την έγκριση προτάσεων για τη στήριξη της ελληνικής κινηματογραφίας ύψους πάνω από 2,6 εκατομμύρια ευρώ, έβαλε τη μυθοπλασία ξανά στο κάδρο της δημόσιας τηλεόρασης, πέτυχε την εφαρμογή ΚΥΑ για τον συμψηφισμό αποζημιώσεων και δεδουλευμένων, την εκκίνηση επίσημα του διαλόγου μεταξύ της διοίκησης και των εργαζομένων για την υπογραφή συλλογικής σύμβασης εργασίας, τη δρομολόγηση μακρόπνοων προγραμματικών και επιχειρησιακών αλλαγών που θα υπηρετούν το όραμα και τον στρατηγικό σχεδιασμό της δημόσιας τηλεόρασης.

Και όλα αυτά και πολλά ακόμα έγιναν, κυρίες και κύριοι. Η προσπάθεια, δηλαδή, που γίνεται τα τελευταία δυόμισι χρόνια στην ΕΡΤ, είναι εμφανής και αποτυπώνεται παντού, σε μια σειρά από έρευνες. Αποτυπώνεται σε ετήσιες ποιοτικές και ποσοτικές έρευνες που διεξήχθησαν τον Ιανουάριο και τον Απρίλιο του 2021 και ανέδειξαν με εντυπωσιακό τρόπο τη βελτίωση της εικόνας της ΕΡΤ σε όλους τους τομείς ανεξαρτήτως: στην ενημέρωση, στο πρόγραμμα, στην τεχνολογία, στην επικοινωνία περιεχομένου και γενικότερα, στη συνολική αίσθηση που έχουν οι πολίτες για τη δημόσια τηλεόραση.

Και στις δύο έρευνες, μάλιστα -σε αυτές που σας ανέφερα πριν, ποιοτικές και ποσοτικές- με ιδιαίτερο τρόπο επιβεβαιώθηκε και η αδιαμφισβήτητη επιτυχία της ψηφιακής πλατφόρμας ERTFLIX που προωθεί τη θετική εικόνα της νέας ΕΡΤ, η οποία πρωταγωνιστεί στον συγκεκριμένο τομέα. Συγκεκριμένα, στην ανεξάρτητη έρευνα του «Reuters Research Intitute» που διεξήχθη τον Ιανουάριο του 2021 επιβεβαιώθηκε η δραστική βελτίωση της εικόνας που έχουν οι πολίτες για την εγκυρότητα…

**ΑΝΑΣΤΑΣΙΑ ΓΚΑΡΑ:** Απαντήστε μου στα συγκεκριμένα ερωτήματα.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κυρία συνάδελφε, σας απάντησα σε όλα. Μην προσπαθείτε να μου αναδείξετε ότι δεν ήρθατε εδώ, για να ακούσετε απαντήσεις, αλλά για να επαναλάβετε τα στερεότυπα που έχετε στο μυαλό σας. Σας απάντησα πάρα πολύ αναλυτικά για το πότε ήταν στη Ρωσία ο ανταποκριτής, για ποιους λόγους δεν ήταν και πότε πήγαινε.

**ΑΝΑΣΤΑΣΙΑ ΓΚΑΡΑ:** Ποια στερεότυπα;Έχω κάνει συγκεκριμένες ερωτήσεις και θέλω απαντήσεις.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε. Δεν σας διέκοψε εσάς, κυρία Γκαρά, κανείς.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Επίσης, η εικόνα που έχουν οι Έλληνες πολίτες για την ελληνική δημόσια τηλεόραση αποτυπώθηκε και στην έρευνα του 2021 της Εθνικής Επιτροπής Τηλεπικοινωνιών και Ταχυδρομείων, όπου η ψηφιακή πλατφόρμα ΕRTFLIX ήρθε δεύτερη σε αναγνωρισιμότητα με αποδοχή στην Ελλάδα, πίσω μόνο από την πλατφόρμα του ΝΕΤFLIX. Επίσης, υπάρχει και το γεγονός ότι στη συνείδηση των Ελλήνων πολιτών, πάλι με βάση τις συγκεκριμένες έρευνες, η ΕΡΤ ανέβηκε στην τρίτη από την ένατη θέση στην οποία βρισκόταν την αντίστοιχη περίοδο 2019-2020 σε ό,τι αφορά στην αντικειμενικότητα, στην εγκυρότητα και στο κύρος του ενημερωτικού της προγράμματος.

**ΑΝΑΣΤΑΣΙΑ ΓΚΑΡΑ:** … (Δεν ακούστηκε)

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Σε έρευνα που διεξήχθη για πρώτη φορά πανελλαδικά, κυρία συνάδελφε, τον Νοέμβριο του 2021 αποτυπώθηκε η μεγάλη άνοδος και αποδοχή των ραδιοφωνικών, ενημερωτικών και μουσικών εκπομπών της ελληνικής δημόσιας τηλεόρασης και στο σύνολο του πληθυσμού η συνολική ακροαματικότητα εκτιμάται ότι είναι υπερδιπλάσια αυτής που αποτυπωνόταν στις αντίστοιχες μετρήσεις στο παρελθόν.

Όλα αυτά δεν αναδεικνύουν πουθενά –ίσως γι’ αυτό διαμαρτύρεστε- ούτε απαξίωση ούτε χρεοκοπία ούτε υποβάθμιση της δημόσιας τηλεόρασης. Δεν την αναδεικνύουν στους πολίτες, στους δέκτες, στους ανθρώπους που είναι για να κρίνουν.

Όλα αυτά δείχνουν ότι γίνεται σοβαρή δουλειά. Δουλειά που προφανώς αποτυπώνεται και στον τρόπο με τον οποίον καλύπτεται η ρωσική εισβολή στην Ουκρανία, δουλειά που δίνει τη δυνατότητα είκοσι ώρες την ημέρα, επτά ημέρες την εβδομάδα μέσα από το ERTNEWS, μέσα από τα ωριαία δελτία ειδήσεων κάθε μέρα της δημόσιας ελληνικής τηλεόρασης στους Έλληνες πολίτες να ενημερώνονται έγκυρα και αντικειμενικά γι’ αυτά που συμβαίνουν εκεί.

Όλα τα υπόλοιπα είναι μέσα στον ευρύτερο σχεδιασμό και στην ευρύτερη λογική σας μηδενισμού της δουλειάς που γίνεται σε μια σειρά από πεδία, τώρα και στο πεδίο της δημόσιας τηλεόρασης.

**ΑΝΑΣΤΑΣΙΑ ΓΚΑΡΑ:** Δεν μου απαντήσατε πάντως.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Θα συζητηθεί η δεύτερη με αριθμό 511/10-3-2022 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «”Στον αέρα” οι υπηρεσίες δόμησης των δήμων, στα όρια της αντοχής τους οι εργαζόμενοι».

Στην επίκαιρη ερώτηση θα απαντήσει ο Υπουργός Εσωτερικών κ. Μαυρουδής Βορίδης.

Κυρία Λιακούλη, έχετε τον λόγο για την πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, χαίρομαι ειλικρινά γιατί η επίκαιρη ερώτηση που σας κατέθεσα αποτέλεσε το εναρκτήριο λάκτισμα για να ασχοληθεί η Κυβέρνησή σας με τις υπηρεσίες δόμησης και για να αποκαταστήσετε αυτό που είχατε «στον αέρα», καθώς σας διέφυγε η ημερομηνία. Δεν είχατε ειδοποιηθεί προφανώς από τους συνεργάτες σας.

Έπρεπε να σας θυμίσω, λοιπόν, με αυτήν την επίκαιρη ερώτηση το μεσημέρι της Πέμπτης 10 Μαρτίου ότι έχει λήξει από 28 Φεβρουαρίου η τελευταία παράταση που εσείς είχατε δώσει, για να τρέξετε το βράδυ της επόμενης ημέρας να καταθέσετε νέα παράταση με αναδρομικότητα από 28 Φεβρουαρίου μέσα στο απερίγραπτο νομοσχέδιο-«σκούπα» που θα ψηφιστεί αύριο στην Ολομέλεια και το φέρνετε με πολλές διατάξεις πολλών Υπουργείων, όπως τα είχαμε πει πριν από λίγο. Την είχατε ξεχάσει, λοιπόν, την ημερομηνία, δεν την είχατε συμπεριλάβει. Το άρθρο δεν υπήρχε καν, το φέρατε μετά, έξω από κάθε νομικό πλαίσιο.

Επί της ουσίας: Ξεσηκωμός υπάρχει αυτή τη στιγμή σε ολόκληρη την Ελλάδα. Γνωρίζετε πολύ καλά ότι λειτουργούν οι ΔΟΜ «στον αέρα», χωρίς στελεχωμένες τις υπηρεσίες. Δυστυχώς, δεν υπάρχει επάρκεια στο προσωπικό, δυστυχώς είναι «στον αέρα» οι διαδικασίες. Υπάρχουν και νομικής φύσεως ζητήματα. Η Πανελλήνια Ομοσπονδία Εργαζομένων ΟΤΑ, η Πανελλήνια Ομοσπονδία Ενώσεων Μηχανικών Δημοσίου, η Πανελλήνια Ομοσπονδία Μηχανικών Τεχνολογικού Τομέα κήρυξαν απεργία-αποχή από τις 14 έως τις 24 Μαρτίου με σειρά αιτημάτων για τα οποία πιστεύω ότι έχετε λάβει γνώση και τα γνωρίζετε.

Συμβαίνει τώρα το εξής παράδοξο: Έχετε τροποποιήσει έξι φορές μέτρησα, τη σχετική νομοθεσία.

Από τη πρώτη στιγμή στηλιτεύουμε τους ουτοπικούς και αναποτελεσματικούς χειρισμούς σας και δυστυχώς, για άλλη μια φορά η πραγματικότητα μάς δικαίωσε. Χρόνια εξαγγελίες, σημαντικότατα τα προβλήματα, σημαντικές οι ελλείψεις, χωρίς να κάνετε τίποτε περί αυτού. Μόνο, θα αναφέρω, ότι εμφανιστήκατε πάλι στο συνέδριο της ΚΕΔΕ, είπατε εκεί ότι θα πληρωθεί σίγουρα το προσωπικό, οι ανάλογες θέσεις κ.λπ.. Έχω εδώ τα πρακτικά, κύριε Υπουργέ, μην το αμφισβητείτε, γιατί σας βλέπω ότι το αμφισβητείτε. Οι μηχανικοί, λοιπόν, είπατε χαρακτηριστικά, μέχρι τον Μάρτη θα έχουν «κάτσει». Ο Μάρτης ήρθε, κοντεύει να τελειώσει, τίποτα τέτοιο δεν έχουμε δει. Καθυστέρησε πάρα πολύ η προκήρυξη.

Δυστυχώς, έχουμε και το άλλο που συμβαίνει συχνά στην Κυβέρνηση σας και τελειώνω με αυτήν την επισήμανση μόνο, τα υπόλοιπα στη δευτερολογία. Εμφανίστηκε προχθές στην έκτακτη σύσκεψη των δημάρχων ο Αναπληρωτής Υπουργός κ. Πέτσας, ο οποίος ανακοίνωσε ολοκληρωμένο σχέδιο επέμβασης για τις ΥΔΟΜ, το οποίο είναι σε συνεργασία με το ΤΕΕ και κοινής αποδοχής από όλους τους δήμους. Σήμερα, λοιπόν, πρέπει να μας εξηγήσετε, να εξηγηθείτε τι ακριβώς εννοείτε, εν κρυπτώ πάλι όλα αυτά, δεν έχουμε ιδέα για ποιο πράγμα μιλάτε. Αλλά θα πω και κάτι ακόμα. Απ’ όσο έχω πληροφορηθεί και προσπάθησα να πληροφορηθώ, δεν έχει ιδέα και το ΤΕΕ. Εσείς, λοιπόν, που έχετε ιδέα να μας πείτε τι ακριβώς εννοείτε γι’ αυτό το περιβόητο ολοκληρωμένο σχέδιο με το οποίο θα σώσετε τις υπηρεσίες δόμησης της χώρας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ.

Κύριε Υπουργέ, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε συνάδελφε, κατ’ αρχάς ο καθένας έχει δικαίωμα να θεωρεί ότι πυροδοτεί νομοθετικές εξελίξεις. Δεν θα σας αφαιρέσω εγώ το δικαίωμα να το πιστεύετε αυτό. Αλλά, επίσης, είναι και απολύτως προφανές ότι δεν περιμένουμε κάτι να κάνετε εσείς για να κρίνουμε πότε πρέπει να γίνει η συγκεκριμένη παράταση την οποία και κάναμε.

Παρεμπιπτόντως -για να βάζουμε τα πράγματα στη θέση τους- συζητώντας για να καταλάβουμε την ιστορική διαδρομή αυτού του πράγματος που λέγεται «υπηρεσίες δόμησης», αν θυμάμαι καλά ήταν ο κ. Ραγκούσης τότε με εκείνον τον νόμο του 2010 ο οποίος είπε ότι κάθε δήμος πρέπει να έχει μια υπηρεσία δόμησης. Έδωσε διοικητική υποστήριξη ο κ. Ραγκούσης, δηλαδή μη στελέχωση, μέχρι το 2012. Από το 2012 μέχρι και σήμερα αυτή η διαδικασία της διοικητικής στήριξης συνεχίζεται, ακριβώς, γιατί δεν έχουν συγκροτηθεί οι υπηρεσίες δόμησης. Άρα, λοιπόν, πρέπει κάποιος να αναρωτηθεί γιατί διαδοχικές κυβερνήσεις από το 2010 μέχρι και σήμερα δεν έχουν λύσει αυτό το θέμα; Προφανώς δεν ανέκυψε χθες.

Όμως, σε ποια κυβέρνηση κάνετε αυτήν την ερώτηση; Ακούστε τώρα για τη στελέχωση. Διότι από το 2010 μέχρι και το 2018 πόσοι μηχανικοί στις διαδοχικές αυτές κυβερνήσεις έχουν τοποθετηθεί; Πόσοι έχουν προσληφθεί; Μηδέν μέχρι το 2018. Γίνεται η προκήρυξη 3Κ –ΣΥΡΙΖΑ-, προσλήψεις στην αυτοδιοίκηση. Πόσους προσέλαβαν τότε; Χιλιάδες ανθρώπους. Πόσους μηχανικούς είχε η 3Κ; Έναν. Και ερχόμαστε τώρα σε αυτήν την Κυβέρνηση, η όποια έχει κάνει το εξής στον προγραμματισμό προσλήψεων. Έχει προβλέψει στην 13Κ σύνολο οκτακοσίων τέσσερις. Μέσα στην προκήρυξη, δηλαδή, αυτήν ενσωματώνονται οκτακόσιοι τέσσερις, ενώ επίσης έχουν δοθεί στις προηγούμενες προκηρύξεις -θα σας το βρω στη δευτερολογία, γιατί μου διαφεύγει τώρα- και για το 2020 και για το 2021 και για το 2022 προσλήψεις μηχανικών. Οι μόνοι οι οποίοι κάνουμε προσλήψεις μηχανικών είναι η παρούσα Κυβέρνηση, προκειμένου να στελεχώσουμε τις ΥΔΟΜ. Και εσείς μας εγκαλείτε για αυτό μετά από δώδεκα χρόνια μηδενικών προσλήψεων. Εντυπωσιακή η κριτική σας -οφείλω να παραδεχτώ- σε αυτήν την Κυβέρνηση!

Και σε τι μας εγκαλείτε; Είχα πει ότι θα έχουν εκδοθεί αποτελέσματα τον Μάρτιο, μια εκτίμηση που τότε είχε κάνει το ΑΣΕΠ και, πράγματι, μετέφερα.

Η αλήθεια είναι, θυμάμαι, ότι τα προσωρινά αποτελέσματα θα πάνε τον Μάιο. Σας μεταφέρω, επίσης, την εκτίμηση του ΑΣΕΠ. Όπως ξέρετε, ούτε έχω έλεγχο επί των διαδικασιών προσλήψεων ούτε προβλέπεται να έχω έλεγχο, αλλά έχω μία ενημέρωση από το ΑΣΕΠ. Έρχεστε, λοιπόν, μ’ αυτή την ερώτηση να πείτε σε εμάς που έχουμε προκηρύξει χιλιάδες θέσεις μηχανικών, τι έχουμε κάνει για τις ΥΔΟΜ, την ώρα που τα προσωρινά αποτελέσματα -που ελπίζω να μας επιτρέψουν πράγματι να κάνουμε προσλήψεις και πράγματι να κάτσουν στη θέση τους- θα έχουν εκδοθεί τον Μάιο, σύμφωνα με την ενημέρωση που έχω από το ΑΣΕΠ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Λιακούλη, έχετε τον λόγο για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, έτσι κι αλλιώς έχουμε συνηθίσει -εγώ τουλάχιστον που έρχομαι τακτικά σε κοινοβουλευτική επαφή μαζί σας- να πετάτε την μπάλα στην κερκίδα, όταν τα πράγματα είναι δύσκολα στο γήπεδο. Αυτό είναι πολιτική επιλογή σας. Το κάνετε αυτό. Κι οφείλω να πω ότι το κάνετε και με έναν έξυπνο τρόπο. Βέβαια, θα μου επιτρέψετε να πω πως σε επίπεδο πολιτικής αισθητικής, τουλάχιστον, αυτό το «βρήκαμε καμένη γη» μπορείτε να το πείτε μία, δυο, τρεις φορές. Τρία χρόνια δεν μπορείτε να το λέτε, όμως. Κυβερνάτε τρία χρόνια. Δεν ήρθατε χθες στην Κυβέρνηση για να πείτε ότι δεν προλάβατε να διορθώσετε τίποτα.

Για να μιλήσουμε σοβαρά επί του συγκεκριμένου ζητήματος, η αλήθεια είναι πως κάνατε τίποτα. Αυτή είναι η αλήθεια. Η αλήθεια είναι ότι δυστυχώς, δεν προβήκατε σε καμμία απολύτως διόρθωση του πράγματος. Δυστυχώς, μόλις οι εκατόν εξήντα οκτώ δήμοι διαθέτουν υπηρεσίες δόμησης το 51% και το 49% δεν διαθέτουν. Από τις εκατόν εξήντα οκτώ υπηρεσίες δόμησης οι δεκαέξι λειτουργούν μερικώς. Η μεγάλη πλειοψηφία των δήμων κάτω των δέκα χιλιάδων κατοίκων δεν διαθέτουν ΥΔΟΜ. Τριάντα τρεις δήμοι άνω των είκοσι πέντε χιλιάδων κατοίκων δεν διαθέτουν υπηρεσίες δόμησης. Από τους εκατόν εξήντα οκτώ δήμους οι τέσσερις δεν διαθέτουν καθόλου προσωπικό. Οι είκοσι δύο δεν έχουν μηχανικό. Οι είκοσι οκτώ απασχολούν μόνο έναν μηχανικό. Και δεν συμμαζεύεται. Εκεί είστε. Σ’ αυτό το σημείο είστε. Εδώ υπάρχουν και ευθύνες. Είναι νομικές οι ευθύνες. Για πολεοδομία μιλάμε. Για τέτοιου είδους υπηρεσία. Υπογράφουν φαρδιά πλατιά οι άνθρωποι αυτοί. Γι’ αυτό βρίσκονται και στους δρόμους αυτή τη στιγμή, σε κινητοποίηση.

Κύριε Υπουργέ, πρέπει να μιλήσετε και για το «γήπεδο». Πρέπει να μιλήσετε για τον πραγματικό αγώνα. Θα πρέπει να μας πείτε, λοιπόν, τι προσδοκάτε να κάνετε με τη νομοθεσία την οποία έχετε ήδη ψηφίσει εσείς και η οποία είναι άκρως ουτοπική. Αλλά εγώ μαζί σας είμαι. Λέτε ότι στελεχώνονται τουλάχιστον από έναν αγρονόμο τοπογράφο μηχανικό, έναν αρχιτέκτονα μηχανικό, έναν χωροτάκτη πολεοδόμο μηχανικό, έναν πολιτικό μηχανικό, έναν μηχανολόγο ή ηλεκτρολόγο μηχανικό. Πείτε τώρα στον κόσμο που μας ακούει. Εδώ είναι το «γήπεδο».

Μας λέτε δηλαδή, ότι αυτά όλα που με τη νέα προκήρυξη που έχει κάνει η «καλή» σας Κυβέρνηση, που όλα τα φροντίζει μέσα σε αυτή την τριετία, αύριο οι πολεοδομίες όλης της χώρας, οι ΥΔΟΜ, θα τα έχουν; Αυτό απαντήστε. Θα έχουν δηλαδή, αυτά που λέτε στη νομοθεσία. Μας λέτε σήμερα ότι έχουν αγρονόμο, αρχιτέκτονα, χωροτάκτη μηχανικό, πολιτικό μηχανικό. Τον νόμο διαβάζω εγώ. Δεν λέω τίποτα. Σας ζητώ κύριε Υπουργέ, το χρονοδιάγραμμα όπως οφείλετε να το δώσετε. Εσείς είστε ο καθ’ ύλην αρμόδιος Υπουργός που οφείλει να πληροφορήσει τον κόσμο που, επαναλαμβάνω, βάζει φαρδιά πλατιά την υπογραφή του κάτω από πάσης φύσεως νομικές πράξεις, διοικητικές πράξεις νομικού περιεχομένου. Γνωρίζετε πολύ καλά τι σημαίνει αυτό επειδή είστε νομικός, κύριε Υπουργέ. Γι’ αυτό και η αγωνία.

Ολοκληρώνοντας, κύριε Πρόεδρε, με την ανοχή σας, να πω ότι παραδίδω στα Πρακτικά ένα εξαιρετικά ενδιαφέρον φυλλάδιο που ήρθε στα χέρια μου, το οποίο συμπυκνώνει όλα τα αιτήματα των ανθρώπων που χρόνια τώρα βρίσκονται σε αυτές τις υπηρεσίες και που τελευταία έχουν έρθει σε επαφή μαζί σας. Αναφέρουν για ποιο λόγο βρίσκονται στο δρόμο ήδη από τις 14 Μαρτίου έως τις 24 Μαρτίου και τι διεκδικούν. Και σήμερα είναι στον δρόμο.

Σε αυτούς, λοιπόν, με απλά λόγια, κύριε Υπουργέ, θα πρέπει να απαντήσετε, όπως ακριβώς είπατε στο συνέδριο της ΚΕΔΕ, όπως επαναλαμβάνετε σήμερα από το Υπουργικό σας Βήμα. Αυτές οι υπηρεσίες θα στελεχωθούν με όλους αυτούς τους ανθρώπους που λέτε; Τον αγρονόμο, τον χωροτάκτη, τον πολιτικό μηχανικό κ.λπ., όπως η νομοθεσία ορίζει; Ναι ή όχι; Και πότε;

Και τέλος, θα ήθελα να απαντήσετε και στην επίκαιρη ερώτησή μου, γιατί θα πρέπει να απαντάει ο Υπουργός και στα ερωτήματα που θέτουμε.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ολοκληρώνω, κύριε Πρόεδρε.

Κύριε Υπουργέ, όλα αυτά τα στοιχεία που δίνουν οι ομοσπονδίες στη δημοσιότητα, τα αμφισβητείτε; Είναι έτσι όπως τα λένε; Είναι έτσι όπως σας τα διάβασα; Δηλαδή, το 51% των δήμων -και τελειώνω, κύριε Πρόεδρε- αυτή τη στιγμή έχει μη στελεχωμένες -με κανέναν, όχι με έναν- τις υπηρεσίες ΥΔΟΜ; Αυτή είναι η ουσία. Τα υπόλοιπα, κύριε Υπουργέ, θα τα βρούμε στην πορεία.

Ευχαριστώ πολύ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ.

Κύριε Υπουργέ, έχετε τον λόγο για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Είδατε πόσο η ζωή γίνεται δυσάρεστη και δύσκολη όταν έρχεται κάποιος ενώπιος ενωπίω στην πραγματικότητα; Γιατί βέβαια, το να έρχεστε κυρία συνάδελφε και να μου λέτε για κάτι το οποίο δεν γινόταν επί δώδεκα χρόνια και να ζητάτε ξαφνικά να τα λύσουμε όλα φέτος, η απάντηση είναι όχι, δεν θα τα λύσουμε όλα φέτος. Εκείνο όμως, που πρέπει να κάνετε, αν είσαστε δίκαιη στη θέση σας και στην κριτική σας, είναι να αναγνωρίζετε αυτό που κάνουμε. Τρεις χιλιάδες εννιακόσιες τριάντα δύο είναι το σύνολο των υπηρετούντων μηχανικών αυτή τη στιγμή στην τοπική αυτοδιοίκηση. Και ξέρετε πόσες είναι οι προγραμματισμένες προσλήψεις; Οκτακόσιες θέσεις. Οι προγραμματισμένες προσλήψεις όλοι, όλοι είναι τρεις χιλιάδες εννιακόσιοι και εμείς θα προσλάβουμε κοντά στο 22%, 23% παραπάνω από αυτό που υπηρετούν σήμερα, τη στιγμή που επί μία δωδεκαετία δεν έχει προσληφθεί ούτε ένας. Και τώρα ξέρετε τι μου λέτε; Ναι, αλλά γιατί προσλαμβάνεις αυτούς; Δεν έπρεπε να προσλάβεις οκτακόσιους. Έπρεπε να προσλάβεις άλλους τέσσερις χιλιάδες.

Συγχαρητήρια! Εμπεριστατωμένη και σοβαρή πολιτική κριτική. Τα ακούμε αυτά από τον ΣΥΡΙΖΑ, τώρα αρχίζουμε και τα ακούμε και από το Κίνημα Αλλαγής. Είπαμε, αυτή είναι η Αντιπολίτευση του επί δύο και του επί τρία. Παίρνεις οκτακόσιους, «Γιατί παίρνεις οκτακόσιους; Έπρεπε να πάρεις χίλιους εξακόσιους». Εάν έπαιρνα χίλιους εξακόσιους, θα έπρεπε να πάρω τρεις χιλιάδες διακόσιους.

Και μου λέτε: «Πώς σκέφτεστε να αντιμετωπίσετε τα ζητήματα;». Πρώτα απ’ όλα να σας πω το εξής: Ξέρετε τι ποσοστό ικανοποίησης των αιτημάτων σε μηχανικούς είχαμε στους δήμους; Ικανοποιήσαμε το 73% στον προγραμματισμό προσλήψεων. Δεν σας ενδιαφέρουν όλα αυτά, γιατί επιλέξατε σήμερα να είστε συνδικαλιστική εκπρόσωπος κάποιων μηχανικών. Είναι δικαίωμά σας, απολύτως σεβαστό, αλλά προφανώς αξιολογείται. Προσέξτε, σήμερα δεν είχατε την πολιτική γενναιοδωρία να το κάνετε εσείς, αλλά το κάνουν τα ίδια τα συνδικάτα. Τα συνδικάτα αναγνωρίζουν την προσπάθεια που κάνει αυτή τη στιγμή η Κυβέρνηση στο ζήτημα των προσλήψεων των μηχανικών. Εσείς δεν τα αναγνωρίσατε. Δεν είπατε «μπράβο, αλλά θέλουμε κι άλλο». Δεν είπατε «συγχαρητήρια, σωστά, αλλά δεν είναι αρκετό». Είπατε
«δεν κάνετε τίποτα, δεν λύνει κανένα θέμα, δεν έχετε κάνει τίποτα». Δεν έχουμε κάνει τίποτα, εμείς που φτάνουμε σήμερα να προκηρύσσουμε 25% πάνω των υφιστάμενων θέσεων των μηχανικών. Ενώ είχαν κάνει ποιοι, τα τελευταία δώδεκα χρόνια για το ζήτημα αυτό; Αυτό δεν εξετάζεται.

Και σωστά σας είπε ο κ. Πέτσας ότι εδώ υπάρχουν και άλλα ζητήματα, διότι εμείς δεν μπορούμε να υποχρεώσουμε, κυρία συνάδελφε, κανέναν δήμο να φτιάξει ΥΔΟΜ. Δεν έχουμε αυτή τη δυνατότητα. Το προβλέπει ο νόμος, αλλά αυτό είναι μια απόφαση του δήμου. Όταν λοιπόν, σήμερα υπάρχουν δήμοι, οι οποίοι έχουν υπηρετούντες μηχανικούς, αλλά στα αιτήματα που μας υποβάλλουν για πρόσληψη δεν υποβάλλουν αιτήματα προσλήψεων μηχανικών για τις ΥΔΟΜ, αλλά αιτήματα προσλήψεων μηχανικών για τις τεχνικές υπηρεσίες, αυτό πώς θα αντιμετωπιστεί;

Εδώ, λοιπόν, έρχεται η δεύτερη παρέμβασή μας, που δεν αφορά πια μόνο τα ζητήματα του προσωπικού, αλλά αφορά η θεσμική μας παρέμβαση στο ζήτημα των υπηρεσιών δόμησης. Και η θεσμική μας παρέμβαση θα είναι τέτοια, ώστε πράγματι να αναγνωρίσει την κατάσταση ως έχει πλέον διαμορφωθεί, γιατί κάποιοι έχουν επιλέξει να κάνουν ΥΔΟΜ, κάποιοι δεν θέλουν να κάνουν ΥΔΟΜ, κάποιοι σκέφτονται ότι μπορούν να διαμορφώσουν ένα πλαίσιο, μια τρίτη κατηγορία, αλλά πρέπει να δουν τη στελέχωσή τους.

Εμείς είμαστε σε συνεννόηση με όλους τους δήμους γι’ αυτά τα ζητήματα και με το Τεχνικό Επιμελητήριο -δεν ξέρω ποιος σας είπε από το Τεχνικό Επιμελητήριο ότι δεν γνωρίζει ποιες είναι οι προσπάθειές μας και πώς σκεφτόμαστε να λύσουμε το θέμα αυτό- και σωστά σας είπε ο κ. Πέτσας ότι μέσα στο επόμενο διάστημα θα εκδηλωθεί νομοθετική μας πρωτοβουλία για τα ζητήματα αυτά.

Παρεμπιπτόντως για τα ζητήματα της διαβουλεύσεως, γιατί συχνά διαφωνούμε, θα σας το πω για μια ακόμη φορά. Η διαβούλευση είναι τυπική διαδικασία. Δεν είμαστε καθόλου θεσμικά και νομικά υποχρεωμένοι ως Κυβέρνηση να σας ενημερώνουμε για τις προθέσεις μας. Αυτές εκδηλώνονται την ώρα που επιλέγουμε εμείς, με τον τρόπο που επιλέγουμε εμείς και διαβουλευόμαστε έτσι όπως προβλέπει ο νόμος και έτσι όπως προβλέπει ο Κανονισμός στο Κοινοβούλιο.

Κατά τα λοιπά, αν επιλέξετε κάποια στιγμή να στηρίξετε την Κυβέρνησή μας, τότε βεβαίως θα αλλάξουν οι σχέσεις μας. Μέχρι τότε οι σχέσεις είναι καθαρές. Εμείς κυβερνάμε, εσείς αντιπολιτεύεστε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Προχωρούμε στην όγδοη με αριθμό 510/10-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Τρεις χιλιάδες εργαζόμενοι συμβασιούχοι COVID στην αυτοδιοίκηση από ήρωες απολυμένοι».

Και σε αυτή την ερώτηση θα απαντήσει ο Υπουργός Εσωτερικών ο κ. Μάκης Βορίδης.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, τρεις χιλιάδες συμβασιούχοι COVID στους δήμους και περιφέρειες έχουν προσληφθεί τα τελευταία δυο χρόνια. Οι εργαζόμενοι αυτοί βρίσκονται στην πρώτη γραμμή της αντιμετώπισης της πανδημίας, καλύπτοντας κρίσιμες υπηρεσίες, όπως η καθαριότητα, η φύλαξη, η υπηρεσία πρασίνου, κοινωνικές υπηρεσίες και κοιμητήρια. Καλύπτουν πάγιες και διαρκείς ανάγκες, ενώ οι πάγιες ελλείψεις σε προσωπικό και στους δύο βαθμούς των ΟΤΑ, λόγω των εκτάκτων συνθηκών, έχουν έρθει πραγματικά στην επιφάνεια όσο ποτέ λόγω της πανδημίας. Οι συμβάσεις τους λήγουν 31 Μαρτίου του 2022.

Έχετε πει και σε άλλες συζητήσεις μας ότι δεν θεωρείτε ότι είναι παραγωγικοί αυτοί οι εργαζόμενοι και θα προσλάβετε άλλους εργαζόμενους, όχι εργαζόμενους στην καθαριότητα. Για να δούμε τι λέει το Ευρωπαϊκό Δικαστήριο για αυτούς τους ανθρώπους. Στις 11-2-2021 -πρόσφατη απόφαση- αναγνωρίζονται οι παρατάσεις των συμβάσεων ως διαδοχικές συμβάσεις εργασίας και αποτελούν στην ουσία μία σύμβαση αορίστου χρόνου, ανεξαρτήτως τι λέει το Σύνταγμα. Θυμίζουμε ότι οποτεδήποτε έχουμε ανανέωση συμβάσεων άνω των δύο χρόνων, στις ευρωπαϊκές χώρες ορίζονται αυτομάτως ως αορίστου, σε όλες τις χώρες εκτός από την Ελλάδα.

Ας δούμε όμως και τι λέει ο Δήμος Αθηναίων. Ο Δήμος Αθηναίων σε ψήφισμά του τώρα, στις 14 Φεβρουαρίου, αποδέχεται ότι οι εν λόγω εργαζόμενοι καλύπτουν μόνιμου και σταθερού χαρακτήρα ανάγκες, οι οποίες δεν θα πάψουν να υφίστανται και μετά τη λήξη των συμβάσεων εργασίας τους, ενώ ασκούν τα καθήκοντά τους με ζήλο, εργατικότητα και αυταπάρνηση.

Κύριε Πρόεδρε και κύριε Υπουργέ, καταθέτω το ψήφισμα στα Πρακτικά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι μας λέει ο Δήμος Αθηναίων στην πράξη; Ότι είναι δίκαιος και εύλογος ο αγώνας των συμβασιούχων εργαζομένων και μάλιστα λέει ότι θα στηρίξει το δικαστικό τους αγώνα. Ο κ. Μπακογιάννης το είπε αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε.

Είπε ότι καλύπτουν πάγιες ανάγκες που δεν θα πάψουν να υφίστανται, ότι έχουν αποκτήσει εμπειρία με την κάλυψη αυτών των αναγκών η οποία είναι αναντικατάστατη. Θα πάρει πάρα πολύ χρόνο να επανεκπαιδευτούν οι υπόλοιποι εργαζόμενοι. Επίσης, εξυπηρετούν τις ανάγκες του κορωνοϊού και είναι εντελώς απαραίτητοι. Αυτά λέει ο δήμος, αυτά λένε οι ευρωπαϊκές αρχές.

Σας έχω ζητήσει πολλές φορές να μετατρέψετε αυτούς τους εργαζόμενους αμέσως σε μόνιμους εργαζόμενους. Ξέρω την απάντησή σας. Δεν σας ζήτησα αυτή τη φορά αυτό. Σας ζήτησα να κάνετε νομοθετική ρύθμιση ώστε να παραταθούν οι συμβάσεις για τις ανάγκες της πανδημίας στους ΟΤΑ, πέρα από τις λήξεις τους, με δεδομένο ότι συνεχίζει η ανάγκη της πανδημίας και μάλλον κλιμακώνεται. Και επίσης, να δεσμευτείτε να προχωρήσετε άμεσα σε διαγωνισμό για τη πρόσληψη μόνιμου προσωπικού σε αυτές τις θέσεις, που είναι πάγιες και διαρκείς -όλοι το λένε, ακόμα και οι δικοί σας δήμαρχοι και η ΚΕΔΕ- και να μοριοδοτήσετε τους εργαζόμενους στον COVID ουσιαστικά.

Κατά την άποψή μου, πρέπει να τους κάνετε μόνιμους. Αλλά, τουλάχιστον κάντε αυτό, που είναι σύμφωνο και με…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, θα μιλήσετε και στη δευτερολογία σας.

Κύριε Υπουργέ, έχετε τον λόγο για την πρωτολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εδώ, λοιπόν, βρισκόμαστε να υπερασπίζεστε, κύριε συνάδελφε, την απόλυτη στρέβλωση. Έτσι; Δηλαδή, τι; Έχουμε προσλήψεις οι οποίες γίνονται για την αντιμετώπιση των αναγκών του κορωνοϊού. Σωστά; Αυτό πράγματι έχει μια συγκεκριμένη λογική και συγκεκριμένες ανάγκες.

Αυτό δεν είναι κάτι το οποίο είναι η γνώμη μου. Είναι κάτι το οποίο έχει ψηφίσει το Κοινοβούλιο. Είναι νόμος. Ο νόμος λέει αυτό, όχι κάτι άλλο. Δεν λέει να κάνουμε προσλήψεις. Δεν λέει να καλύψουμε πάγιες και διαρκείς ανάγκες. Λέμε να κάνουμε τις προσλήψεις αυτές για την αντιμετώπιση του κορωνοϊού. Σωστά; Αυτό λέει ο νόμος.

Και τι έρχεστε και μου λέτε εσείς και, η αλήθεια είναι, και κάποια δημοτικά συμβούλια. Ότι, ενώ ο νόμος λέει αυτό, οι κύριοι δήμαρχοι -όποιοι κύριοι δήμαρχοι, δεν ξέρω, ή τα δημοτικά συμβούλια, τα οποία έχουν άλλη ευθύνη- λένε ότι είναι πάγιες και διαρκείς οι ανάγκες. Δηλαδή, έχουν κάνει προσλήψεις παρά τον νόμο; Αλήθεια; Και τα λένε αβασάνιστα αυτά;

Ξέρετε τι σημαίνει «πρόσληψη παρά τον νόμο»; Οι δημοσιονομικές συνέπειες ξέρετε ποιες είναι για όσους τα λένε αυτά; Η ακύρωση της πρόσληψης και ο καταλογισμός.

Το κράτος μας και το Σύνταγμά μας, δόξα τω θεώ, έχει διαδικασίες για τις τακτικές προσλήψεις. Ξέρετε, κύριε συνάδελφε, γιατί έχει διαδικασίες για τις τακτικές προσλήψεις; Σας έχει απασχολήσει ποτέ αυτό; Για μια σειρά λόγων δημοσίου συμφέροντος, για να μπορούμε να προτεραιοποιούμε τις αναγκαιότητες.

Ήρθε η κυρία συνάδελφός μας από το ΚΙΝΑΛ πριν και μου είπε: «Δεν φτάνουν οι οκτακόσιες προσλήψεις μηχανικών. Θέλω παραπάνω». Έρχεστε εσείς σήμερα και λέτε: «Αυτούς τους τρεις χιλιάδες θέλω να τους προσλάβεις». Βέβαια, το ίδιο λένε και τα νοσοκομεία. Το ίδιο λέει και ο Στρατός. Το ίδιο λέει και η Αστυνομία. Όλοι λένε το ίδιο. Πρέπει να έχουμε, λοιπόν, ένα προγραμματισμό στις προσλήψεις μας. Πρώτος λόγος δημοσίου συμφέροντος.

Δεύτερος λόγος δημοσίου συμφέροντος. Όλοι πρέπει να έχουν ισότιμη πρόσβαση στο δικαίωμα στην εργασία στο δημόσιο με αντικειμενικές και αδιάβλητες διαδικασίες. Με ποιες διαδικασίες πρόσληψης δηλαδή, κύριε συνάδελφε; Λέγεται ΑΣΕΠ. Προκήρυξη, προγραμματισμός προσλήψεων και ισότιμη πρόσβαση όλων των Ελλήνων πολιτών.

Αυτά, λοιπόν, εσείς μου προτείνετε και υποστηρίζετε να τα παρακάμψω. Σας λέω ότι δεν θα τα παρακάμψω. Σας λέω, λοιπόν, ότι θα εφαρμοστεί ο προγραμματισμός προσλήψεων και ο προγραμματισμός προσλήψεων δεν θα γίνει στη βάση ότι υπάρχουν κάποιοι οι οποίοι έχουν προσληφθεί για να καλύψουν ανάγκες του κορωνοϊού, για να καλύψουν συγκεκριμένες ανάγκες, για να καλύψουν ανάγκες για ένα συγκεκριμένο χρονικό διάστημα.

Θα δοθεί μία παράταση στις συμβάσεις αυτές μέχρι 31 Μαΐου. Δεν πρόκειται να υπερβεί καμμία από αυτές τα δύο χρόνια, διότι αυτό γράφεται στον νόμο. Και από κει και πέρα, τον προγραμματισμό προσλήψεων για τους Οργανισμούς Τοπικής Αυτοδιοίκησης για το 2023 θα τον κάνουμε, όπως κάναμε στον προγραμματισμό για το 2022 και «σηκώθηκε» η 13Κ, σύμφωνα με το πώς ιεραρχούμε τις ανάγκες των Οργανισμών Τοπικής Αυτοδιοίκησης σε σύνολο βεβαίως και με τις συνολικές ανάγκες προσλήψεων.

Απορώ, όμως, πώς είναι δυνατόν, αβασάνιστα -κατανοώντας απολύτως το αίτημα των ανθρώπων για εργασία, αυτό το καταλαβαίνω σε ανθρώπινο επίπεδο- πολιτικοί φορείς παραμερίζουν όλα τα μεγάλα ζητήματα δημοσίου συμφέροντος σε σχέση με την πρόσληψη στο δημόσιο κι έρχονται και υποστηρίζουν αυτές τις θέσεις.

**ΠΡΟΕΔΡΕΥΩΝ (Χαράλαμπος Αθανασίου):** Και να θέλατε να παρακάμψετε αυτά που είπατε, κύριε Υπουργέ, δεν μπορείτε να το κάνετε, όπως είπατε λόγω των συνταγματικών διατάξεων.

Ορίστε, κύριε Αρσένη, έχετε τον λόγο για τη δευτερολογία.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Δεν ξέρω αν θα καταλογίσετε στον δήμαρχο Αθηναίων τις προσλήψεις, πάντως εγώ σας ενημερώνω ότι απ’ ό,τι βλέπω από την ανακοίνωση του Δήμου Αθηναίων την οποία κατέθεσα για τα Πρακτικά, το δημοτικό συμβούλιο και ο δήμαρχος δηλώνουν ότι θα παρέχουν την αμέριστη συμπαράσταση στον δικαστικό αγώνα των εργαζομένων, πέρα από τα άλλα που σας λέει. Οπότε, δεν καταλαβαίνω τι θα καταλογιστεί σε ποιον. Πάντως καταλαβαίνω ότι είστε σε εντελώς διαφορετική γραμμή αυτή τη στιγμή.

Μας λέτε «μα, οι προσλήψεις αυτές έγιναν για τον κορωνοϊό». Κύριε Υπουργέ, μας ανακοινώνετε ότι ο κορωνοϊός λήγει τον Μάιο; Η Κυβέρνησή σας έχει ανακοινώσει ότι ο κορωνοϊός λήγει πολλές φορές. Πρέπει να είναι γύρω στις πέντε τώρα. Είναι η καινούργια ανακοίνωση ότι λήγει τον Μάιο; Γιατί πώς να εξηγήσω ότι οι έκτακτοι εργαζόμενοι που προσλήφθηκαν εκτάκτως για τον κορωνοϊό δεν μας χρειάζονται μετά τον Μάιο. Προφανώς θα θεωρείτε ότι έχει λήξει ο κορωνοϊός και ότι οι πενήντα και πάνω άνθρωποι που χάνουν τη ζωή τους κάθε μέρα δεν είναι κορωνοϊός, είναι κάτι άλλο.

Εφόσον συμφωνούμε στην κοινή λογική που λέει ότι ο κορωνοϊός είναι εδώ, θα πρέπει να συμφωνήσουμε στην κοινή λογική ότι αυτές οι έκτακτες ανάγκες συνεχίζουν να υπάρχουν. Τι μας λέει η ΚΕΔΕ, ο κ. Μπακογιάννης στον Δήμο Αθηναίων και το δημοτικό συμβούλιο; Λένε ότι μπορεί να προσλήφθηκαν εκτάκτως λόγω κορωνοϊού, αλλά καλύπτουν πάγιες και διαρκείς ανάγκες, γιατί τα κενά αυτή τη στιγμή στην καθαριότητα και στις κρίσιμες υπηρεσίες των δήμων είναι τεράστια όσον αφορά τις οργανικές θέσεις.

Θέλετε να πείτε ότι είναι επιλήψιμο να προσλάβεις λόγω κορωνοϊού στην καθαριότητα πέντε ανθρώπους όταν σου λείπουν τριάντα, επειδή είναι πάγιες και διαρκείς ανάγκες; Δεν είναι επιλήψιμο. Είναι επιλήψιμο να μην τους προσλαμβάνεις με μόνιμη πρόσληψη, με σύμβαση αορίστου χρόνου. Αυτό είναι επιλήψιμο. Σας καλώ να κάνετε διαγωνισμό. Είχατε ανακοινώσει ότι δεν θα κάνετε. Σας καλώ να τον κάνετε. Πέρα από τους οκτακοσίους μηχανικούς, που πραγματικά είναι λίγοι, να προσλάβετε ανθρώπους της καθαριότητας, σε κρίσιμους κλάδους, που κατά τη γνώμη σας, όπως μας είχατε πει, δεν είναι παραγωγικές θέσεις, όμως είναι καίριες θέσεις για τη ζωή όλων μας. Χρειαζόμαστε αυτούς τους ανθρώπους να τους προσλάβετε, με αυξημένη μοριοδότηση των ήδη εργαζόμενων.

Τώρα όσον αφορά το ΑΣΕΠ, θέλω να σημειώσω ότι σε δεκάδες νόμους σας έχετε δημιουργήσει εξαιρέσεις. Έχετε δημιουργήσει μια έντονη αίσθηση ότι δεν σας αρέσει το ΑΣΕΠ. Δεν θα ξεχάσω ακόμα και τον διοικητή της ΕΥΠ, πέρα από το ΑΣΕΠ, πώς τον κάνατε ειδική εξαίρεση για να υπάρχει πρόσληψη χωρίς πτυχίο, πώς προσλάβατε στο επιτελικό κράτος ανθρώπους χωρίς πανεπιστημιακό πτυχίο κ.λπ..

Δεν σας ζητάμε να κάνετε εξαίρεση στο ΑΣΕΠ. Σας ζητάμε να κάνετε μόνιμες προσλήψεις για τις οργανικές θέσεις με βάση ΑΣΕΠ. Αυτό σας ζητάμε και για τους εργαζόμενους εδώ. Αυτοί είναι άνθρωποι οι οποίοι έχουν πλέον την εμπειρία, εκπαιδεύτηκαν αν θέλετε και με τη θητεία τους στους δήμους και τις περιφέρειες όλο αυτό το διάστημα. Μην τους πετάτε σαν ξεζουμισμένες λεμονόκουπες. Είναι άνθρωποι στην πρώτη γραμμή της μάχης για τον κορωνοϊό. Μας προστάτευσαν και μας προστατεύουν. Πραγματικά, δώστε τους μια ευκαιρία να συνεχίσουν να προσφέρουν αυτές τις υπηρεσίες. Τίποτα παραπάνω δεν ζητάμε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ξέρετε, κύριε συνάδελφε, εγώ σέβομαι και τιμώ τους εργαζόμενους. Και ο τρόπος με τον οποίο εγώ τιμώ τους εργαζόμενους είναι με το να μιλώ με καθαρό τρόπο απέναντί τους, να τους λέω πάντοτε αλήθεια, να είμαστε συνεννοημένοι στο τι είναι εκείνο το οποίο μπορεί να γίνει και τι δεν μπορεί να γίνει.

Και ξέρετε τι θεωρώ χυδαίο; Θεωρώ χυδαία την πολιτική εκμετάλλευση της πραγματικής αγωνίας ανθρώπων να εργαστούν, την ώρα που στην πραγματικότητα όλοι ξέρουμε -όλοι ξέρουμε!- ότι αυτό είναι κάτι που και συνταγματικά απαγορεύεται αλλά και σας εξήγησα ότι για λόγους δημοσίου συμφέροντος οι συγκεκριμένες ενέργειες δεν μπορούν να γίνουν. Η χυδαιότητα εδώ είναι όλη της Αριστεράς.

Γιατί; Δεν γνωρίζετε την ύπαρξη των συγκεκριμένων συνταγματικών διατάξεων που απαγορεύουν τη μετατροπή των συμβάσεων ορισμένου χρόνου σε μόνιμες προσλήψεις; Την γνωρίζετε. Τι επικαλείστε; Επικαλείστε μία απόφαση η οποία πράγματι υπήρξε Ευρωπαϊκού Δικαστηρίου, η οποία τι λέει; Ότι δεν μπορεί να καταστρατηγούνται διά των διαδοχικών συμβάσεων τα δικαιώματα των εργαζομένων, δηλαδή, με δυο λόγια, με τις διαδοχικές παρατάσεις να υπάρχει καταστρατήγηση.

Και τι αποκρύπτετε; Για αυτό σας μιλώ για χυδαιότητα. Αποκρύπτετε πρώτον τη διετία την οποία εμείς την έχουμε βάλει μέσα και κανείς δεν έχει ξεπεράσει τα δύο χρόνια. Άρα δεν εμπίπτουν στη συγκεκριμένη διάταξη. Και το δεύτερο το οποίο αποκρύπτετε, είναι ότι προφανώς αυτό δεν μπορεί να ισχύει για τις έκτακτες συνθήκες, δηλαδή όταν έχουμε κορωνοϊό. Γιατί τα αποκρύπτετε όλα αυτά; Γιατί στην πραγματικότητα παίζετε με την πραγματική αγωνία -ξαναλέω- ανθρώπων που έχουν τη διάθεση της εργασίας και να συνεχίσουν να εργάζονται.

Μου λέτε επίσης αυτό το ωραίο το οποίο έχετε συνηθίσει να λέτε εκεί, τα περί ειδικής μοριοδότησης. Μέχρι τώρα δε μου λέγατε αυτά. Μου λέγατε «μονιμοποίησέ τους». Τώρα λίγο εξελίξατε τη θέση σας, ενημερωθήκατε ότι δεν γίνονται αυτά και μου πήγατε τώρα στην ειδική μοριοδότηση. Θερμή παράκληση, επίσης, αν σας ενδιαφέρει γιατί ασχολείστε με αυτά τα θέματα, να διαβάσετε τρεις πρόσφατες αποφάσεις του Συμβουλίου της Επικρατείας για την ειδική μοριοδότηση, όχι μία αλλά τρεις σε προκηρύξεις ΣΥΡΙΖΑ. Για αυτό λέω για την Αριστερά. Έπεσαν και οι τρεις ειδικές μοριοδοτήσεις.

Με ποια σκέψη του Συμβουλίου της Επικρατείας; Μία απλή, ότι για να υπάρχει ειδική μοριοδότηση πρέπει να δικαιολογείται αυτό από κάποια ειδική αναγκαιότητα της θέσης, κάτι πρόσθετο δηλαδή που απαιτεί η θέση ως εμπειρία. Άλλως το γεγονός και μόνον ότι κάποιος εργάστηκε ως συμβασιούχος, λέει το Συμβούλιο της Επικρατείας, δεν δικαιολογεί τέτοιου είδους ειδική μοριοδότηση έναντι ενός άλλου εργαζομένου που αποκτά την ίδια εμπειρία στον ιδιωτικό τομέα ή σε άλλο φορέα.

Άρα λοιπόν, γιατί τα λέει αυτά το Συμβούλιο της Επικρατείας; Είναι ανάλγητο και αντεργατικό; Δεν αγαπά τους εργαζόμενους το δικαστήριο; Όχι, αγαπά τους εργαζόμενους, αλλά αγαπά όλους τους εργαζόμενους και αυτούς που θέλουν να έχουν δικαίωμα για πρόσβαση σε μία τέτοια θέση.

Σας ενδιαφέρουν όλα αυτά εκεί στο κόμμα σας και στην Αριστερά; Όχι τίποτα από αυτά δεν σας ενδιαφέρει. Σας ενδιαφέρει -επαναλαμβάνω- μία χυδαία εκμετάλλευση μιας πραγματικής ανθρώπινης ανάγκης, της ανάγκης για εργασία. Αυτή τη σέβομαι και την τιμώ. Αλλά, σας ξαναλέω, επειδή την τιμώ, είμαι ειλικρινής και σαφής.

Και τι λέω; Λέω ότι ο προγραμματισμός προσλήψεων θα γίνει. Στον προγραμματισμό προσλήψεων για τους ΟΤΑ θα αποφασίσουμε ποιους θα προσλάβουμε. Και βεβαίως το γεγονός ότι οι άνθρωποι αυτοί έχουν εργαστεί αποτελεί συνεκτιμώμενο στοιχείο που μοριοδοτείται, όχι με την έννοια της ειδικής μοριοδότησης αλλά υπό την έννοια της απλής μοριοδότησης της εργασιακής εμπειρίας. Αυτό βεβαίως εκτιμάται. Εφόσον υπάρξει προκήρυξη αντίστοιχων θέσεων, να έρθουν να συμμετάσχουν σε αυτή την προκήρυξη και να διεκδικήσουν μαζί με όλους τους άλλους υποψηφίους τη θέση αυτή, εφόσον σας ξαναλέω κρίνουμε ότι η προτεραιότητά μας θα είναι για αυτά.

Για τα θέματα ξαναλέω των πολιτικών αποφάσεων που παίρνουν τα διάφορα δημοτικά συμβούλια -όποιος παίρνει τέτοιου είδους αποφάσεις, δικαίωμα του καθενός είναι να παίρνει πολιτικές αποφάσεις- το θεσμικό πλαίσιο είναι σαφές, ξεκάθαρο και ρητό.

Και εδώ έχει και μια σημασία. Διότι θα δούμε, κύριε συνάδελφε, όταν θα γίνει προγραμματισμός προσλήψεων, τι θα μου ζητάνε οι δήμοι. Γιατί οι δήμοι υποβάλλουν αιτήματα. Να δούμε τι θα μου ζητήσουν οι δήμοι. Θα μου ζητήσουν πληροφορικάριους, θα μου ζητήσουν μηχανικούς, θα μου ζητήσουν οικονομολόγους ή θα μου ζητήσουν αυτές τις θέσεις;

Εδώ είμαστε. Ο προγραμματισμός προσλήψεων ξεκινάει κανονικά τον Μάιο, γιατί και αυτό είναι μία κατάκτηση αυτής της Κυβέρνησης, ότι έχουμε συγκεκριμένο χρονοπρογραμματισμό ετήσιων προσλήψεων. Δεν είχαμε πολλά χρόνια πριν. Άρα, λοιπόν, εμείς το κάνουμε αυτό. Θα σας ενημερώσω, αν σας ενδιαφέρει, τι ζήτησαν αυτά τα δημοτικά συμβούλια που υποβάλλουν σήμερα τέτοια ψηφίσματα και θα δούμε αν ζήτησαν αυτές τις θέσεις ή συζήτησαν τις άλλες του προσωπικού που τους χρειάζεται για τις ΥΔΟΜ, που τους χρειάζεται για τις οικονομικές τους υπηρεσίες, που τους χρειάζεται για αυτό. Θα δούμε, λοιπόν, και θα συνεκτιμήσουμε τότε τα πάντα μέσα σε ένα συγκεκριμένο σύνολο και σε ένα συγκεκριμένο πλαίσιο.

Αυτό όμως που είναι απαράδεκτο είναι, επαναλαμβάνω γιατί μου είπατε για τον κορωνοϊό, και κλείνω, βεβαίως υπάρχει κορωνοϊός, αλλά προφανώς διαφορετικές οι ανάγκες προ δύο ετών για την αντιμετώπισή του όταν, παραδείγματος χάριν, χρειαζόταν προσωπικό για να κάνεις την ιχνηλάτηση του κάθε κρούσματος, διαφορετικές οι σημερινές ανάγκες. Διαφορετικές ήταν οι ανάγκες προ δύο μηνών όταν είχαμε εξακόσιους στις ΜΕΘ, διαφορετικές είναι σήμερα όταν έχουμε τριακόσιους είκοσι.

Όλο αυτό επίσης πρέπει κανείς να το δει στη λειτουργία των Οργανισμών Τοπικής Αυτοδιοίκησης. Τι είπαμε λοιπόν; Κρατάμε ακόμα αυτό το δίμηνο, ως ένα δίμηνο ασφαλείας, σε συνεννόηση με τον συμπαριστάμενό μου εδώ Υπουργό Υγείας καθώς έχουμε εκτιμήσεις για την εξέλιξη της πανδημίας και ουσιαστικά κάνουμε προβλέψεις για αυτό, αλλά, ξεκαθαρίζω, η στόχευσή μας είναι ξεκάθαρη και σαφής. Το προσωπικό αυτό εργάζεται για την αντιμετώπιση των αναγκών του κορωνοϊού. Η παράταση θα είναι μέχρι 30 Μαΐου και σε κανέναν δεν θα υπερβαίνει τη διετία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να σας ανακοινώσω ότι ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν στις 21-3-2022 πρόταση νόμου: «Καταπολέμηση της λογοκλοπής και υπαγωγή στις διατάξεις του Ποινικού Κώδικα».

Παραπέμπεται στην αρμόδια Διαρκή Επιτροπή.

Εισερχόμαστε στην τρίτη με αριθμό 523/14-3-2022 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Τη μόνιμη εργασιακή διασφάλιση των συμβασιούχων ορισμένου χρόνου (ΣΟΧ) στην καθαριότητα, σίτιση και φύλαξη στις δημόσιες μονάδες υγείας». Θα απαντήσει ο Υπουργός Υγείας κ. Θάνος Πλεύρης.

Έχετε τον λόγο, κύριε συνάδελφε.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, στις 31-3-2022 λήγουν οι συμβάσεις ορισμένου χρόνου των εργαζομένων στις δημόσιες μονάδες υγείας στους τομείς της καθαριότητας, σίτισης και της φύλαξης. Αφορά περίπου τεσσερισήμισι χιλιάδες εργαζόμενους και τις οικογένειές τους, που μετά τη λήξη των συμβάσεων απολύονται. Οι ίδιοι θα στερηθούν ακόμη και αυτό το υποτυπώδες εισόδημα στις σημερινές συνθήκες της ακρίβειας, των αυξημένων αναγκών των οικογενειών τους και των παιδιών τους και οι ασθενείς που νοσηλεύονται στα νοσοκομεία θα στερηθούν τις υπηρεσίες τους.

Οι συγκεκριμένοι εργαζόμενοι, όπως και πολλοί άλλοι από διαφορετικούς κλάδους, βιώνουν τόσα χρόνια το μαρτύριο της σταγόνας, που για να ανταποκριθούν στις πιεστικές ανάγκες ζωής τους εξαρτώνται κάθε λίγο και λιγάκι από το αν θα ανανεωθούν οι συμβάσεις τους. Πρόκειται για πολιτική που υλοποίησαν στο ακέραιο όλες οι προηγούμενες κυβερνήσεις, προκειμένου να εξασφαλίσουν ακόμα πιο φθηνούς εργαζόμενους σε ομηρία για μια θέση εργασίας και εναλλασσόμενους μεταξύ ανεργίας και μισοεργασίας.

Η σημερινή εξέλιξη, που προοιωνίζει την ανάθεση αυτών των υπηρεσιών στους επιχειρηματίες εργολάβους, στρώθηκε από την προηγούμενη κυβέρνηση, που φρόντισε να διατηρήσει το αντεργατικό μέτρο των συμβάσεων ορισμένου χρόνου. Η αντιπαράθεση για το αν θα είναι με συμβάσεις ορισμένου χρόνου στα δημόσια νοσοκομεία ή στους εργολάβους γίνεται με κριτήριο τι στοιχίζει λιγότερο στο κράτος και όχι με κριτήριο τη βελτίωση των εισοδημάτων αυτών των εργαζομένων και των συνθηκών δουλειάς τους.

Η προσφορά αυτών των εργαζομένων για τη στήριξη της περίθαλψης των ασθενών, τα εργασιακά, μισθολογικά και κοινωνικά τους δικαιώματα δεν χωράνε στην επιλογή της μικρότερης εξαθλίωσης, αν αυτή θα τους την εξασφαλίσει το επιχειρηματικό δημόσιο νοσοκομείο ή η σύμπραξή του με τον ιδιώτη επιχειρηματία.

Κύριε Υπουργέ, ερωτάστε εσείς και η Κυβέρνησή σας, τι θα μέτρα θα πάρει για την άμεση μετατροπή όλων των συμβάσεων ορισμένου χρόνου στις υπηρεσίες φύλαξης, σίτισης, καθαριότητας σε συμβάσεις αορίστου χρόνου από το Υπουργείο Υγείας και για την παράταση των συμβάσεων όλων των εργαζομένων με συμβάσεις ορισμένου χρόνου για το εύλογο χρονικό διάστημα που θα χρειαστεί η παραπάνω διαδικασία.

Και δεύτερον, τι μέτρα θα παρθούν για να μην υπάρχει καμμία εμπλοκή-ανάθεση αυτών των υπηρεσιών των δημόσιων μονάδων υγείας σε εργολάβους επιχειρηματίες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πραγματικά είναι από τις ερωτήσεις που σας έχω την απαντήσει περισσότερο από όλες στις επίκαιρες ερωτήσεις, αντιλαμβανόμενος ακριβώς και το γεγονός ότι υπάρχει μια ιδιαίτερη πίεση στους συναδέλφους Βουλευτές αναφορικά με αυτό το θέμα.

Η πολιτική της Κυβέρνησης για το θέμα των ΣΟΧ είναι πλήρως ξεκάθαρη. Τι ερχόμαστε και λέμε; Πρώτα από όλα, οι ίδιες οι συμβάσεις είναι συμβάσεις ορισμένου χρόνου. Άρα, οι συμβάσεις ορισμένου χρόνου δεν τίθεται θέμα να λάβουν μόνιμες θέσεις στο Εθνικό Σύστημα Υγείας, ακριβώς γιατί οι θέσεις στο Εθνικό Σύστημα Υγείας είναι συγκεκριμένες και αφορούν ιατρικό, νοσηλευτικό και λοιπό προσωπικό.

Οι δυνατότητες που υπήρχαν ήταν δύο: Ή να συνεχιστεί αυτό το καθεστώς ορισμένου χρόνου ή διαφορετικά να αναζητηθούν υπηρεσίες και από ιδιώτες. Αυτό το οποίο επιλέγουμε και το έχουμε κάνει πράξη όλο αυτό το διάστημα -και μάλιστα στη διάρκεια της παραμονής της παρούσας Κυβέρνησης, έχουν παραμείνει αυτοί οι άνθρωποι περισσότερο απ’ ότι όταν μπήκαν, ακριβώς γιατί ανανεώνονται οι συμβάσεις τους- είναι το εξής: Αναζητείται ο τρόπος με διαγωνισμούς αυτές οι υπηρεσίες να ληφθούν από ιδιώτες στο βαθμό που είναι συμφέρουσες για το δημόσιο, αλλά μέχρι τότε ανανεώνονται κανονικά οι συμβάσεις ανά τρίμηνο. Και μάλιστα στο νομοσχέδιο το οποίο κατατέθηκε για το «Νιάρχος» και θα ψηφιστεί την επόμενη εβδομάδα, θα υπάρχει παράταση για όλες αυτές τις κατηγορίες για ένα τρίμηνο ακόμα.

Όμως, η λογική η οποία έχουμε -και το έχουμε πει με απόλυτη ειλικρίνεια- είναι ότι παράλληλα θα πρέπει να τρέχουν και οι διαγωνισμοί, προκειμένου να γίνονται για να καλυφθούν αυτές οι θέσεις από ιδιώτες και εάν αυτοί οι διαγωνισμοί ολοκληρώνονται θα πρέπει να λαμβάνουν τις θέσεις στο βαθμό που είναι -γιατί έχουμε βάλει κι αυτό το κριτήριο- συμφερότερες οι προσφορές οι οποίες θα υπάρχουν απ’ όσο στοιχίζει τώρα αυτή η διαδικασία.

Άρα, η επιλογή της Κυβέρνησης είναι συγκεκριμένη, αλλά ωστόσο δεν πρόκειται τα νοσοκομεία να μείνουν χωρίς φύλαξη, καθαριότητα και σίτιση. Προφανέστατα όλο αυτό το διάστημα, όταν δεν ολοκληρώνονται οι διαγωνισμοί ή δεν έχουν βγει διαγωνισμοί, θα δίνονται παρατάσεις, αλλά οι παρατάσεις θα έχουν αυτό το καθεστώς. Δεν μπαίνουν, δηλαδή, στο καθεστώς που έχουμε να κάνουμε με τις παρατάσεις που δίνονται σε επικουρικό ιατρικό και νοσηλευτικό προσωπικό που έχει δοθεί μέχρι τέλος του χρόνου.

Παράλληλα βγαίνουν και προκηρύξεις στα πλαίσια του Συμβουλίου της Επικρατείας, όπως έχει κρίνει για αυξημένη μοριοδότηση -γιατί εκεί αιτιολογείται η αυξημένη μοριοδότηση- ώστε αυτό το επικουρικό προσωπικό, ακριβώς επειδή έχει μια εξειδικευμένη εμπειρία που δικαιολογεί την αυξημένη μοριοδότηση, να μπορεί να πάρει τις θέσεις στο βαθμό βέβαια που πληροί όλα τα κριτήρια που θα έχει η προκήρυξη.

Δεν είναι τέτοια κατηγορία στην περίπτωση των συμβάσεων ορισμένου χρόνου. Οι παρατάσεις θα δίνονται μέχρι να ολοκληρωθούν οι διαγωνιστικές διαδικασίες.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ, και για την τήρηση του χρόνου.

Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για την ειλικρίνεια και την ακρίβεια με την οποία απαντήσετε, είναι κάτι δεν συμβαίνει συνήθως στην πρωτολογία.

Με βάση αυτά πρέπει να πούμε ότι ετοιμάζεστε να στείλετε στην ανεργία εργαζόμενους στη σίτιση, στη φύλαξη και στην καθαριότητα, προκειμένου να διευρυνθούν οι συμπράξεις δημοσίου και ιδιωτικού τομέα στο νέο ΕΣΥ με τα γνωστά, όμως, αποτελέσματα: απληρωσία, χαμηλοί μισθοί, εργοδοτική τρομοκρατία, υπηρεσίες αμφιβόλου ποιότητας. Έχει δώσει, κύριε Υπουργέ, δείγματα γραφής ως ιδιωτικός τομέας σε όλα τα επίπεδα για το πόσο επικίνδυνος είναι για τον λαό μας, όπως την υγεία με τους ιστορικούς όρους για τη συμμετοχή του στην αντιμετώπιση πανδημίας, στη διαχείριση των εθνικών οδών και παντού. Δεν έχουμε χρόνο να αναφερθώ σε όλα.

Οι εργαζόμενοι καταγγέλλουν με τις κινητοποιήσεις τους την παραχώρηση των συγκεκριμένων υπηρεσιών σε εργολαβικά συνεργεία, όπου οι μισθοί κυμαίνονται στα 350 ευρώ με δεκάωρα και δωδεκάωρα δουλειάς την ημέρα, με ανθυγιεινές συνθήκες εργασίας.

Αποτελεί πρόκληση για τους εργαζόμενους στις δημόσιες μονάδες υγείας να τους στερείτε από μια αναλογία της έκτακτης οικονομικής ενίσχυσης και να τους στέλνετε στην ανεργία, ιδιαίτερα την περίοδο που έχετε και τους ίδιους, αλλά και συνολικά το λαό μας τον έχετε τσακίσει με συνεχείς ανατιμήσεις στο ρεύμα, στα καύσιμα, σε είδη βασικής ανάγκης ,αλλά και με τη σχεδιαζόμενη φοροληστεία. Όχι ότι δεν μπορούσε να γίνει αλλιώς, ήταν απευκταίο, με μια άλλη πολιτική διαχείριση στο θέμα της ενέργειας, όμως, γίνεται για να πλουτίσουν μια χούφτα επιχειρηματικοί όμιλοι στην ενέργεια και στους εξοπλισμούς.

Με την εγκληματική διαχείριση της πανδημίας από μέρους σας, της Κυβέρνησης εννοούμε, όλοι αναμένουμε νέο κύμα πανδημίας που φαίνεται και οι θάνατοι επανέρχονται σε τραγικά επίπεδα. Όταν οι προϋπολογισμοί των νοσοκομείων έχουν στεγνώσει, η Κυβέρνησή σας και οι διοικήσεις καλείτε τους εργολάβους με διπλάσιο κόστος για το δημόσιο και τρέλα και φυσικά για τους τελευταίους χωρίς να έχουν καμμία ουσιαστική προσφορά.

Δηλώσατε ο ίδιος, κύριε Υπουργέ, ότι η σίτιση, φύλαξη και καθαριότητα δεν είναι για μονιμότητα. Το είπατε και τώρα. Είναι, δηλαδή, για μαύρη εργασία στους εργολάβους ή για ελαστικές σχέσεις.

Με το νέο ΕΣΥ που φέρνετε, αυτό θα επιβληθεί και στους υπόλοιπους κλάδους. Και αυτό πρέπει να το λάβουν υπ’ όψιν και οι υπόλοιποι εργαζόμενοι. Οι μόνες πάγιες και διαρκείς ανάγκες που αναγνωρίζει η Κυβέρνησή σας, όπως και η προηγούμενη, είναι οι ανάγκες του κεφαλαίου, τα κέρδη των παράσιτων στην οικονομία.

Τα σωματεία, κύριε Υπουργέ, απαιτούν καμμία απόλυση, καμμία διαθεσιμότητα, αλλά μόνιμη δουλειά για όλους και έξω οι εργολάβοι.

Εμείς, ως Κομμουνιστικό Κόμμα της Ελλάδας, θα είμαστε στο πλευρό τους σε όλους τους αγώνες τους, μέχρι να αποφασίσουν να χρησιμοποιήσουν την πραγματικά τεράστια δύναμη που διαθέτουν και να επιβάλουν αυτή τη διάθεση του πλούτου που μόνο αυτοί παράγουν. Φτάνει και περισσεύει σήμερα με αυτές τις δυνατότητες παραγωγής και τεχνολογίας που υπάρχουν, να καλυφθούν οι ανάγκες τους. Και, βέβαια, πρέπει να φτάσουν στο σημείο να σας αφαιρέσουν όσο πιο γρήγορα γίνεται τα όπλα της οικονομίας και να αλλάξουν χέρια, γιατί όχι μόνο στην εξαθλίωση θα τους οδηγούν, αλλά θα λειτουργούν και για λογαριασμό των συμφερόντων των επιχειρηματικών ομίλων που κερδοφορούν μέσα από την εξαθλίωση του λαού μας. Τους αγοράζετε και όπλα για να μπορέσουν να ρουφήξουν το αίμα και άλλων λαών μέσω των συμμαχιών στις οποίες συμμετέχουν.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Στολτίδη.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, εσείς έχετε μία καθαρή θέση. Στην πραγματικότητα, σ’ αυτή την καθαρή θέση έρχεστε και λέτε ότι όποιος εργάζεται θα πρέπει να εργάζεται ουσιαστικά με τους όρους της μονιμότητας του δημοσίου. Αυτή είναι, λοιπόν, μια θέση που έχετε.

Ωστόσο, αυτοί που ρύθμισαν τον συγκεκριμένο θεσμό στην πραγματικότητα εγκλώβισαν αυτόν τον θεσμό. Αυτή είναι η πραγματικότητα, διότι αυτές οι συμβάσεις εξαρχής ήταν ορισμένου χρόνου που σημαίνει ότι έληγαν. Άρα, ο εμπαιγμός σε αυτούς τους ανθρώπους έγινε από αυτούς που είπαν «Σας φέρνουμε μέσα, προκειμένου να αισθανθείτε ότι σας δίνουμε μόνιμη θέση», αλλά καμμία μόνιμη θέση δεν έδωσαν γιατί ακριβώς δεν βγήκε ποτέ κανένας διαγωνισμός από την προηγούμενη κυβέρνηση του ΣΥΡΙΖΑ προκειμένου να κάνει αυτές τις διαδικασίες. Από τότε γνώριζαν όλοι ότι είναι ορισμένου χρόνου.

Εμείς, λοιπόν, ξεκάθαρα, για να μην εμπαίζουμε αυτόν τον κόσμο -γιατί θα ήταν πάρα πολύ εύκολο και για εμάς να κρατάμε αυτό το καθεστώς που ούτως ή άλλως παραμένει και να λέγαμε «το κρατάμε» και να κλείνουμε το μάτι της μονιμοποίησης- ερχόμαστε σε αυτούς ανθρώπους και λέμε το εξής: Η σύμβασή σας ήταν σύμβαση ορισμένου χρόνου. Εμείς παρατείνουμε αυτές τις συμβάσεις με τρίμηνα. Παράλληλα, όμως, ακριβώς επειδή δεν είναι στις προθέσεις η προκήρυξη αυτών των θέσεων, όπως δεν ήταν και στην προηγούμενη Κυβέρνηση, για να καλύψουν μόνιμες θέσεις, γι’ αυτόν τον λόγο ακριβώς αναζητούνται και άλλες διαδικασίες, για να μπει μια ασφαλιστική δικλίδα που σημαίνει ότι θα είναι προς όφελος του δημοσίου γιατί ακριβώς θα είναι πιο οικονομικές διαδικασίες. Αν δεν είναι πιο οικονομικές διαδικασίες, δεν μπορούν να βγουν οι αντίστοιχοι διαγωνισμοί.

Υπ’ αυτήν την έννοια, λοιπόν, αν μπορέσουμε να αναζητήσουμε φθηνότερες υπηρεσίες και -με τους όρους που θα έχουν μπει- ποιοτικότερες, θα προχωρούν οι διαγωνισμοί και παράλληλα οι παρατάσεις θα δίνονται προκειμένου να υλοποιηθεί αυτή η διαδικασία που σας είπα. Στον βαθμό που δεν θα υλοποιείται, θα έχουμε συνεχείς παρατάσεις, όπως έχουμε μέχρι τώρα, γιατί αυτό που προέχει είναι να μη μείνουν σε καμμία περίπτωση τα νοσοκομεία χωρίς τις υπηρεσίες φύλαξης, καθαριότητας και σίτισης.

Άρα, οι παρατάσεις θα υπάρχουν, αλλά παράλληλα θα «τρέχουν» και άλλες διαδικασίες. Εναπόκειται στις διοικήσεις των νοσοκομείων, εάν ολοκληρώνουν τη διαδικασία, να μη δίνουν παράταση. Δυνατότητα έχουν οι διοικήσεις στον βαθμό που δεν ολοκληρώνονται οι διαδικασίες, όπως και τώρα. Σας λέω ότι στο νομοσχέδιο που κατατέθηκε νομίζω ότι έχει μπει στο ίδιο το σώμα του νομοσχεδίου -αλλά και να μην έχει μπει, θα έρθει με τροπολογία- αυτό το οποίο αφορά το Νοσοκομείο της Σπάρτης για το «Νιάρχος». Έχω την εντύπωση ότι έχει μπει, αλλά και να μην μπει, θα είναι μέσα στις παρατάσεις που θα είναι συνολικά αυτές που λήγουν 31 Μαρτίου. Θα υπάρξει παράταση για ένα τρίμηνο ακόμα και θα συνεχίζεται αυτό το καθεστώς ακριβώς που σας περιέγραψα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Επόμενη είναι η έβδομη με αριθμό 527/14-3-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Διαρκής υποβάθμιση της Πρωτοβάθμιας Φροντίδας Υγείας στο Νομό Μαγνησίας».

Και σ’ αυτή την ερώτηση θα απαντήσει ο Υπουργός Υγείας κ. Θάνος Πλεύρης.

Ορίστε, κύριε Πρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η διαχρονική υποβάθμιση και απαξίωση των δημόσιων μονάδων της πρωτοβάθμιας φροντίδας υγείας στο σύνολο της επικράτειας, αλλά και πιο συγκεκριμένα στον Νομό Μαγνησίας, έχει οδηγήσει σε τραγικές ελλείψεις τόσο σε επίπεδο προσωπικού, αλλά και στις υποδομές των κέντρων υγείας. Φυσικά, οι ευθύνες, όπως είπα, είναι διαχρονικά όλων των κυβερνήσεων και είναι τεράστιες.

Τα ερωτήματα που υποβάλλουμε μέσω της επίκαιρης ερώτησης ζητώντας από το Υπουργείο, από την Κυβέρνηση να σκύψει και να τα επιλύσει είναι στην ουσία αυτά που απαιτούνται για να μπορεί να λειτουργήσει η πρωτοβάθμια φροντίδα υγείας και δη τα κέντρα υγείας του κάθε νομού, εν προκειμένω του Νομού Μαγνησίας στοιχειωδώς, όχι με την ολοκληρωμένη έννοια της πρωτοβάθμιας φροντίδας υγείας, που πρέπει να δίνει έμφαση στην πρόληψη, στην από εκεί και πέρα θεραπεία, αλλά και στην αποκατάσταση των ασθενών, δηλαδή ένα ευρύτερο δίκτυο προσφοράς υπηρεσιών, που απαιτούν βέβαια και τις αντίστοιχες υποδομές, προσωπικό και πάει λέγοντας.

Στα ερωτήματα αναφερόμαστε συγκεκριμένα σε ό,τι αφορά το Κέντρο Υγείας Βελεστίνου, στο ότι δεν λειτουργεί το μικροβιολογικό εργαστήριο και το ακτινολογικό, που ειρήσθω εν παρόδω, εξυπηρετεί κατοίκους από τέσσερις δήμους στην ουσία, και από όμορους δήμους δηλαδή. Αντίστοιχα να λειτουργήσει το μικροβιολογικό εργαστήριο και το οδοντιατρείο στο Κέντρο Υγείας της Αργαλαστής, το μικροβιολογικό εργαστήριο στο Κέντρο Υγείας Σκοπέλου και φυσικά να καλυφθούν οι πέντε κενές οργανικές θέσεις παθολόγων και γενικών γιατρών. Να στελεχωθεί με παιδίατρο και καρδιολόγο το Κέντρο Υγείας Αλμυρού. Να στελεχωθεί με παιδίατρο και να εγκατασταθεί οδοντιατρικό μηχάνημα στο Κέντρο Υγείας Ζαγοράς. Επίσης, χρειάζεται οδοντίατρος στο Κέντρο Υγείας Σκιάθου και να καλυφθούν οι οργανικές θέσεις ενός γενικού γιατρού, ενός παιδιάτρου, ενός οδοντιάτρου, ενός νοσηλευτή και μια θέση οδηγού ασθενοφόρου στο Περιφερειακό Ιατρείο Αλοννήσου όπου η εξυπηρέτηση σε επίπεδο δημόσιας πρωτοβάθμιας φροντίδας υγείας γίνεται με μετακινήσεις γιατρού, ο οποίος καλύπτει τις ανάγκες ενός νησιού.

Στη δευτερολογία θα έχουμε τον χρόνο να τα αναλύσουμε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας)**: Ευχαριστώ, κύριε Πρόεδρε.

Κύριε Αντιπρόεδρε της Βουλής, θα μας δοθεί και η δυνατότητα συζήτησης επειδή τις επόμενες ημέρες -υπολογίζω μέσα στην επόμενη εβδομάδα- θα βγει στη διαβούλευση και το σχέδιο νόμου που αφορά την πρωτοβάθμια φροντίδα υγείας και τον ΕΟΠΥΥ. Γενικότερα μπαίνουμε στη διαδικασία της ανασυγκρότησης των δομών της πρωτοβάθμιας φροντίδας υγείας, της παρουσίας του προσωπικού γιατρού, και των αλλαγών οι οποίες θα γίνουν στον ΕΟΠΥΥ και θα αφορούν τους ιδιώτες παρόχους. Για πρώτη φορά μπαίνει μια κατηγοριοποίηση με αυστηρά ποιοτικά κριτήρια προκειμένου ο ΕΟΠΥΥ να αγοράζει τις καλύτερες δυνατές ποιοτικές υπηρεσίες από τους ιδιώτες παρόχους. Συνεπώς, θα γίνει μια πλήρης αναδιάταξη των δομών της πρωτοβάθμιας περίθαλψης.

Επειδή αναφέρεστε σε ένα ένα στα κέντρα υγείας, να σας πω ότι ήδη από το Ταμείο Ανάκαμψης έχουν διασφαλιστεί περί τα 250 εκατομμύρια ευρώ. Θα ενταχθούν εκατόν πενήντα έξι κέντρα υγείας και συνολικά τριακόσιες έντεκα δομές πρωτοβάθμιας φροντίδας υγείας, οπότε θα υπάρξει μια πλήρης αναβάθμιση και κτηριακή αλλά και αναβάθμιση που έχει να κάνει με τον υλικοτεχνικό εξοπλισμό. Σε αυτό πρέπει να συμπεριλάβουμε ότι αντιστοίχως υπάρχουν κέντρα υγείας τα οποία έχουν ενταχθεί και εντάσσονται στο ΕΣΠΑ και μέσω των περιφερειών, οπότε και εκεί θα υπάρξει μια συνολική αναβάθμιση.

Πάμε τώρα στο κομμάτι των ερωτημάτων που βάζετε αναφορικά με τη λειτουργία και το προσωπικό. Στο Βελεστίνο πράγματι έχει εγκατασταθεί ένας μίνι αιματολογικός αναλυτής που κάνει κάποιες από τις εξετάσεις, αλλά είναι επιλογή της 5ης ΥΠΕ για τις υπόλοιπες εξετάσεις συνολικά ο πληθυσμός να εξυπηρετείται από το Κέντρο Υγείας Βόλου που ανήκει στο 3ο επίπεδο. Άρα το γεγονός ότι δεν λειτουργούν παντού όσον αφορά τις διαδικασίες αυτές αιματολογικά και μικροβιολογικά, δεν είναι λόγω αδυναμίας είναι αντιστοίχως και λόγω επιλογής βάσει των δυνατοτήτων οι οποίες υπάρχουν. Σημειωτέον ότι όσον αφορά το ακτινολογικό που αναφέρατε δεν προβλέπεται θέση μόνιμου ιατρού και έχει προχωρήσει η 5η ΥΠΕ σε υπογραφή σύμβασης με γιατρό αντίστοιχης ειδικότητας.

Αναφερθήκατε, επίσης, σε μια σειρά από άλλα κέντρα υγείας και μου παρουσιάσατε ακριβώς την κατάσταση η οποία υπάρχει στη Σκιάθο, στην Αλόννησο, στον Αλμυρό αναφορικά με τις οργανικές θέσεις οι οποίες είτε είναι κενές είτε εν μέρει έχουν καλυφθεί. Όλα αυτά συνολικά θα ληφθούν υπ’ όψιν και στις προκηρύξεις οι οποίες υπάρχουν μπροστά μας και κυρίως οι προκηρύξεις που έχουν να κάνουν με ιατρικό και νοσηλευτικό προσωπικό.

Αλλά από εκεί και πέρα η στελέχωση η οποία επιχειρείται είναι η στελέχωση για την καλύτερη δυνατή εξυπηρέτηση των συγκεκριμένων δομών.

Να σας επισημάνω κιόλας και για τις κτηριακές δομές συγκεκριμένα ότι το Κέντρο Υγείας Σκιάθου έχει μπει στην προγραμματική περίοδο του ΕΣΠΑ 2021 - 2027, ενώ αντιστοίχως για το Κέντρο Υγείας στην Ζαγορά -νομίζω αντίστοιχα μου έχετε θέσει ένα τέτοιο θέμα με τα προβλήματα τα οποία υπάρχουν- να πω ότι και αυτό έχει μπει σε οικονομική κάλυψη προκειμένου να λειτουργήσει. Τις συγκεκριμένες θέσεις μπορώ να σας τις διαβάσω μία προς μία, αλλά θα τις καταθέσω στα Πρακτικά, για να δείτε ποιες έχουν στελεχωθεί και πού προβλέπεται να υπάρξουν αντιστοίχως και προκηρύξεις θέσεων προκειμένου να καλυφθούν.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Κύριε Πρόεδρε, έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):**Ευχαριστώ, κύριε Πρόεδρε.

Άκουσα τον Υπουργό. Κοιτάξτε, δεν θα επαναλάβω τα ίδια, είναι καταγεγραμμένα στην ερώτηση, είναι υπ’ όψιν του Υπουργείου.

Επαναλαμβάνω ότι τα ζητήματα στην πρωτοβάθμια φροντίδα υγείας και όχι μόνο στη Μαγνησία δεν είναι μόνο οι τραγικές ελλείψεις σε προσωπικό, υποδομές, εξοπλισμό, αλλά κυρίως -και εδώ είναι φυσικά το πολιτικό ζήτημα- είναι ο προσανατολισμός και ο χαρακτήρας της ανάπτυξης της πρωτοβάθμιας φροντίδας υγείας που διαχρονικά εφαρμόζεται, όχι μόνο από την παρούσα Κυβέρνηση, αλλά και από τις προηγούμενες κυβερνήσεις. Γιατί στην περίοδο της πανδημίας εκφράστηκε με τον πιο έντονο τρόπο η μεγάλη αναντιστοιχία της ανάπτυξης αυτών των υποδομών, της στελέχωσής τους και του εξοπλισμού τους, σε σχέση με τις ανάγκες του λαού. Αυτή η κατάσταση φυσικά και προϋπήρχε της πανδημίας.

Όλα αυτά, λοιπόν, τα ζητήματα αποτελούν την έκφραση του βασικού προβλήματος που βρίσκεται στον πυρήνα της πολιτικής όλων των κυβερνήσεων, δηλαδή το ότι οι λαϊκές ανάγκες στην υγεία αποτελούν κόστος, που πρέπει να συμπιέζεται προκειμένου να αντιστοιχείται με τους δημοσιονομικούς στόχους και να μην εμποδίζει φυσικά την περίφημη ανταγωνιστικότητα. Αυτή είναι η αιτία που η πρωτοβάθμια φροντίδα υγείας σαν ενιαίο σύστημα -εμείς έτσι το βλέπουμε- παροχών υπηρεσιών κυρίως και με έμφαση στην πρόληψη, αλλά και θεραπείας, αποκατάστασης, δεν αναπτύχθηκε ποτέ ως τέτοιο από το κράτος και στην πραγματικότητα δεν υπάρχει σύστημα πρωτοβάθμιας φροντίδας υγείας. Αυτό που υπάρχει είναι ένα σύνολο, ένα συνονθύλευμα, αν θέλετε, μονάδων του δημόσιου και ιδιωτικού τομέα, των δήμων, των αυτοαπασχολούμενων, των μη κυβερνητικών οργανώσεων, που από τη φύση τους και τον προσανατολισμό τους παρέχουν ορισμένες στοιχειώδεις και ανεπαρκείς υπηρεσίες πρωτοβάθμιας φροντίδας υγείας στη βάση και της ατομικής ευθύνης και όχι στη βάση ενός οργανωμένου κρατικού σχεδιασμού.

Στην πραγματικότητα διατηρείται η σημερινή απαράδεκτη κατάσταση στις δημόσιες μονάδες πρωτοβάθμιας φροντίδας υγείας. Η κατάσταση αυτή θα συνεχίσει να υπάρχει, με την τελείως ανεπαρκή και αποσπασματική παροχή υπηρεσιών στην πρωτοβάθμια φροντίδα και κυρίως στον τομέα της πρόληψης, ζητήματα που θεωρούμε πως θα οξυνθούν ακόμα περισσότερο το επόμενο διάστημα, θα οξυνθούν τα λαϊκά προβλήματα αναφορικά με την υγεία του λαού.

Απέναντι σε αυτή την απαράδεκτη κατάσταση που με τις πολιτικές τους διαχρονικά δημιούργησαν όλες οι κυβερνήσεις χρειάζεται, κατά τη γνώμη μας, να ενταθεί ο αγώνας και οι διεκδικήσεις του λαού μας και σε αυτή την κατεύθυνση τους καλούμε, υγειονομικούς, εργαζόμενους, για ένα ενιαίο, σύγχρονο, αποκλειστικά κρατικό και δωρεάν σύστημα υγείας, πανελλαδικά ανεπτυγμένο, με κεντρικό σχεδιασμό επαρκώς χρηματοδοτούμενο από το κράτος, με κατάργηση παράλληλα κάθε επιχειρηματικής δραστηριότητας και με αυτό το κριτήριο -και κλείνω, κύριε Πρόεδρε- να επιτελούνται όλες οι εργασίες της πρωτοβάθμιας φροντίδας υγείας, με κύριο προσανατολισμό την πρόληψη, αλλά και τη θεραπεία και αποκατάσταση, για την πλήρη κάλυψη των γενικών και ειδικών αναγκών σε πρωτοβάθμιο επίπεδο.

Το είπα και στην Επιτροπή Κοινωνικών Υποθέσεων με αφορμή και την Παγκόσμια Ημέρα Στοματικής Υγιεινής. Ήταν κι ο κ. Σερέτης από την 5η ΥΠΕ εκεί. Με αφορμή, λοιπόν, και την επίκαιρη ερώτηση, να πω ότι συζητούσαμε σήμερα και ήρθαν από το πανεπιστήμιο -και καλά κάνανε- προσκεκλημένοι, καθηγητές οδοντιατρικής και όχι μόνο, αναπτύσσοντάς μας κάποια ζητήματα που αφορούν την πρόληψη και αντιμετώπιση, την οδοντιατρική φροντίδα.

Μα, εδώ τα κέντρα υγείας δεν έχουν οδοντιάτρους στη Μαγνησία. Κατά τα άλλα, ερχόμαστε και λέμε και θριαμβολογούμε, αναδεικνύουμε το ζήτημα ότι έχουμε την παγκόσμια ημέρα. Εντάξει, έχουμε την Παγκόσμια Ημέρα Οδοντιατρικής Φροντίδας. Τι άλλες τριακόσιες εξήντα τέσσερις ημέρες του χρόνου τι γίνεται;

Αυτά τα κέντρα υγείας σε αυτά τα νησιά δεν έχουν οδοντίατρο. Για παράδειγμα, η Σκόπελος έχει ακτινολογικό μηχάνημα, δεν έχει χειριστή για να γίνουν οι ακτινογραφίες κι επειδή ο ιδιώτης που υπάρχει -ένα πολυϊατρείο εκεί- δεν είναι συμβεβλημένος με τον ΕΟΠΥΥ, ή θα πρέπει να πάει ο άλλος να τον πληρώσει ή θα πρέπει να πάρει το πλοίο της γραμμής για να πάει στον Βόλο για μια ακτινογραφία, ενδεχομένως βέβαια και για κάποια κλινική εκτίμηση.

Και είναι ένα παράδειγμα. Σας λέω την Αλόννησο. Σας παραθέτω τα στοιχεία και άλλα που δεν έχουν τελειωμό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, το βάζετε το θέμα στη διάστασή του, αλλά απλώς έχουμε διαφορετικές λύσεις στο μυαλό μας. Διότι αυτό που περιγράφετε, του απόλυτα κρατικού μοντέλου δομής συνολικά της υγείας, είτε αυτό αφορά την πρόληψη είτε την πρωτοβάθμια είτε τη δευτεροβάθμια περίθαλψη που εφαρμόζεται στη χώρα μας, γιατί όλες αυτές οι δομές και οι δομές του ΕΣΥ είναι στον σκληρό πυρήνα δομές του δημοσίου, έχουν ως αποτέλεσμα αυτήν την στιγμή οι Έλληνες να δίνουν 35%, το μεγαλύτερο από όλο τον ευρωπαϊκό μέσο όρο, σε ιδιωτικές δαπάνες για την υγεία.

Αυτό σημαίνει ότι κάτι δεν λειτούργησε σωστά σε αυτό το σύστημα και αυτό που δεν λειτούργησε σωστά είναι ότι με ιδεοληπτική προσέγγιση διαχρονικά βλέπουμε το κομμάτι στην υγεία όχι ως προς το παρεχόμενο αγαθό της υγείας, αλλά στο ποιος παρέχει το αγαθό της υγείας.

Αναφέρεστε, λόγου χάρη, στην οδοντιατρική κάλυψη. Εάν μπορούσαμε να καλύψουμε τον πληθυσμό και να πληρώναμε τη οδοντιατρική κάλυψη σε ιδιώτες οδοντιάτρους, θα υπήρχε κάποιο πρόβλημα στην παρεχόμενη υπηρεσία; Θα έπρεπε σώνει και καλά μέσα στα κέντρα υγείας να κάνουμε παντού οδοντιατρεία;

Αντιστοίχως, αυτή τη στιγμή η ιδεοληπτική προσέγγιση που υπάρχει στα κόμματα της Αριστεράς -εντάξει, το Κομμουνιστικό Κόμμα Ελλάδας έχει τη βάση στην αντίληψη του κρατικού μοντέλου- δυστυχώς υπάρχει σε όλο το φάσμα του πολιτικού κόσμου από την κεντροαριστερά και μετά.

Για ποιον λόγο αυτή τη στιγμή στην πρωτοβάθμια φροντίδα υγείας -και το νομοσχέδιο προφανώς θα έχει πολλή τροφή για σχόλια σε αυτά- να μην δίνουμε τις δυνατότητες απευθείας στα κέντρα υγείας να μπορούν να συνεργάζονται με ιδιωτικές δομές, για να δίνουν δωρεάν το αγαθό το οποίο λέτε στον πολίτη;

Για ποιον λόγο θα πρέπει δηλαδή τα κέντρα υγείας, εκεί που δεν έχουμε τη δυνατότητα να αναπτύξουμε τις δομές οι οποίες χρειάζονται, να μην μπορούν να συνεργάζονται με ιδιωτικές δομές; Διότι στο τέλος της ημέρας αυτό που οφείλουμε να παράσχουμε στον πολίτη είναι το δημόσιο αγαθό της υγείας. Αν αυτό όμως το παράσχουν ιδιώτες, δεν χάνει τον δημόσιο χαρακτήρα του. Χάνει τον δημόσιο χαρακτήρα του, όταν υποχρεούται ο πολίτης να πληρώσει για την υγεία του.

Εμείς, λοιπόν, πιστεύουμε σε ένα συνολικό μοντέλο που ξεκινά από την πρωτοβάθμια περίθαλψη και φτάνει μέχρι και τη δευτεροβάθμια και την τριτοβάθμια, ότι ναι -και το λέμε-, μπορούμε εκεί να αναπτύξουμε συμπράξεις δημοσίου και ιδιωτικού τομέα που μοναδικό ωφελούμενο θα έχουμε τον ασθενή.

Διότι στη δική σας περιφέρεια την οποία λέτε, λόγου χάριν, και ο κ. Σερέτης κατά τη διάρκεια COVID έδωσε τις δυνατότητες και για να μειωθεί η λίστα χειρουργείων, έγιναν ιδιωτικά χειρουργεία σε ιδιωτικές δομές χωρίς να πληρώνει αυτός που ήταν στη λίστα. Στο τέλος της ημέρας, αυτός που περίμενε και ήταν στις ουρές των χειρουργείων και πήγε και έκανε την επέμβασή του σε μια ιδιωτική κλινική έχασε ή κέρδισε;

Αντιστοίχως, λοιπόν, κύριε Λαμπρούλη, εδώ και για την πρόληψη την οποία λέτε, από το πρόγραμμα «ΔΟΞΙΑΔΗΣ» έχουμε ένα φιλόδοξο πρόγραμμα για πρώτη φορά για τη συνολική προληπτική κάλυψη του πληθυσμού, διότι εμείς την υγεία τη βλέπουμε συνολικά.

Ξεκινάμε από την πρόληψη που -η πρόληψη βρίσκεται κοντά στην πρωτοβάθμια- είναι μια αυτοτελής διαδικασία και μέσα από την πρόληψη βλέπουμε την επιδημιολογική κατάσταση του πληθυσμού. Έχουμε μια πρωτοβάθμια με έναν προσωπικό γιατρό που θα αναπτύξουμε με τις δημόσιες δομές που θα ενισχύσουμε, αλλά παράλληλα αυτές οι δημόσιες δομές θα συνεργάζονται με τις ιδιωτικές δομές. Θα υπάρχει μια κάλυψη συνολικά του πληθυσμού με γιατρό. Θα υπάρχει γιατρός για όλους και σε όλες σε αυτές τις δομές τις οποίες θα ενισχύσουμε.

Και ναι, μετά θα υπάρχει ένα Εθνικό Σύστημα Υγείας, στο οποίο όμως θα υπάρχουν δυνατότητες να λειτουργεί με κριτήρια που να μπορεί να λειτουργεί και να παρέχει τις καλύτερες δυνατές υπηρεσίες. Και ναι, όπου κρίνουμε ότι αυτές οι υπηρεσίες θα πρέπει να δίνονται και σε συνέργεια με τον ιδιωτικό τομέα, δεν θα διστάσουμε.

Γιατί εμάς αυτό που μας ενδιαφέρει είναι να παράξουμε το καλύτερο δυνατό αγαθό της υγείας στους πολίτες και αυτό μπορεί να παραχθεί και στις δημόσιες και ιδιωτικές δομές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης στις 17-3-2022 διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 περί ποινικής ευθύνης των Υπουργών, όπως ισχύουν, ποινική δικογραφία που αφορά τον Αναπληρωτή Υπουργό Εσωτερικών κ. Στυλιανό Πέτσα.

Συνεχίζουμε με τη δέκατη τρίτη με αριθμό 518/11-3-2022 επίκαιρη ερώτηση δεύτερου κύκλου της Βουλευτού Ιωάννινων του Συνασπισμού Ριζοσπαστικής Αριστεράς κ. Μερόπης Τζούφηπρος τον Υπουργό Υγείας, με θέμα: «Νέα απαγόρευση επισκεπτηρίων και αδειών στις δομές φιλοξενίας».

Με την άδεια του Σώματος και, κυρίως, του κυρίου Υπουργού και της κ. Κυριακής Μάλαμα, αν μπορούν, προτείνω η επόμενη ερώτηση να προηγηθεί, εν όψει του ότι ο ερωτών Βουλευτής, ο κ. Κεγκέρογλου έχει μία ανειλημμένη υποχρέωση.

**ΜΕΡΟΠΗ ΤΖΟΥΦΗ:** Να περιμένω, δηλαδή; Αυτό μου λέτε;

**ΠΡΟΕΔΡΕΥΩΝ (Χαράλαμπος Αθανασίου):** Κυρία Τζούφη, έχετε τον λόγο εσείς.

**ΜΕΡΟΠΗ ΤΖΟΥΦΗ:** Έχω τον λόγο; Ωραία, ευχαριστώ, κύριε Πρόεδρε.

Κύριε Υπουργέ, θα είχαμε πολλά να πούμε, διότι αναφερθήκατε σε θέματα φλέγοντα, αλλά θα μείνω στην ερώτησή μου.

Παραδείγματος χάριν, το προηγούμενο θέμα που θέσατε για το τι γίνεται με τους εργαζόμενους στην καθαριότητα, είναι ένα θέμα που απασχολεί όλα τα νοσοκομεία της χώρας. Με οκτώ χιλιάδες εργαζομένους μας είπατε ότι θα δώσετε την παράταση και ότι ψάχνετε να βρείτε αν είναι συμφερότερες οι λίστες με τους εργολάβους. Ξέρετε ότι είναι συμφερότερες οι παρατάσεις ορισμένου χρόνου.

Είπατε, βέβαια, ότι δεν έβγαλε προκηρύξεις ο ΣΥΡΙΖΑ. Σας απάντησα την προηγούμενη φορά ότι οι μόνιμες θέσεις είχαν καταργηθεί επί Υπουργίας Λοβέρδου και ότι από εκεί και πέρα, χρειάζονται καινούργια οργανογράμματα των νοσοκομείων, πράγμα το οποίο μου είπατε ότι είναι υπό εξέλιξη και εκεί υπάρχει μια διαιρετική τομή μεταξύ των προτάσεων του ΣΥΡΙΖΑ και των δικών σας προτάσεων. Κλείνω αυτό το θέμα, αλλά είναι κάτι που απασχολεί όλα τα νοσοκομεία, γιατί φτάνει η 31η Μαρτίου και νομίζω ότι χρειάζεται να προχωρήσετε σ’ αυτή την τροπολογία, έστω στην παράταση των συμβάσεων ορισμένου χρόνου, γιατί αυτό είναι κρίσιμο για τα νοσοκομεία.

Έρχομαι, όμως, στην ερώτησή μου, η οποία αφορά δεκάδες ενήλικα άτομα με αναπηρία και τις οικογένειές τους που αντιμετωπίζουν σοβαρά προβλήματα. Αναφέρομαι στα άτομα εκείνα τα οποία ζουν σε ξενώνες φιλοξενίας και πάσχουν από αυτισμό, κινητικά προβλήματα και ψυχική νόσο. Στο πλαίσιο των περιοριστικών μέτρων για την αντιμετώπιση της πανδημίας αναστάλθηκαν οι άδειες εξόδου και τα επισκεπτήρια των οικογενειών. Η συγκεκριμένη απαγόρευση κράτησε τουλάχιστον δέκα μήνες το 2020-2021 και, μάλιστα, χρειάστηκε τον Μάιο του 2021 να σας υποβάλω -στον προηγούμενο Υπουργό- την ίδια ερώτηση, για να αρθεί ο αποκλεισμός.

Σήμερα, λοιπόν, εκατοντάδες παιδιά και οικογένειες βρίσκονται αντιμέτωποι με το ίδιο πρόβλημα. Παρά την εξέλιξη των εμβολιασμών, την τήρηση των υγειονομικών πρωτοκόλλων, αλλά και τη γενικότερη χαλάρωση των μέτρων που εσείς ο ίδιος εξαγγείλατε -εξαγγείλατε πληρότητα 100% στα καράβια, 75% στα γήπεδα, υποστηρίζετε ότι η πανδημία έχει υποχωρήσει- τα μέτρα, όμως, εκεί εξακολουθούν να παραμένουν αυστηρά.

Μάλιστα, στις 30 Δεκεμβρίου του 2021 παρατάθηκε αυτή η απαγόρευση επισκεπτηρίου και αδειών και οι γονείς δεν μπορούν να συναντηθούν με τα ενήλικα παιδιά τους, για τα οποία, λόγω των παθήσεων που έχουν, αυτό είναι πάρα πολύ κρίσιμο, διότι απομονώνονται από το οικογενειακό και κοινωνικό τους περιβάλλον.

Αναφέρομαι σε αυτό, γιατί υπάρχει συγκεκριμένη δομή στα Γιάννενα, η Στέγη Αυτιστικών Ατόμων «Ελένη Γύρα» στη Ζίτσα Ιωαννίνων, με τους γονείς να ανησυχούν για τις αρνητικές ψυχολογικές επιπτώσεις των παιδιών τους και ζητούν να τους δώσετε τη δυνατότητα -εφόσον πρόκειται για πλήρως εμβολιασμένα άτομα- να ξαναξεκινήσουν οι ολιγοήμερες άδειες των παιδιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Θέλω να μου πείτε, κύριε Πλεύρη: Γιατί χρειάζεται να γίνει αυτή η ερώτηση για το αυτονόητο; Πότε σκοπεύετε να αναστείλετε αυτά τα μέτρα;

Στη δευτερολογία θα μου επιτρέψετε να σας διαβάσω και τις συγκεκριμένες επιστολές των γονέων.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):**  Πρώτα από όλα, για τα θέματα στα οποία αναφερθήκατε στην αρχή: Σε δική σας ερώτηση την προηγούμενη εβδομάδα -αν δεν κάνω λάθος- ή την προπροηγούμενη, που ακριβώς θέσατε το ίδιο ζήτημα, είχα πει ότι στο νομοσχέδιο που έρχεται θα υπάρξει τρίμηνη παράταση. Το είχα πει στη δική σας ερώτηση, το επαναλαμβάνω και τώρα. Σας ανέπτυξα και τη φιλοσοφία την οποία θα ακολουθήσουμε, όπως αντιστοίχως, θα συνεχιστεί και η αναστολή για τους υγειονομικούς οι οποίοι αρνούνται να εμβολιαστούν.

Πραγματικά σήμερα μ’ έναν πολύ έντονο που έφτανε στα όρια του χυδαίου τρόπο έξω από το Υπουργείο υπήρξε προπηλακισμός υπαλλήλων που έβγαιναν, με κατάληψη όλων των εισόδων και εξόδων του Υπουργείου. Ας στοχοποιούν τον Υπουργό, αλλά δεν είναι δυνατό να στοχοποιούνται συνάδελφοί τους υπάλληλοι που απλά κάνουν τη δουλειά τους και μπαίνουν στο Υπουργείο και είτε δεν τους άφηναν να μπουν είτε τους προπηλάκιζαν έξω από το Υπουργείο και από την πλαϊνή και από τη μπροστινή είσοδο.

Εκεί πέρα, λοιπόν, η Κυβέρνηση έχει την ξεκάθαρη θέση ότι το ιατρικό και το υγειονομικό προσωπικό πρέπει να εμβολιαστεί για να παρέχει τις υπηρεσίες του στο Εθνικό Σύστημα Υγείας.

Ερχόμαστε τώρα στο σκέλος της ερώτησης την οποία έχετε θέσει. Πρώτα απ’ όλα, όπως πολύ καλύτερα γνωρίζετε, υποχρεωτικά οι διαδικασίες αυτές έρχονται από την επιτροπή εμπειρογνωμόνων όπου τίθενται τα θέματα και η ίδια η επιτροπή μάς εισηγείται.

Στο πλαίσιο της αποκλιμάκωσης των μέτρων να ξεκαθαρίσουμε εδώ –και προσπαθώ να το λέω σε κάθε τόνο- ότι δεν τίθεται θέμα επ’ ουδενί ότι η πανδημία δεν υπάρχει ή ότι η πανδημία έχει φύγει. Όχι, η πανδημία είναι εδώ, απλά η δυνατότητα η οποία μας δίνει η μετάλλαξη «Όμικρον» σε συνδυασμό με το ότι επιτέλους έχουμε φτάσει στον ευρωπαϊκό μέσο όρο στην εμβολιαστική κάλυψη, μας δείχνει ότι παρά τα κρούσματα, τα οποία μένουν σε ένα υψηλό επίπεδο, υπάρχει μια αποκλιμάκωση στους σκληρούς δείκτες και στους δείκτες της διασωλήνωσης, αλλά και το ισοζύγιο εισιτηρίων-εξιτηρίων παραμένει σε έναν ικανοποιητικό βαθμό και άρα μπορούμε να πάμε σε μια αποκλιμάκωση των μέτρων.

Η απαγόρευση των επισκεπτηρίων συνδυαζόταν, με βάση και τη θέση της επιτροπής εμπειρογνωμόνων, ακριβώς λόγω της προστασίας αυτών των ευάλωτων ομάδων. Ωστόσο -και μάλιστα τυχαίνει να είναι οριακά με τις ημερομηνίες, διότι βλέπω ότι στις 11-3-2022 καταθέσατε την ερώτησή σας- με εισήγησή της η επιτροπή από τις 9 Μαρτίου είχε αλλάξει το καθεστώς για τις συγκεκριμένες δομές και η νέα υπουργική απόφαση που είναι σε εφαρμογή δίνει τη δυνατότητα για έναν επισκέπτη κάθε φορά, από την πλήρη απαγόρευση η οποία υπάρχει, υπό τον όρο όμως ότι θα τηρείται εργαστηριακό τεστ.

Πραγματικά, επειδή είναι ένα θέμα αμιγώς επιστημονικό και καταλαβαίνω απόλυτα τον τόνο τον οποίο βάζετε στους συγγενείς και στις συγκεκριμένες ομάδες -και δεν είναι μόνο οι συγκεκριμένες, είναι αρκετές ευάλωτες ομάδες-, τα μέτρα αυτά ήταν καθαρά για την προστασία αυτών των ευάλωτων ομάδων. Ήδη έγινε ένα πρώτο βήμα με την υπουργική απόφαση που βγήκε στις 12 Μαρτίου και στη συνεχή επανεξέταση που θα γίνεται, όπως στην επανεξέταση και αυτής της εβδομάδας ή της επόμενης. Θα επιχειρείται στο μέτρο που αυτό προβλέπεται -και το κρίνουν οι ειδικοί- να πηγαίνουμε σε μεγαλύτερη αποκλιμάκωση συνολικά και προφανώς και σε αυτές τις κατηγορίες που λέτε.

Όμως, αμέσως μετά την ερώτησή σας -9 Μαρτίου είχε γίνει η εισήγηση, 11 Μαρτίου γίνεται η ερώτησή σας-, από την υπουργική απόφαση υπάρχει ένα πιο ανελαστικό καθεστώς που -σας προλαβαίνω- δεν είναι ένα καθεστώς που απαλείφει τελείως το θέμα. Πάλι μιλάμε για έναν επισκέπτη με εργαστηριακό έλεγχο, αλλά δίνει τη δυνατότητα και σε αυτές τις δομές να πάμε σε μια καλύτερη κανονικότητα, πάντοτε βέβαια με πρόσημο να προστατευθούν οι ευάλωτες ομάδες συνολικά που βρίσκονται σε αυτές τις δομές και επ’ ουδενί δεν θα πρέπει να υπάρξει διασπορά της νόσου του κορωνοϊού σε αυτές τις δομές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Κυρία Τζούφη, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Θα παραμείνω στην ερώτηση, γιατί το θεωρώ κρίσιμο.

Έτσι όπως τοποθετείστε, εάν κατάλαβα καλά, ουσιαστικά μιλάτε μόνο για το επισκεπτήριο. Δεν μιλάτε για την ολιγοήμερη δυνατότητα αυτών των παιδιών να πάνε στο σπίτι τους. Οφείλουμε να πούμε ότι είναι ενήλικα άτομα, εμβολιασμένα και αυτά και οι οικογένειές τους. Το επισκεπτήριο γι’ αυτά τα ενήλικα άτομα στις συνθήκες που προβλέπεται στην υπουργική απόφαση, ουσιαστικά δεν λύνει κανένα πρόβλημα, διότι απαιτεί τήρηση αποστάσεων, μάσκες και ξέρετε ότι οι ασθενείς με αυτού του τύπου τα νοσήματα πρακτικά δεν ωφελούνται από αυτή την επαφή.

Επανέρχομαι στην ερώτηση και στο αίτημα των οικογενειών: Είναι κρίσιμο και αναγκαίο να προχωρήσετε με αρμοδιότητα της επιτροπής. Εγώ ενημερώθηκα από τις επικοινωνίες που έχουν κάνει οι γονείς ότι το θέμα ήταν στην επιτροπή των λοιμωξιολόγων. Έπαιρναν επανειλημμένα τηλέφωνα στις υπηρεσίες του Υπουργείου και δεν τους απαντούσε κανείς. Τους μεταβίβαζαν στις επιτροπές των λοιμωξιολόγων και βεβαίως περιμένουν την γνωμοδότησή τους.

Μου λέτε ότι η γνωμοδότηση της επιτροπής λοιμωξιολόγων είναι ότι δεν ανοίγει τη δυνατότητα των ολιγοήμερων αδειών γι’ αυτά τα παιδιά και γι’ αυτούς τους ενήλικες;

Εγώ προσωπικά θεωρώ και με την ιατρική μου ιδιότητα ότι αυτή η απόφαση είναι πάρα πολύ στερητική και είναι και ανακόλουθη του γενικότερου κλίματος που υπάρχει. Μην εξαντλούμε την αυστηρότητά μας, ιδιαίτερα σε αυτές τις οικογένειες.

Θυμίζω -και το είπα και πριν- ότι για τους υπόλοιπους «φυσιολογικούς» ανθρώπους έχουν ανοίξει όλες οι δραστηριότητες και απ’ ό,τι μαθαίνουμε από τον τύπο, θα προχωρήσετε και παραπέρα. Λέω, λοιπόν, ότι εδώ παίρνουν λάθος μήνυμα. Διαχωρίζουμε σε αυτούς που μπορούν και σ’ αυτούς που δεν μπορούν και ουσιαστικά μετατρέπουμε τις δομές αυτές εκ νέου σε άσυλα, ενώ ο στόχος τους ήταν η αποασυλοποίηση αυτών των παιδιών.

Και τελειώνω με αυτό που μου γράφει η μητέρα, διότι παρόμοια προβλήματα υπήρχαν και στον εμβολιασμό. «Δεν είναι δυνατόν να μας λέει η Κυβέρνηση ότι αυτά τα κάνει για να προστατέψει τους φιλοξενούμενους στις δομές ψυχικής υγείας όταν είχαν ξεχάσει να βάλουν τις δομές αυτές κατά προτεραιότητα στον εμβολιασμό μαζί με τις άλλες ευάλωτες ομάδες. Τον Φεβρουάριο του 2021 με νομοθετική ρύθμιση θυμήθηκαν να εντάξουν αυτή την ομάδα στον κατά προτεραιότητα εμβολιασμό. Αυτό διαπιστώσαμε όταν ψάχναμε στις υπηρεσίες της περιφέρειας γιατί καθυστερούσε ο εμβολιασμός». Είναι χαρακτηριστικό ότι η πρώτη δόση έγινε στις 26 Μάρτη του 2021 μετά από παρέμβασή μας.

Κάνω έκκληση, κύριε Υπουργέ και σε εσάς και στην επιτροπή των λοιμωξιολόγων, να δείτε το θέμα διαφορετικά, διότι αλλιώς αυτά τα παιδιά θα βρίσκονται στα άσυλα και οι γονείς τους θα αισθάνονται ευάλωτοι και αδύναμοι να τα βάλουν με την επίσημη πολιτεία.

Περιμένω με αγωνία την απάντησή σας και δεν θα επεκταθώ σε κανένα άλλο θέμα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Τζούφη.

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Τζούφη, θέτετε πραγματικά ένα ευαίσθητο θέμα. Φαντάζομαι ότι σε αυτό το κομμάτι υπάρχει συμφωνία όλων.

Η επιτροπή ήδη στην πρώτη επανεξέταση που έκανε αρχές Μαρτίου άλλαξε έστω και ελαφρά το καθεστώς. Αντιλαμβάνομαι τα όσα λέτε και μάλιστα σέβομαι και την επιστημονική ιδιότητα με την οποία τα λέτε. Οφείλω να σας πω ότι ο ίδιος για αυτό το θέμα, το οποίο είναι στην επιτροπή η οποία συνεδριάζει, θα θέσω στον βαθμό που επιστημονικά η επιτροπή εισηγηθεί ένα καθεστώς ακόμα πιο ευέλικτο, ακριβώς γιατί μας ενδιαφέρει συνολικά η υγεία αυτών των ανθρώπων και σίγουρα η επαφή με τις οικογένειές τους με ομαλό τρόπο.

Φαντάζομαι ότι συμφωνείτε μαζί μου -και για να έχουμε ένα κριτήριο ακριβώς της ουσίας που βάζετε στην ερώτηση- ότι όλα αυτά θα πρέπει να τεθούν στην επιτροπή εμπειρογνωμόνων. Εγώ τα Πρακτικά της σημερινής συζήτησης θα ζητήσω να τα πάρω και να τα θέσω υπ’ όψιν στην επιτροπή. Σας λέω ότι αν από την πλευρά της επιτροπής υπάρξει εισήγηση για τον τρόπο με τον οποίο αυτό θα λειτουργήσει ομαλά, ως Υπουργείο θα αποδεχτούμε άμεσα την εισήγηση. Ήδη με δική μας πρωτοβουλία είχε ζητηθεί η αλλαγή του επισκεπτηρίου που έγιναν.

Συμφωνώ μαζί σας και αντιλαμβάνομαι ότι όπως το θέτετε το θέμα αυτό από μόνο του δεν λύνει άλλα προβλήματα που υπάρχουν, αλλά οπωσδήποτε για να προχωρήσουμε σε μια περαιτέρω αποκλιμάκωση θα ζητήσουμε τη γνώμη. Σας λέω ότι το σύνολο της συζήτησης που γίνεται τώρα μαζί με την ερώτησή σας θα τη θέσω υπ’ όψιν στην επιτροπή των εμπειρογνωμόνων και στον βαθμό που η επιτροπή κρίνει και εμάς εισηγηθεί, επειδή είναι ένα αμιγώς θέμα που συνδέεται και με επιστημονικά δεδομένα -δεν είναι μόνο μια απλή πολιτική απόφαση-, άμεσα η εισήγηση αυτή και αν είναι μάλιστα στο πλαίσιο το οποίο μας το βάζετε εσείς και με την επιστημονική σας άποψη, δεσμεύομαι να υλοποιηθεί αυτό το καθεστώς.

Όσο γενικότερα για την αποκλιμάκωση που ακούτε, η όποια αποκλιμάκωση γίνεται σε συνεννόηση. Υπάρχουν κάποια θέματα που μπορεί να έχουν περισσότερο πολιτικά χαρακτηριστικά και να είναι πρωτοβουλία της Κυβέρνησης, εκεί πέρα όμως που τα χαρακτηριστικά είναι καθαρά επιστημονικά, είτε αυτό είναι ευάλωτες ομάδες, είτε αυτό είναι εμβολιασμοί, είτε όλα αυτά είναι πιστοποιητικά, όλα αυτά είναι αντικείμενο της επιτροπής.

Όμως η ερώτηση σας είναι πολύ κρίσιμη. Ξεπερνάει την όποια κομματική αντιπαράθεση που μπορεί να υπάρχει, γιατί πια είναι ένα υπαρκτό κοινωνικό ζήτημα και όπως σας είπα το σύνολο της συζήτησης που γίνεται σήμερα θα αποτελέσει και αντικείμενο άμεσα, όσο πιο γρήγορα γίνεται, συζήτησης και στην επιτροπή των εμπειρογνωμόνων.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Συνεχίζουμε με τη δέκατη ένατη με αριθμό 532/14-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιβεβλημένη η άμεση εισοδηματική ενίσχυση των εργαζομένων, των χαμηλοσυνταξιούχων και των ευάλωτων νοικοκυριών».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Ευχαριστώ και για την παραχώρηση της σειράς από τη συνάδελφο.

Κύριε Υπουργέ, ο πόλεμος, η εισβολή της Ρωσία στην Ουκρανία και όλα όσα διαδραματίζονται, εκτός από την τραγικότητά τους για τον λαό της Ουκρανίας έχουν τεράστιες επιπτώσεις σε όλους τους λαούς της Ευρώπης. Βέβαια στην πατρίδα μας ένα δεύτερο κύμα ακρίβειας σαρώνει βασικά αγαθά κι υπηρεσίες. Είναι τα μέτρα της Κυβέρνησης αυτά που είναι. Έχουν ανακοινωθεί, έχει γίνει κριτική πάνω σ’ αυτά. Εμείς πιστεύουμε ότι χρειάζονται γενναιότερα μέτρα και ριζικότερα μέτρα. Βεβαίως έλεγχοι για την αγορά, μείωση φόρων με τα δημοσιονομικά δεδομένα του ειδικού φόρου κατανάλωσης πετρελαίου που επιβαρύνει όλα τα βασικά προϊόντα αλλά και εισοδηματική ενίσχυση, οικονομική ενίσχυση στους χαμηλόμισθους, χαμηλοσυνταξιούχους και στους αδύναμους.

Συγκεκριμένα, τι προτείνουμε γι’ αυτούς που είναι αρμοδιότητα του Υπουργείου; Αφ’ ενός μεν το θέμα που έχετε εξαγγείλει για την αύξηση του βασικού μισθού να το δείτε όσο το δυνατόν συντομότερα γιατί η ανάγκη που υπάρχει είναι τεράστια. Και δεν μπορεί στο όνομα της όποιας διαδικασίας να μην έχουν την οικονομική δυνατότητα οι χαμηλοεισοδηματίες που έχουν να κάνουν με το βασικό μισθό, κυρίως εργαζόμενοι.

Για τους χαμηλοσυνταξιούχους έχουμε κι άλλη φορά τονίσει την ανάγκη να θεσπιστεί ενός νέου τύπου ΕΚΑΣ με τα σημερινά οικονομικά δεδομένα. Η Κυβέρνηση ουσιαστικά το αποδέχεται. Αποδέχεται δηλαδή, ότι υπάρχει πρόβλημα. Και τα Χριστούγεννα έδωσε και τώρα δίνει και στο θέμα της ακρίβειας εντοπίζει ότι πρέπει να ενισχυθούν αυτοί οι άνθρωποι.

Είναι η ακρίβεια όμως κάτι που ήρθε και θα φύγει; Ή είναι κάτι που αυξάνει τις ανάγκες και τα κοστολόγια της κάθε οικογένειας και ιδιαίτερα των ανθρώπων που δεν μπορούν να προχωρήσουν. Εκτός από τους τριακόσιους πενήντα χιλιάδες χαμηλοσυνταξιούχους υπάρχει η κατηγορία των πλέον αδύναμων, των ανθρώπων που βιώνουν την ακραία φτώχεια. Είναι διακόσιες πενήντα-τριακόσιες χιλιάδες οικογένειες, εξακόσιες-εξακόσιες πενήντα χιλιάδες άνθρωποι για τους οποίους δεν υπάρχει καμμία μέριμνα. Το κόστος ζωής έχει αυξηθεί τόσο που απλά μπορούν να επιβιώσουν, εάν κάνουν μια αναπροσαρμογή σε αυτή την οικονομική ενίσχυση και όχι βέβαια να ζήσουν. Η επιβίωση από τη ζωή έχει μια τεράστια διαφορά.

Θέλουμε, επομένως, να ξέρουμε ποιες είναι οι προθέσεις της Κυβέρνησης στα τρία αυτά ζητήματα, τι θα κάνει με τη θέσπιση νέου ΕΚΑΣ, αν το εξετάζει και τι θα κάνει με την αναπροσαρμογή των οικονομικών ενισχύσεων που παραμένουν από το 2014 οι ίδιες. Διακόσια ευρώ είναι για το πρώτο μέλος η ενίσχυση που δίνει το ελάχιστο εγγυημένο εισόδημα. Έχει παραμείνει από τότε μέχρι σήμερα ίδιο. Έχουν αυξηθεί τα πάντα, έχει ακριβύνει η ζωή, δεν μπορεί να ανταποκριθεί στις ανάγκες ακόμα και για τους ανθρώπους που βιώνουν την ακραία φτώχεια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κεγκέρογλου.

Κύριε Υπουργέ, έχετε το λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε, κύριε Κεγκέρογλου, το είπατε κι εσείς στην ερώτησή σας. Διανύουμε μια περίοδο με πρωτοφανή αβεβαιότητα. Μια παρατεταμένη περίοδο διαδοχικών κρίσεων σε παγκόσμιο και ευρωπαϊκό επίπεδο. Από τη δεκαετή οικονομική και δημοσιονομική κρίση της χώρας μας στην υγειονομική και οικονομική κρίση της πανδημίας και τώρα στη ρωσική εισβολή στην Ουκρανία που πέρα από την ανθρωπιστική καταστροφή προκαλεί σημαντικές οικονομικές παρενέργειες και ανατιμήσεις αγαθών με σημαντικότερες αυτές στην ενέργεια και τα τρόφιμα.

Στην παρούσα συγκυρία η ενίσχυση επιχειρήσεων και νοικοκυριών καθίσταται αναγκαία. Ταυτόχρονα όμως το ύψος του δημοσίου χρέους καθιστά ακόμα περισσότερο αναγκαία τη συνετή διαχείριση των δημοσίων οικονομικών.

Θα ήθελα, επίσης, να θυμίσω -γιατί έχουμε την τάση να ξεχνάμε- ότι κατά τη διετία της πανδημίας έχουν διατεθεί 43 δισεκατομμύρια ευρώ για να στηρίξουμε νοικοκυριά και να κρατήσουμε όρθιο τον παραγωγικό ιστό της χώρας. Σαν αποτέλεσμα η ανάπτυξη που είχαμε το 2021 ήταν θεαματική ενώ το ποσοστό της ανεργίας έχει μειωθεί περίπου τεσσερισήμισι μονάδες τα τελευταία δυόμισι χρόνια.

Εντός όλων αυτών των περιορισμών η Κυβέρνηση έχει δείξει ότι διαθέτει αντανακλαστικά στη νέα κρίση που όλοι ελπίζουμε ότι δεν θα διαρκέσει πολύ. Βρίσκονται σε εξέλιξη σε ευρωπαϊκό επίπεδο πρωτοβουλίες για την αντιμετώπιση της ενεργειακής κρίσης μεταξύ των οποίων και το σχέδιο των έξι σημείων της ελληνικής Κυβέρνησης στο οποίο προτείνεται μεταξύ άλλων και πλαφόν στις τιμές του φυσικού αερίου στη χονδρική αγορά.

Σε εθνικό επίπεδο είναι ήδη σε ισχύ η διάταξη του Υπουργείου Ανάπτυξης για πλαφόν στο μεικτό περιθώριο κέρδους σειράς αγαθών και υπηρεσιών και έχουν ήδη διατεθεί περί τα 2 δισεκατομμύρια ευρώ σε επιδοτήσεις νοικοκυριών, επιχειρήσεων και αγροτών απέναντι στις ενεργειακές ανατιμήσεις.

Επίσης, όπως γνωρίζετε, ο Πρωθυπουργός και οι αρμόδιοι Υπουργοί μόλις την προηγούμενη εβδομάδα ανακοίνωσαν ένα νέο μέτρο στοχευμένων παρεμβάσεων, ύψους 1,1 δισεκατομμυρίου ευρώ για τρία εκατομμύρια διακόσιους χιλιάδες πολίτες με εισόδημα έως 30.000 ευρώ που αφορούν σε όλα τα μέτωπα της ακρίβειας. Η αντίδραση της Κυβέρνησης απέναντι στη δύσκολη συγκυρία είναι ψύχραιμη και συντονισμένη, αξιοποιώντας το δημοσιονομικό χώρο που είναι διαθέσιμος από την καλή εκτέλεση του προϋπολογισμού.

Πιο συγκεκριμένα, στα νέα μέτρα στήριξης για το ρεύμα και τα καύσιμα προβλέπονται αύξηση της επιδότησης στην τιμή του ηλεκτρικού ρεύματος και του φυσικού αερίου νοικοκυριών και επιχειρήσεων, επιδότηση της τιμής των καυσίμων κίνησης των φυσικών προσώπων, αλλά και αποζημίωση ειδικού σκοπού στα ταξί, αλλά και μηδενικό ειδικό φόρο κατανάλωσης στο πετρέλαιο των αγροτών και μείωσης του ΦΠΑ των λιπασμάτων από το 13% στο 6%.

Στο πεδίο του Υπουργείου Εργασίας προβλέπεται ενίσχυση 200 ευρώ σε περίπου εξακόσιους εβδομήντα επτά χιλιάδες χαμηλοσυνταξιούχους, ενίσχυση με το ίδιο ποσό, 200 ευρώ δηλαδή, σε τριάντα πέντε χιλιάδες ανασφάλιστους υπερήλικες και επίσης, με το ίδιο ποσό σε εκατόν εξήντα επτά χιλιάδες συμπολίτες μας που είναι ΑΜΕΑ.

Επίσης, προβλέπεται μιάμιση επιπλέον δόση επιδόματος παιδιού σε εξακόσιες είκοσι πέντε χιλιάδες οικογένειες, αλλά και διπλή δόση ελάχιστου εγγυημένου εισοδήματος σε διακόσιες σαράντα δύο χιλιάδες περίπου νοικοκυριά.

Το κόστος όλων αυτών των μέτρων, δηλαδή ειδικά του Υπουργείου Εργασίας, ανέρχεται στα 330 εκατομμύρια ευρώ.

Συμπληρωματικά, θα ήθελα να πω σε όλα αυτά πως έχουμε και το νέο χαμηλότερο μεσοσταθμικά κατά 13% ΕΝΦΙΑ με αναλογικά μεγαλύτερες μειώσεις προς τα φτωχότερα νοικοκυριά που έρχεται να προστεθεί στον ήδη μειωμένο κατά 22% ΕΝΦΙΑ του 2020 και επίσης την επικείμενη δεύτερη αύξηση του κατώτατου μισθού, στην οποία θα αναφερθώ αναλυτικά στη δευτερολογία μου.

Με λίγα λόγια, κύριε Κεγκέρογλου, όπως και στην κρίση της πανδημίας έτσι και τώρα η Κυβέρνηση πασχίζει να μη μείνει κανένας ακάλυπτος, ιδίως οι περισσότερο ευάλωτοι.

Θα συνεχίσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, και πριν την ακρίβεια και πριν την πανδημία, όταν ήδη είχε αρχίσει να σημειώνεται μείωση των εισοδημάτων των πλέον αδύναμων, υπήρχε ανάγκη ενίσχυσής τους και αναπροσαρμογής του τρόπου αντιμετώπισης που έχουν από την πλευρά της πολιτείας. Πέρασε η πανδημία, που πέρασαν πάρα πολύ δύσκολα. Ήρθε η ακρίβεια, δεν μπορούν να ζήσουν. Δεν αναφέρομαι ούτε σε αυτούς που έχουν 10.000 εισόδημα ούτε σε αυτούς που έχουν 15.000, πολύ περισσότερο σε αυτούς που έχουν 30.000, διότι θα ζοριστούν και αυτοί και οι οικογένειές τους, αλλά τουλάχιστον έχουν ένα εισόδημα. Αναφέρομαι σε αυτούς που έχουν πολύ χαμηλά εισοδήματα στον τόπο μας. Υπάρχουν.

Μετά την κατάργηση του κατώτερου πλαφόν των συντάξεων το 2015 από τον Υφυπουργό κ. Χαϊκάλη, δυστυχώς υπάρχει μεγάλος αριθμός μικροσυνταξιούχωv, τριακόσιες πενήντα και πλέον χιλιάδες. Το πρόγραμμα «HELIOS», από τον Γενάρη του 2019 έπαψε να αναφέρει τις κατηγορίες ανάλογα με το ποσό και παρακαλώ δείτε το αυτό. Είναι τουλάχιστον 350 χιλιάδες αυτοί οι οποίοι αμείβονται κάτω από 350 ευρώ το μήνα, όπως και οι συντάξεις γήρατος, οι συντάξεις χηρείας και οι αναπηρικές συντάξεις. Αυτοί οι άνθρωποι δεν ανήκουν στις κατηγορίες της ενίσχυσης, που είπατε ή τουλάχιστον είναι δικαιούχοι μόνον της έκτακτης ενίσχυσης η οποία ανακοινώθηκε. Δεν είναι όμως συγκυριακό το φαινόμενο. Οι επιπτώσεις της πανδημίας παρέμειναν. Οι επιπτώσεις της ακρίβειας παραμένουν και θα παραμείνουν, δυστυχώς. Και δεν αναφέρομαι στις τιμές των καυσίμων, για να μην μας πει ο Σκυλακάκης «μα, όλοι αυτοί δεν έχουν αυτοκίνητο». Θα πω για τα βασικά αγαθά, για να επιζήσουν.

Η δεύτερη κατηγορία στην οποία αναφέρομαι είναι οι δικαιούχοι του εγγυημένου εισοδήματος. Θα σας πω ότι το 2014 καθορίσαμε το ύψος με βάση τον βασικό μισθό τον τότε που ήταν 586 ευρώ και το 34% των 586 ευρώ ήταν τα 200 ευρώ. Τα 100 ευρώ, που είναι για το δεύτερο μέλος της οικογένειας, είναι το 17%. Και βέβαια για τα παιδιά είναι ακόμα λιγότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μιλάμε σήμερα για την ανάγκη να έρθει στα 700, 750 ευρώ. Τόσο λέει η Κυβέρνηση ότι θα φέρει περίπου το βασικό μισθό. Εμείς μιλάμε για 751 ευρώ που ήταν το 2011 ως αποτέλεσμα της συλλογικής σύμβασης. Ο ΣΥΡΙΖΑ λέει 800 ευρώ, άλλοι μπορούν να πουν διαφορετικά. Όσο έρθει, θα πρέπει να αναπροσαρμοστεί το ποσό του ελάχιστου εγγυημένου εισοδήματος με του βασικού μισθού, αν θέλετε με βάση το ποσοστό που είχαμε τότε καθορίσει, το 34%.

Να σας πω συγκεκριμένα, λοιπόν, τα εξής. Ο βασικός μισθός είναι 663 ευρώ πλέον. Θα έπρεπε τα ποσά αυτά να ήταν 226, 113 και 56 για το κάθε παιδί. Άρα, τα λέω αναλυτικά: Η Κυβέρνηση αναγνωρίζει το πρόβλημα, αλλά δεν παίρνει τις ενδεδειγμένες λύσεις, δεν παίρνει τις αποφάσεις, γιατί; Ενώ υπάρχει δημοσιονομικός χώρος, έχει άλλες επιλογές για το που θα διατεθούν τα χρήματα. Και δεν αναφέρομαι στο τι έγινε με την πανδημία, γιατί θέλει πολλή συζήτηση για να δούμε πόσα από αυτά έπιασαν τόπο και πόσα δεν έπιασαν.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ ολοκληρώστε, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και τελειώνω, κύριε Πρόεδρε, κάνοντας έκκληση στην Κυβέρνηση να αναθέσει μια μελέτη για να δούμε αυτές οι οκτακόσιες χιλιάδες άνθρωποι -που το σύνολο είναι μικροσυνταξιούχοι, δικαιούχοι του ελάχιστου εγγυημένου εισοδήματος, υπερήλικες ανασφάλιστοι και μια σειρά υποκατηγορίες που έχουν πάρα πολύ μικρά εισοδήματα, κάτω από 400 με 500 ευρώ- πώς επιβιώνουν και αν ισχύουν οι μελέτες που λένε ότι για μια οικογένεια, για δύο άτομα υπάρχει ένα κατώτερο όριο, που προφανώς δεν είναι τα 300 ή τα 400 ευρώ. Θα πρέπει αυτό να γίνει από την πλευρά της Κυβέρνησης, να κάνει τη μελέτη και να πάρει αποφάσεις.

Εγώ καταθέτω τις ερωτήσεις για το νέο ΕΚΑΣ, για να έρθει η Κυβέρνηση μια μέρα να μου πει «πάρτε τη μελέτη, κύριε Κεγκέρογλου, αυτή είναι. Αυτό είναι το κόστος». Η δικιά μας μελέτη λέει, βεβαίως, πράγματα που έχουν να κάνουν με τη μη δυνατότητα επιβίωσης.

Ας κάνει η Κυβέρνηση μια μελέτη που να λέει τι μπορεί και τι πρέπει να δώσει για να τα συνδυάσει αυτά, ώστε να δούμε αν πραγματικά μπορούμε να βοηθήσουμε αυτούς τους ανθρώπους να επιβιώσουν και ιδιαίτερα τώρα με την ακρίβεια, που τα πράγματα έχουν ξεφύγει τελείως.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε και αγαπητέ κύριε Κεγκέρογλου, να συνεχίσω από εκεί που τέλειωσα την πρωτολογία μου, παραθέτοντας το μείγμα φορολογικών και ασφαλιστικών μέτρων που έχουμε πάρει τα τελευταία δυόμιση χρόνια, τα οποία έχουν οδηγήσει σε αύξηση του εισοδήματος των πολιτών μέσω μιας πραγματικής καταιγίδας, θα τολμούσα να πω.

Τώρα, ειδικά για τους συνταξιούχους, αυξήσαμε από 0,56% έως 7,21%, αναλόγως των ετών ασφάλισης, το ανταποδοτικό τμήμα της κύριας σύνταξης των συνταξιούχων, που έχουν πάνω από τριάντα χρόνια ασφάλισης, με αποτέλεσμα εκατοντάδες χιλιάδες συνταξιούχοι να δουν μόνιμες αυξήσεις χάρη στην αναπροσαρμογή των ποσοστών αναπλήρωσης. Πολλοί τις είδαν ήδη και ακόμα περισσότεροι θα τις δουν όταν εξαντληθεί -και θα εξαντληθεί πολύ νωρίτερα- η προσωπική τους διαφορά.

Δεύτερον, με τη νομοθετική ακύρωση της περικοπής όσων είχαν άθροισμα μηνιαίας, κύριας και επικουρικής σύνταξης πάνω από 1.300 ευρώ, όπου υπήρξε αύξηση εισοδήματος για διακόσιες τριάντα πέντε χιλιάδες συνταξιούχους που σωρευτικά ανέρχεται γύρω στα 200.000.000 ευρώ ετησίως.

Το Δεκέμβριο δόθηκε εφάπαξ βοήθημα 250 ευρώ σε πάνω από εξακόσιες πενήντα χιλιάδες χαμηλοσυνταξιούχους, ενώ σε γενικότερο πλαίσιο η μείωση που κάναμε από το 9% στο 22% στο πρώτο κλιμάκιο, με φορολογικό συντελεστή έως 10.000 ευρώ, είχε σαν αποτέλεσμα συνταξιούχοι και εργαζόμενοι, με μηνιαίο εισόδημα από 720 ευρώ και πάνω, να δουν αύξηση 177 ευρώ ετησίως.

Το δεύτερο ήταν ότι καταργήσαμε τη συνεισφορά αλληλεγγύης στον ιδιωτικό τομέα, μειώσαμε κατά 3,9% τις ασφαλιστικές εισφορές και φέτος θα μειωθούν άλλη μισή μονάδα επιπλέον, ενώ τον Δεκέμβρη δόθηκε και μία επιπλέον δόση στους λήπτες του ελαχίστου εγγυημένου εισοδήματος.

Σε ό,τι αφορά στον κατώτατο μισθό, δόθηκε ήδη μια μικρή αύξηση 2% από την αρχή του έτους, ενώ στο αμέσως επόμενο χρονικό διάστημα θα έχουμε και νέα αύξηση. Ο κατώτατος μισθός είναι ένας πολύ σημαντικός θεσμός της αγοράς εργασίας, που πρέπει να καθορίζεται με επιστημονική τεκμηρίωση. Υπάρχει μια θεσμοθετημένη διαδικασία καθορισμού του ποσοστού αύξησης του κατώτατου μισθού, που λαμβάνει υπ’ όψιν της τις θέσεις των κοινωνικών εταίρων και των επιστημονικών φορέων, συνδέοντάς το με την ανάπτυξη, την παραγωγικότητα, την ανταγωνιστικότητα και τον πληθωρισμό. Ας κάνουμε λίγο υπομονή έως το τέλος Απριλίου για να ολοκληρωθεί αυτή η διαδικασία.

Σε ό,τι αφορά στο ΕΚΑΣ, κατ’ ουσία καταργήθηκε ως επακόλουθο της θέσπισης της εθνικής σύνταξης, καθότι και οι δύο παροχές ήταν μη ανταποδοτικές, χρηματοδοτούμενες από τον κρατικό προϋπολογισμό.

Επιπρόσθετα, τώρα υπάρχει το ελάχιστο εγγυημένο εισόδημα, του οποίου την αποτελεσματικότητα στον περιορισμό της ακραίας φτώχειας καταδεικνύει μια σειρά εμπειρικών μελετών.

Και θα μου επιτρέψετε εδώ να πω ότι είμαι πολύ περήφανος, γιατί ήμουν αυτός που σχεδίασε το ελάχιστο εγγυημένο εισόδημα με την ιδιότητά μου τότε του προέδρου του Συμβουλίου Οικονομικών Εμπειρογνωμόνων και πρέπει να είστε και εσείς πολύ περήφανος γι’ αυτό, γιατί ήσασταν ο πρώτος ο οποίος το εφάρμοσε κιόλας στη θητεία σας στο Υπουργείο Εργασίας.

Με άλλα λόγια, έχει αλλάξει η αρχιτεκτονική της εξασφάλισης του ελάχιστου ποσού διαβίωσης. Θέλω να θυμίσω επίσης ότι ο κρατικός προϋπολογισμός ήδη καλύπτει, όχι μόνο την εθνική σύνταξη, δηλαδή αυτό το οποίο προβλέπεται από τον νόμο να καλύψει, αλλά καλύπτει και ένα σημαντικό τμήμα της ανταποδοτικής σύνταξης, αυτό το οποίο υποτίθεται ότι καλύπτεται από τις εισφορές κοινωνικής ασφάλισης.

Συνεπώς, τα εργαλεία που έχουμε σήμερα στη διάθεσή μας έχουν αντικαταστήσει τη λογική του ΕΚΑΣ και νομίζω ότι δεν συντρέχει λόγος επαναφοράς του. Είναι τελείως διαφορετικό αυτό το ζήτημα στο οποίο αναφερθήκατε. Σε έκτακτες περιπτώσεις -το είπα και εγώ προηγουμένως- πραγματικά μπορούμε να εφαρμόσουμε έκτακτα μέτρα και αυτά ήταν αυτά που εφαρμόστηκαν.

Τέλος, θα ήθελα να υπενθυμίσω μια σημαντική ρύθμιση που έρχεται προς ψήφιση με το νομοσχέδιο για τη μεταρρύθμιση του ΑΕΠ και αφορά στην αλλαγή του τρόπου υπολογισμού της εθνικής σύνταξης σε ομογενείς από την Αλβανία και την πρώην Σοβιετική Ένωση, η οποία αναμένεται να οδηγήσει σε σημαντική αύξηση αυτών των συντάξεων.

Με την ανοχή του Προεδρείου πέρασα λίγο τον χρόνο μου, αλλά νομίζω ότι ήταν απαραίτητο για να παραθέσω το πλήρες πλέγμα των πολιτικών της παρούσας Κυβέρνησης για την προστασία των επιχειρήσεων και νοικοκυριών για την αντιμετώπιση των συνεπειών των αλλεπάλληλων κρίσεων που κλυδωνίζουν την οικονομία και την κοινωνία.

Μακάρι σύντομα η κατάσταση αυτή να ομαλοποιηθεί και να μπορέσουμε να ατενίσουμε το μέλλον με μεγαλύτερη αισιοδοξία. Καταλαβαίνετε πάρα πολύ καλά και εσείς ότι όσο ταχύτερα αναπτυχθεί η οικονομία τόσο μεγαλύτερα είναι και τα περιθώρια που έχουμε για την άσκηση αποτελεσματικής κοινωνικής πολιτικής

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Η πρώτη με αριθμό 507/8-3-2022 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας Αναγνωστοπούλουπρος την ΥπουργόΠολιτισμού και Αθλητισμού δεν θα συζητηθεί λόγω κωλύματος της Βουλευτού.

Επίσης, δεν θα συζητηθούν, ύστερα από συνεννόηση των ερωτώντων Βουλευτών με τους ερωτώμενους Υπουργούς, η εικοστή με αριθμό 509/9-3-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλήπρος τον Υπουργό Εξωτερικών, η δέκατη έβδομη με αριθμό 522/14-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, καθώς και η δεύτερη με αριθμό 2998/7-2-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών.

Εισερχόμαστε στην πρώτη με αριθμό 1441/9-2-2022 αναφορά του κύκλου των αναφορών και ερωτήσεων της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμας προς τον Υπουργό Υγείας, με θέμα: «Σε απόγνωση οι γονείς παιδιών της Χαλκιδικής που χρήζουν ειδικών θεραπειών, λογοθεραπείας, εργοθεραπείας, ψυχοθεραπείας και διάγνωσης». Σε αυτή την ερώτηση απαντάει ο Υπουργός Υγείας κ. Θάνος Πλεύρης.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, η κοινωνία της Χαλκιδικής βρίσκεται εδώ και τρεις μήνες αντιμέτωπη με ένα πάρα πολύ σοβαρό πρόβλημα. Τα παιδιά με ειδικές μαθησιακές ανάγκες δεν έχουν τη δυνατότητα να συνταγογραφήσουν τις ειδικές θεραπείες τους, λογοθεραπείες, εργοθεραπείες, γιατί ο παιδίατρος-αναπτυξιολόγος που εργαζόταν στο κέντρο φυσικής ιατρικής και αποκατάστασης του Πολυγύρου έχει τεθεί σε αναστολή εργασίας και πρόσφατα ενημερωθήκαμε ότι πιθανόν δεν θα επιστρέψει.

Το πρόβλημα, όμως, δεν είναι αυτό. Το αποτέλεσμα είναι να μην διενεργούνται διαφοροδιαγνώσεις και να μην μπορούν τα παιδιά να ακολουθήσουν απρόσκοπτα τις θεραπείες τους, εκτός κι αν επιχειρήσουν να κλείσουν ραντεβού στο «Ιπποκράτειο» Νοσοκομείο στη Θεσσαλονίκη, όπου όμως ο χρόνος αναμονής για το πρώτο διαθέσιμο ραντεβού είναι μετά από τρεις μήνες.

Και το ερώτημα που απασχολεί όλους τους γονείς, όλες τις οικογένειες είναι τι θα γίνει με τις διαφοροδιαγνώσεις στο Νομό Χαλκιδικής. Δεν θα διενεργούνται; Θα πρέπει να τις πληρώνουν οι γονείς από την τσέπη τους όπως και τις θεραπείες; Τα ποσά, κύριε Υπουργέ, είναι απαγορευτικά για μια μέση οικογένεια, όπως καταλαβαίνετε. Επίσης απαγορευτικό είναι και το γεγονός να παραμένει στη λίστα για μήνες.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. **ΑΠΟΣΤΟΛΟΣ ΑΒΔΕΛΑΣ**)

Συνεπώς, η κοινωνία της Χαλκιδικής, οι γονείς, το αναπηρικό κίνημα συνολικά που παρακολουθεί αυτή τη στιγμή τη συζήτηση μας έχει ένα και μόνο ερώτημα: Θα καλύψετε το κενό ώστε να μπορέσουν τα παιδιά να συνεχίσουν τις θεραπείες τους;

Εμείς δεν θέλουμε αυτές οι ανάγκες να αποτελούν αντικείμενο πολιτικής αντιπαράθεσης, όμως εδώ και τρεις μήνες, κύριε Υπουργέ, δεν απαντάει κανένας στους γονείς και ο ένας -επιτρέψτε μου την έκφραση- πετάει το μπαλάκι στον άλλον. Θέλουμε, λοιπόν, μια απάντηση εδώ και τώρα. Θα καλύψετε το κενό;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μάλαμα.

Θα απαντήσει ο Υπουργός Υγείας κ. Θάνος Πλεύρης. Έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Μάλαμα, θέτετε ένα θέμα για το οποίο να δούμε λίγο την ιστορία του και να δούμε τι θα κάνουμε και από δω και πέρα.

Η συγκεκριμένη θέση παιδοψυχιατρικής είχε καλυφθεί στις 5-3-2019. Από 1-1-2014 έως τον Μάρτιο του 2019 παραπέμπονταν όλα τα παιδοψυχιατρικά περιστατικά στα τμήματα του «Παπανικολάου» και του «Ιπποκρατείου», όπου συνολικά εξυπηρετούνταν όλα τα περιστατικά. Να σημειώσουμε εδώ ότι το έργο του παιδοψυχιάτρου αφορά στη διάγνωση και όχι στη θεραπεία, την οποία αναλαμβάνουν παιδοψυχολόγος, λογοθεραπευτής και εργοθεραπευτής.

Ο υπηρετών στο Νοσοκομείο Χαλκιδικής ο οποίος στεγαζόταν στο ΚΕΦΙΑΠ Πολυγύρου, βρισκόταν σε αναρρωτική άδεια τριάντα ημερών από 1-2-2022 και έχει υποβάλει την παραίτησή του στις 2-3-2022. Υπάρχουν οι πίνακες με τις θεραπείες οι οποίες γίνονταν. Ακριβώς λόγω αυτής της κατάστασης, πλέον δεν υπηρετεί. Έχει ληφθεί υπ’ όψιν προκειμένου στις άμεσες προκηρύξεις που θα υπάρξουν να προκηρυχθεί η θέση προκειμένου να καλυφθεί με το αναγκαίο προσωπικό ώστε να γίνονται αυτές οι θεραπείες.

Ώσπου να βγει η προκήρυξη εξετάζεται η δυνατότητα με επικουρικό τρόπο, είτε με επικουρικό προσωπικό είτε με σύναψη σύμβασης, να μπορεί να καλυφθεί αυτό το κενό. Είναι ένα κενό το οποίο υπάρχει. Έχει δημιουργηθεί λόγω και της παραίτησης, αφού είχε προηγηθεί αναρρωτική άδεια. Θα προσπαθήσουμε να το καλύψουμε άμεσα και σίγουρα στις προκηρύξεις για τη μόνιμη θέση είναι κάτι το οποίο θα εκτιμηθεί αναλόγως και των αναγκών, όπως μας τις έχουν στείλει, προκειμένου να καλυφθεί το συγκεκριμένο κενό.

Ως τότε θα προσπαθήσουμε με κάθε δυνατό τρόπο επικουρικού μέσου να το λύσουμε και ήδη αυτή τη στιγμή εξετάζεται όσο το δυνατόν πιο γρήγορα να καλυφθεί αυτό το κενό και να μπορούν να εξυπηρετούνται οι συμπολίτες σας της περιοχής, οι ευαίσθητες αυτές ομάδες και να μη χρειάζεται να πηγαίνουν στη Θεσσαλονίκη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κυρία Μάλαμα, τρία λεπτά και για εσάς.

**ΚΥΡΙΑΚΗ ΜΑΛΑΜΑ:** Κύριε Υπουργέ, είναι απαράδεκτο -μια και αναφερθήκατε στο ΚΕΦΙΑΠ- να βλέπουμε αυτό το τεράστιο πρόβλημα που υπάρχει στο ΚΕΦΙΑΠ του Πολυγύρου, μια δομή δηλαδή η οποία κόστισε αμέτρητα χρήματα και σήμερα κυριολεκτικά ρημάζει. Εάν συνεχίσουμε να αδιαφορούμε για τις ελλείψεις και τα κενά του, τότε θα απομείνει στο τέλος ένα άδειο κουφάρι, το οποίο θα καταρρεύσει.

Το θέμα με τον ειδικό γιατρό αναπτυξιολόγο, όμως, είναι κάτι παραπάνω από επείγον. Εάν δεν μπορείτε να βρείτε αυτή την ειδικότητα, εάν δεν μπορεί η 4η Υγειονομική Περιφέρεια να καλύψει το κενό με κάποια εσωτερική μετακίνηση, εάν δεν είναι δυνατή η τοποθέτηση παιδιάτρου αναπτυξιολόγου στο ΚΕΦΙΑΠ, το οποίο αποτελεί δομή του Γενικού Νοσοκομείου Χαλκιδικής, τότε να δούμε εάν μπορούν οι διαφοροδιαγνώσεις αυτές να διενεργηθούν από το ίδιο το νοσοκομείο, από αντίστοιχη ψυχιατρική ειδικότητα η οποία υπάρχει στο νοσοκομείο, κύριε Υπουργέ.

Γιατί δεν εξετάζετε αυτή τη λύση; Γιατί μας λέτε ότι προς το παρόν δεν μπορούμε να κάνουμε τίποτα; Λέτε, «θα, θα, θα το δούμε» και ότι πιθανόν να υπήρχε και η υπόνοια ότι δεν προβλέπεται και μια τέτοια θέση. Ευτυχώς δεν το είπατε αυτό. Άρα μένουμε στο «θα». Υπάρχει η δυνατότητα αυτή τη στιγμή να λύσουμε το πρόβλημα προσωρινά μέχρι να λυθεί και οριστικά. Αν δεν έχουμε άλλον να τον αντικαταστήσει, τι θα κάνουμε δηλαδή; Πώς θα πορευτούμε; Θα πούμε στην κοινωνία «συγγνώμη λάθος, πάτε να περιμένετε στην ουρά στο νοσοκομείο στη Θεσσαλονίκη ή πληρώστε»; Αυτό το σύστημα υγείας θέλουμε; Δεν είναι αυτό το σύστημα υγείας που θέλουμε, κύριε Υπουργέ.

Ακούμε όλο αυτό το διάστημα υποσχέσεις. Και επαναλαμβάνω μακριά από εμάς η πολιτική αντιπαράθεση γύρω από τις κρίσιμες ανάγκες του συστήματος υγείας. Όμως επειδή από υποσχέσεις έχουμε χορτάσει και επειδή επί τρεις μήνες οι οικογένειες των παιδιών της Χαλκιδικής που έχουν ανάγκη από ειδικές θεραπείες βρίσκονται σε απόγνωση, θέλουμε πολύ καθαρές κουβέντες όχι αόριστα πράγματα.

Αυτή τη στιγμή μας ακούν με προσοχή οι πολίτες. Πρέπει να βρεθεί μια λύση, να στελεχωθεί η θέση του παιδιάτρου-αναπτυξιολόγου ή του παιδοψυχολόγου, ώστε να μπορέσουν να διενεργούνται αυτές οι διαγνώσεις να συνταγοραφούνται αυτές οι θεραπείες.

Και επειδή από την διοίκηση της 4ης Υγειονομικής Περιφέρειας επιχειρείται να γίνει ένας συμψηφισμός ανάμεσα στο τεράστιο κενό που άφησε η απουσία του αναπτυξιολόγου από το ΚΕΦΙΑΠ και η ανάγκη να στελεχωθεί η δομή και από άλλες ειδικότητες, εμείς λέμε το εξής: Καλοδεχούμενη και η πρόσληψη που είναι στα σκαριά, όπως ανακοινώθηκε από ακόμη έναν λογοθεραπευτή. Αλλά αν θέλουμε να λειτουργήσουμε ολόκληρο το πλέγμα της στήριξης των παιδιών με ειδικές εκπαιδευτικές ανάγκες, τότε θα πρέπει να προχωρήσουμε και στην πρόσληψη εργοθεραπευτή για το ΚΕΦΙΑΠ του Πολυγύρου. Θα πρέπει να εξασφαλίσουμε και την πρόσβαση όλων των παιδιών στην παράλληλη στήριξη και την εξασφάλιση ειδικού εκπαιδευτικού και ειδικού βοηθητικού προσωπικού.

Άρα λοιπόν εμείς σας καλούμε να κοιτάξετε τους πολίτες της Χαλκιδικής στα μάτια και να πείτε ακριβώς πότε θα καλυφθεί η θέση του αναπτυξιολόγου στο ΚΕΦΙΑΠ του Πολυγύρου, για να είμαστε σαφείς και ειλικρινείς, κυρίως ειλικρινείς με τους πολίτες. Και λέω ξανά, πείτε μας πότε θα μπορέσουν να πάνε και να συνταγογραφήσουν τις θεραπείες τους στον Πολύγυρο και όχι στο «Ιπποκράτειο» της Θεσσαλονίκης.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κυρία Μάλαμα.

Τον λόγο έχει ο κ. Πλεύρης για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το καθεστώς το οποίο περιγράφεται πάντως υπήρχε από 1-1-2014 μέχρι τον Μάρτιο του 2019. Άρα αυτό το πρόβλημα ήταν ένα υπαρκτό πρόβλημα. Λύθηκε εν μέρει με την παρουσία ενός γιατρού το οποίο -επειδή αναφέρεστε στο «θα»- ως θέμα προέκυψε με την παραίτηση του συγκεκριμένου ανθρώπου μέσα στο μήνα που τρέχουμε. Στις 2-3-2022 παραιτήθηκε. Οπότε καταλαβαίνετε, δεν ήταν έτοιμη η πολιτεία να γνωρίζει ότι κάποιος γιατρός θα υπέβαλε παραίτηση.

Μέσα λοιπόν σε αυτόν το χρόνο από τότε που έγινε η παραίτηση και με ενέργειες από την αντίστοιχη ΥΠΕ λέμε ότι θα καλυφθεί η συγκεκριμένη θέση που υπάρχει και ναι όσο το δυνατόν πιο γρήγορα θα προσπαθήσουμε να βρούμε εναλλακτική λύση μέχρι την κάλυψη της θέσης.

Το πρόβλημα όμως που παρουσιάζετε προέκυψε όταν συγκεκριμένος γιατρός εξεδήλωσε τη βούλησή του να παραιτηθεί. Δεν ήταν μία θέση που χήρευε και είχαμε καθυστερήσει να την καλύψουμε. Ήταν μια συγκεκριμένη θέση που υπηρετούσε γιατρός, είχε πάρει τριάντα μέρες αναρρωτική άδεια και μετά υπέβαλε την παραίτησή του. Λέμε ότι θα γίνουν όλες οι διαδικασίες για να καλυφθεί η συγκεκριμένη θέση και άμεσα ως μόνιμη. Ήδη έχουν πάρει εντολές και οι ΥΠΕ προκειμένου να κινήσουν τη διαδικασία έστω είτε με μεταφορά είτε με κάλυψη, με οποιοδήποτε τρόπο να καλυφθεί αυτό το κενό.

Πιστεύω ότι θα γίνει στο αμέσως προσεχές διάστημα. Γιατί αντιλαμβάνομαι και την αγωνία για τους ανθρώπους που υποχρεώνονται να πάνε στη Θεσσαλονίκη. Όσο το δυνατόν πιο γρήγορα θα καλυφθεί το συγκεκριμένο κενό. Αλλά η οριστική λύση θα βγει με τις προκηρύξεις που θα ληφθούν υπόψη προκειμένου να καλύψουν και να λύσουν μόνιμα το πρόβλημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Ακολουθεί η με αριθμό 515/11-3-2022 πρώτη επίκαιρη ερώτηση δευτέρου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ**.** Γεωργίου Βαρεμένου προς τον Υπουργό Περιβάλλοντος και Ενέργειας, με θέμα: «Πάνδημη αγανάκτηση στον νομό Αιτωλοακαρνανίας για τις προσβλητικές δηλώσεις Γεωργιάδη και την επιμονή της Κυβέρνησης στην υλοποίηση του περιβαλλοντοκτόνου έργου της εκτροπής του Αχελώου».

Κύριε Βαρεμένε, καλησπέρα σας, καλή εβδομάδα. Έχετε τον λόγο για δύο λεπτά.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ, κύριε Πρόεδρε.

Κύριε Υφυπουργέ, δεν υποτιμώ καθόλου την παρουσία σας εδώ σήμερα. Είμαι όμως υποχρεωμένος να πω ότι η απάντηση της ερώτησης είχε οριστεί για την προηγούμενη Παρασκευή από τον Υπουργό Υποδομών και Μεταφορών. Ο κ. Καραμανλής δεν ήταν εδώ να παραστεί. Ο κύριος Υφυπουργός την προηγούμενη, δηλαδή την Πέμπτη πριν την Παρασκευή, ανακάλυψε ότι ήταν αναρμόδιο το Υπουργείο. Ο κ. Σκρέκας απ’ ό,τι βλέπω αγρόν ηγόραζε. Αλλά, επαναλαμβάνω, δεν υποτιμώ την παρουσία σας εδώ.

Είπα όσα είπα προηγουμένως, διότι οι δηλώσεις του κ. Γεωργιάδη εγείρουν μεγάλο πολιτικό πρόβλημα και αποτελούν casus belli για την Αιτωλοακαρνανία. Ο κ. Γεωργιάδης -και θέλω να μου απαντήσετε ευθέως, σας δίνω και το δικαίωμα να με διακόψετε, όπως κρατώ και εγώ το δικαίωμα να σας διακόψω, αν δεν απαντήσετε με σαφήνεια αν αποδοκιμάζετε, δηλαδή η Κυβέρνηση, τις δηλώσεις αυτές του κ. Γεωργιάδη- χαρακτήρισε μουρλούς συλλήβδην προφανώς όλους τους Αιτωλοακαρνάνες, όλους τους θεσμικούς φορείς, περιφερειάρχες και δημάρχους, όλους μουρλούς, επειδή υποστήριξαν την προσφυγή στο Συμβούλιο της Επικρατείας. Είναι μουρλοί όλοι αυτοί; Είναι μουρλοί όσοι προφανώς εξέδωσαν αποφάσεις δικαστικές που δικαίωσαν τις προσφυγές αυτές; Είναι μουρλοί οι Ευρωπαίοι, που εκδίδουν οδηγίες πάνω στις οποίες στηρίχθηκαν οι δικαστικές αποφάσεις;

Και θέλω να ρωτήσω κάτι, κύριε Υφυπουργέ. Εμπεριέχουν κάποιο υπονοούμενο οι δηλώσεις του κ. Γεωργιάδη για την Πρόεδρο της Δημοκρατίας, η οποία προΐστατο του Συμβουλίου της Επικρατείας όταν ελήφθησαν αυτές οι αποφάσεις; Θέλω ξεκάθαρα, κύριε Υφυπουργέ, να μου απαντήσετε τόσο για τις δηλώσεις του κ. Γεωργιάδη, ο οποίος είναι persona non grata στην Αιτωλοακαρνανία. Και θα είναι persona non grata ο οποιοσδήποτε δεν αποδοκιμάσει ευθέως και με σαφήνεια αυτές τις δηλώσεις και κυρίως, εάν δεν αποκηρύξει την ουσία αυτών των δηλώσεων, ότι δηλαδή, η Κυβέρνηση δεν πρόκειται να νεκραναστήσει το συγχωρεμένο σχέδιο για την εκτροπή του Αχελώου, το οποίο έχει αποδοκιμαστεί με δικαστικές αποφάσεις, αποτελεί ένα εν δυνάμει έγκλημα εναντίον του περιβάλλοντος, έρχεται όχι να λύσει, αλλά να συσσωρεύσει καινούργια προβλήματα σε μια εποχή τόσο δύσκολη, τόσο οριακή για την Περιφέρεια, την Αιτωλοακαρνανία, την πρωτογενή παραγωγή, που δοκιμάζεται, και την κοινωνία, που πονάει κάτω από αυτές τις συνθήκες.

Περιμένω την απάντησή σας, κύριε Υφυπουργέ, και επιφυλάσσομαι για τη δευτερολογία.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς, τον οποίο δεν θα διακόψει ο κ. Βαρεμένος.

Καλησπέρα σας, κύριε Υφυπουργέ, καλή εβδομάδα, έχετε τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, δεν ανήκω σε αυτούς που κάνουν χαρακτηρισμούς γιατί σέβομαι τον κόσμο και την κοινωνία. Προτιμώ τα επιχειρήματα απέναντι στα προβλήματα τα οποία απασχολούν όλους μας και τη συγκεκριμένη περίπτωση.

Ειλικρινά σας λέω ότι δεν γνωρίζω τους χαρακτηρισμούς στους οποίους αναφερθήκατε στον κ. Γεωργιάδη και θέλω να είμαι ευθύς, αλλά και συγκρατημένος. Δεν έχω όλη την εικόνα για να μπορώ να σας απαντήσω. Τοποθετήθηκα, όμως, προσωπικά σε ό,τι αφορά χαρακτηρισμούς.

Σε ό,τι αφορά την ουσία του θέματος, είναι μια πολύπαθη και πολύχρονη ιστορία η λεγόμενη εκτροπή του Αχελώου και θα συμφωνήσω και εγώ μαζί σας. Γι’ αυτό θα πρέπει να είμαστε προσεκτικοί μέχρι να καταλήξουμε. Θα εξηγήσω το πώς και τι εξελίσσεται. Σίγουρα υπάρχουν προβλήματα και ανάγκες σε θέματα αξιοποίησης των υδάτινων πόρων της πατρίδας μας και σίγουρα η κατάληξη, το αποτέλεσμα και η ανάληψη ευθύνης εκτέλεσης έργου πρέπει να είναι αποτέλεσμα μελετών που λαμβάνουν υπ’ όψιν και το Εθνικό και το Ευρωπαϊκό Δίκαιο που αναφερθήκατε πριν και ειδικά για τα νερά την οδηγία 60 του 2000.

Θέλω να σας πω ότι είχα την τιμή το 2014 ως Πρόεδρος της Εθνικής Επιτροπής Υδάτων και Αναπληρωτής Υπουργός Περιβάλλοντος να υπογράψω για πρώτη φορά αυτά τα δεκατέσσερα διαχειριστικά σχέδια λεκανών απορροής ποταμών. Ένα από αυτά ήταν βεβαίως και της δυτικής Στερεάς, όπως και της Θεσσαλίας από την άλλη πλευρά, για να έχετε όλη την εικόνα για το θέμα που συζητούμε. Απόρροια αυτού του σχεδιασμού υπήρξε η απεμπλοκή του υδροηλεκτρικού φράγματος Μεσοχώρας, διότι μέχρι τότε πήγαινε πακέτο μαζί με τη λεγόμενη εκτροπή του Αχελώου και γι’ αυτό επτά αποφάσεις του Συμβούλιου της Επικρατείας και μία του Ευρωπαϊκού Δικαστηρίου είχαν απορρίψει συλλογικά. Ήταν λάθος διαχρονικό αυτή η αποδέσμευση, διότι πραγματικά το υδροηλεκτρικό της Μεσοχώρας ουδεμία σχέση έχει με την λεγόμενη εκτροπή του Αχελώου.

Μετά, όπως ξέρετε και εσείς, ακολούθησε η απόφαση έγκρισης περιβαλλοντικών όρων από τη δική σας κυβέρνηση, για να μπορέσει να δώσει ώθηση και να ολοκληρωθεί ένα έργο που ήταν απαράδεκτο ως καθυστέρηση όταν έχουμε ανάγκη -βλέπουμε σήμερα τα αποτελέσματα- ειδικά από ανανεώσιμες πηγές ενέργειας. Γιατί και τα υδροηλεκτρικά άπτονται και συγκρίνονται με τα αιολικά και τα φωτοβολταϊκά. Από τη φύση αξιοποιούμε την ευκαιρία.

Δεν θέλω, όμως, γιατί πέρασε ο χρόνος, να πω περισσότερα. Θα σας καλύψω και στο υπόλοιπο που θα πω διότι τρέχουν. Αυτή τη στιγμή, όπως ξέρετε, έγινε η πρώτη επικαιροποίηση των σχεδίων λεκανών απορροής ποταμών το 2017, όπου προβλέπει σε ό,τι αφορά το θέμα τα σχετικά από πλευράς μεταφοράς νερού ή δυνατότητας μεταφοράς νερού.

Σήμερα, όμως, που συζητούμε είναι σε εξέλιξη η δεύτερη επικαιροποίηση αυτών των σχεδίων. Αυτή η μελέτη οφείλει να λάβει υπ’ όψιν, να αξιολογήσει και τελικά να δούμε αν από πλευράς Θεσσαλίας οι ανάγκες που υπάρχουν στη λεκάνη αυτή μπορούν να καλυφθούν με έργα που μπορούν να αξιοποιηθούν και για τα επιφανειακά και για τα υπόγεια νερά.

Από την άλλη πλευρά είναι η μελέτη σε σχέση με την Αιτωλοακαρνανία, αλλά και τη λεκάνη απορροής της δυτικής Στερεάς από πλευράς Αχελώου, βλέποντας τα θέματα που υπάρχουν από πλευράς κάλυψης αναγκών για όλες τις χρήσεις αλλά και προστασίας βιοποικιλότητας, διότι υπάρχουν πολλά εκεί μέχρι την εκροή του Αχελώου.

Ενημερωτικά μόνο θα σας πω, ότι η μέση ετήσια απορροή από πλευράς κυβικών διαμέσου του Αχελώου που χύνεται-εκβάλλει στη θάλασσα είναι της τάξης των τεσσάρων δισεκατομμυρίων εκατόν πενήντα εκατομμυρίων κυβικών μέτρων. Υπάρχουν -όπως και εσείς ξέρετε, γιατί είστε από την περιοχή- και θέματα που αφορούν πλημμυρικά φαινόμενα κατά τι σε διάφορες περιοχές.

Όλα αυτά θα αξιολογηθούν διαμέσου της μελέτης που αυτή τη στιγμή είναι σε εξέλιξη και αφού συνεκτιμήσει όλες τις παραμέτρους και τις ιδιαιτερότητες της κάθε περιοχής σε σχέση με τις ανάγκες και με ταυτόχρονη προστασία του περιβάλλοντος σε όλες τις πτυχές, τότε θα μπορούμε να πούμε περισσότερα και εμείς, αλλά και εσείς σε ό,τι αφορά το θέμα το οποίο θίγετε. Αυτά σε ό,τι αφορά τη λεγόμενη «εκτροπή» ή μεταφορά νερού από τον Αχελώο που δεν έχει να κάνει με το υδροηλεκτρικό φράγμα της Μεσοχώρας διότι ό,τι γίνει θα γίνει, όπως ξέρετε, από το αμέσως επόμενο, από το υδροηλεκτρικό φράγμα της Συκιάς.

Όμως, λέω ξανά ότι αυτά είναι θέματα τα οποία θα τεθούν, για να μπορούμε να έχουμε όλη την εικόνα και τα επιχειρήματα όλοι μας με ασφάλεια, αφού η μελέτη, η δεύτερη επικαιροποίηση του σχεδιασμού, θα μας δώσει όλα τα στοιχεία για να μπορούμε να πούμε περισσότερα.

Ευχαριστώ πολύ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ταγαρά.

Ορίστε, κύριε Βαρεμένε, έχετε τον λόγο κι εσείς για τρία λεπτά.

**ΓΕΩΡΓΙΟΣ ΒΑΡΕΜΕΝΟΣ:** Κύριε Υπουργέ, η επικαιροποίηση των μελετών έπρεπε να γίνει μέχρι 31 Δεκεμβρίου παρελθόντος έτους. Οφείλω να σας πω ξεκάθαρα ότι πρέπει να κατευθύνετε τους μελετητές, ούτως ώστε να εφαρμοστεί το δίκαιο, οι αποφάσεις. Μην ξεκινήσετε καινούργιο κύκλο. Δεν είναι καλό για κανέναν. Δεν είναι καλό όχι μόνο για την Αιτωλοακαρνανία, αλλά και για τη Θεσσαλία. Το θέμα δεν είναι Θεσσαλία ή Αιτωλοακαρνανία. Υπάρχουν σχέδια για την αντιμετώπιση του προβλήματος της Θεσσαλίας, τα οποία δεν υλοποιήθηκαν και εκείνοι που ευθύνονται για τη μη υλοποίηση καταφεύγουν, όπως είπατε και εσείς, στη λεγόμενη «εκτροπή του Αχελώου», προκειμένου να δικαιολογήσουν την αβελτηρία τους. Περί αυτού πρόκειται.

Δεν θέλω να δεχθώ τους αστερίσκους που αφήσατε, αν αφήσατε αστερίσκους. Αυτό κατάλαβα. Αναγνωρίσατε –και σωστά- ότι απεγκλωβίστηκε επί κυβέρνησης ΣΥΡΙΖΑ το φράγμα της Μεσοχώρας από τη λεγόμενη «εκτροπή». Μιλάμε για ένα φράγμα που ήταν εγκλωβισμένο για χρόνια και ζαμάνια σε αυτό το φαραωνικό σχέδιο. Ένα έργο, δηλαδή, πράσινης ανάπτυξης το περιέπλεξαν με ένα περιβαλλοντοκτόνο σχέδιο, αυτό της εκτροπής του Αχελώου. Μιλάμε για ένα φράγμα που κόστισε 550 εκατομμύρια ευρώ, το πλήρωσαν οι Έλληνες φορολογούμενοι και παρέμεινε, όπως παρέμενε, ανενεργό. Απεγκλωβίστηκε, λοιπόν, αυτό το φράγμα. Δικαιώνονται τα έξοδα από αυτήν την άποψη του ελληνικού λαού και προστίθενται μέγκα κιλοβατώρες, όπως λέτε εσείς που είστε πιο ειδικοί, στο ενεργειακό σεντούκι της χώρας.

Περιμένω, κύριε Υπουργέ, εντελώς ξεκάθαρα και εν όψει της επικαιροποίησης των μελετών να αποκλείσετε την υλοποίηση αυτού του σχεδίου και να σταματήσετε αυτή τη φιλολογία που δεν είναι καλή και δεν προσφέρει τίποτα. Θα ήθελα να σας παρακαλέσω να μεταφέρετε, κύριε Υπουργέ, στην Κυβέρνηση να μας αφήσει στον πόνο μας. Έχουμε τεράστιο πρόβλημα στην περιφέρεια τώρα που μιλάμε. Αντιμετωπίζουμε οριακές καταστάσεις που ξεφεύγουν τη δεκαετή κρίση, που είναι χειρότερες από την εποχή των μνημονίων. Αυτή είναι η αλήθεια.

Τα υπόλοιπα πραγματικά τουλάχιστον τα καταλαβαίνει ο ελληνικός λαός. Και δεν μιλάω μόνο για όσα υβριστικά και προσβλητικά είπε ο Υπουργός Ανάπτυξης, ο κ. Άδωνις Γεωργιάδης, από τον οποίον αναμένω να έρθει ή να μην έρθει, ας το κάνει από εδώ, να ζητήσει μία «συγγνώμη». Αναμένω από την Κυβέρνηση, όπως σας είπα, να μας αφήσει στον πόνο μας και να κάνει κάτι για την αντιμετώπιση των προβλημάτων, αφήνοντας στην άκρη αυτά τα φαραωνικά σχέδια περί εκτροπής του Αχελώου και βιασμού της φύσης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Βαρεμένε.

Ορίστε κύριε Υφυπουργέ, έχετε τον λόγο για τρία λεπτά κι εσείς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κατ’ αρχάς είπα ότι η απεμπλοκή του υδροηλεκτρικού της Μεσοχώρας από το όλο έργο της εκτροπής του Αχελώου έγινε το 2014 -θα σας καλύψω απόλυτα. Είχα μάλιστα τότε την τιμή -γι’ αυτό αναφέρθηκα- ως πρόεδρος της Εθνικής Επιτροπής Υδάτων και Αναπληρωτής Υπουργός Περιβάλλοντος να υπογράψω για πρώτη φορά τα διαχειριστικά σχέδια λεκανών απορροής ποταμών. Και αυτό δεν το λέω εγώ, το λέει η Απόφαση του Συμβουλίου της Επικρατείας, η 26/2014, ότι από τότε υπήρξε απεμπλοκή του υδροηλεκτρικού φράγματος Μεσοχώρας από την ένταξή του στο όλον έργον της εκτροπής του Αχελώου.

Σε συνέχεια αυτού είπα ότι εσείς προχωρήσατε σε Απόφαση Έγκρισης Περιβαλλοντικών Όρων το 2017, που αφορούσε στα έργα που συμφωνήθηκαν για να γίνουν, διότι υπήρχε πρόβλημα κατάκλυσης του οικισμού. Τα τρία από τα τέσσερα μέρη του όλου οικισμού κατακλύζονται και ετέθη θέμα μεταφοράς του ίδιου του οικισμού σε νέα θέση -αυτά προβλέπονται από την ΑΕΠΟ του 2017 που σας λέω-, μέσα από την υποχρέωση της ΔΕΗ να κάνει την πολεοδόμηση, να κάνει τον σχεδιασμό, σε συνεργασία βεβαίως με τον δήμο -γιατί είναι η Δημοτική Ενότητα Πινδέων του Δήμου Πύλης του Νομού Τρικάλων, όπως ξέρετε- να ολοκληρώσει τον σχεδιασμό. Ήρθε όμως το Συμβούλιο Επικρατείας κι επειδή μέχρι να εκδοθεί η απόφαση του Συμβουλίου Επικρατείας είχε προκύψει το νέο περιφερειακό χωροταξικό πλαίσιο, το οποίο έβαζε τους όρους μετά το 2003, υπήρξε ενδιάμεσα η πρώτη επικαιροποίηση των σχεδίων διαχείρισης λεκανών απορροής από εσάς, από την κυβέρνησή σας. Απόρροια αυτών των αλλαγών που προέκυψαν, ενώ είχε προηγηθεί η απόφαση, ήταν να κριθεί από πλευράς του Συμβουλίου Επικρατείας και να «πέσει» η ΑΕΠΟ του 2017.

Αυτά τα στοιχεία τα έχω, μπορώ να σας τα δώσω, όλα όσα σας ανέφερα είναι στη διάθεσή σας.

Στη συνέχεια, για να μπορέσουμε να επαναφέρουμε και να εγκρίνουμε νέα Απόφαση Έγκρισης Περιβαλλοντικών Όρων προχωρήσαμε για να άρουμε τα σημεία μετά την απόφαση του Σ.τ.Ε..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ζητώ λίγο την ανοχή σας, κύριε Πρόεδρε, επειδή είναι σημαντικό το έργο για το οποίο ρωτάει ο κύριος συνάδελφος.

Μετά από γνωμοδότηση του Κεντρικού Συμβουλίου Χωροταξικών Θεμάτων και Αμφισβητήσεων, του ΚΕΣΥΧΩΘΑ, προέκυψε και επανυποβλήθη νέα μελέτη που έλαβε υπ’ όψιν και την απόφαση του ΚΕΣΥΧΩΘΑ, προσαρμογής προς το περιφερειακό πλαίσιο. Εξεδόθη το 2021 στις 22 Δεκεμβρίου η νέα Απόφαση Έγκρισης Περιβαλλοντικών Όρων και στη συνέχεια αυτού κλήθηκε η ΔΕΗ που έχει την υποχρέωση, όπως είπα, να προχωρήσει στα έργα και τη μετεγκατάσταση του οικισμού που κατακλύζεται κατάντη του σημείου που συζητάμε, για να προχωρήσει το έργο.

Συμφωνώ μαζί σας ως προς την αναγκαιότητα και τη σκοπιμότητα και συμφωνώ μαζί σας στο ότι ήταν απαράδεκτη η καθυστέρηση που μεσολάβησε, λαμβάνοντας υπ’ όψιν ειδικά σήμερα ότι η ισχύς, όπως ξέρετε, του υδροηλεκτρικού αυτού έργου είναι 160 MW και σε έναν χρόνο η ενέργεια που θα παράγεται είναι 360 GWh, όση για να μπορέσει να καλύψει τις ανάγκες του Δήμου Περιστερίου, και ότι σε σχέση με τα υπάρχοντα υδροηλεκτρικά θα προστεθεί επιπλέον ενέργεια ίση με το 10% της συνολικώς παραγόμενης ενέργειας από όλα τα υδροηλεκτρικά της πατρίδας μας. Φαίνεται, λοιπόν, πόσο σημαντικό είναι αυτό το έργο. Αυτά σε ό,τι αφορά τη Μεσοχώρα.

Να σας απαντήσω τώρα όσον αφορά αυτό που είπατε να κάνω παρέμβαση στον μελετητή που θα προκύψει και θα κάνει τη μελέτη για τα νέα σχέδια διαχείρισης λεκανών απορροής ποταμών.

Αντιλαμβάνεστε ότι αυτό δεν μπορώ να το κάνω, όχι γιατί αποφεύγω να απαντήσω σε αυτό που λέτε, αλλά διότι αν θα μπορούσαμε για τέτοια θέματα που χρήζουν μελέτης από αυτούς που είναι ειδικοί και που οφείλουν να λάβουν υπ’ όψιν όλες τις παραμέτρους που αναφέρθηκαν, ανάγκες και περιβάλλον και προστασία…

**ΓΕΩΡΓΙΟΣ ΒΑΡΕΜΕΝΟΣ:** Στη νομιμότητα αναφέρθηκα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Για τη νομιμότητα, αγαπητέ μου κύριε συνάδελφε, δεν το συζητώ. Δεν έχει κανείς το δικαίωμα να παρεκκλίνει ούτε από το Εθνικό, ούτε από το Ενωσιακό Δίκαιο, ούτε από ευρωπαϊκή οδηγία 60/2000/ΕΕ, την οποία έχουμε αποδεχθεί.

Λειτουργούμε στο πλαίσιο, λοιπόν, που επιβάλλουν οι νόμοι, που δίνουν τις προτεραιότητες και παρεμβαίνουν εκεί που υπάρχει πρόβλημα, πάντα όμως με προστασία του περιβάλλοντος και με σεβασμό στις ιδιαιτερότητες, στα δικαιώματα και στις ανάγκες της κάθε περιοχής.

Αυτές είναι οι παρατηρήσεις μου και η απάντησή μου. Ξαναλέω ότι για ό,τι θέλετε ως διευκρίνιση είμαι στη διάθεσή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Παρακαλώ να τηρήσουμε λίγο τους χρόνους, γιατί έχουμε ξεφύγει. Εσείς, κύριε Ταγαρά, έχετε άλλες τέσσερις ερωτήσεις. Εγώ έχω συνηθίσει μια, μιάμιση ώρα παραπάνω εδώ, αλλά να σεβαστούμε τους υπόλοιπους συναδέλφους.

Συνεχίζουμε με τη δέκατη με αριθμό 520/13-3-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής, κ. Ανδρέα Λοβέρδου προς τον Υπουργό Περιβάλλοντος και Ενέργειας με θέμα: «Διαχείριση απορριμμάτων, πρόστιμα και διαχρονική παθογένεια».

Κύριε Λοβέρδο, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, απηύθυνα το ίδιο σχεδόν ερώτημα προς το Υπουργείο σας προ καιρού και είχαμε με τον Υφυπουργό τον κ. Αμυρά μία συζήτηση επ’ αυτού στις 14 Φεβρουαρίου. Ο κ. Αμυράς παρουσίασε όλες τις πολιτικές του Υπουργείου, αλλά και από τη συζήτηση εκείνη και από τα Πρακτικά συμπέρασμα δεν έβγαλα. Επειδή είμαι πάρα πολύ επίμονος Βουλευτής, θέλω να ξεκαθαριστούν ορισμένα πράγματα που αφορούν στη χώρα, αλλά και σε όλους τους πολίτες, σε όλους τους Έλληνες και όλες τις Ελληνίδες.

Το θέμα μας είναι η ανακύκλωση των απορριμμάτων. Ξεκινούσα όπως κάθε λογικός άνθρωπος από το Εθνικό Σχέδιο Διαχείρισης Απορριμμάτων όπως το είχε παρουσιάσει ο προκάτοχος του κ. Σκρέκα, ο Αντιπρόεδρος της Νέας Δημοκρατίας ο κ. Χατζηδάκης. Το πιο βασικό, απτό και κατάλληλο για επικοινωνία μέσα στην Εθνική Αντιπροσωπεία είναι το θέμα των χωματερών. Ρώτησα: «Οι σαράντα τέσσερις χωματερές που υπήρχαν το Φθινόπωρο του 2021, υπάρχουν ακόμη; Πληρώνει η χώρα πρόστιμα γι’ αυτές; Υπάρχουν κάποιες από αυτές;». Η απάντηση εδώ πρέπει να είναι πολύ συγκεκριμένη: ότι δεν υπάρχει καμμία ή ότι υπάρχουν ορισμένες και πόσο επιβαρύνουν τη χώρα αυτές που υπάρχουν. Πρώτο ερώτημα είναι αυτό.

Το δεύτερο ερώτημα, για το οποίο πήρα απάντηση από τον κ. Αμυρά, ο οποίος ήταν διαδικτυακώς ακριβής, δεν ήταν ακριβής με τα κριτήρια της πραγματικής καθημερινής ζωής των πολιτών, κατέληγε να είναι το εξής: «Κύριε Αμυρά, του είπα, εξ ονόματος του Υπουργείου πείτε μου, γίνεται ανακύκλωση στην πηγή από τους πολίτες; Μπορεί ο πολίτης που ενημερώθηκε από κάποιο πρόγραμμα που δεν υπάρχει, ότι μπορεί να πάρει, να αγοράσει στο ηλεκτρονικό κατάστημα της γειτονιάς του ένα μηχάνημα οργανικής ανακύκλωσης των τροφών, να το βάλει στο σπίτι του;». Μου είπε ότι «ναι, μπορείτε και εσείς και εγώ να πάμε σε ένα μαγαζί στην Αθήνα, σε ένα κατάστημα ηλεκτρονικών ειδών, να βρούμε μέσα ανακύκλωσης οργανικών απορριμμάτων για να γίνεται η ανακύκλωση στην πηγή». άνοιξε το κινητό του και μου απαρίθμησε τιμές και είδη τέτοιων μηχανημάτων.

Επικοινώνησα, μέσω του γραφείου και των συνεργατών μου, με έξι μεγάλες αλυσίδες Αθηνών, Αττικής και όλης της χώρας και η απάντηση και από τις έξι ήταν πως δεν υπάρχει προς διάθεση τέτοιο μηχάνημα. Μία μόνο μας είπε ότι μπορεί να φέρει παραγγελία που θα γίνει με ηλεκτρονικό τρόπο.

Άρα και πρακτικά δεν έχετε διαδώσει αυτό που είναι πολύ απαραίτητο και χρήσιμο στην Ελληνίδα και τον Έλληνα, την ελληνική οικογένεια. Μετά παραπονιόμαστε γιατί είμαστε τόσο πίσω στην ανακύκλωση των απορριμμάτων.

Κλείνω την πρωτολογία μου, επιμένοντας σε δύο σημεία. Η ερώτησή μου είναι πολύ πιο σύνθετη, αφορά και πολλά άλλα πράγματα, πτυχές του Εθνικού Σχεδίου Διαχείρισης Απορριμμάτων.

Επιφυλάσσομαι για ένα-δύο ακόμη από αυτά να μείνω στη δευτερολογία μου, ζητώντας όμως, επειδή είστε και ένας πολύ ευγενής άνθρωπος, συγκεκριμένες απαντήσεις στα δύο θέματα που σας έβαλα. Θα δούμε και στον δεύτερο γύρο μας τα υπόλοιπα ερωτήματα που θα θέσω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε -και το εννοώ αυτό που λέω γιατί σας εκτιμώ και το ξέρετε-, θα προσπαθήσω όσο μπορώ να απαντήσω συγκεκριμένα στα ερωτήματά σας, στο πρώτο που αφορά την επιλογή για τη διαχείριση των απορριμμάτων, πού οφείλεται η καθυστέρηση προκήρυξης της σχετικής μελέτης κ.λπ. και μετά θα αναφερθώ σε θέματα οικιακών συσκευών και τον αριθμό των χωματερών που αναφερθήκατε, πόσες ήταν και πόσες είναι σήμερα οι ανεξέλεγκτες χωματερές, ποιες έχουν αποκατασταθεί, πόσες μένουν και πού.

Σύμφωνα με το νέο Εθνικό Σχέδιο Διαχείρισης Αποβλήτων 2020-2030, αλλά και με την αντίστοιχη ΚΥΑ του 2021, τίθεται στόχος μείωσης υγειονομικής ταφής αστικών αποβλήτων ως κατώτερης βαθμίδας των αποβλήτων σε ποσοστό 10% ως το 2030.

Για την επίτευξη του στόχου αυτού θεσμοθετήθηκε εφαρμογή του τέλους ταφής και προβλέπεται η ενεργειακή αξιοποίηση των δευτερογενών απορριμματογενών καυσίμων και των υπολειμμάτων -διότι χωρίς επεξεργασία των υπολειμμάτων, στόχος μηδενισμού των υπολειμμάτων δεν υφίσταται- με τη δημιουργία δικτύου μονάδων ενεργειακής αξιοποίησης υπολείμματος σε πλήρη συμφωνία με τις αντίστοιχες απαιτήσεις της Ευρωπαϊκής Ένωσης, το ευρωπαϊκό πλαίσιο ταξινόμησης και την κυκλική οικονομία.

Ειδικότερα, στο Εθνικό Σχέδιο Διαχείρισης Απορριμμάτων προβλέπεται ότι οι μονάδες ενεργειακής αξιοποίησης μπορεί να είναι κεντρικές για όλη τη χώρα -ενδεικτικά τρεις έως τέσσερις- χωρίς όμως να αποκλείεται να γίνεται καθετοποιημένα και εντός των ίδιων μονάδων επεξεργασίας αποβλήτων. Επίσης, βάσει των βέλτιστων ευρωπαϊκών πρακτικών, τα εναλλακτικά καύσιμα μπορούν να αξιοποιούνται στην ενεργοβόρο βιομηχανία, αντικαθιστώντας τα παραδοσιακά ορυκτά.

Με σκοπό την υλοποίηση των μονάδων ενεργειακής αξιοποίησης αποβλήτων στο άρθρο 63 του ν.4819 του 2021, προβλέπεται ότι οι διαδικασίες εκπόνησης ή ανάθεσης μελετών και παροχής τεχνικών υπηρεσιών, όπως χωροθέτησης-δημοπράτησης, υπάγονται στις αρμοδιότητες του ΥΠΕΝ, ενώ η λειτουργία και η συντήρηση των μονάδων υπάγεται στις αρμοδιότητες των ΦΟΔΣΑ.

Επιπλέον, δίνεται η δυνατότητα διαβαθμιδικής συνεργασίας ή προγραμματικών συμβάσεων των ΦΟΔΣΑ για την άσκηση των αρμοδιοτήτων. Θέλω να σας πω ότι στο πλαίσιο αυτό δημοσιεύθηκε διεθνής διαγωνισμός για τη μελέτη σκοπιμότητας και βιωσιμότητας των μονάδων ενεργειακής αξιοποίησης με ημερομηνία διενέργειας 18-3-2022. Άρα, κρατήστε, αγαπητέ κύριε συνάδελφε, τη διενέργεια του διαγωνισμού. Ήταν μάλιστα την προηγούμενη Παρασκευή στις 18-3-2022.

Σε ό,τι αφορά τώρα το θέμα της ενημέρωσης των πολιτών για την ανακύκλωση στην πηγή, δεν θέλω να κλέψω χρόνο, αλλά σας λέω πριν, γιατί θα με ακούσετε μετά, ότι θα έχετε αναλυτική παρουσίαση με αριθμούς και για τα θέματα που θέσατε και για τα θέματα που αφορούν στους ενεργούς και ανενεργούς ΧΑΔΑ.

Λόγω σεβασμού του χρόνου, θα επανέλθω και θα απαντήσω, αγαπητέ κύριε συνάδελφε, στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Λοβέρδο, έχετε τον λόγο τρία λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, γίνεται πια απολύτως σαφές ότι το Υπουργείο απαντά δια των δύο Υφυπουργών –καθ’ όλα άξιοι- αλλά η αρμοδιότητα, απ’ ό,τι καταλαβαίνω, δεν ανήκει στον κ. Ταγαρά ούτε στον κ. Αμυρά, αλλά ανήκει στον κ. Σκρέκα.

Ως Υπουργός, κύριε Πρόεδρε, όταν με ρωτούσαν οι συνάδελφοι Βουλευτές, έκανα ό,τι μπορούσα, για να είμαι στην Αίθουσα και να απαντώ, όταν επρόκειτο για θέμα δικής μου αρμοδιότητας. Όταν οι αρμοδιότητες μεταφέρονταν με απόφαση του Πρωθυπουργού και εμού στους Υφυπουργούς, απαντούσαν εκείνοι. Εδώ, ο Υπουργός, ο κ. Σκρέκας, δεν έρχεται στη Βουλή. Έρχονται οι συνεργάτες του, οι Υφυπουργοί –καθ’ όλα άξιοι- και μέλη της Κυβέρνησης, προφανώς. Από τον τρόπο που επικοινωνούμε γίνεται φανερό ότι πρέπει να έρθει ο κ. Σκρέκας.

Ξέρετε, παλιότεροι Βουλευτές έκαναν μεγάλη φασαρία στη Βουλή, εάν δεν προσερχόταν Υπουργός. Δεν θέλω να το κάνω, γιατί αυτό εμπεριέχει και μια οιονεί προσβολή στον παριστάμενο Υφυπουργό. Βεβαίως και μπορεί να απαντήσει και εκ του Συντάγματος και εκ του Κανονισμού της Βουλής. Ωστόσο, θα φύγουμε και σήμερα, αλλά ο πολίτης που μας ακούει δεν θα έχει απάντηση.

Πρώτον, για τα προγράμματα επικοινωνίας θα ακούσουμε στη δευτερολογία του Υπουργού. Να περιμένουμε.

Δεύτερον, για τα ζητήματα των σαράντα τεσσάρων ανεξέλεγκτων χωματερών περιμένουμε στη δευτερολογία του Υπουργού. Εδώ, όμως, απαιτείται αριθμός, όχι θεωρίες.

Τρίτον, έχω, κύριε Υπουργέ, το δεδομένο από τη EUROSTAT ότι είμαστε στις τελευταίες θέσεις του σχετικού πίνακα με τη διαχείριση απορριμμάτων σε ό,τι αφορά τα σύμμεικτα αστικά απόβλητα που οδηγούνται σε ενεργειακή αξιοποίηση. Για να συνεννοηθούμε, οδηγούνται σε καύση. Απλώς αποφεύγουν τον όρο, επειδή πολιτικά έχει προκαλέσει στο παρελθόν εντάσεις.

Το 1,36% των σύμμεικτων απορριμμάτων οδηγούνται σε καύση, ενώ ο μέσος κοινοτικός όρος, κύριε Πρόεδρε, είναι 27%. Έχετε στη γειτονιά σας καφέ κάδο; Εγώ δεν έχω. Αυτό είναι ένα εργαλείο, για να καταλήγει το προϊόν της διαλογής και της ανακύκλωσης που κάνει πολίτης στο σπίτι του ή στο γραφείο του στην πηγή. Και αυτό καθυστερεί, με αποτέλεσμα, κύριε Υπουργέ, να είμαστε ακόμα πάρα πολύ πίσω, να χάνουμε λεφτά και να χάνουμε κι από εικόνα, γιατί ένας Ευρωπαίος που βλέπει τη δική του γειτονιά, βλέπει και την ευρωπαϊκή Ελλάδα να είναι βρώμικη. Μπορεί να έχουμε εξαιρέσεις σε δήμους, όπου ο Δήμος Χανίων, ο Δήμος Αμαλιάδας, ο Δήμος Κοζάνης που τα πράγματα πάνε καλά –είναι και άλλοι δήμοι, αλλά αναφέρω αυτούς που έχω πρόχειρα στο μυαλό μου- αλλά η εικόνα της χώρας να μην είναι καλή.

Φτάνω να πηγαίνω, κύριε Υπουργέ, στην προεκλογική εκστρατεία του κόμματός μου στην Κάλυμνο και να μου λέει ο αξιόλογος δήμαρχός της ότι επιτέλους θα αποκτήσει ΧΥΤΑ, μετά από πέντε χρόνια, κύριε Πρόεδρε. Του λέω: Ο ΧΥΤΑ τι είναι; Είναι μια μεμβράνη, χωματερή είναι κατ’ ουσία. Υπάρχει ΧΥΤΥ και υπάρχουν και οι σύγχρονες μέθοδοι επεξεργασίας των απορριμμάτων που κάθε χρονιά, κύριε Πρόεδρε, η τεχνολογία τους πάει μπροστά, εξελίσσονται. Εμείς καταλήγουμε, όταν τελειώνουμε με την ελληνική γραφειοκρατία, να αποκτούμε ένα μέσο διαχείρισης που δεν το έχει κανένας στον κόσμο –στον προηγμένο, στον δυτικό εννοώ. Αυτό το θέμα της καθυστέρησης δεν αντιμετωπίζεται από όλες τις κυβερνήσεις και από την παρούσα.

Άρα, λοιπόν, είμαστε σε ένα αδιέξοδο. Δηλαδή, διαβάζουμε στις εφημερίδες πράγματα, έχουν περάσει οι κυβερνήσεις όλων των πολιτικών κομμάτων -και θεωρητικά, όχι επί της ουσίας, πιο ευαίσθητες- και τα ίδια Παντελάκη μου, τα ίδια Παντελή μου. Η ίδια κατάσταση. Μικρές πρόοδοι έχουν επισημανθεί και πολύ μικρά και δειλά βήματα κάνουμε.

Κύριε Ταγαρά, θα κλείσετε σε λίγο τρία χρόνια. Το Εθνικό Σχέδιο Διαχείρισης των Απορριμμάτων ανακοινώθηκε πριν από δύο χρόνια. Επιτέλους, χρειάζεται κάποια πρόοδος, ώστε όταν θα λήξει η θητεία αυτής της Κυβέρνησης, κάτι να έχετε να παρουσιάσετε. Δεν έχετε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Λοβέρδο.

Τον λόγο έχει ο κύριος Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κατ’ αρχάς θα είμαι απόλυτα συγκεκριμένος και με αριθμούς σε αυτό στο οποίο αναφερθήκατε και το οφείλω αυτό γιατί θέλω να είμαι και εγώ συγκεκριμένος. Δεν μου αρέσουν οι οριζόντιες αναφορές. Θέλω να είναι επί της ουσίας και να τις καταλαβαίνει όλος ο κόσμος.

Θα πω δύο λέξεις για το θέμα της ενημέρωσης και αμέσως μετά αριθμητικά θα αναφερθώ –όπως και εσείς ζητήσατε και σωστά- στο πώς εξελίσσεται το θέμα με τους Χώρους Ανεξέλεγκτης Διαχείρισης Απορριμμάτων, τους ΧΑΔΑ και όχι μόνο.

Σε ό,τι αφορά την εφαρμογή προγραμμάτων ενημέρωσης που υπάγεται στο Υπουργείο μας, στη Γενική Γραμματεία Συντονισμού Διαχείρισης Αποβλήτων, πραγματοποιείται το έργο με θέμα: «Ενημέρωση των πολιτών για την ανακύκλωση και τη διαλογή στο σπίτι». Σε αυτό το έργο περιλαμβάνονται υποέργα για τον σχεδιασμό και την παραγωγή επικοινωνιακού και ενημερωτικού υλικού, αλλά και τη διενέργεια εκδηλώσεων και ημερίδων.

Στο συγκεκριμένο έργο έχουν πραγματοποιηθεί και πραγματοποιούνται τα παρακάτω υποέργα:

Έχει εκπονηθεί μελέτη στρατηγικής επικοινωνίας και σχεδίου δράσεων για θέματα ανακύκλωσης.

Δίδονται συμβουλευτικές υπηρεσίες επικοινωνίας και υποστήριξης για την υλοποίηση του σχεδίου δράσης για θέματα ανακύκλωσης.

Έχει εκπονηθεί μελέτη αναφορικά με την εφαρμογή πολιτικών και κινήτρων για την επίτευξη των στόχων του Εθνικού Σχεδίου Διαχείρισης Απορριμμάτων και διενέργεια στοχευμένης έρευνας και ερευνών αναφορικά με τις δυνατότητες εφαρμογής προγραμμάτων κυκλικής οικονομίας.

Έχει δημιουργηθεί ένα ολοκληρωμένο πληροφοριακό σύστημα εξυπηρέτησης πολιτών, επιχειρήσεων και φορέων.

Λειτουργία κέντρου εξυπηρέτησης πολιτών, επιχειρήσεων και φορέων.

Σχεδιασμός και παραγωγή επικοινωνιακού και ενημερωτικού υλικού για διενέργεια εκδηλώσεων και ημερίδων.

Η Γενική Γραμματεία στο πλαίσιο του Εθνικού Σχεδίου Διαχείρισης Απορριμμάτων έχει θέσει ως προτεραιότητα τη διαλογή στην πηγή –αναφερθήκατε και εσείς σε αυτό- και την προμήθεια εξοπλισμού ανακύκλωσης για υλικά συσκευασιών και βιοαπόβλητα.

Η τελευταία συγκεκριμένη δράση που αναφέρθηκα αναμένεται να ενταχθεί στο τρέχον επιχειρησιακό πρόγραμμα ΕΣΠΑ και θα υλοποιηθεί μέσω προγραμματικής σύμβασης που θα υπογραφεί μεταξύ ΚΕΔΕ και ΔΙΑΔΥΜΑ Α.Ε. και του Υπουργείου Περιβάλλοντος και Ενέργειας. Η προαναφερόμενη δράση αφορά στην προμήθεια κάδων μπλε και καφέ και οχημάτων αποκομιδής.

Θα αναφερθώ τώρα στη διάθεση των αποβλήτων σε Χώρους Ανεξέλεγκτης Διάθεσης Αποβλήτων, σε ΧΑΔΑ, στο πλαίσιο της καταδικαστικής απόφασης, γιατί δεν είναι μόνο τι δεν παίρνουμε, είναι και τι πληρώνουμε, αγαπητέ συνάδελφε και πληρώνουμε δυστυχώς πολλά, γιατί καθυστερήσαμε διαχρονικά στο θέμα της διαχείρισης των απορριμμάτων. Ερχόμαστε κάτω από πίεση –όχι μόνο σε αυτό, αλλά και σε άλλα θέματα- να καλύψουμε κενά που έχουν υπάρξει και γνωρίζω πολύ καλά το θέμα που συζητάμε, διότι προέρχομαι από την αυτοδιοίκηση –όπως ξέρετε- σε όλα τα επίπεδά της και έχω απόλυτη γνώση, αλλά και ευθύνη γι’ αυτήν την καθυστέρηση, όπως έχουμε όλοι μας και ιδιαίτερα οι άνθρωποι της αυτοδιοίκησης.

Έχει σημειωθεί σημαντική πρόοδος, καθώς από τις εβδομήντα περιπτώσεις ενεργών ΧΑΔΑ, σήμερα ενεργοί απομένουν τρεις. Από τους διακόσιους είκοσι τρεις ανενεργούς και μη αποκατεστημένους, σήμερα παραμένουν δεκαεπτά ανενεργοί και μη αποκατεστημένοι και δεκαεννιά ΧΑΔΑ οι οποίοι έχουν αποκατασταθεί, αλλά δεν έχει μέχρι αυτήν τη στιγμή αποδειχθεί η νόμιμη παύση λειτουργίας τους.

Επειδή κάποια πράγματα πρέπει να παρακολουθούνται για να ελέγχουμε ότι αυτά τα οποία αναφέρουμε εξακολουθούν να παραμένουν στην κατάσταση που περιγράφω, με αυτή την έννοια είναι ο τελευταίος αριθμός που ανέφερα.

Από τους δεκαεννέα οι οποίοι έχουν αποκατασταθεί, αν δεν έχει ακόμη αποδειχθεί νομικά ότι είναι έτσι, οι δεκαεπτά βρίσκονται στην Περιφέρεια Πελοποννήσου. Εντός του 2022 -νομίζω το γνωρίζετε- θα λειτουργήσει το σύνολο των εγκαταστάσεων. Προχώρησε πλέον το θέμα της διαχείρισης των απορριμμάτων της περιφέρειας, οπότε λειτουργώντας αμέσως -και ήδη εξελίσσεται η λειτουργία- όλοι αυτοί οι χώροι στους οποίους αναφέρθηκα, οι δεκαεπτά δηλαδή που είναι στην Πελοπόννησο από τους δεκαεννέα που απέμειναν και αυτοί θα μηδενιστούν, θα φύγουν και θα αποκατασταθούν.

Τον Ιούλιο του 2009 -επειδή αναφέρθηκα στα πρόστιμα- επιβαρυνόταν η χώρα μας για εξήντα πέντε παραβάσεις με 5,2 εκατομμύρια ευρώ ετησίως λόγω της έλλειψης αυτού που αναφέρθηκα πριν στο να βάλουμε τάξη στο περιβάλλον και στη διαχείριση των απορριμμάτων. Σήμερα, εξακολουθούν να υφίστανται από τις εξήντα πέντε οι σαράντα δύο παραβάσεις. Συνολικά η απομείωση ανέρχεται σε 1.840.000 σε σχέση με αυτό το οποίο πλήρωναν το 2019 και βεβαίως γίνεται προσπάθεια και συνεχίζεται. Δεν είμαστε ικανοποιημένοι επειδή πληρώνουμε λιγότερα. Το θέμα είναι ότι δεν πρέπει να πληρώνουμε καθόλου, να αποκαταστήσουμε και να λύσουμε συνολικά τα απομένοντα προβλήματα, με στόχο μέχρι το 2025 να μπορέσουμε να κλείσουμε όλες αυτές τις εκκρεμότητες στις οποίες και εσείς αναφερθήκατε πριν.

Άρα, η Γενική Γραμματεία Συντονισμού και Διαχείρισης Αποβλήτων καταβάλλει συστηματική προσπάθεια. Η έναρξη λειτουργίας της μονάδας μεταβατικής διαχείρισης στην Παλαιοχούνη Αρκαδίας προβλέπει στην απαλοιφή άλλων εικοσιπέντε από τις σαράντα δύο που σήμερα έχουν φθάσει οι παραβάσεις που αφορούν σε ΧΑΔΑ έως το τέλος του 2022. Άρα τελικά μέχρι το τέλος του χρόνου από τις εξήντα πέντε παραβάσεις που ήταν το 2019 για να παραμείνουν δεκαεπτά -δεν το λέω με τιμή, αλλά όμως είναι μια σημαντική προσπάθεια- και με στόχο γρήγορα να μηδενιστεί, για να πληρώνουμε τα χρήματα δημιουργώντας και όχι πληρώνοντας πρόστιμα που οφείλονται σε δικές μας καθυστερήσεις και εννοώ διαχρονικά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υφυπουργέ. Καλή συνέχεια, κύριε Λοβέρδο.

Και πάμε στη δωδέκατη με αριθμό 512/10-3-2022 επίκαιρη ερώτηση δεύτερου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Αδικαιολόγητες καθυστερήσεις και εμπόδια για την αναθεώρηση τμήματος του Γενικού Πολεοδομικού Σχεδίου (ΓΠΣ) Ελευσίνας στην περιοχή Καλυμπάκι».

Κύριε Αρσένη, καλησπέρα σας, καλή εβδομάδα. Έχετε δύο λεπτά για να αναπτύξετε την επίκαιρη ερώτηση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάμε για την Ελευσίνα, μιλάμε για το Θριάσιο, την πίσω αυλή της Αθήνας που είναι δυστυχώς ένας χώρος όπου η πόλη, οι διοικούντες στέλνουν όλες τις ανεπιθύμητες δραστηριότητες. Όμως αυτός ο τόπος έχει το ίδιο δικαίωμα με όλους τους υπόλοιπους στην ποιότητα ζωής.

Γίνεται μια προσπάθεια, με την αναθεώρηση του γενικού πολεοδομικού σχεδίου στην περιοχή Καλυμπάκι, να ενταχθεί εντός σχεδίου μια περιοχή πενήντα στρεμμάτων οικιστική, ένας άτυπος οικισμός να οργανωθεί, να αποκτήσει ποιότητα ζωής, να γίνει μια περιοχή ΒΙΠΑ - ΒΙΟΠΑ και ένας μεγάλος χώρος πρασίνου άνω των εκατό στρεμμάτων.

Το 2016 είχε αναβληθεί στο ΚΕΣΥΠΟΘΑ η μελέτη επέκτασης, για να γίνει διαβούλευση μεταξύ των εμπλεκόμενων φορέων. Έγινε αυτή η διαβούλευση. Έχουν υιοθετηθεί πλέον από όλα τα ενδιαφερόμενα μέρη οι πρόνοιες από το 2017 του πρακτικού συνάντησης μεταξύ του Υπουργείου σας, του Δήμου Ελευσίνας και της Χαλυβουργικής με την ανταλλαγή της απαραίτητης γης. Έχει ληφθεί ομόφωνη θετική γνωμοδότηση του Συμβουλίου Μητροπολιτικού Σχεδιασμού από τον Ιούνιο του 2020. Έχει ολοκληρωθεί ο αναγκαίος περιβαλλοντικός προέλεγχος ήδη από τις 5-11-2021. Και όμως, δεν έχετε εκδώσει υπουργική απόφαση ακόμα αναθεώρησης του γενικού πολεοδομικού σχεδίου για το Καλυμπάκι. Για ποιον λόγο; Ενώ με πεντάμηνη καθυστέρηση και μετά την κατάθεση της επίκαιρης, εκδώσατε φειδωλή εξάμηνη αναστολή -αντί ετήσιας- οικοδομικών αδειών στην περιοχή, αφήνοντας την υπό πολεοδόμηση περιοχή απροστάτευτη στα ιδιωτικά συμφέροντα, με επιβαρυντικές για το περιβάλλον δραστηριότητες, ασύμβατες με την πολεοδομική μελέτη.

Δυο ερωτήματα, λοιπόν. Για ποιο λόγο καθυστερείτε την έκδοση της απόφασης της αναθεώρησης του γενικού πολεοδομικού σχεδίου του δήμου Ελευσίνας στο Καλυμπάκι, η οποία έχει διατρέξει όλα τα σχέδια της διοικητικής διαδικασίας και αποτελεί βασική προϋπόθεση για την υποβολή προς έγκριση της αναγκαίας προσαρμογής του γενικού πολεοδομικού σχεδίου του δήμου για να σωθεί αυτή η περιοχή; Για ποιο λόγο εκδώσατε ασφυκτικά εξάμηνη αναστολή αντί ετήσιας για την αναγκαία προσαρμογή της πολεοδομικής μελέτης του Δήμου Ελευσίνας με την οποία παρέχεται πολεοδομημένη γη πεντακοσίων εβδομήντα στρεμμάτων σε επαγγελματοβιοτεχνικές δραστηριότητες της πόλης σύμφωνα με την απόφαση του Σ.τ.Ε. του 2014; Απεγκλωβίζεται από την ομηρία του ένας οικισμός πενήντα στρεμμάτων και διασώζονται εκατόν δέκα στρέμματα πρασίνου δυτικά της κοίτης του Σαρανταποτάμου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Περιβάλλοντος και Ενέργειας, κ. Νικόλαος Ταγαράς.

Κύριε Ταγαρά, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε συνάδελφε, θεωρώ ότι θα σε καλύψω από την πρωτολογία χωρίς να χρειαστεί δευτερολογία.

Είναι αλήθεια ότι έχουν υπάρξει πολλές παρατάσεις. Τρεις ετήσιες παρατάσεις αναστολής έκδοσης οικοδομικών αδειών, το 2017, το 2018, το 2019, με στόχο να ολοκληρωθεί η τροποποίηση του γενικού πολεοδομικού σχεδίου στη θέση Καλυμπάκι. Πράγματι απασχόλησε κι εμένα και κάναμε όποιες κινήσεις χρειάστηκε γιατί έπρεπε να δοθούν απαντήσεις, διευκρινίσεις, αποφάσεις. Μάλιστα το 2020 το Συμβούλιο της Επικρατείας ακύρωσε την τελευταία παράταση γιατί δεν μπορεί να δίνονται παρατάσεις και καθυστερήσεις κατ’ εξακολούθηση εν ονόματι του ότι πρέπει να ολοκληρωθεί ο σχεδιασμός. Και ως προς αυτό υπάρχει ένα όριο. Έχει νόημα αν ο δήμος προχωρεί, ο κάθε δήμος, τον σχεδιασμό του για να μην χρειάζονται παρατάσεις. Όλα αυτά είναι απόρροια της έλλειψης σχεδιασμού, αγαπητέ κύριε συνάδελφε. Δεν σας κρύβω ότι φτάνει στα χέρια μου με καθυστέρηση πολλών χρόνων η ολοκλήρωση αυτών των σχεδιασμών.

Στο θέμα αυτό έδωσα κι εγώ παράταση για έξι μήνες με άλλη διάταξη, γνωρίζοντας όμως ότι εξελίσσεται η ολοκλήρωση της τροποποίησης της αναθεώρησης του γενικού πολεοδομικού σχεδίου στη θέση Καλυμπάκι. Και θα σας δώσω τώρα το ΦΕΚ της δημοσίευσης έγκρισης της πολεοδομικής μελέτης στη θέση Καλυμπάκι. Αυτομάτως, βεβαίως, αναστέλλεται η απόφαση στην οποία αναφερθήκατε πριν. Γι’ αυτό σας είπα ότι δεν ξέρω αν θα χρειαστείτε δευτερολογία. Εσείς θα το κρίνετε. Αλλά εγώ θα σας δώσω το ΦΕΚ από 17 Μαρτίου 2022, για να σας δώσω το τέλος της διαδικασίας που αφορά στο Καλυμπάκι που περιγράφει πολεοδομικές ρυθμίσεις και όρους δόμησης και χρήσης για την περιοχή και δίνει τέλος σ’ αυτή την εκκρεμότητα.

Ευχαριστώ πολύ, κύριε Πρόεδρε.

(Στο σημείο αυτό ο Υφυπουργός Περιβάλλοντος και Ενέργειας, κ. Νικόλαος Ταγαράς, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υφυπουργέ.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα πω βέβαια ότι το Συμβούλιο Επικρατείας δεν έχει ακυρώσει την τελευταία αναστολή. Η τελευταία έχει ισχύ μέχρι της 22-9-2021. Η προηγούμενη είχε ακυρωθεί από το Συμβούλιο της Επικρατείας. Παρ’ όλα αυτά εφόσον έχει βγει το ΦΕΚ είναι πάρα πολύ θετικά νέα. Μένει να δούμε τις λεπτομέρειες της απόφασης αλλά προφανώς είναι πολύ σημαντικό να προστατευτεί αυτή η γη, το κομμάτι του οικισμού, το κομμάτι που θα οργανωθούν οι βιοτεχνικές δραστηριότητες και φυσικά η ζώνη πρασίνου σ’ αυτή τη ζώνη του Θριασίου. Περιμένουμε να δούμε το έγγραφο. Θα το πάρουμε από τα Πρακτικά. Αν χρειαστεί θα επανέλθουμε με περαιτέρω έλεγχο. Προφανώς απ’ ό,τι φαίνεται η απόφαση είναι πολύ σημαντική.

**ΠΡΟΕΔΡΕΥΩΝ (Απόστολος Αβδελάς):** Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θέλω να σας ενημερώσω ότι επειδή υπάρχουν κι άλλες περιοχές στον δήμο, συντομότατα, καθώς εξελίσσεται, θα κατατεθεί στο Συμβούλιο της Επικρατείας κι άλλη περίπτωση που αφορά σε πολεοδόμηση στην Ελευσίνα. Την επόμενη εβδομάδα, ίσως αυτή, θα προωθηθεί στο Συμβούλιο της Επικρατείας για την έκδοση του προεδρικού διατάγματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Μακάρι να είναι έτσι και η επόμενη, να κερδίσουμε λίγο χρόνο, γιατί έχουμε χάσει ήδη πολύ.

Θα συζητηθεί η τρίτη με αριθμό 3109/10-2-2022 ερώτηση των Αναφορών-Ερωτήσεων του Βουλευτή Β’ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ανεπίτρεπτη και προβληματική η προώθηση των ΑΠΕ με παραβίαση των περιβαλλοντικών κανόνων, παραθυράκια και εξαιρέσεις».

Κύριε Φάμελλε, καλησπέρα σας, καλή εβδομάδα.

Έχετε δύο λεπτά για το ξεκίνημά σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλή εβδομάδα, κύριε Υφυπουργέ.

Η ερώτηση η οποία συζητούμε σήμερα έχει κατατεθεί στις 10 Φεβρουαρίου. Λόγω του ότι δεν απαντήθηκε εγκαίρως, μετατράπηκε σε μία επίκαιρη ερώτηση.

Ποια είναι η ουσία, κύριε Υφυπουργέ για να μην κουράζουμε τη συζήτηση. Η μετάβαση σε ανανεώσιμες πηγές ενέργειας προφανώς είναι προϋπόθεση για την κλιματική ουδετερότητα, αλλά και για τη φθηνή ενέργεια και στο να έχουν πρόσβαση όλοι οι πολίτες. Για να υπάρχει όμως, μία τέτοια διαδικασία, να πετύχουμε σαν χώρα τη μετάβαση στην κλιματική ουδετερότητα και στην πράσινη ενέργεια είναι απαραίτητο να υπάρχει ο χωρικός σχεδιασμός για τις ανανεώσιμες πηγές ενέργειας, να λειτουργούν οι περιβαλλοντικές υπηρεσίες και αδειοδοτήσεις, να τηρείται δηλαδή η διαδικασία της περιβαλλοντικής αδειοδότησης και προφανώς, κατά την άποψή μας να προωθηθεί ο εκδημοκρατισμός της ενέργειας, που είναι οι ενεργειακές κοινότητες, η αυτοπαραγωγή και η αυτοκατανάλωση.

Όμως, μετά τον ν.4685 κυριαρχούν συνθήκες άγριας δύσης στη χωροθέτηση των ανανεώσιμων πηγών ενέργειας. Ο κ. Χατζηδάκης επέλεξε μια απελευθέρωση όπου δεν υπάρχουν κανόνες και αυτό το βλέπουμε στο παράδειγμα που σας έθεσα, καθώς στον ίδιο νόμο καταργήθηκαν και οι διοικήσεις των Φορέων Προστατευόμενων Περιοχών και κυριολεκτικά οδηγήθηκαν σε υποστελέχωση και οι περιβαλλοντικές υπηρεσίες.

Παράδειγμα λοιπόν, Δήμος Βόλβης, Θεσσαλονίκης, περιοχή Κερδύλλια Όρη.

Βλέπουμε λοιπόν, από τα στοιχεία της ΡΑΕ ότι τέσσερα αιολικά έργα -δεν είναι ακριβώς ένας σταθμός, είναι αρκετές ανεμογεννήτριες- παίρνουν βεβαίωση παραγωγού στις 11 Μαΐου τα περισσότερα και στις 30 Ιουνίου το τέταρτο. Όπως προκύπτει οι τέσσερις εταιρείες είναι θυγατρικές της ίδιας. Παίρνουν διαφορετικές άδειες παραγωγού και στη συνέχεια θα δείτε ότι πηγαίνουν για διαφορετική περιβαλλοντική αδειοδότηση. Άρα υπάρχει μια κατάτμηση έργου. Υπάρχουν συγκεκριμένες περιοχές, δηλαδή η Μαυροράχη, το Βάτραλι, τα Πηγάδια, ο Νερόμυλος και ο Δασότοπος -είναι στους ίδιους δήμους-, Βόλβη, Λαγκαδά -θα ξέρει ο Πρόεδρος τους οικισμούς-, Αρέθουσα, Σοχός, σε εκείνη την περιοχή. Τα έργα αυτά, τα αιολικά πάρκα είναι σε άμεση γειτνίαση με την περιοχή «NATURA 2000», το πάρκο Κορώνειας-Βόλβης-Ρεντίνας. Ο Φορέας Κορώνειας-Βόλβης γνωμοδοτεί αρνητικά το 2020 για ένα ενιαίο έργο στην περιοχή. Φεύγει από την ατζέντα όμως, το ενιαίο έργο και έρχονται τώρα τέσσερις άδειες παραγωγού.

Για ποιο λόγο γίνεται αρνητική η γνωμοδότηση, κύριε Υφυπουργέ; Γιατί υπάρχουν εκεί πέρα ενδιαιτήματα αναπαραγωγής και τροφοληψίας για Χρυσαετό, Κραυγαετό, Φιδαετό, Αετογεράκι, Μαυροπελαργό Γερακαετό. Υπάρχει θέμα με τον πληθυσμό των νυχτερίδων, είναι δασικά είδη στην περιοχή, και η περιοχή μας λέει το ΥΠΕΝ -από το έργο παρακολούθησης αντιγράφω-, ότι είναι «διάδρομος» μετανάστευσης ειδών που καταλήγουν στο γειτνιαζόμενο υγροβιότοπο.

Έρχεται ο δήμος για τα δύο πρώτα και γνωμοδοτεί αρνητικά και λέει «προσέξτε, εγώ εκεί έχω ένα σχέδιο οικοτουρισμού, έχω σχεδιάσει μονοπάτια…». Είναι συγκεκριμένη η περιοχή, την ξέρετε, από τις ωραιότερες του Νομού Θεσσαλονίκης. Και μάλιστα, το έργο σχεδιάζεται μέσα σε ένα δάσος από δρύες και οξιές, το οποίο παράλληλα είναι το σημείο που εργάζεται ο Δασικός Συνεταιρισμός των Στεφανινών. Είναι δηλαδή και ένα σημείο που δουλεύει κόσμος από τη διαδικασία αυτή της υλοτόμησης. Υπάρχουν συγκεκριμένοι δασικοί συνεταιρισμοί γι’ αυτό και η κοινότητα και ο δασικός συνεταιρισμός έχει αντιτεθεί σε αυτήν τη διαδικασία. Κανείς όμως δεν έκανε καμμία συζήτηση, αυτό είναι το πρόβλημα με την περιοχή.

Η άδεια παραγωγού δόθηκε παρότι ένα κτήμα είναι δημοτικό δασόκτημα, δηλαδή ούτε ιδιοκτησία δεν υπάρχει. Δόθηκε άδεια παραγωγού ενώ ο δήμος που είναι ιδιοκτήτης δεν ρωτήθηκε για το δασόκτημά του.

Ας κλείσω λοιπόν, την πρωτομιλία. Βλέπετε ότι εδώ υπάρχει μια αγωνία που έρχεται να απαντήσει και να αποδείξει τα ελλείμματα του νόμου του κ. Χατζηδάκη, του αντιπεριβαλλοντικού ν.4685. Διότι κανείς δεν γνωρίζει τώρα ποιος θα γνωμοδοτήσει εφόσον καταργήθηκε το διοικητικό συμβούλιο του φορέα. Θεωρητικά, ο ΥΦΕΠΕΚΑ.

Να μας πείτε λοιπόν, τι γίνεται με αυτήν τη γνωμοδότηση και κανείς δεν γνωρίζει πώς θα προχωρήσουν αναγκαία έργα για την πράσινη και προσιτή στην τιμή ενέργεια, όταν δεν υπάρχει το χωρικό σχέδιο που έπρεπε να κάνει το Υπουργείο, όταν δεν προχωρούν οι ενεργειακές κοινότητες και όταν η Κυβέρνηση δεν επιλέγει έστω για αυτά τα έργα που είναι κρίσιμα και αναγκαία να υπάρχει μια ελάχιστη διαβούλευση και συνεννόηση. Και έρχονται οι δήμοι και όλοι οι τοπικοί παραγωγοί απέναντι απ’ αυτά τα έργα. Αυτό, κύριε Ταγαρά, το δημιουργεί η Κυβέρνηση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φάμελλε.

Στην ερώτηση θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Ταγαράς.

Ορίστε, κύριε Ταγαρά, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, είναι αλήθεια ότι -και τώρα μάλιστα φαίνεται πιο έντονα από κάθε άλλη φορά με αυτό που ζούμε- είναι σημαντικό να καλύψουμε τις ανάγκες μας και μάλιστα από ανανεώσιμες πηγές ενέργειας, γιατί οι εξαρτήσεις στα θέματα αυτά αλλάζουν τη ζωή μας. Και εύχομαι να είναι σύντομο αυτό το οποίο περνάμε σήμερα.

Είναι αλήθεια ότι με το ειδικό χωροταξικό πλαίσιο για τις ανανεώσιμες πηγές ενέργειας του 2008, το οποίο ήταν ένα κείμενο αρχών, θέσεων και δεσμεύσεων, θα ήταν καλύτερο για όλους μας -και το ξέρετε και εσείς γιατί γνωρίζετε, γιατί έχετε περάσει από εδώ που βρίσκομαι εγώ για αρκετά χρόνια- εάν υπήρχε αντιστοίχιση στο χώρο, με ένα διάγραμμα αντιστοίχισης θα προλαβαίναμε πράγματα εκ των προτέρων, αν οι περιοχές προς τις οποίες ζητείται το όποιο έργο από πλευράς παραγωγής ενέργειας είναι εντός των ορίων, των προδιαγραφών και κριτηρίων που αναφέρονται στο ειδικό χωροταξικό του 2008.

Παράλληλα γνωρίζετε ότι είναι σε εξέλιξη η αλλαγή και η τροποποίηση. Και όλα αυτά τα οποία φαίνονται -γιατί φάνηκαν στην πορεία- να ανοίγουν ορίζοντες ενώ έπρεπε να προσδιορίζουν επακριβώς, θα λαμβάνονται υπ’ όψιν για να αποφύγουμε αυτές τις καθυστερήσεις και τις στρεβλώσεις, αν θέλετε, σε αυτό τον σχεδιασμό. Επίσης, γνωρίζετε ότι οι βεβαιώσεις παραγωγού, η άδεια παραγωγής είναι το πρώτο βήμα, αλλά δεν είναι το πιο κρίσιμο για την επιλογή τελικά της θέσης με όλες τις ιδιαιτερότητες στις οποίες αναφερθήκατε.

Γνωρίζετε επίσης ότι το πιο κρίσιμο στάδιο είναι η διαδικασία της περιβαλλοντικής αδειοδότησης, όπου εκεί αν έχει να κάνει και με προστατευόμενες περιοχές, συστατικό μέρος της στρατηγικής μελέτης περιβαλλοντικών επιπτώσεων είναι και η ειδική μελέτη οικολογικής αξιολόγησης. Αυτά που λέω τα γνωρίζετε. Προσθέτω επίσης πως από τις τέσσερις θέσεις στις οποίες αναφερθήκατε, η μία δεν υφίσταται, όπως ενημερώθηκα από το σχετικό έγγραφο της ΡΑΕ. Είναι η υπ’ αριθμόν 3071 του 2021. Σημειώστε ότι η βεβαίωση παραγωγού έπαυσε αυτοδικαίως να ισχύει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σε ό,τι αφορά τη φέρουσα ικανότητα το 8 αναφέρει κάποια κριτήρια, την φέρουσα ικανότητα κάθε περιοχής, δηλαδή μέχρι πόσο αντέχει κάθε περιοχή από αυτές που είναι κατ’ αρχάς επιλέξιμες να εγκατασταθούν τέτοιες μονάδες. Από τα στοιχεία τα οποία έχω από τις υπηρεσίες, τονίζοντας εκ των προτέρων ότι όλα αυτά που συζητάμε σαν απόφαση και το αν θα εγκριθεί και τι είναι σε εξέλιξη ακόμη -το γνωρίζετε και εσείς- δεν έχει καταλήξει, δεν έχει περάσει από το κρίσιμο κομμάτι, τώρα εξελίσσεται, των περιβαλλοντικών αδειοδοτήσεων όπου εκεί είναι και το κρίσιμο στάδιο της διαβούλευσης και της ενημέρωσης θεσμικών φορέων και συλλόγων. Και οφείλει η αρμόδια επιτροπή -έχει αλλάξει σήμερα- να λάβει υπ’ όψιν όλες αυτές τις ιδιαιτερότητες στις οποίες αναφερθήκατε και τις οποίες οφείλει να αξιολογήσει για να αποφασίσει.

Βλέπω ότι έχω περάσει τον χρόνο μου. Θα τελειώσω, κύριε Πρόεδρε, και θα συνεχίσω στη δευτερολογία μου.

Σε ό,τι αφορά τα θέματα τα οποία θέσατε, δεν θέλω να βάλω αριθμούς. Είπα ότι είναι μέσα στο πλαίσιο που επιτρέπεται, αλλά σας λέω χωρίς να αναφερθώ σε αριθμούς ότι το 5%, που είναι ανώτατο όριο για κάθε περιοχή, καλύπτεται στη χειρότερη περίπτωση στο 43%. Στην άλλη περίπτωση το 16% και στην άλλη στο 8% από πλευράς των τριών που παραμένουν σε ισχύ, από πλευράς φέρουσας ικανότητας. Δεν είναι το μόνο όμως που πρέπει να λογαριάζετε. Είναι από τα στοιχεία που αυτή τη στιγμή έχω υπ’ όψιν μου, γιατί όπως είπα η διαδικασία εξελίσσεται.

Κατά τα λοιπά, θα αναφερθώ στη δευτερολογία μου, κύριε Πρόεδρε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε για την κατανόηση κύριε Υπουργέ.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Μετά την πρώτη απάντηση του κυρίου Υφυπουργού, να σημειώσω το εξής. Είναι γεγονός ότι είναι απαραίτητο το ειδικό χωροταξικό πλαίσιο για τις ΑΠΕ. Όμως αυτό είχε προκηρυχθεί από την κυβέρνηση του ΣΥΡΙΖΑ το Φεβρουάριο του 2019 και δεν έχει τελειώσει και έκλεισαν τρία χρόνια. Και αυτό χρεώνεται στα αρνητικά της Κυβέρνησης Μητσοτάκη. Αν το είχαμε, θα ήταν αλλιώς τα πράγματα. Θα είχαμε τουλάχιστον μια κατανομή και κάποιους κανόνες.

Αυτό που σας ρώτησα -και θα ήθελα μια απάντηση στη δευτερομιλία σας- είναι πώς αντιμετωπίζει το Υπουργείο το ότι τι έχει γίνει κατάτμηση έργου. Αυτό γνωρίζετε -και θα το πω μετά, κύριε Πρόεδρε- ότι απαγορεύεται και από ευρωπαϊκές οδηγίες και από αποφάσεις του Συμβουλίου Επικρατείας.

Όταν, λοιπόν, έρχεται η Αντιπολίτευση και σας επισημαίνει ότι ένα έργο κόπηκε στα τέσσερα αρχικά, τώρα έχει μείνει όμως κομμένο στα τρία, και θυγατρικές της ίδιας εταιρείας έρχονται να υποβάλλουν πανομοιότυπες μελέτες για την ίδια περιοχή, αυτό εμείς έξω το λέμε κανονικά κοροϊδία, αλλά εδώ στη Βουλή το λέμε και παράβαση νόμου και παράβαση οδηγίας. Άρα δεν έχουμε χωροταξικό σχέδιο και τους έχετε επιτρέψει, κύριε Ταγαρά, να τα υποβάλλουν σε κατάτμηση. Προβλέπεται από τον νόμο Χατζηδάκη αυτό.

Εδώ, λοιπόν, βλέπετε ένα πραγματικό πρόβλημα. Εγώ δεν τοποθετούμαι επί του έργου. Όμως, βλέπετε ότι δημιουργεί μια αντίθεση και μία μεγάλη αντίσταση. Για ποιον λόγο; Διότι όταν κόβεις το έργο σε μικρά κομματάκια, το κατεβάζεις σε χαμηλότερο επίπεδο περιβαλλοντικής αδειοδότησης, άρα ξεφεύγεις από τις προβλέψεις του νόμου και αυτό τους δώσατε εσείς τη δυνατότητα να το κάνουν. Και κρύβει, λοιπόν, η εταιρεία το πραγματικό επίπεδο περιβαλλοντικής επιβάρυνσης, το οποίο θα οδηγούσε πιθανά σε άλλη αδειοδότηση. Και ερωτώ. Γιατί νομοθετήσατε «παραθυράκια», κύριε Ταγαρά; Θα το αλλάξετε; Αυτό είναι το δεύτερο ερώτημα. Το πρώτο αφορούσε το ειδικό χωροταξικό πλαίσιο.

Το τρίτο είναι το εξής. Αφού, λοιπόν, σας ενημερώνουμε εμείς ως οφείλουμε ότι ο φορέας της λίμνης -η προηγούμενη διοίκηση, γιατί την καταργήσατε- γνωμοδότησε αρνητικά το 2020 με συγκεκριμένα προστατευόμενα είδη που θίγονται και ενδιαιτήματα, τώρα ο ΟΦΥΠΕΚΑ, που τον έχετε πάρει στο Υπουργείο σε αντικατάσταση μετά την κατάργηση των φορέων, πώς θα γνωμοδοτήσει; Γιατί αυτό είναι πολιτική επιλογή. Διότι εσείς επιλέξατε να πάρετε στο Υπουργείο με μια διορισμένη διοίκηση τον ΟΦΥΠΕΚΑ καταργώντας όλους τους φορείς σε όλη την Ελλάδα και τώρα πρέπει να μας πείτε εσείς τι γνώμη θα δώσετε γι’ αυτό το έργο:

Πρώτον, αν θα προχωρήσετε σε καταγγελία κατάτμησης. Δεύτερον, τι γνώμη θα δώσετε όταν ο φορέας είχε γνωμοδοτήσει αρνητικά. Η τοπική κοινωνία περιμένει από εσάς να πάρετε θέση. Ξέρουμε ότι είναι σε διαδικασία περιβαλλοντικής αδειοδότησης τα τρία πάρκα. Για το ένα έχει ολοκληρωθεί η διαβούλευση, άρα είναι η ώρα των γνωμοδοτήσεων. Δεν υπάρχει περιθώριο άλλης συζήτησης.

Και βέβαια, πρέπει να σας επισημάνω ότι με βάση την οδηγία 85/337 και 9711 είναι παράνομη η κατάτμηση και επίσης ότι το Συμβούλιο Επικρατείας με την 2157 του 2019 έκρινε παράνομη την κατάτμηση. Αν δεν παρεμβείτε τώρα να ζητήσετε ενοποίηση της μελέτης, τότε σας λέω ότι θα συνυπογράψετε την απόρριψη αύριο του έργου. Θα έχετε βάλει, δηλαδή, όλη την τοπική κοινωνία σε συγκρούσεις, σε έξοδα, πρόσφυγες στο Συμβούλιο της Επικρατείας για κάτι το οποίο είναι προφανές ότι θα απορριφθεί από το Συμβούλιο Επικρατείας ως νομιμότητα, διότι παραβιάζει και οδηγία και δική του προηγούμενη απόφαση. Και ερωτώ γιατί τα κάνετε όλα αυτά.

Σας έβαλα και ένα ακόμη ερώτημα. Πολιτικά πρέπει να τοποθετείτε. Στην περιοχή έχετε ένα παραγωγικό δάσος, οξιά και δρυς, έναν συνεταιρισμό που το δουλεύει, άνθρωποι που δουλεύουν και ταυτόχρονα σχέδιο του δήμου για να κάνει οικοτουρισμό, μονοπάτια. Και έχει ένα σοβαρό θέμα η περιοχή αντιπλημμυρικό. Πρόσφατα είχαμε τεράστιες πλημμύρες στα Βρασνά, στα κατάντη των Κερδυλλίων και υπάρχει υποχρέωση να αναθεωρήσετε το σχέδιο διαχείρισης κινδύνων πλημμύρας, που ούτε αυτό το έχετε κάνει.

Αντί, λοιπόν, να ασχοληθείτε με τις προτεραιότητες, που είναι διαχειριστικό σχέδιο του δάσους, παραγωγή τοπικού εισοδήματος, οικοτουρισμός, αντιπλημμυρικά, θα αφήσετε την κατάτμηση του έργου να προχωρήσει, ενώ υπάρχουν αποφάσεις του Συμβουλίου Επικρατείας κατά αυτού;

Νομίζω, κύριε Υφυπουργέ, ότι θα χρειαστούμε μία τοποθέτηση εκ μέρους σας και αυτό είναι το ζήτημα, να μας πείτε τι γνωμοδότηση θα κάνει ο ΟΦΥΠΕΚΑ, για ποιον λόγο δεν έχει γνωμοδοτήσει η Περιφέρεια Κεντρικής Μακεδονίας. Άλλο πάλι και τούτο. Δεν γνωμοδοτεί η περιφέρεια γι’ αυτά τα έργα, ενώ είναι υποχρεωμένη. Θα αφήσετε να ολοκληρωθεί η διαδικασία της αδειοδότησης έτσι;

Καταλαβαίνετε, κύριε Πρόεδρε, ότι πάνε να το περάσουν χαμηλά και διασπασμένο το έργο, δηλαδή να μην ακουστεί πολύ και να περάσει με διάσπαση και κατάτμηση. Και νομίζω ότι αυτό είναι το βασικό πρόβλημα το οποίο θα πρέπει να απαντήσετε στην ερώτησή μας, που ήταν γραπτή. Θέλαμε και κάποιες άλλες απαντήσεις για τις ενεργειακές κοινότητες στον ηλεκτρικό χώρο.

Κλείνω, κύριε Πρόεδρε. Ξέρετε τι μας είπε ο δήμος; Ότι θέλει να κάνει ενεργειακή κοινότητα για να έχουν φθηνό ρεύμα οι πολίτες και αναλαμβάνει την ευθύνη της χωροθέτησης, με συναίνεση, των αιολικών πάρκων και όχι έτσι όπως το κάνετε εσείς εδώ, με χατίρια δηλαδή και διάσπαση και κατάτμηση τριών εταιρειών που είναι θυγατρική της ίδιας. Αλλά, ο δήμος δεν μπορεί, γιατί του απαντούν, κύριε Πρόεδρε, από τον ΔΕΔΔΗΕ, εκεί που παίρνουν τα χρυσά μπόνους τα «γαλάζια» παιδιά, ότι δεν έχει δίκτυο και μετασχηματιστές, δεν έχει ηλεκτρικό χώρο.

Όπως, καταλαβαίνετε, κύριε Ταγαρά, θα μπορούσα με πολλές λέξεις να το χαρακτηρίσω αυτό. Πάντως είναι σίγουρα οπισθοχώρηση για τη χώρα μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, όπως είπα και στην πρωτολογία μου, όλα αυτά είναι προβληματισμοί, αλλά και θέσεις φορέων που θα αξιολογηθούν στην πορεία που εξελίσσεται μέσα από την περιβαλλοντική αδειοδότηση. Και βέβαια, ο καθένας είναι υποχρεωμένος να απαντήσει μέσα στον χρόνο που οφείλει να απαντήσει. Η μη απάντηση είναι και ανάληψη ευθύνης από τον καθέναν, όποιος κι αν είναι αυτός.

Σε ό,τι αφορά το θέμα της κατάτμησης που αναφερθήκατε. Αναφερθήκατε -και σωστά- ότι προβλέπεται υπό προϋποθέσεις ακόμη και η κατάτμηση, αρκεί να αφορά, όπως αναφέρει ο νόμος, σε επιμέρους σταθμούς που ανήκουν στον ίδιο φορέα αδειοδότησης άπαξ και εφόσον τα νέα πολύγωνα εγκατάστασης των σταθμών προκύπτουν να είναι υποσύνολα του αρχικού. Λέω ό,τι λέει ο ν.4685 που αναφερθήκατε, από πλευράς νομιμότητας ως προς αυτό το σημείο σε σχέση με το θεσμικό πλαίσιο. Σέβομαι τη διαφωνία σας. Λέω τι ισχύει αυτή τη στιγμή.

Σε ό,τι αφορά τις τρεις εταιρείες που αναφερθήκατε ως κατάτμηση, έχουν κατατεθεί με διαφορετική επωνυμία και διαφορετικό ΑΦΜ. Τώρα, αν ανοίξουμε το θέμα πολύ οριζόντια, αγαπητέ κύριε συνάδελφε, το ποιος είναι πίσω από κάθε ΑΦΜ το οποίο είναι διαφορετικό το ένα με τ’ άλλο…

**ΣΩΚΡΑΤΗΣ ΦΑΜΕΛΛΟΣ:** Το ίδιο όνομα έχουν.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ συνάδελφε, επειδή άπτεται και άλλων όχι μόνο δικών μου εδώ σήμερα στην απάντηση, εγώ σας λέω ότι αντιμετωπίζονται ως ξεχωριστά έργα εφόσον υποβάλλονται από διαφορετικά ΑΦΜ και διαφορετική επωνυμία, παρ’ όλο που τα δύο είναι όμορα. Το ένα είναι σε απόσταση λίγο μεγαλύτερη από το άλλο.

Σε ό,τι αφορά τον φορέα που θα αποφασίσει, είναι ο Οργανισμός Φυσικού Περιβάλλοντος και Κλιματικής Αλλαγής, ο ΟΦΥΠΕΚΑ που αναφερθήκατε. Γνωρίζετε -και αυτό προβλέπεται- πως δημιουργήθηκε πλέον ο ΟΦΥΠΕΚΑ μετά τον ν.4685 για να υπάρξει μια κεντρική υπηρεσία που θα έχει ως ακτίνες, ως αντένες αυτούς τους φορείς διαχείρισης που υπήρχαν, όπου υπήρχαν και λειτουργούσαν. Τα ξέρετε κι εσείς, γιατί γνωρίζω ότι έχετε σχέσεις και γνώσεις περί αυτών.

Αποφασίστηκε να γίνει κεντρικά, συντονισμένα και με στόχο να αξιοποιηθούν και ευκαιρίες και προγράμματα από το να είναι σκόρπιες, διάχυτες υπηρεσίες χωρίς καθεμιά από μόνη της να μπορεί να ανταποκριθεί στις απαιτήσεις της εποχής, που δεν είναι μόνο η επίβλεψη, δεν είναι μόνο η παρατήρηση, δεν είναι μόνο οι προτάσεις και οι γνωμοδοτήσεις, είναι και η αξιοποίηση προγραμμάτων και η αξιοποίηση του χώρου των οποίων εκεί επιβλέπουν. Τέτοιες δυνατότητες αποσπασματικές, μεμονωμένες και ξεχωριστές η κάθε μια να κάνει αυτό που όφειλε, δεν υπήρχε δυνατότητα να γίνουν. Γι’ αυτό και η συγκρότηση του ΟΦΥΠΕΚΑ ήταν σημαντικό κομμάτι.

Είπατε ποιος θα αποφασίσει. Θα αποφασίσει ο ΟΦΥΠΕΚΑ, μετά από γνωμοδότηση, όμως, αυτών των εργαζομένων που ήταν στους φορείς διαχείρισης, που θα υποβάλλουν και θα κάνουν τη γνωμοδότηση - εισήγηση και θα αποφασίσει τελικά ο γενικός διευθυντής του ΟΦΥΠΕΚΑ μαζί με τους δύο διευθυντές. Αυτό είναι σήμερα διοικητικά το σχήμα που αποφασίζει τελικώς και διαμέσου των αντενών και εκπροσωπώντας όλους τους φορείς διαχείρισης από όλη την Ελλάδα, για θέματα που αφορούν στις περιβαλλοντικές επιπτώσεις.

Θέλω να σας πω επίσης ότι η περιφέρεια που αναφερθήκατε πριν, σύμφωνα με το από 18-1-2022 έγγραφο Διεύθυνσης Ανάπτυξης και Περιβάλλοντος Θεσσαλονίκης ως προς τη γνωμοδότηση γι’ αυτά που συζητάμε, μας αναφέρει ότι αφού αξιολογηθεί το περιεχόμενο των φακέλων μελετών περιβαλλοντικών επιπτώσεων που κατέθεσε η Μητροπολιτική Επιτροπή της Περιφερειακής Ενότητας Θεσσαλονίκης, μετά θα πάει στη Μητροπολιτική Επιτροπή της Περιφερειακής Ενότητας Θεσσαλονίκης και θα λάβει υπ’ όψιν τη γνωμοδότηση της προαναφερόμενης υπηρεσίας και θα τοποθετηθεί σχετικώς.

Το διάβασα για να δείξω για άλλη μια φορά δύο θέματα: Πρώτον ότι η διαβούλευση είναι σε εξέλιξη, δεύτερον ότι θεσμικοί φορείς θα πρέπει να απαντήσουν και να γνωμοδότησαν και τελικώς, όλες αυτές οι γνωμοδοτήσεις και οι θέσεις φορέων θεσμικών και μη θα αξιολογηθούν από τον ΟΦΥΠΕΚΑ για να δούμε αν τελικά δοθεί και σε ποιες η περιβαλλοντική αδειοδότηση που είναι το πιο κρίσιμο κομμάτι στην αδειοδότηση που συζητάμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ταγαρά.

Πάμε στην επόμενη ερώτηση με τους ίδιους πρωταγωνιστές. Είναι η τέταρτη με αριθμό 996/8-11-2021 ερώτηση του κύκλου αναφορών- ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλουπρος τον Υπουργό Περιβάλλοντος και Ενέργειας, με θέμα: «Προβλήματα στην εκταμίευση του προγράμματος «Εξοικονομώ - Αυτονομώ».»

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αυτή έπρεπε να είχε απαντηθεί μέχρι το τέλος το Νοεμβρίου. Δεν απαντήθηκε γραπτά όμως. Και ερχόμαστε εδώ στη διαδικασία της επίκαιρης. Και είναι ακόμα μία ερώτηση την οποία ο κ. Σκρέκας δεν ήρθε να απαντήσει. Και η προηγούμενη που συζητήσαμε για τις χωροθετήσεις των ΑΠΕ και αυτή δεν είναι στο χαρτοφυλάκιο του κυρίου Υφυπουργού. Το ότι είναι εδώ προφανώς τιμά την κοινοβουλευτική διαδικασία. Δεν απευθύνεται στον ίδιο αυτό το σχόλιο, αλλά ο κ. Σκρέκας κρύβεται. Ούτε γραπτά απαντάει, ούτε έρχεται εδώ να μιλήσουμε για θέματα κρίσιμα.

Το «ΕΞΟΙΚΟΝΟΜΩ» λοιπόν, για να πάω στο συγκεκριμένο, είναι μια πολύ σημαντική δράση της χώρας μας. Γιατί η κλιματική ουδετερότητα και η ανθεκτικότητα της κοινωνίας μας δεν μπορεί να επιτευχθεί αν δεν εξοικονομήσουμε ενέργεια. Η Κυβέρνηση της Νέας Δημοκρατίας λοιπόν του κ. Μητσοτάκη έχει κυριολεκτικά ναρκοθετήσει το «ΕΞΟΙΚΟΝΟΜΩ». Το έχετε τινάξει στον αέρα. Είναι απίστευτο αυτό που έχετε καταφέρει. Για ποιο λόγο; Και μιλάω συγκεκριμένα.

Παραλάβατε ένα «ΕΞΟΙΚΟΝΟΜΩ», το οποίο επί κυβέρνησης ΣΥΡΙΖΑ με 670 εκατομμύρια ευρώ είχε εντάξει εξήντα πέντε χιλιάδες δικαιούχους, εξήντα πέντε χιλιάδες ωφελούμενους. Και ερχόμαστε τώρα και έχουμε με την Κυβέρνηση της Νέας Δημοκρατίας να υπάρχουν καθυστερήσεις στην πληρωμή των παλιών προγραμμάτων και το πρόγραμμα του κ. Χατζηδάκη, το πολυδιαφημισμένο το «Εξοικονομώ-Αυτονομώ», να ανέβει στα 870 εκατομμύρια αλλά μόνο για τριάντα επτά χιλιάδες δικαιούχους. Προσέξτε, περισσότερα λεφτά για λιγότερους δικαιούχους! Και από δημοσιεύματα τα οποία βρίσκω που αναφέρονται και στη Γενική Γραμματέα προκύπτει ότι το 61% των αιτούντων προέρχονται από τις χαμηλότερες εισοδηματικές κατηγορίες, αλλά μόνο το 10% αφορά τους φτωχότερους. Άρα οι ευάλωτες κοινωνικές ομάδες μένουν έξω από το πρόγραμμα.

Αλλά το βασικό που ρωτάμε τον κ. Σκρέκα στην ερώτηση, κύριε Ταγαρά, είναι το εξής: Υπάρχουν καταγγελίες από όλη την αγορά ότι το «Εξοικονομώ-Αυτονομώ», του κ. Χατζηδάκη του 2020 δεν πληρώνει. Άρα έχουν εκτελεστεί τα έργα, τα περισσότερα από αυτά τα έργα των τριάντα επτά χιλιάδων δικαιούχων, αλλά δεν προχωράνε πληρωμές. Και έχουμε επιβεβαίωση ότι προχωράνε οι πληρωμές και από το Υπουργείο Ανάπτυξης.

Άρα προκηρύξατε ένα έργο -ενώ πήρατε ένα πρόγραμμα που είχε λειτουργία επί ΣΥΡΙΖΑ- με πολλές μεγάλες διακηρύξεις του κ. Χατζηδάκη αλλά δεν πληρώνει την αγορά. Το δεύτερο πρόβλημα που προκύπτει στην αγορά είναι ότι εν τω μεταξύ τα υλικά έχουν εκτιναχθεί, οι τιμές μονάδος, και το γνωρίζετε. Και έτσι λοιπόν τώρα ο τεχνικός κόσμος είναι σε βραχυκύκλωμα με εσάς. Ούτε λεφτά παίρνει από τα «ΕΞΟΙΚΟΝΟΜΩ» που έχει υλοποιήσει, ούτε απαντάτε τι θα γίνει με τις νέες τιμές. Και θα αφήσω για την δευτερολογία μου το νέο πρόγραμμα του κ. Σκρέκα, το οποίο αυτό και αν έχει καθυστερήσεις και προβλήματα. Αλλά ας λύσουμε λίγο το πρώτο που ήταν στην ερώτηση, το «Εξοικονομώ-Αυτονομώ».

Γιατί υπάρχει τέτοια τεράστια καθυστέρηση; Ποια είναι τα λάθη τελικά που έκανε τελικά ο κ. Χατζηδάκης; Αν δε μου πείτε εσείς, θα τα πω εγώ στην δευτερολογία μου προφανώς, γιατί τα βρήκε και ο κ. Σκρέκας στον καινούργιο οδηγό. Και τι θα γίνει με τον τεχνικό κόσμο ο όποιος δεν πληρώνεται από έργα που υλοποιήθηκαν και οι δικαιούχοι, αλλά και υπάρχει σοβαρό θέμα με την τιμή των υλικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Φάμελλε.

Τον λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, το πόσο σημαντικό βέβαια είναι το πρόγραμμα νομίζω ότι δεν χρειάζεται να το πω, ειδικά σε συνθήκες σαν κι αυτές που ζούμε τώρα και ως προς το θέμα της ενέργειας και ως προς το θέμα της μείωσης του κόστους. Και νομίζω ότι είναι πάρα πολύ σημαντικό πρόγραμμα και δική μας ευθύνη να μπορούμε γρήγορα και αποτελεσματικά να καλύψουμε ανάγκες, να στηρίξουμε και την αγορά. Γιατί δεν λύνει μόνο προβλήματα, αλλά τροφοδοτεί οικονομικά και την αγορά, ένα μεγάλο κομμάτι της αγοράς, από πλευράς κατασκευής έργων τα οποία βοηθούν στο θέμα της εξοικονόμησης ενέργειας.

Θέλω να σας πω ότι το πρόγραμμα αυτό το οποίο συζητάμε, χρηματοδοτείται από την Ευρωπαϊκή Ένωση, από το Ευρωπαϊκό Ταμείο Περιφερειακής Ανάπτυξης και από εθνικούς πόρους μέσω των Περιφερειακών Προγραμμάτων του ΠΕΠ και του Επιχειρησιακού Προγράμματος «Ανταγωνιστικότητα – Επιχειρηματικότητα – Καινοτομία», το ΕΠΑΝΕΚ, ΕΣΠΑ 2014 - 2020 και χρηματοδοτείται και με πόρους από το Ταμείο Ανάκαμψης και Ανθεκτικότητας και εθνικούς.

Η συνολική δαπάνη του προγράμματος ανέρχεται σε 896.492.000 από το ΕΠΑΝΕΚ Επιχειρησιακό Πρόγραμμα «Ανταγωνιστικότητα - Επιχειρηματικότητα - Καινοτομία», 170 εκατομμύρια, περίπου, από τα ΠΕΠ, Περιφερειακά Επιχειρησιακά Προγράμματα, 199 εκατομμύρια από το Ταμείο Ανάκαμψης και Ανθεκτικότητας και 34 εκατομμύρια από εθνικούς πόρους.

Η Υποβολή αιτήσεων για μονοκατοικίες και μεμονωμένα διαμερίσματα ξεκίνησε στις 11-12-2020 και ολοκληρώθηκε στις 1-2-2021. Για τις πολυκατοικίες η υποβολή αιτήσεων ξεκίνησε στις 3-2-2021 και ολοκληρώθηκε στις 26-2-2021.

Για την έως σήμερα πορεία του προγράμματος, που αναφερθήκατε και εσείς, ο αριθμός αιτήσεων που έχουν υπαχθεί στο πρόγραμμα είναι τριάντα επτά χιλιάδες επτακόσιες έξι. Ο αριθμός των αιτήσεων που ολοκληρώθηκαν επιτυχώς και που οι ωφελούμενοι πολίτες έλαβαν ήδη τα κίνητρα είναι τρεις χιλιάδες τετρακόσιες είκοσι επτά. Το συνολικό ύψος άμεσης ενίσχυσης ανέρχεται στο ποσό των 57,7 εκατομμυρίων ευρώ, ενώ ο συνολικός δανεισμός στα 1,16 εκατομμύριο ευρώ.

Ο αριθμός των αιτήσεων που ολοκληρώθηκαν επιτυχώς και για τις οποίες επίκειται η εκταμίευση των κινήτρων στους ωφελούμενους πολίτες είναι 1883. Το συνολικό ύψος άμεσης ενίσχυσης ανέρχεται στο ποσό των 32,2 εκατομμυρίων ευρώ. Για διακόσιες περίπου αιτήσεις εξ αυτών έχει ήδη πραγματοποιηθεί μεταφορά πόρων για την πληρωμή των κινήτρων άμεσης ενίσχυσης συνολικού ύψους 343 εκατομμυρίων. Η πληρωμή προβλέπεται να γίνει εντός της ερχόμενης εβδομάδας.

Και για να μην καθυστερήσω, κύριε Πρόεδρε, θα συνεχίσω για τα υπόλοιπα και να ολοκληρώσω στο τι έχει γίνει από πλευράς υπαγωγών, ρυθμίσεων και πληρωμών στο πρόγραμμα που ξεκίνησε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πάρα πολύ, κύριε Ταγαρά.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Ταγαρά, προσπαθώ να κάνω κάποιες γρήγορες πράξεις και βλέπω ότι, αν δεν κάνω λάθος στους υπολογισμούς μου, αναφερθήκατε μόνο στο 5% των δικαιούχων ότι έχει ολοκληρώσει και πληρωθεί, αν με βοηθήσετε και εσείς στους υπολογισμούς. Κάπου εκεί νομίζω ότι είναι.

Άρα κύριε Πρόεδρε, μιλάμε για ένα πρόγραμμα το οποίο είναι η καρδιά της εξοικονόμησης, το οποίο η Κυβέρνηση παραδέχεται ότι το προκήρυξε το 2020, όλο το 2021 δεν μπόρεσε να κάνει πληρωμές -έχω κάπου ένα νούμερο ότι το 2021 έγινε το 2% των πληρωμών, φανταστείτε δηλαδή πόσο πίσω είμαστε- και τώρα ερχόμαστε στο 5%. Μπορεί να κάνω λάθος. Είπε χίλιες οκτακόσιες στις τριάντα επτά χιλιάδες πεντακόσιες. Αυτό είπε. Χίλιες εννιακόσιες για να το στρογγυλέψουμε εκεί.

Όμως εδώ, κύριε πρόεδρε, προκύπτει, με επιβεβαίωση από τον κ. Ταγαρά, ότι το πρόγραμμα του κ. Χατζηδάκη πρακτικά έχει κολλήσει όλη την τεχνική αγορά. Γιατί όλα αυτά τα λεφτά τα οποία λείπουν από την αγορά καταλαβαίνετε λείπουν από προμηθευτές, από μαστόρια, από ανθρώπους που δούλεψαν στην τεχνική παραγωγή και λείπουν και τους δικαιούχους, που κάποιοι χρειάστηκε να τα βάλουν και από την τσέπη τους. Και φαίνεται από την ένταξη, που σας διάβασα προηγουμένως, ότι αφορά μόνο το 10% των φτωχότερων άρα δεν ωφελεί και την κοινωνία, τις ευάλωτες κοινωνικές ομάδες, που έχουν ανάγκη στήριξης στην ενεργειακή φτώχεια.

Αυτό το νούμερο άκουσα, κύριε Ταγαρά, δηλαδή χίλιες οκτακόσιες ογδόντα τρεις στις τριάντα επτά χιλιάδες πεντακόσιες, αυτό μας είπε μόλις τώρα. Το ερώτημα είναι τι κάνετε ενάμιση χρόνο.

Έχω κάνει λάθος; Αυτό το νούμερο, χίλιες οκτακόσιες ογδόντα τρεις, δεν μας είπατε;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Είναι και άλλοι.

**ΣΩΚΡΑΤΗΣ ΦΑΜΕΛΛΟΣ:** Εγώ άκουσα τον κ. Ταγαρά να λέει χίλιες οκτακόσιες ογδόντα τρεις άρα 5%. Άρα έχετε πληρώσει μόνο το 5%. Αυτό έχει σημασία στην αγορά.

Εδώ λοιπόν φαίνεται ότι το Υπουργείο εδώ και ενάμιση χρόνο δεν κάνει τη δουλειά του ή το πρόγραμμα του κ. Χατζηδάκη είναι λανθασμένο, για να πω κάποια βαριά κουβέντα.

Όμως, κύριε Πρόεδρε, βλέπω ότι το μεγαλύτερο πρόβλημα είναι αυτό που έρχεται. Διότι ένα βασικό κομμάτι του Ταμείου Ανάκαμψης είναι η εξοικονόμηση ενέργειας. Και τι έχουμε στο Ταμείο Ανάκαμψης; Στο Ταμείο Ανάκαμψης ο κ. Χατζηδάκης ανακοινώνει στο καινούργιο «ΕΞΟΙΚΟΝΟΜΩ» το πρώτο εξάμηνο του 2021 θα προκηρυχθεί το νέο «ΕΞΟΙΚΟΝΟΜΩ». Εμείς τότε είπαμε ναι, κάθε χρόνο ένα «ΕΞΟΙΚΟΝΟΜΩ» με 1 δισεκατομμύριο ευρώ και για την τεχνική αγορά, αλλά πρώτα απ’ όλα για την εξοικονόμηση, γιατί εκεί θα κριθούμε ως κοινωνία, εκεί θα αντιμετωπίσουμε πρώτα απ’ όλα την ενεργειακή φτώχεια και πρώτες οι ευάλωτες κοινωνικές ομάδες.

Σημειώσατε, κύριε Πρόεδρε; Δήλωση 16 Δεκεμβρίου του 2020 πρώτο εξαμήνου του 2021 θα ξεκινήσει το «ΕΞΟΙΚΟΝΟΜΩ». Αναλαμβάνει κ. Σκρέκας και στις 29 Ιουλίου λέει «τέλη Σεπτεμβρίου θα ξεκινήσει το «ΕΞΟΙΚΟΝΟΜΩ»». Στις 20 Σεπτεμβρίου λέει ότι θα ξεκινήσει τέλος Οκτωβρίου. Στις 3 Δεκεμβρίου ανεβάζουν τον οδηγό και στις 13 Δεκεμβρίου ξεκινάει το «ΕΞΟΙΚΟΝΟΜΩ».

Χάσαμε όλο το 2021. Τα λεφτά του Ταμείου Ανάκαμψης είναι αυτά που τάχα η Κυβέρνηση έλεγε ότι θα έρθουν και θα στηρίξουν την ελληνική οικονομία. Όμως, δώσατε παράταση μέχρι τις 15 Μαρτίου για το νέο «ΕΞΟΙΚΟΝΟΜΩ» ενώ δεν είχατε πληρώσει το προηγούμενο -το σημειώνουμε πάλι, κύριε Πρόεδρε- και βλέπουμε ότι υπάρχει σοβαρό πρόβλημα.

Έχω εδώ δημοσίευμα από τις 16 Μαρτίου, που λέει: «Θολώνει τα νερά το Υπουργείο Περιβάλλοντος. Αφαιρέθηκε από την πλατφόρμα του «ΕΞΟΙΚΟΝΟΜΩ» η λύση για τις ανολοκλήρωτες αιτήσεις». Αυτό σηκώθηκε σελίδα στη σελίδα του Υπουργείου: «Ολοκληρώθηκε η διαδικασία υποβολής αιτήσεων -αυτών που θα γίνουν το 2021 και τελείωσε 15 Μαρτίου-. Για όσους έχουν ξεκινήσει την υποβολή, αλλά δεν την έχουν ολοκληρώσει, η πλατφόρμα θα ανοίξει εκ νέου εντός δύο εβδομάδων». Ζήσε Μάη μου, να φας τριφύλλι, δηλαδή! Αυτό κάνετε. Ένα πρόγραμμα που το δουλεύατε έναν χρόνο, το σηκώσατε, έχει μείνει μισό κα θα το ξανανοίξετε και η αγορά περιμένει.

Και τι άλλο έχουμε, κύριε Πρόεδρε, δυστυχώς; Βλέπουμε ότι από το πρόγραμμα αυτό, έμμεσα ο οδηγός κάνει κριτική στο πρόγραμμα του κ. Χατζηδάκη, αλλάζει πράγματα, γιατί ο κ. Χατζηδάκης το κόλλησε το προηγούμενο, είναι προφανές. Μάλλον δεν το κόλλησε ο κ. Χατζηδάκης, η Κυβέρνηση της Νέας Δημοκρατίας το κόλλησε. Αλλά δεν έχει τίποτα ούτε για το «ΕΞΟΙΚΟΝΟΜΩ» στα δημόσια κτήρια ούτε για το «ΕΞΟΙΚΟΝΟΜΩ» στους επιχειρηματίες και στην βιομηχανία.

Δηλαδή, εδώ και τρία χρόνια η Κυβέρνηση της Νέας Δημοκρατίας δεν έχετε καταφέρει ένα πρόγραμμα που το παραδώσαμε με υπουργική απόφαση το 2019, με το ΦΕΚ είναι το 2597Β/28-6-2019, το «ΗΛΕΚΤΡΑ» στα δημόσια σε κτήρια. Κι ενώ είχε το πρόγραμμα αυτό και πιλοτικό πρόγραμμα με δώδεκα φορείς και ήταν σχολεία, πανεπιστήμια, νοσοκομεία, κολυμβητήρια και δημοτικά κτήρια, κατάφερε η Κυβέρνηση της Νέας Δημοκρατίας εδώ και σχεδόν δυόμισι χρόνια να μην το προχωρήσει -ήταν με έτοιμη υπουργική απόφαση και έτοιμο προϋπολογισμό- και να το συζητάει ξανά τώρα ως μια προκήρυξη.

Δηλαδή, για να τα βάλουμε σε μια σειρά, το «ΕΞΟΙΚΟΝΟΜΩ» του κ. Χατζηδάκη είναι απλήρωτο, το «ΕΞΟΙΚΟΝΟΜΩ» του κ. Σκρέκα είναι από καθυστέρηση σε καθυστέρηση, δεν υπάρχει κανένα «ΕΞΟΙΚΟΝΟΜΩ» στα δημόσια κτήρια, κανένα «ΕΞΟΙΚΟΝΟΜΩ» στην επιχειρηματικότητα και η Ελλάδα πλήττεται από ενεργειακή φτώχεια, γιατί μέσα σε όλα τα άλλα βάζετε και πλάτη στο καρτέλ της ενέργειας. Γιατί την αισχροκέρδεια την ξεκινήσατε εσείς με τις αυξήσεις που κάνατε στη ΔΕΗ από το Σεπτέμβριο του 2019. Αυτή είναι η Νέα Δημοκρατία, κύριε Ταγαρά; Τι άλλο χειρότερο έχουμε να περιμένουμε στην ενέργεια; Η εξοικονόμηση είναι κολλημένη, οι ΑΠΕ χωρίς σχέδιο και η ακρίβεια χτυπάει κόκκινο. Αυτό είστε.

Δώστε μια απάντηση τουλάχιστον για το «ΕΞΟΙΚΟΝΟΜΩ» μπας και δουλέψουν έστω οι τεχνίτες.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Φάμελλε.

Τον λόγο έχει ο Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, υπήρξαν πράγματι καθυστερήσεις και ειδικά στην έναρξη του προγράμματος που συζητάμε, οι οποίες βελτιώθηκαν, διορθώθηκαν και τώρα εξελίσσονται με ρυθμούς ικανοποιητικούς σε σχέση με το παρελθόν. Αυτά στο παλιό πρόγραμμα, γιατί στο καινούργιο έχουν απαλειφθεί σημεία τα οποία δημιούργησαν καθυστερήσεις και ο νέος τρόπος υποβολής, αλλά και αξιολόγησης είναι πολύ πιο αντικειμενικός, πολύ σωστότερος και φαίνεται αυτό από το αποτέλεσμα που εξελίσσεται.

Σε ό,τι αφορά τα ποσοστά που αναφερθήκατε είπα από τις τριάντα επτά χιλιάδες επτακόσιες έξι αιτήσεις υπαγωγής πού βρίσκεται κάθε αριθμός και σε ποια φάση. Το 9% είναι αυτοί που ολοκλήρωσαν επιτυχώς και κατεβλήθη το ποσό που αναφέρθηκα πριν. Μιλώ για το τρεις χιλιάδες τετρακόσιες είκοσι επτά, το πρώτο νούμερο, κύριε συνάδελφε. Μετά αναφέρθηκα σε ένα δεύτερο νούμερο, το χίλιες οκτακόσιες ογδόντα τρεις, που αναφερθήκατε και εσείς που πράγματι είναι γύρω στο 5% του συνολικού αριθμού των αιτήσεων που ολοκλήρωσαν επιτυχώς και για τις οποίες επίκειται η εκταμίευση των κινήτρων και το συνολικό ύψος είναι 32 εκατομμύρια.

Επιπλέον αναφέρθηκε ότι για δύο χιλιάδες επτακόσιες εξήντα οκτώ αιτήσεις, περίπου στο 8%, το συνολικό ύψος είναι σε διενέργεια ελέγχου δικαιολογητικών και τελικής εκταμίευσης με συνολικό ύψος ενίσχυσης 50 εκατομμύρια ευρώ. Από τις υπολειπόμενες είκοσι έξι χιλιάδες εννιακόσιες ογδόντα πέντε εξ αυτών οι οκτώ χιλιάδες επτακόσιες πενήντα επτά έχουν λάβει προκαταβολές δανείου συνολικού ύψους 12 εκατομμυρίων και αυτές οι οποίες βρίσκονται σε φάση υπαγωγής, αλλά δεν έχουν προχωρήσει διότι υπάρχουν καθυστερήσεις και λόγω έλλειψης δικαιολογητικών ή συμπλήρωσης επαφής, υπάρχουν κενά στις δηλώσεις, είναι σε φάση υλοποίησης. Αυτά τα λέω για διευκρίνιση σε σχέση με τα προηγούμενα.

Τώρα, σε ό,τι αφορά το ποια είναι η ανάγκη ειδικά στις συνθήκες αυτές για την επιτάχυνση και την αξιοποίηση των πόρων, νομίζω ότι εδώ θα συμφωνήσουμε απόλυτα, διότι η ανάγκη είναι μεγάλη, η απαίτηση είναι μεγάλη και όπως εξελίσσονται τα πράγματα, έχει δημιουργήσει πολλές δυσκολίες στην κοινωνία.

Σε ό,τι αφορά και το νέο πρόγραμμα που αφορά στα δημόσια κτήρια, γιατί αυτό που είπαμε πριν αφορά ιδιωτικά κτήρια, διαμερίσματα και πολυκατοικίες, ήδη είναι αυτή τη στιγμή σε πλήρη ετοιμότητα, όπως ξέρετε, το πρόγραμμα «ΗΛΕΚΤΡΑ» που αφορά στην αξιοποίηση για ενεργειακή αναβάθμιση δημόσιων κτηρίων με ένα πολύ σημαντικό ποσό. Αυτά τα ποσά στα οποία αναφερθήκαμε σε ό,τι αφορά τις εξελίξεις και από το Ταμείο Ανάκαμψης, είναι πάρα πολύ σημαντικά. Η ευθύνη μας είναι να τα αξιοποιήσουμε σαν πόρους γρήγορα και αποτελεσματικά και να ανακουφίσουμε την κοινωνία και τους ανθρώπους που έχουν ανάγκη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ κι εγώ. Καλή συνέχεια και στους δύο.

Επόμενη είναι η τέταρτη με αριθμό 508/9-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Χωρίς σχέδιο για τη δίκαιη μετάβαση από τη γούνα η Κυβέρνηση οδηγεί τη δυτική Μακεδονία σε νέα κοινωνικά τετελεσμένα και οικονομικά αδιέξοδα».

Ορίστε, κύριε Αρσένη, έχετε δύο λεπτά για το ξεκίνημά σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, η κατάσταση στη δυτική Μακεδονία είναι δραματική μετά την απολιγνιτοποίηση που επηρεάζει Κοζάνη, Πτολεμαΐδα, Αμύνταιο, Φλώρινα. Έχουμε την κατάρρευση των γουνοποιητικών περιοχών, είτε αυτή είναι η Καστοριά, είτε είναι η Σιάτιστα, είτε είναι το Άργος Ορεστικό. Έχουμε την κατάρρευση για δύο λόγους. Από τη μία, διεθνώς έχουν αλλάξει τα ήθη και η γούνα δεν είναι αποδεκτή και καταρρέει παγκόσμια. Για την Ελλάδα, τα τελευταία εννέα χρόνια χάνουμε κάθε χρόνο το 10% των εξαγωγών.

Δεν ξέρω αν το καταλαβαίνετε αυτό, κύριε Υπουργέ. Από το 0,9% έχει φθάσει στο 0,1% σε εννέα χρόνια!

Όλα αυτά, βέβαια, ήταν πριν την εισβολή της Ρωσίας στην Ουκρανία. Όπως καταλαβαίνετε και γνωρίζετε, φαντάζομαι, η Ουκρανία και η Ρωσία είναι οι δύο βασικοί προορισμοί των προϊόντων της γούνας. Το 95% των εξαγωγών πηγαίνει εκεί πέρα. Είχε προηγηθεί, επίσης, η Ιταλία που ανακοίνωσε την απαγόρευση εκτροφής μέχρι το 2022, η Γαλλία ένα μήνα νωρίτερα με άμεση ισχύ, η Εσθονία μέχρι το 2026, η Ιρλανδία το 2020, η Σλοβακία το 2019 και με μεταβατική διάταξη για τις υφιστάμενες εκμεταλλεύσεις μέχρι το 2025, η Νορβηγία που είναι η μεγαλύτερη παραγωγός δερμάτων αλεπούς και άλλων ειδών το 2018. Το Βέλγιο έχει απαγορεύσει από το 2023, το ίδιο και το Λουξεμβούργο. Το 2017 η τσεχική δημοκρατία απαγόρευσε με ισχύ από το 2019, ενώ αυτή τη στιγμή εξετάζεται αντίστοιχη νομοθεσία σε Βουλγαρία, Λιθουανία, Μαυροβούνιο, Πολωνία -η τρίτη μεγαλύτερη χώρα- και Λετονία, Ισπανία, ακόμη και στην Ουκρανία πριν την εισβολή της Ρωσίας.

Και ενώ όλα αυτά συμβαίνουν, η Κυβέρνηση παίζει ένα ψηφοθηρικό εμπόριο ελπίδας. Χρηματοδοτεί νέες μονάδες - εκτροφεία, αντί να χρηματοδοτήσει τη δίκαιη μετάβαση αυτής της περιοχής έγκαιρα -έγκαιρα θα ήταν χθες, τώρα έχουμε φτάσει στο τέλος- έστω τώρα, για να έχουμε τη δίκαιη μετάβαση σε άλλες βιώσιμες δραστηριότητες. Κινδυνεύουμε αυτή τη στιγμή να έχουμε μια πληθυσμιακή ερήμωση. Κάνετε, δηλαδή, τώρα ό,τι κάνατε με την «Πτολεμαΐδα 5». Ξεκίνησε η χρηματοδότηση το 2010 - 2011, ακόμη κατασκευάζεται, στοιχίζει 1 δισεκατομμύριο, δεν έχει τελειώσει και ξέρουμε ότι σε λιγότερο από τρία χρόνια κλείνει. Ξέρουμε πότε κλείνει. Δεν ξέρουμε πότε ξεκινάει.

Αυτό κάνετε τώρα και στην Καστοριά. Παίζετε ένα εμπόριο ελπίδας, αντί να στηρίξετε τους ανθρώπους αυτούς να έχουν ένα αύριο, μία επόμενη μέρα. Βγήκε η απόφαση ακόμη και για τις μονάδες που χρηματοδοτείτε.

Ακόμη και για τις μονάδες που χρηματοδοτείτε στα Κορέστεια βγήκε απόφαση από το Συμβούλιο της Επικρατείας στις 16 Φλεβάρη του 2022 που αναστέλλει την οικοδόμηση των επιχειρήσεων δεν την υλοποιείτε. Έτσι θα βοηθήσετε την περιοχή; Με την παραβίαση της απόφασης του Συμβουλίου της Επικρατείας ή με το να καθίσετε κάτω να δείτε με την κοινωνία πώς θα σχεδιάσετε την επόμενη μέρα μετά τη γούνα, γιατί ξέρουμε πλέον ότι δεν υπάρχει γούνα.

Να θυμίσω τι είπε ο κ. Βορίδης -στη θέση σας καθόταν- σε μια προηγούμενη ερώτηση; «Αν δεν είναι βιώσιμες οι επιχειρήσεις γούνας, δεν θα είναι βιώσιμες, θα κάνουν αυτό που πρέπει να κάνουν. Θα κλείσουν, θα πτωχεύσουν, θα εξυγιανθούν ή δεν θα εξυγιανθούν. Θα κάνουν αυτά που προβλέπουν οι μηχανισμοί που βρίσκονται μέσα στην αγορά». Αυτό πιστεύετε; Τους χτυπάτε στην πλάτη, τους λέτε «εμπρός, προχωρήστε», ενώ ετοιμάζεστε την επόμενη μέρα να τους πείτε «λυπάμαι χάσαμε, διεθνής συγκυρία, έκλεισε η γούνα»; Ετοιμάστε το σχέδιο δίκαιης μετάβασης σήμερα.

Κύριε Πρόεδρε, κλείνω και ευχαριστώ για την ανοχή.

Το Σωματείο Εργατοτεχνιτών Γούνας, «Ο Προφήτης Ηλίας» έστειλε επιστολή. Οι άνθρωποι ζητάνε να ενισχυθεί η γούνα, γιατί αυτό ξέρουν να κάνουν. Θέλετε να σας πω τι άλλο ζητάνε; Βασικό μισθό για τουλάχιστον έναν χρόνο στους άνεργους γουνεργάτες -απαραίτητο-, τοπικό ολοκληρωμένο πρόγραμμα για νέες θέσεις απασχόλησης μαζί με πρόγραμμα κατάρτισης σε νέα επαγγέλματα.

Η κοινωνία είναι έτοιμη. Είστε έτοιμοι να τη βοηθήσετε για την επόμενη μέρα, για τη δίκαιη μετάβαση από τη γούνα; Αυτό είναι το ερώτημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Αρσένη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου.

Κύριε Κεδίκογλου, καλησπέρα σας και καλή εβδομάδα. Έχετε τρία λεπτά για το ξεκίνημά σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, σας ευχαριστώ και εσάς που μου δίνετε τη δυνατότητα να αποσαφηνίσω την πραγματική κατάσταση αναφορικά με την εκτροφή γουνοφόρων ζώων, διότι η ερώτησή σας εν πολλοίς εντάσσεται στο πλαίσιο της εικοτολογίας.

Κατ’ αρχάς θα ήθελα να επισημάνω ότι δεν υφίσταται ούτε το επικείμενο τέλος της γούνας ούτε η βίαιη απογουνοποίηση όπως ισχυρίζεστε. Οπωσδήποτε δε κάτι τέτοιο δεν είναι σήμερα στις προθέσεις του Υπουργείου Αγροτικής Ανάπτυξης και Τροφίμων. Η απαγόρευση της εκτροφής γουνοφόρων ζώων στην Ιταλία ή αλλού αφορά, εάν ισχύει, την πολιτική επιλογή μιας άλλης χώρας και ως τέτοια δεν μπορεί να αποτελεί αντικείμενο συζήτησης στο ελληνικό Κοινοβούλιο, πολλώ δε μάλλον δεν μπορεί να παρουσιάζεται ως τετελεσμένο ή βέβαιο ενδεχόμενο στην ελληνική κτηνοτροφική πραγματικότητα. Οι δε αποφάσεις των δικαστηρίων δεν αποτελούν αντικείμενο σχολιασμού της εκτελεστικής εξουσίας κατά την αρχή της διάκρισης των εξουσιών, πλην περιπτώσεων που με αυτές υποχρεώνεται η διοίκηση σε πράξη ή παράλειψη, κάτι που δεν προκύπτει στην παρούσα περίπτωση.

Με εξέπληξε το γεγονός ότι διαφαίνεται από την ερώτησή σας να επικρίνετε τη στήριξη των παραγωγών γουνοφόρων ζώων το 2020, στο πλαίσιο των επιπτώσεων της πανδημίας του κορωνοϊού, όπως κάναμε με όλους σχεδόν τους κλάδους της ελληνικής οικονομίας. Αναρωτιέμαι αν από εδώ, από τη Βουλή, θέλετε να απευθύνετε στους εν λόγω παραγωγούς την αντίθεσή σας στο γεγονός ότι στηρίχθηκαν από την Κυβέρνηση για να μην οδηγηθούν σε αδιέξοδο κατά το διάστημα της πανδημίας.

Επί των ερωτημάτων σας τώρα.

Όσον αφορά τον σχεδιασμό για τη δίκαιη μετάβαση της δυτικής Μακεδονίας από την οικονομία της γούνας, να σημειώσω τα εξής:

Ο κλάδος της εκτροφής γουνοφόρων ζώων συνεισφέρει σημαντικά στην τοπική οικονομία της Περιφέρειας Δυτικής Μακεδονίας. Με βάση το Μητρώο Κτηνοτροφικών Εγκαταστάσεων που τηρείται στην υπηρεσία μας οι αδειοδοτημένες κτηνοτροφικές εκμεταλλεύσεις γουνοφόρων ζώων στην ανωτέρω περιφέρεια από το 2012 έως σήμερα ανέρχονται σε σαράντα επτά, οι είκοσι πέντε στην Περιφερειακή Ενότητα Καστοριάς και άλλες είκοσι στην Περιφερειακή Ενότητα Κοζάνης. Συνολικά ζουν πάνω από εξακόσιες οικογένειες από αυτή τη δραστηριότητα.

Ειδικότερα, ο τομέας της εκτροφής γουνοφόρων ζώων εντάσσεται ως επιλέξιμη δραστηριότητα στο πλαίσιο του Προγράμματος Αγροτικής Ανάπτυξης 2014 - 2020, αλλά και σε αυτό του ν.4887/2022, «Αναπτυξιακός νόμος - Ελλάδα Ισχυρή Ανάπτυξη». Θέλω να αναφέρω ότι καθοριστικό ρόλο σε όλα αυτά έχει παίξει και η διευθύντρια του Γραφείου του Πρωθυπουργού στη βόρεια Ελλάδα, η Μαρία Αντωνίου, λόγω και της καταγωγής της από την Καστοριά.

Μάλιστα δε σε ό,τι αφορά το Πρόγραμμα Αγροτικής Ανάπτυξης ο τομέας εκτροφής γουνοφόρων ζώων ενισχύεται στο πλαίσιο των εξής μέτρων: Υπομέτρο 3.1 «Στήριξη για νέες συμμετοχές σε συστήματα ποιότητας», 4.1 «Επενδύσεις που βελτιώνουν τις συνολικές επιδόσεις του ενεργητικού», τα γνωστά σχέδια βελτίωσης, 6.1 «Εκκίνηση επιχείρησης από νέους γεωργούς», 6.3 «Ανάπτυξη μικρών γεωργικών εκμεταλλεύσεων» και Μέτρο 9 «Σύσταση ομάδων και οργανώσεων παραγωγών στους τομείς της γεωργίας και της δασοκομίας».

Όπως με ενημερώνει κι ο συνάδελφός μου, ο Υφυπουργός Μεταφορών Μιχάλης Παπαδόπουλος, μόλις χθες η ομοσπονδία των εκτροφέων αλλά και των γουναράδων είχαν συνάντηση στην Καστοριά, για να δουν πώς θα αντιμετωπίσουν τις συνέπειες του πολέμου. Γιατί ο πόλεμος δεν θα κρατήσει για πάντα ούτε το τέλος της γούνας θα έρθει τόσο γρήγορα. Εκτός αν θέλετε να σφαγιαστούν είκοσι εκατομμύρια ζώα, όπως έγινε στη Δανία.

Επίσης να θυμάστε ότι η πλαστική γούνα επιβαρύνει το περιβάλλον πολύ περισσότερο και εδώ μιλάμε για προϊόντα από εκτροφή.

Τώρα, όσον αφορά στο δεύτερο ερώτημά σας, τη στήριξη επαγγελματιών του κλάδου που θέλουν οικειοθελώς να μεταβούν σε άλλους τομείς απασχόλησης, να σας απαντήσω ότι οι λιγνιτικές περιοχές της δυτικής Μακεδονίας έχουν τη δυνατότητα να ενταχθούν στο σχέδιο δίκαιης μετάβασης. Σε ό,τι αφορά τις αρμοδιότητες του Υπουργείου Αγροτικής Ανάπτυξης οι επαγγελματίες του κλάδου εκτροφής γουνοφόρων ζώων που θα επιθυμούσαν τη μετάβαση σε άλλους τομείς απασχόλησης μπορούν να αξιοποιήσουν τις δυνατότητες που προσφέρει ο πρωτογενής τομέας για τις περιοχές δίκαιης μετάβασης.

Περισσότερα θα πω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεδίκογλου.

Ορίστε, έχετε τον λόγο για τρία λεπτά, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάτε σε έναν άνθρωπο ο οποίος έχει κάνει ουσιαστικά πράγματα για την Καστοριά. Είναι μια πόλη που την αγαπώ πάρα πολύ. Στο πλαίσιο των δυνατοτήτων μου έχω βοηθήσει, εισηγήθηκα κι εντάχθηκε η πόλη στα επτά μνημεία πανευρωπαϊκά σε κίνδυνο. Υπήρξε χρηματοδότηση από την Ευρωπαϊκή Τράπεζα Επενδύσεων, την οποία δεν χρησιμοποίησε ο τότε δήμος. Έχω κάνει ό,τι περνάει από το χέρι μου γι’ αυτόν τον τόπο.

Σας διαβάζω το κείμενο από το Επιμελητήριο Καστοριάς: «Με τις τελευταίες εξελίξεις της ρωσο-ουκρανικής σύρραξης γίνεται αντιληπτό ότι ο κλάδος της γουνοποιίας αναστέλλεται πλήρως». Ζητάνε για τους εργαζόμενους επαναφορά της αναστολής ή ανάλογου μέτρου για τους εργαζόμενους του κλάδου, παράταση των δικαιούχων επιδομάτων ΟΑΕΔ κ.τ.λ..

Και πάλι σας υπενθυμίζω τι ζητάει το Σωματείο Εργατοτεχνιτών Γούνας «Ο Προφήτης Ηλίας». Ζητάνε βασικό μισθό για έναν χρόνο στους άνεργους γουνεργάτες, εφάπαξ επίδομα στους μακροχρόνια ανέργους.

Οι εργαζόμενοι αυτή τη στιγμή χρειάζονται επιδόματα επιβίωσης. Και εσείς μιλάτε για το αύριο της γούνας; Πότε; Μετά τη ρωσική εισβολή; Πότε θα σταματήσουν οι κυρώσεις στη Ρωσία; Σε δύο χρόνια, σε τρία, σε δέκα ή σε είκοσι; Θα ξανασυνέλθει η Ουκρανία άμεσα; Σαν ποια άλλη χώρα που δέχτηκε εισβολή; Σοβαρά μιλάτε; Είστε εκτός τόπου και χρόνου ως Κυβέρνηση.

Αυτή τη στιγμή χρειάζεται να ανασκουμπωθείτε, να καθίσετε με την τοπική κοινωνία και να σχεδιάσετε το πρόγραμμα δίκαιης μετάβασης. Πιθανόν να είναι ήδη αργά. Έστω όμως τώρα ας το κάνετε. Το ζητάνε οι άνθρωποι να εκπαιδευτούν σε άλλες ειδικότητες.

Τι σας ζητάει αυτή η ερώτηση και την κατακρίνετε; Σας ζητάει να προχωρήσετε μαζί με την τοπική κοινωνία σε έγκαιρο σχεδιασμό δίκαιης μετάβασης σε μια περιοχή που εφάπτεται, είναι το παζλ που συμπληρώνει τη δυτική Μακεδονία μαζί με τις περιοχές της απολιγνιτοποίησης. Καταρρέει όλη αυτή η περιοχή, με τα λάθη, τις παραλείψεις σας και το εμπόριο ελπίδας σας. Θα έχουμε τη μεγαλύτερη μετακίνηση πληθυσμών μετεμφυλιακά. Και εδώ πέρα κάνουμε αμπελοφιλοσοφία; Πότε θα κάνετε το σχέδιο που θα διασώσει αυτή την περιοχή; Και ναι, αυτό το σχέδιο είναι για τη δίκαιη μετάβαση από τη γούνα σε βιώσιμες δραστηριότητες.

Δεν σας μιλάω με καμμία άλλη φωνή παρά με τη φωνή της λογικής. Σας ρωτάω πώς θα στηρίξετε τους ανθρώπους που οικειοθελώς θέλουν να μεταβούν σε άλλες δραστηριότητες. Ούτε αυτό δεν δεχτήκατε να πείτε παρά μόνο τα υφιστάμενα προγράμματα; Υφιστάμενη περιοχή σαν όλες τις άλλες είναι η Καστοριά και η Σιάτιστα και το Άργος Ορεστικό, με βάση αυτό που περιγράφουμε; Είναι σαν μια οποιαδήποτε άλλη περιοχή; Καταρρέει όλη η οικονομική της δραστηριότητα. Τι θα κάνετε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Ορίστε, κύριε Κεδίκογλου, έχετε τρία λεπτά για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Όπως σας είπα και θα αναπτύξω τώρα εκτενέστερα, υπάρχει εναλλακτική οδός ήδη, όμως ειλικρινά δεν καταλαβαίνω ο ξαφνικός θάνατος που εισηγείστε για έναν σημαντικό κλάδο της τοπικής οικονομίας τι θα προσφέρει.

Όσον αφορά τις δυνατότητες, ο πρωτογενής τομέας δύναται να αποτελέσει εναλλακτική οικονομική δραστηριότητα για τις περιοχές δίκαιης μετάβασης, δημιουργώντας προοπτικές ανάπτυξης με νέες θέσεις εργασίας και βιώσιμα εισοδήματα.

Το Υπουργείο Αγροτικής Ανάπτυξης ήδη συμβάλλει στην προσπάθεια αναπροσανατολισμού των τοπικών οικονομιών στις συγκεκριμένες περιοχές τόσο βραχυπρόθεσμα μέσα από τις παρεμβάσεις της μεταβατικής περιόδου 2021 - 2022 του τρέχοντος προγράμματος αγροτικής ανάπτυξης όσο και μεσοπρόθεσμα μέσω των παρεμβάσεων του στρατηγικού σχεδίου της Κοινής Αγροτικής Πολιτικής 2023 - 2027.

Ήδη στην πρόσφατη πρόσκληση των νέων γεωργών προβλέφθηκε αυξημένη χρηματοδότηση για τις περιοχές μετάβασης, καθώς και ενσωμάτωση πρόσθετων κριτηρίων μοριοδότησης. Στο πλαίσιο του μέτρου, προβλέπεται ο διπλασιασμός του πριμ πρώτης εγκατάστασης για τους νέους γεωργούς που θα ενταχθούν σε σχέση με την προηγούμενη πρόσκληση.

Επίσης, με την όγδοη τροποποίηση του Προγράμματος Αγροτικής Ανάπτυξης που εγκρίθηκε από την Ευρωπαϊκή Ένωση προς τα τέλη του 2021, προβλέφθηκε η διεύρυνση της επιλεξιμότητας των περιοχών που εντάσσονται στο καθεστώς των περιοχών που πλήττονται από ειδικά μειονεκτήματα, δηλαδή στο μέτρο της εξισωτικής αποζημίωσης, με προσθήκη επιπλέον τοπικών κοινοτήτων στις περιφερειακές ενότητες Κοζάνης, Γρεβενών και Καστοριάς, ώστε να καλυφθεί το σύνολο των περιοχών σε μετάβαση και να λάβουν την εν λόγω ενίσχυση όλοι οι ασκούντες γεωργική δραστηριότητα στις συγκεκριμένες περιοχές.

Από τις βασικές προτεραιότητες και στόχους του Υπουργείου Αγροτικής Ανάπτυξης είναι η κατεύθυνση πόρων στους κατ’ εξοχήν παραγωγικούς τομείς της ελληνικής οικονομίας. Στο πλαίσιο αυτό έχουν προκηρυχθεί και ήδη βρίσκονται στο στάδιο υλοποίησης αναπτυξιακά προγράμματα που αφορούν σε δράσεις του πρωτογενούς τομέα, αλλά και του τομέα μεταποίησης, εμπορίας και προώθησης των γεωργικών προϊόντων.

Το Υπομέτρο 4.2 του ΠΑΑ 2014 - 2020 ενισχύει επενδύσεις στη μεταποίηση, εμπορία ή και ανάπτυξη γεωργικών προϊόντων, με στόχο την αύξηση της προστιθέμενης αξίας, την ασφάλεια και την εξωστρέφεια των προϊόντων, την ενσωμάτωση διαδικασιών καινοτομίας και χρήσης νέων τεχνολογιών, φιλικών προς το περιβάλλον, για τον περιορισμό του φαινομένου της κλιματικής αλλαγής, καθώς και τη διατήρηση υφιστάμενων ή τη δημιουργία νέων θέσεων εργασίας.

Κατά την προγραμματική περίοδο 2014 - 2020 στο πλαίσιο της πρώτης πρόσκλησης εκδήλωσης ενδιαφέροντος «Μεταποίηση, εμπορία και ανάπτυξη γεωργικών προϊόντων με τελικό προϊόν μη γεωργικό» δεν έχουν υποβληθεί αιτήσεις στήριξης, με έδρα εγκατάστασης ή τοποθεσία υλοποίησης στην Περιφέρεια της Δυτικής Μακεδονίας, ενώ στο πλαίσιο της Δράσης 4.2.1 «Μεταποίηση εμπορία και ανάπτυξη γεωργικών προϊόντων με τελικό προϊόν εντός του παραρτήματος» δηλαδή γεωργικό προϊόν, υποβλήθηκαν εννέα αιτήσεις στήριξης, από τις οποίες εγκρίθηκαν τέσσερις αιτήσεις, με συνολικό προϋπολογισμό 10.583.000 ευρώ και επιχορηγούμενη δημόσια ενίσχυση 4.230.000 ευρώ.

Και επαναλαμβάνω, υπάρχουν τα νέα προγράμματα που προσφέρουν εναλλακτικές οδούς σε όποιους το επιθυμούν.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Σειρά έχει η δέκατη έκτη με αριθμό 531/14-3-2022 επίκαιρη ερώτηση του δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλουπρος τον Υπουργό Αγροτικής Ανάπτυξης και Τροφίμων, με θέμα: «Η κτηνοτροφία μας κινδυνεύει από έλλειψη ζωοτροφών και πολιτικών πρωτοβουλιών».

Κύριε Αποστόλου, καλησπέρα σας, καλή εβδομάδα. Έχετε δύο λεπτά για το ξεκίνημα.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Η ερώτησή μου αφορά στο μεγαλύτερο πρόβλημα που έχει αυτή την ώρα ο αγροτικός χώρος.

Κύριε Υπουργέ, είναι πολλοί οι λόγοι για τους οποίους έχουμε ελλείψεις σε δημητριακά και ζωοτροφές στην αγορά. Ασφαλώς ο σημαντικότερος είναι η αδυναμία εφοδιασμού εξαιτίας της εγκληματικής εισβολής στην Ουκρανία.

Είναι, βέβαια, και η στάση κάποιων που δεν θέλουν να πουλήσουν τα αποθέματά τους, περιμένοντας να κερδοσκοπήσουν χωρίς όρια, αλλά και το αυξημένο κόστος της καλλιέργειας, των λιπασμάτων, του ρεύματος και του πετρελαίου.

Κύριε Υπουργέ, οι συνθήκες αλλάζουν και η επισιτιστική ασφάλεια πλέον πρέπει να είναι βασικό ζητούμενο. Μη βαυκαλίζεστε, επειδή καλύψαμε το έλλειμμα στο εμπορικό ισοζύγιο αγροτικών προϊόντων, δεν αποκτήσαμε επισιτιστική αυτοδυναμία από αυτό το θέμα. Η κάλυψη οφείλεται, κυρίως, στις εξαγωγές φρούτων και λαχανικών, κάτι που και τα προηγούμενα χρόνια το είχαμε επιτύχει. Άρα, λοιπόν, είναι άλλο πράγμα η κάλυψη του ελλείμματος και άλλο πράγμα η επισιτιστική ασφάλεια, όπου θα πρέπει να δοθεί μεγάλη μάχη.

Η απουσία πρόβλεψης και πρόληψης της κατάστασης χαρακτηρίζει, δυστυχώς, πολλά κυβερνητικά κλιμάκια, όπως, επίσης, και η έλλειψη εφαρμογής πολιτικών διαχείρισης κινδύνου συμβάλλει στην αύξηση των τιμών που οι κτηνοτρόφοι προμηθεύονται ζωοτροφές, με επιπτώσεις στον περιορισμό, βεβαίως, των κτηνοτροφικών εισοδημάτων. Όλα αυτά, όμως, δημιουργούν μία αναστάτωση στους κτηνοτρόφους που βλέπουν το Υπουργείο τους να καθυστερεί να πάρει πρωτοβουλίες.

Είναι πολλά τα προβλήματα. Υπάρχει σοβαρό πρόβλημα έλλειψης δημητριακών για την παραγωγή ζωοτροφών και εμφανίζονται φαινόμενα κερδοσκοπίας με τη μη διάθεση των αποθεμάτων. Η μείωση του ΦΠΑ στις ζωοτροφές δεν είχε κάποιο θετικό αντίκτυπο στους κτηνοτρόφους, διότι το προϊόν που πουλούν έχει μεγαλύτερο ΦΠΑ. Αν υποσιτιστούν τα ζώα, τότε υπάρχει πρόβλημα στην παραγωγή γάλακτος και κρέατος. Θα αντιμετωπίσουμε αλυσίδα προβλημάτων στη συνέχεια. Στα λιμάνια της Ουκρανίας και της Ρωσίας ήταν μπλοκαρισμένα πλοία, φορτωμένα με δημητριακά, που είχαν προορισμό την Ελλάδα και, δυστυχώς, εξαφανίστηκαν. Το αυξημένο κόστος καλλιέργειας των ζωοτροφών μειώνει, επίσης, την εγχώρια παραγωγή ζωοτροφών.

Γι’ αυτό, λοιπόν, σας ερωτώ, κύριε Υπουργέ: Σε ποιες ενέργειες θα προβείτε, προκειμένου να εξασφαλιστεί η αδιάκοπη προμήθεια των κτηνοτρόφων με ζωοτροφές; Με ποιον τρόπο θα ενισχυθούν οι κτηνοτρόφοι, προκειμένου να καλύψουν το αυξημένο κόστος ζωοτροφών και, βεβαίως, πώς θα μειωθεί -το επαναλαμβάνω και πάλι- το κόστος καλλιέργειας εγχώριων πρώτων υλών για ζωοτροφές;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αποστόλου.

Θα απαντήσει ο Υφυπουργός Αγροτικής Ανάπτυξης και Τροφίμων κ. Συμεών Κεδίκογλου.

Ορίστε, κύριε Κεδίκογλου, έχετε τρία λεπτά.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Και σας λέω προκαταβολικά, θα θελήσω λίγο ανοχή, γιατί είναι, όντως, ένα σημαντικό ζήτημα αυτό που θίγεται στην ερώτηση. Είναι κάτι που μας απασχολεί εδώ και καιρό.

**ΠΡΟΕΔΡΕΥΩΝ (Απόστολος Αβδελάς):** Τόσο ευγενικά που το ζητάτε, πολύ ευχαρίστως.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Να είστε καλά.

Κατ’ αρχάς, αξιότιμε κύριε συνάδελφε, χαίρομαι για την απερίφραστη καταδίκη της εγκληματικής επίθεσης της Ρωσίας στην Ουκρανία. Είναι γεγονός ότι, πέραν όλων των άλλων τραγικών συνεπειών για τον ουκρανικό λαό, είχε ευρύτατες παρενέργειες στην παγκόσμια οικονομία και ιδιαίτερα στον τομέα της κτηνοτροφίας, αφού, όπως γνωρίζετε πολύ καλά, το 40% των αναγκών της Ευρώπης καλυπτόταν από το καλαμπόκι και το μαλακό σιτάρι της Ρωσίας και της Ουκρανίας -κυρίως της Ουκρανίας. Είναι ένα πανευρωπαϊκό πρόβλημα και πανευρωπαϊκή είναι και θα είναι η απάντηση.

Σε ό,τι αφορά την αδιάκοπη προμήθεια εισαγωγών δημητριακών και ελαιούχων σπόρων η Ευρωπαϊκή Επιτροπή εξετάζει τα πιθανά σενάρια, για να αναζητηθούν είτε από άλλες ευρωπαϊκές χώρες που έχουν απόθεμα είτε, ελλείψει αυτών, από τρίτες χώρες, όπως για παράδειγμα τις Ηνωμένες Πολιτείες.

Οι αγορές που θα στραφεί σε πρώτη φάση η Ελλάδα για μαλακό σιτάρι και αραβόσιτο είναι η Γερμανία, η Γαλλία, η Ουγγαρία, η Βουλγαρία, η Ρουμανία -και για τα δύο είδη- και πάντα υπάρχει και η δυνατότητα, όπως προείπα, της Αμερικής.

Εξάλλου, σε ό,τι αφορά τις αρνητικές επιδράσεις από την επίθεση της Ρωσίας στην Ουκρανία, σημειώνεται ότι η Γαλλική Προεδρεία συγκάλεσε έκτακτο συμβούλιο Υπουργών Γεωργίας στις 2 Μαρτίου 2022 με θέμα τις πιθανές συνέπειες από τη σύγκρουση Ρωσίας - Ουκρανίας στον γεωργικό και στον αγροδιατροφικό τομέα.

Ο Έλληνας Υπουργός Αγροτικής Ανάπτυξης και Τροφίμων κατά τη συνεδρίαση ζήτησε την ανάληψη πρωτοβουλιών από την Ευρωπαϊκή Ένωση προκειμένου να εξισορροπηθεί το αυξημένο κόστος παραγωγής, να στηριχθούν οι παραγωγοί και να αντιμετωπισθούν τα προβλήματα στις εξαγωγές. Διεκδικώντας την αποδέσμευση ενωσιακών κονδυλίων και την αξιοποίηση κάθε ευελιξίας του ενωσιακού προϋπολογισμού για την αντιμετώπιση αντίστοιχων περιπτώσεων, ο Έλληνας Υπουργός πρότεινε την άμεση λήψη δράσεων που θα διασφαλίζουν την οικονομική ενίσχυση των παραγωγών με σκοπό την εξισορρόπηση του αυξημένου κόστους παραγωγής, το οποίο έχει ως τελικό αποδέκτη τον καταναλωτή και τη διατήρηση των τιμών σε ανεκτά επίπεδα και την οικονομική ενίσχυση των παραγωγών για την καλλιέργεια δημητριακών και ελαιούχων σπόρων -σιτάρι, κριθάρι, αραβόσιτος, ηλίανθος και άλλα- με σκοπό τη δημιουργία στρατηγικών αποθεμάτων στην Ένωση και της σταδιακής απεξάρτησης από τις εισαγωγές από Ρωσία και Ουκρανία.

Επίσης, ο Γιώργος Γεωργαντάς ζήτησε την ενεργοποίηση των διαθέσιμων έκτακτων μέτρων της κοινής οργάνωσης αγορών και συγκεκριμένα των άρθρων 219 έως 222 για την αντιμετώπιση της σοβαρής διατάραξης στην αγορά, όπως είχε γίνει το 2014.

Γενικότερα, στο έκτακτο Συμβούλιο Υπουργών αναδείχθηκε η ανάγκη για μια στρατηγική και νέα εργαλεία που θα εφαρμοσθούν άμεσα για τη βελτίωση της ανθεκτικότητας και της επισιτιστικής αυτάρκειας της Ευρωπαϊκής Ένωσης, καθώς και η ενσωμάτωση της επισιτιστικής αυτάρκειας στην κοινή αγροτική πολιτική.

Σήμερα άλλωστε, αυτή τη στιγμή, ακόμη πρέπει να συνεδριάζουν οι Υπουργοί Γεωργίας και Αλιείας στις Βρυξέλλες. Επίσης, θα συζητηθούν τα θέματα στο αμέσως επόμενο διάστημα και σε επίπεδο της Ειδικής Επιτροπής Γεωργίας. Όπως καταλαβαίνετε, τις επόμενες ημέρες, πιθανότατα την Τετάρτη, θα υπάρξουν περαιτέρω ανακοινώσεις στις Βρυξέλλες.

Σε ό,τι αφορά στο δικό μας Υπουργείο, έχουμε συστήσει ομάδα εργασίας για την αντιμετώπιση προβλημάτων στον τομέα των ζωοτροφών, την παρακολούθηση της αγοράς και ομάδα εργασίας για την επισιτιστική επάρκεια και τη διατροφική ασφάλεια της χώρας.

Επιπλέον των ανωτέρω προτάσεων του Υπουργού Αγροτικής Ανάπτυξης, στο Συμβούλιο Υπουργών και των ομάδων εργασίας που έχουν συσταθεί για τον ίδιο σκοπό, είναι σε εξέλιξη η υλοποίηση ενός σχεδίου έκτακτης ανάγκης της Ευρωπαϊκής Ένωσης για την επισιτιστική αυτάρκεια.

Να σας υπενθυμίσω ότι από το 2020 είχε εγκρίνει η Ευρωπαϊκή Επιτροπή τη στρατηγική «Από το αγρόκτημα στο πιάτο», που συνιστά και σχέδιο δράσης για την επισιτιστική ασφάλεια. Δημιουργήθηκε ειδική ομάδα εργασίας, αλλά το πιο σημαντικό είναι ότι το Υπουργείο Αγροτικής Ανάπτυξης έχει ανοικτό δίαυλο επικοινωνίας με δημόσιους και ιδιωτικούς φορείς που συμμετέχουν στην εφοδιαστική αλυσίδα των πρώτων υλών του πρωτογενούς τομέα και των τροφίμων με τους εμπόρους ζωοτροφών, με τους παραγωγούς, με τους προμηθευτές και παρακολουθεί εκ του σύνεγγυς όλες τις εξελίξεις με σκοπό τη διασφάλιση του αδιάλειπτου εφοδιασμού της ελληνικής αγοράς. Γίνονται προσπάθειες σε ευρωπαϊκό επίπεδο για τις φυτικές πρωτεΐνες με τη δημιουργία ευρωπαϊκής στρατηγικής.

Να πάμε και στο δεύτερο ερώτημά σας: Τι έχουμε κάνει για τους αγρότες; Μέχρι τώρα τους έχουμε στηρίξει έμπρακτα με ενισχύσεις 180 εκατομμύρια ευρώ. Στον σκοπό της ενίσχυσής τους ήδη υλοποιούνται:

Η επιδότηση 80% της ρήτρας αναπροσαρμογής στο ηλεκτρικό ρεύμα από τον Αύγουστο μέχρι τον Δεκέμβριο του 2021.

Η δέσμευσή μας για επιστροφή του ειδικού φόρου κατανάλωσης για το αγροτικό πετρέλαιο έχει κατατεθεί στη Βουλή και είναι προς ψήφιση.

Στη συνέχεια θα γίνει εξειδίκευση των επιδοτήσεων που δικαιούται ο κάθε καλλιεργητής και παραγωγός, ανάλογα με τις δηλώσεις ΟΣΔΕ.

Η μείωση του ΦΠΑ των ζωοτροφών που αντίθετα από ό,τι λέτε διευκολύνει, έχει συντελεστεί και υλοποιείται στο 6% και πρόσφατα συμπεριλάμβανε -γιατί δεν είχαν συμπεριληφθεί- τη βρώμη, τη σίκαλη, το κριθάρι, το μαλακό σιτάρι και τα πρόσθετα. Όπως γνωρίζετε βρίσκεται προς ψήφιση στη βουλή και η μόνιμη μείωση του ΦΠΑ στα λιπάσματα, γιατί είναι αλληλένδετα αυτά τα δύο.

Τις επόμενες ημέρες αναμένεται να ανακοινωθεί η διαδικασία μέσω της οποίας θα εισπράξουν οι κτηνοτρόφοι μας το 4% των συνολικών εσόδων τους από το δεύτερο εξάμηνο του 2021 για την αντιμετώπιση του αυξημένου κόστους ζωοτροφών. Ιδιαίτερα για την Κρήτη αναμένεται η υλοποίηση του μέτρου για το μεταφορικό ισοδύναμο, γιατί στην Κρήτη -όπως γνωρίζετε- είναι οξύτερο ακόμα το πρόβλημα. Αυτό θα γίνει μετά από υπουργική απόφαση του Υπουργού Ναυτιλίας και Νησιωτικής Πολιτικής. Αυξάνεται σύντομα κατά 50% το πρόγραμμα για τα μικρά νησιά του Αιγαίου για τη μεταφορά των ζωοτροφών και φέτος νωρίτερα από κάθε άλλη χρονιά έχουμε ενεργοποιήσει την κάρτα του αγρότη. Είναι ένα πολύ χρήσιμο εργαλείο στα χέρια των αγροτών για κεφάλαιο κίνησης και ήδη πολλοί αγρότες το αξιοποιούν.

Σε συνέχεια αυτών των μέτρων -είπαμε πάνω από 180 εκατομμύρια- είναι και η κάρτα καυσίμων, δηλαδή επιδότηση του πετρελαίου κίνησης για τους μήνες Απρίλιο, Μάιο και Ιούνιο. Μέσα στους δικαιούχους είναι και οι αγρότες που μπορούν να κάνουν χρήση του συγκεκριμένου αυτού μέτρου για τα οχήματά τους εφόσον πληρούν τα προβλεπόμενα κριτήρια.

Έχω και άλλα, αλλά στη δευτερολογία μου θα συνεχίσω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν πιστεύω και στη δευτερολογία να πάμε στα οκτώ λεπτά. Η πρωτολογία νομίζω είχε αρκετά μέσα και αρκετές απαντήσεις.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, τελικά τα μεταφέρετε όλα στην Ευρωπαϊκή Επιτροπή, που όντως θα ασχοληθεί η Ευρωπαϊκή Επιτροπή. Το θέμα είναι ότι βιαζόμαστε εμείς. Αυτό είναι το μεγάλο πρόβλημα.

Τα μέτρα που ανακοινώθηκαν από τον Υπουργό Αγροτικής Ανάπτυξης -τα είπατε και εσείς πριν από λίγο- δεν λένε τίποτα για την αντιμετώπιση των προβλημάτων. Για παράδειγμα, μιλάτε για την επιστροφή του ειδικού φόρου κατανάλωσης πετρελαίου. Ο τρόπος που γίνεται, ο χρόνος επιστροφής, όλη αυτή η διαδικασία που προβλέπεται, δεν ανακουφίζει κανέναν. Η υπαγωγή των λιπασμάτων στο συντελεστή 6% από το 13% δεν έχει κανένα ουσιαστικό νόημα, αφού ο κάθε επαγγελματίας αγρότης το ΦΠΑ το συμψηφίζει με το ΦΠΑ των εσόδων του. Όσο δε για τις δόσεις πληρωμής στην εφορία, μια απλή παράταση στην πληρωμή είναι και τίποτα άλλο.

Οι κτηνοτρόφοι διαμαρτύρονται εδώ και καιρό. Είχαν τη συγκεκριμένη δυσκολία όσον αφορά τις ζωοτροφές. Τώρα καταλαβαίνετε ότι η κατάσταση επιδεινώθηκε. Τι πρόσφερε τώρα η ανακοίνωση αυτή που σας είπα προηγουμένως; Πιο μπροστά δεν είχατε ασχοληθεί καθόλου με τον κλάδο της κτηνοτροφίας.

Συνεπώς τώρα που έχουμε μπροστά μας αυτή την κατάσταση, το πρώτο που πρέπει να δείτε -θα σας πούμε και εμείς τις προτάσεις μας- είναι το στρατηγικό σχέδιο που έχετε καταθέσει. Πρέπει οπωσδήποτε να το προσεγγίσουμε με βάση τις καινούργιες συνθήκες. Χρειάζονται πλέον στοχευμένες παρεμβάσεις στην παραγωγή και στο εμπόριο σιτηρών, αραβοσίτου και λιπασμάτων, που σημαίνει σε συνδεδεμένες ενισχύσεις που θα επεκταθούν και στο καλαμπόκι, πέραν της πρόβλεψης που υπάρχει για το μαλακό σιτάρι και το κριθάρι.

Έχετε εξετάσει καθόλου τις συνθήκες αγρανάπαυσης; Μήπως προς τα εκεί αναζητήσουμε εκτάσεις τις οποίες θα χρησιμοποιήσουμε για να παράξουμε ζωοτροφές; Επειδή τα τελευταία χρόνια δεν γίνεται αποθεματοποίηση δημητριακών και καρπών και σογιάλευρου σε επίπεδο χώρας, μήπως θα πρέπει αυτό να το δούμε κι αυτό μέσα σε αυτά που πρέπει να επιδιώξουμε;

Επίσης, όντως γνωρίζουμε ότι θα εξεταστεί στο Συμβούλιο Υπουργών Γεωργίας αλλά δεν πρέπει και σε εθνικό επίπεδο να υπάρξουν τέτοιες διαδικασίες που θα άρουν αυτούς τους περιορισμούς που υπάρχουν όσον αφορά στην εισαγωγή από άλλα κράτη; Εννοώ τη Βουλγαρία, τη Ρουμανία. Στην παρούσα στιγμή και για την αντιμετώπιση της κατάστασης που έχει δημιουργηθεί το Υπουργείο πρέπει να βγει από την αδράνεια που προκάλεσε το σοκ και να λειτουργήσει σε συνθήκες έκτακτης ανάγκης.

Ρωτάμε. Έχετε προβεί στην απογραφή των αποθηκευμένων ποσοτήτων σε δημητριακά και λοιπές ζωοτροφές προκειμένου να έχετε εικόνα για το ποια είναι η ποσότητα των αποθεμάτων; Είναι πάρα πολύ μεγάλο το συγκεκριμένο ζήτημα. Επίσης, έχετε προβεί σε διερεύνηση και συμφωνίες με εναλλακτικές πηγές προμήθειας δημητριακών; Κάτι πρέπει να μας ανακοινώσετε. Σε ποιες ενέργειες θα προβείτε για να αντιμετωπίσετε και τα φαινόμενα αθέμιτου ανταγωνισμού και αισχροκέρδειας που όντως υπάρχουν αυτή την ώρα στον χώρο; Σας άκουσα για το μεταφορικό ισοδύναμο στην Κρήτη. Να επεκταθεί σε όλα τα νησιά του Αιγαίου και ιδιαίτερα στα μικρά νησιά του Αιγαίου. Πρέπει οπωσδήποτε να κάνετε αυτή τη διευκόλυνση.

Κλείνω λέγοντας αυτά που οι κτηνοτρόφοι λένε χαρακτηριστικά. Έχουμε κι εμείς εδώ στη χώρα μας τον δικό μας πόλεμο για την επιβίωσή μας. Έναν σκληρό οικονομικό πόλεμο και η Κυβέρνηση δεν λαμβάνει κανένα μέτρο. Σας τα είπαν προχθές στην κινητοποίησή τους οι αγρότες. Τι τους απαντάτε, κύριε Υπουργέ; Αυτό είναι το ερώτημά μου, κλείνοντας την τοποθέτησή μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αποστόλου. Ορίστε, κύριε Κεδίκογλου. Έχετε τρία λεπτά για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Πιστεύω ότι η δευτερολογία μου θα σας ικανοποιήσει, αξιότιμε κύριε συνάδελφε, γιατί ήδη έχουμε προνοήσει για πολλά από αυτά που αναφέρατε. Βέβαια, ίσως να ξεχνάτε -περάσατε από το Υπουργείο Αγροτικής Ανάπτυξης ότι ορισμένες ενέργειες πρέπει να γίνονται σε συνεννόηση με την Ευρωπαϊκή Ένωση και με τους εταίρους μα αλλιώς κινδυνεύουμε με κυρώσεις για καταβολή παράνομων κρατικών ενισχύσεων. Αυτή η προσπάθεια γίνεται από το Υπουργείο Αγροτικής Ανάπτυξης εδώ και δύο μήνες. Ευρωβουλευτές της Νέας Δημοκρατίας έφεραν το θέμα στην Ευρωβουλή και άρχισαν να κινητοποιούν ευρύτερες δυνάμεις μέσα στην Ευρώπη για να φτάσουμε τώρα σε αυτά τα αποτελέσματα, όπου για παράδειγμα η αγρανάπαυση δεν είναι πλέον υποχρεωτική. Και σε ό,τι αφορά την καταγραφή των αποθεμάτων είμαστε σε συνεννόηση με το Υπουργείο Ανάπτυξης για να προχωρήσει κι αυτό.

Πέραν όλων των μέτρων που ανέφερα στην πρωτολογία μου για την αντιμετώπιση των προβλημάτων στη διάθεση ζωοτροφών μετά και τον πόλεμο στην Ουκρανία, θα χορηγηθούν συνδεδεμένες ενισχύσεις στον τομέα των πρωτεϊνούχων καλλιεργειών και για τη μεταβατική περίοδο 2021 και 2022. Να σας επισημάνω ότι για το 2021 τα ποσά των συνδεδεμένων ενισχύσεων είναι σχεδόν διπλάσια σε σχέση με το 2020. Συγκεκριμένα στα πρωτεϊνούχα κτηνοτροφικά ψυχανθή, τα καρποδοτικά είναι 164,56 ευρώ ανά εκτάριο αντί για 77,57 που ήταν πριν. Υπερδιπλάσια. Όπως και τα πρωτεϊνούχα σανοδοτικά ψυχανθή είναι 263 ευρώ ανά εκτάριο αντί για 119 ευρώ ανά εκτάριο που ήταν το 2020. Δηλαδή κι εδώ υπερδιπλάσια. Επίσης, έχει ζητηθεί η διαμόρφωση των συνδεδεμένων ενισχύσεων και για τον αραβόσιτο και για το μαλακό σιτάρι. Προχωράμε σε αυτό.

Η Διεύθυνση Αγροτικής Πολιτικής και Τεκμηρίωσης και Διεθνών Σχέσεων του Υπουργείου Αγροτικής Ανάπτυξης στο πλαίσιο της συνεδρίασης της Ευρωπαϊκής Επιτροπής της Κοινής Αγροτικής Πολιτικής στις 25 Ιανουαρίου ζήτησε από την Ευρωπαϊκή Επιτροπή να δοθεί στα κράτη μέλη η δυνατότητα αύξησης του ποσοστού των προκαταβολών των άμεσων ενισχύσεων και ορισμένων μέτρων αγροτικής ανάπτυξης για το 2022. Αντίστοιχα στο πλαίσιο του Συμβουλίου Υπουργών στις 21 Φεβρουαρίου η ίδια υπηρεσία εξέφρασε την υποστήριξή της, προκειμένου να διευκολυνθεί η ρευστότητα των γεωργών με αυξημένες προκαταβολές.

Ο επιχειρησιακός σχεδιασμός της Γενικής Γραμματείας Ενωσιακών Πόρων και Υποδομών του Υπουργείου Αγροτικής Ανάπτυξης για τη στήριξη του πρωτογενή τομέα, συμπεριλαμβανομένης και της κτηνοτροφίας, περιλαμβάνει την αξιοποίηση πόρων ύψους 2 δισεκατομμυρίων ευρώ, οι οποίοι θα κατευθυνθούν σε σημαντικές μεταρρυθμιστικές αναπτυξιακές δράσεις με ισχυρό περιβαλλοντικό και κοινωνικό πρόσημο, ώστε ταυτόχρονα να αποτελέσουν και οδικό χάρτη για τη νέα κοινή αγροτική πολιτική.

Τέλος, στην ανάταξη της εθνικής μας οικονομίας μετά την πολυετή οικονομική κρίση και την κρίση της πανδημίας, συμβάλλουν σημαντικά και οι πόροι που έχουν ήδη δεσμευτεί στο τρέχον πρόγραμμα αγροτικής ανάπτυξης 2014 - 2020, ύψους 7 δισεκατομμυρίων ευρώ, που μεταφράζονται σε χιλιάδες επενδύσεις, δημόσιες και ιδιωτικές, που υλοποιούνται αυτή τη στιγμή στη χώρα.

Πέρα από τα ανακοινωθέντα μέτρα και αυτά που υλοποιούνται, αναμένουμε τις επόμενες ημέρες από την Ευρωπαϊκή Επιτροπή την ανακοίνωση της εργαλειοθήκης, η οποία θα δώσει ίσως τη δυνατότητα περαιτέρω μελέτης και την αξιολόγηση νέων παρεμβάσεων.

Αναμένουμε αυτές τις ανακοινώσεις και θα δούμε τι επιπλέον δυνατότητες στήριξης των αγροτών και των κτηνοτρόφων υπάρχουν.

Επιπρόσθετα να σας ενημερώσω ότι ήδη αποφασίστηκε από την Ευρωπαϊκή Επιτροπή, κατόπιν αιτήματος της Ελλάδας και άλλων χωρών η ενεργοποίηση 500 εκατομμυρίων ευρώ από το αποθεματικό κρίσεων. Αυτά σε πρώτη φάση για την Ελλάδα είναι 26 εκατομμύρια ευρώ και δύναται και πιστεύω ότι θα αυξηθεί αυτό το ποσό σημαντικά. Ο πόλεμος έχει αλλάξει τα πάντα, αλλά έχει αλλάξει και την Ευρωπαϊκή Ένωση. Πλέον αντιμετωπίζουμε αυτά τα προβλήματα συλλογικά με τους εταίρους μας και πιο αποτελεσματικά προς όφελος των εθνικών μας συμφερόντων.

Η Κυβέρνηση και το Υπουργείο Αγροτικής Ανάπτυξης θα συνεχίσουμε να διεκδικούμε σε κάθε ευρωπαϊκό θεσμό την περαιτέρω στήριξη των αγροτών και των κτηνοτρόφων και θα συνεχίσουμε να προβαίνουμε σε κάθε αναγκαίο μέτρο για την ενίσχυσή τους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Καλή συνέχεια και στους δύο.

Θα συζητηθεί η τέταρτη με αριθμό 505/8-3-2022 επίκαιρη ερώτηση πρώτου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Κίνδυνοι για τη λειτουργία και ασφάλεια των συρμών ETR470 της «ΤΡΑΙΝΟΣΕ»».

Κύριε Αρσένη, έχετε δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πριν από μερικές ημέρες πιστοποιήθηκε από τη Ρυθμιστική Αρχή Σιδηροδρόμων η νέα αμαξοστοιχία ETR470, μία από τις πέντε που θα δρομολογηθούν στη γραμμή Αθήνας - Θεσσαλονίκης. Τα τρένα αυτά παρουσιάστηκαν από την «ΤΡΑΙΝΟΣΕ» ως τα υπερσύγχρονα τρένα νέας εποχής που αναπτύσσουν μεγάλες ταχύτητες, επιτυγχάνοντας σημαντική μείωση του χρόνου ταξιδιού.

Ωστόσο σε άρθρο του ξένου και ελληνικού ηλεκτρονικού τύπου διαβάζουμε ότι τα εν λόγω τρένα αποσύρθηκαν από τις χώρες στις οποίες δοκιμάστηκαν, ενώ οι φορείς οι οποίοι διαχειρίστηκαν τα τρένα αυτά στο παρελθόν, εκφράζουν εξίσου σημαντικές επιφυλάξεις σχετικά με την αξιοπιστία καθώς και τις προδιαγραφές ασφάλειας.

Συγκεκριμένα στις 11 Απριλίου 2006 ένα ETR470 που ταξίδευε νότια από τη Στουτγκάρδη έπιασε φωτιά μέσα σε σήραγγα. Τη χρονιά αυτή αποσύρθηκαν τα τρένα αυτά από τη γραμμή Μιλάνο - Στουτγκάρδη. Μάιος 2011: ξέσπασε σε ένα ETR470 στην Ελβετία πυρκαγιά, πέντε λεπτά πριν εισέλθει στη σήραγγα Γκόταρντ μήκους δεκαπέντε χιλιομέτρων. Το 2012 ένα ETR470 έπιασε φωτιά στον κεντρικό σταθμό της Ζυρίχης. Οι ελβετικοί σιδηρόδρομοι δεν μπόρεσαν να διορθώσουν τα προβλήματα των ETR470 ακόμη και μετά από την αύξηση χρηματοδότησης για τον πλήρη έλεγχο της συντήρησης τους. Αφού απέτυχαν να τα μεταπωλήσουν, τελικά τα αποσυναρμολόγησαν.

Ο ελβετικός τύπος ονόμασε τα ETR470, που εξυπηρετούσαν τη γραμμή Μιλάνο- Ελβετία ως «τρένα βλάβης», καθώς παρουσίαζαν προβλήματα, με συνέπεια καθυστερήσεις, βλάβες και ακυρώσεις δρομολογίων. Η «TRENITALIA» μετέφερε τα δικά της πέντε στην πιο ήπια διαδρομή Ρώμη – Ρέτζιο - Καλάμπρια.

Οι ενώσεις εργαζομένων των δημόσιων δρόμων του ελβετικού ομίλου, σε κοινή ανακοίνωσή τους, αναφέρουν ότι από το 1993 που τέθηκαν σε λειτουργία τα τρένα ETR470 αντιμετωπίζουν τα ίδια τεχνικά προβλήματα, που δεν επιλύονται και ζητούν από την εταιρεία να τα αποσύρει άμεσα και να τα αντικαταστήσει με το πιο αξιόπιστο τροχαίο υλικό, γιατί οι συνεχείς καθυστερήσεις και ακυρώσεις λόγω βλαβών βλάπτουν την εικόνα του δημόσιου σιδηρόδρομου. Η ανακοίνωση είναι του 2011.

Θα ήθελα λοιπόν να μας εξηγήσετε, γιατί επιτράπηκε η επιλογή των εν λόγω επιλογή τρένων από την «ΤΡΑΙΝΟΣΕ» για την πιο σημαντική σιδηροδρομική γραμμή της χώρας, ενώ έχουν προκύψει σοβαρά προβλήματα λειτουργίας και ασφάλειας στις χώρες που αυτά δοκιμάστηκαν; Τι εγγυήσεις υπάρχουν για την ασφάλεια εργαζομένων και επιβατών;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Θα απαντήσει ο Υφυπουργός Υποδομών και Μεταφορών κ. Μιχάλης Παπαδόπουλος.

Κύριε Παπαδόπουλε, έχετε τρία λεπτά για το ξεκίνημά σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Εσείς το γνωρίζετε καλά ότι εμείς στην Κοζάνη είτε είμαστε πρόσφυγες είτε Μακεδόνες δεν αφήνουμε να πέσει κάτω τίποτα, οπότε θα μου επιτρέψετε για μερικά δευτερόλεπτα -αν και δεν προβλέπεται- να βοηθήσω λίγο στην προηγούμενη ερώτηση τον συνάδελφο, τον κ. Αρσένη και να του πω ότι οι κυβερνήσεις της Νέας Δημοκρατίας στήριζαν, στηρίζουν και θα στηρίζουν πάντα τη γούνα και τους εργάτες της γούνας.

Και όπως είπε ο Υφυπουργός προηγουμένως, πριν από δύο μέρες βρέθηκα σε μία σύσκεψη στην Καστοριά, με τον Δήμο Βοΐου, τη Σιάτιστα, τη Γαλατινή και όντως, είναι γεγονός, ότι τα προβλήματα είναι τεράστια με τη γούνα μετά τον πόλεμο. Δεν είχαν ξανασυμβεί τέτοια πράγματα στην Ελλάδα. Οι εγκληματικές ενέργειες που γίνονται και αυτά που ζούμε καθημερινά στην Ουκρανία δημιουργούν τεράστια προβλήματα στη γούνα. Δεν είναι το 95%, είναι πάνω από 98% οι εξαγωγές της γούνας προς τη Ρωσία και την Ουκρανία, ακόμα και διαμέσου τρίτων χωρών. Παρ’ όλα αυτά όμως η Κυβέρνηση στήριξε τη γούνα, στήριξε τους γουνεργάτες με την επιστρεπτέα και βέβαια δεν πήρε καμία τέτοια απόφαση να θανατωθούν τα ζωάκια, όπως έγινε στη Δανία.

Είναι υποχρέωση λοιπόν της Κυβέρνησης να ενισχύσει και να στηρίξει όλο αυτό το έργο που υπάρχει, και τους εργάτες της γούνας και τη γούνα. Και να είστε σίγουρος ότι θα το κάνει άμεσα, γιατί έτσι επιβάλλεται.

Στα δικά μας τώρα.

Κύριε Αρσένη, το θέμα της ασφάλειας των επιβατικών σιδηροδρομικών μεταφορών αποτελεί μια από τις κύριες προτεραιότητες του Υπουργείου μας. Είναι κρίμα να κινδυνολογείτε και να τρομοκρατείτε τον κόσμο.

Εν προκειμένω, υφίσταται ένα ευρωπαϊκό πλαίσιο προδιαγραφών ασφαλείας, το οποίο καθορίζει με ακρίβεια και σαφήνεια τις απαιτήσεις ασφαλείας, τα υλικά κατασκευής ή και τις διαδικασίες προκειμένου όλοι οι επιβάτες να ταξιδεύουν με ασφάλεια.

Συγκεκριμένα για το ζήτημα της πυρασφάλειας, το οποίο ειπώθηκε στην ενότητα 4/2/10 του Ευρωπαϊκού Κανονισμού 1320 του 2014, με τίτλο «Πυρασφάλεια και εκκένωση», καθορίζονται μέτρα πρόληψης, μέτρα ανίχνευσης και κατάσβεσης πυρκαγιάς, καθώς και απαιτήσεις για καταστάσεις έκτακτης ανάγκης και εκκένωσης.

Επιπλέον, το Ευρωπαϊκό Δίκαιο προβλέπει ανεξάρτητους οργανισμούς πιστοποίησης ασφάλειας, οι οποίοι διαθέτουν αποδεδειγμένα γνώση και πείρα στα θέματα αυτά που εξετάζουν, διαπιστωμένη στελέχωση με εξειδικευμένους ανθρώπους, που έχουν κατάλληλο εξοπλισμό, ελέγχονται από τα εθνικά και ευρωπαϊκά όργανα, διαθέτουν πλήθος δικλείδων ασφαλείας και διαδικασιών που εξασφαλίζουν την ακεραιότητα των πιστοποιητικών που εκδίδονται.

Περαιτέρω, οι χώρες της Ευρωπαϊκής Ένωσης έχουν το δικαίωμα να θεσπίσουν και εθνικούς κανόνες, προκειμένου να επιβάλουν επιπλέον διασφαλίσεις, δυνάμει των ιδιαίτερων χαρακτηριστικών της κάθε σιδηροδρομικής υποδομής.

Κύριε Αρσένη, οι εθνικοί κανόνες δεν αναβαθμίζουν, αλλά ούτε υποβαθμίζουν το ευρωπαϊκό επίπεδο ασφαλείας. Απλά, ευθυγραμμίζουν τις απαιτήσεις με ιδιαίτερα τεχνικά στοιχεία της σιδηροδρομικής υποδομής κάθε χώρας.

Όσον αφορά τα τρένα ETR470, για την ιστορία αναφέρω ότι η συμφωνία με την «ΤΡΑΙΝΟΣΕ» και η παραγγελία έγιναν την περίοδο 2017 - 2018 από τη συγκεκριμένη εταιρεία. Τα τρένα αυτά έχουν ελεγχθεί από ανεξάρτητους οργανισμούς πιστοποίησης, οι οποίοι έχουν εκδώσει τα πιστοποιητικά επαλήθευσης, όπως λέγονται, ύστερα από δοκιμές ότι αυτά τηρούν απόλυτα τις τεχνικές προδιαγραφές της διαλειτουργικότητας με τους συναφείς εθνικούς κανόνες.

Η ανεξάρτητη Ρυθμιστική Αρχή Σιδηροδρόμων στα πλαίσια της αξιολόγησης του φακέλου έχει ελέγξει τα πιστοποιητικά αυτά και έχει επιβεβαιώσει την πλήρη συμμόρφωση του οχήματος τόσο με τις οδηγίες και τους κανονισμούς της Ευρωπαϊκής Ένωσης όσο και με την εθνική νομοθεσία, καθόσον αυτά διαθέτουν την απαιτούμενη συσκευή αμμοδιασποράς, όπως λέγεται, προκειμένου να αυξάνουν την τριβή μεταξύ του τροχού και της σιδηροτροχιάς όταν και όπου χρειαστεί αυξημένη πρόσκρουση ο μηχανοδηγός. Στη συνέχεια, με την υπ’ αριθμό 531 του 2002 απόφαση η ΡΑΣ εξέδωσε έγκριση για τη διάθεση και την αγορά του οχήματος από την «TRENITALIA».

Σύμφωνα με τα αναφερόμενα, λοιπόν, και με το έγγραφό της με αριθμό πρωτοκόλλου 721, το οποίο το καταθέτω στα Πρακτικά για να το χρησιμοποιήσετε, συμπερασματικά, αυτή η Κυβέρνηση δεν κάνει αποδεδειγμένα καμμία έκπτωση στα θέματα ασφάλειας των επιβατών. Αντιθέτως, κύριε Αρσένη, εφαρμόζει το Ευρωπαϊκό Δίκαιο για την ασφάλεια των εργαζομένων και των επιβατών. Και αυτό πλέον έχει γίνει κατανοητό σε όλους.

(Στο σημείο αυτό ο Υφυπουργός Υποδομών και Μεταφορών κ. Μιχαήλ Παπαδόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τις καθυστερήσεις και τα υπόλοιπα θα συνεχίσω στη δευτερομιλία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Αν ο κ. Παπαδόπουλος θέλει να πει κάτι στους εργαζομένους στην Καστοριά, να μας πει αν δεσμεύεται για βασικό μισθό για τουλάχιστον έναν χρόνο στους άνεργους και εφάπαξ επίδομα στους μακροχρόνια ανέργους.

**ΠΡΟΕΔΡΕΥΩΝ (Απόστολος Αβδελάς):** Πάμε στην ΤΡΑΙΝΟΣΕ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Απλά να απαντήσω σε αυτό που είπε και ο ίδιος.

Δεν έχω κάποια ελπίδα ότι σας ενδιαφέρει πραγματικά τι θα γίνει με τον κόσμο, γιατί είδα τι κάνατε στη δικιά σας εκλογική περιφέρεια στους ανθρώπους που χάνουν τη δουλειά τους από την απολιγνιτοποίηση χωρίς δίκαιη μετάβαση.

**ΠΡΟΕΔΡΕΥΩΝ (Απόστολος Αβδελάς):** Κλείστε το, κύριε Αρσένη, γιατί πάμε σε άλλα τώρα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όσο για την Καστοριά βέβαια δεν ξεχνάμε το πώς σχεδιάζετε να κλείσετε το Νοσοκομείο της Καστοριάς ακριβώς με βάση την έκθεση του Δήμου Κοζάνης, το οποίο υιοθετεί η Κυβέρνησή σας, ότι θα υπάρχει ένα νοσοκομείο στην Κοζάνη και όλα τα άλλα θα είναι «ακτίνες», θα λειτουργούν σαν ενισχυμένο κέντρο υγείας.

Δεν είναι πολύ ειλικρινές αυτό που είπατε. Εγώ μαζί σας να κάνουμε κριτική στον ΣΥΡΙΖΑ. Αλλά, πρώτον, μας λέτε ότι ήταν η συμφωνία του ΣΥΡΙΖΑ το 2017 - 2018, η οποία να συμφωνήσουμε ότι ήταν απαράδεκτη, και την στηρίζετε, οπότε μας λέτε ότι είστε σε πλήρη συντονισμό με την κυβέρνηση ΣΥΡΙΖΑ.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Απλώς ανέφερα πότε έγινε. Δεν στηρίζω τίποτα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Βέβαια, για να είμαστε ειλικρινείς, η σύμβαση αυτή περιλάμβανε άλλα τρένα. Τα τετρακόσια ογδόντα πέντε, όχι τα τετρακόσια εβδομήντα. Να είμαστε λίγο ειλικρινείς σε αυτή την Αίθουσα.

Ανακατασκευασμένα είναι αυτά τα τρένα, δεν είναι καινούργια. Τι έχει αλλάξει από τότε που έγινε το ατύχημα στις στη γραμμή Μιλάνο - Στουτγκάρδη το 2006; Τι έχει αλλάξει από τότε που έγινε το ατύχημα στη σήραγγα στην Ελβετία το 2011; Τι έχει αλλάξει από τότε που έπιασαν φωτιά στον κεντρικό σταθμό της Ζυρίχης το 2012; Τι έχει αλλάξει; Δια μαγείας δηλαδή οι ελληνικές αρχές βρήκαν ότι οι προδιαγραφές τους είναι μια χαρά; Μόνο στις προηγμένες τεχνολογικά χώρες, που χρησιμοποιούν συνεχώς τον σιδηρόδρομο και έχουν τρένα και γραμμές ταχείας κυκλοφορίας, εντοπίζονται τα προβλήματα; Σε ποιες άλλες χώρες αυτή τη στιγμή χρησιμοποιούν τα ETR470; Πείτε μας πού αλλού χρησιμοποιούνται αυτή τη στιγμή και δεν αντιμετωπίζουν προβλήματα.

Βλέπουμε ένα τρένο το οποίο δεν μπορούσε να πάει πουθενά και βρήκαν -δεν ξέρω με ποιες διαδικασίες- να το φέρουν στην Ελλάδα, με κίνδυνο για τους εργαζόμενους και τους επιβάτες.

Σας ζητάω να προστατεύσετε τους εργαζόμενους και τους επιβάτες, αλλά και το μέλλον του δημόσιου σιδηρόδρομου.

**ΠΡΟΕΔΡΕΥΩΝ (Απόστολος Αβδελάς):** Κύριε Παπαδόπουλε, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κατ’ αρχάς, κύριε Αρσένη, πρέπει να σας πω -και το λέω ενώπιον της Βουλής- ότι δεσμευόμαστε να κάνουμε πολύ περισσότερα και διαφορετικά από αυτά που είπατε όσον αφορά για την Καστοριά, για τη γούνα.

Δεύτερον, θα ήθελα πραγματικά να ασχοληθείτε με το τι σημαίνει Σχέδιο Δίκαιης Μετάβασης στη δυτική Μακεδονία και στις λιγνιτικές περιοχές. Γιατί αν ασχοληθείτε, είμαι σίγουρος θα καταλάβετε πόσο χρήσιμη και ουσιαστική είναι η επόμενη μέρα με τη δίκαιη μετάβαση, την οποία με στρατηγικό σχεδιασμό οργανώνει η Κυβέρνηση.

Σχετικά τώρα με το θέμα. Αναφέρθηκα στις ημερομηνίες όχι για να συμφωνήσω ή να διαφωνήσω. Επίσης, ξέρετε πολύ καλά ότι εγώ βρίσκομαι στο Υπουργείο Υποδομών και Μεταφορών από τον Σεπτέμβριο του 2021. Έπρεπε, όμως, να αναφερθώ στις ημερομηνίες αυτές για να θυμόμαστε πότε έγιναν όλα αυτά και πώς συνεχίζεται η εξέλιξη. Σας είπα τι πιστοποιήσεις έχουν πάρει τα συγκεκριμένα τρένα. Δεν θα συνεχίσω, όμως, με αυτό γιατί ο κανόνας είναι ότι μας ενδιαφέρει η ασφάλεια των εργαζομένων και των πολιτών που μετακινούνται με τα τρένα.

Σχετικά με το θέμα των καθυστερήσεων και των αποζημιώσεων που το θεωρώ κι αυτό επίσης σημαντικό και είναι το δεύτερο σκέλος της ερώτησής σας. Οι συμβάσεις για την παροχή δημόσιας υπηρεσίας στις σιδηροδρομικές γραμμές συνάπτονται με τον Ευρωπαϊκό Κανονισμό 1370/2007 όπως ισχύει ακριβώς μέχρι σήμερα. Τα δικαιώματα των επιβατών, συμπεριλαμβανομένων των αποζημιώσεων, καθορίζονται από τον Ευρωπαϊκό Κανονισμό 1371/2007. Αυτά είναι δύο ανεξάρτητα νομικά κείμενα. Αυτό σημαίνει ότι οι αποζημιώσεις δεν χρειάζεται να περιλαμβάνονται στις συμβάσεις παροχής δημόσιας υπηρεσίας, όπως λέτε, καθώς υφίσταται ειδικό νομικό πλαίσιο με αυτές.

Ο Κανονισμός 1371, όπως και ο Υπουργός Υποδομών και Μεταφορών, ο Κώστας Καραμανλής, είχε ενημερώσει τη συνάδελφό μας και Βουλευτή την κ. Σακοράφα σε ανάλογη επίκαιρη ερώτηση πριν από λίγο καιρό, δίνει τη δυνατότητα στα κράτη-μέλη εξαίρεσης των σιδηροδρομικών επιχειρήσεων από την εφαρμογή ορισμένων άρθρων. Ο ίδιος δε ο Κανονισμός δεν προβλέπει όμως στη διαδικασία της εφαρμογής των παραπάνω εξαιρέσεων να σταλούν στην Ευρωπαϊκή Επιτροπή, η οποία δεν έχει υποχρέωση να τις εγκρίνει, αλλά απλά να διατυπώσει τις παρατηρήσεις της. Αρκετά κράτη-μέλη, κύριε Αρσένη, όπως η Γερμανία, η Βουλγαρία, η Εσθονία, έχουν εφαρμόσει εξαιρέσεις παρόμοιες με αυτές που έχει η Ελλάδα. Πράγματι, η χώρα μας έχει εφαρμόσει εξαιρέσεις από το 2009 όταν η «ΤΡΑΙΝΟΣΕ» ήταν ακόμα στο δημόσιο. Και μάλιστα -για τα Πρακτικά το αναφέρω κι αυτό και μόνον- η κυβέρνηση ΣΥΡΙΖΑ δεν κατήργησε καμμία, ακόμη κι όταν η ΤΡΑΙΝΟΣΕ ιδιωτικοποιήθηκε.

Θεωρούμε, λοιπόν, ότι ο στόχος όλων όσων ασχολούνται με τα ζητήματα των μεταφορών είναι να διεξάγονται απρόσκοπτα και χωρίς καθυστερήσεις οι μεταφορές. Επίσης, στόχος θεωρώ όλων μας αποτελεί η απόδοση των ευθυνών -εμείς αυτό κάνουμε άλλωστε- για κάθε καθυστέρηση σ’ αυτόν που ευθύνεται προκειμένου ο πολίτης να αποζημιώνεται με τρόπο ξεκάθαρο και άμεσο.

Οι καθυστερήσεις εξαρτώνται άμεσα από τη συντήρηση μιας σιδηροδρομικής γραμμής. Μια σιδηροδρομική υποδομή που δεν έχει συντηρηθεί σωστά χρειάζεται πολλαπλάσια χρήματα και πολύ χρόνο για να αποκατασταθεί. Τι σημαίνει να συντηρηθεί σωστά μια υποδομή; Σίγουρα δεν σημαίνει να αυξάνεται ο χρόνος διαδρομής Θεσσαλονίκης - Αλεξανδρούπολης από τεσσεράμισι ώρες το 2014 σε οκτώμισι ώρες ύστερα από υποτιθέμενη συντήρηση που διενεργήθηκε το 2015 - 2019.

Για να αποκαταστήσει, λοιπόν, το δίκτυο αυτό η σημερινή Κυβέρνηση ξεκίνησε ένα μεγάλο έργο με αρκετά κονδύλια. Ο χρόνος για την διαφανή και απρόσκοπτη τήρηση των διαδικασιών του διαγωνισμού και της ανάθεσης και αυτά τα χρήματα βρίσκονται σε μια δύσκολη συγκυρία η οποία περιλαμβάνει και τις συνέπειες του COVID, όπως όλοι γνωρίζουμε. Θα πρέπει, λοιπόν, να διαθέσουμε πολλαπλάσια χρήματα για να αποκαταστήσουμε ένα δίκτυο στο οποίο οι ελλείψεις συντήρησης στο πέρασμα του χρόνου αντιμετωπίζονται με βραδυπορίες, δηλαδή με μείωση του ορίου ταχύτητας. Η πρακτική αυτή είναι αποδεκτή για έκτακτα γεγονότα, αλλά όχι για μόνιμες καταστάσεις.

Γι’ αυτό η Κυβέρνηση, κύριε Αρσένη, και ο Πρωθυπουργός ο Κυριάκος Μητσοτάκης αντιμετωπίζει το θέμα με σοβαρότητα και όχι με υπεκφυγές. Έχει προγραμματίσει μεγάλα σιδηροδρομικά έργα πολλών εκατομμυρίων ευρώ.

Συνοψίζοντας, η πολιτική μας αποδεικνύεται και με έργα, ότι εργάζεται για έναν ασφαλή, λειτουργικό σιδηρόδρομο. Αυτό χρειάζεται η χώρα μας, αυτό χρειάζονται οι διασυνδέσεις μας με την Ευρώπη, χωρίς εντυπωσιασμό αλλά με ουσία και υπευθυνότητα προκειμένου να έχει ένα στόχο, ασφαλείς διαδρομές και να μην ταλαιπωρούνται οι εργαζόμενοι και οι επιβάτες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο. Δεν έχετε άλλη, κύριε Αρσένη.

Και πάμε στην επόμενη. Είναι η δεύτερη με αριθμό 514/11-3-2022 επίκαιρη ερώτηση δευτέρου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτπρος τον ΥπουργόΑγροτικής Ανάπτυξης και Τροφίμων, με θέμα: «Η εκτίναξη του κόστους παραγωγής και η ενεργειακή κρίση βάζουν θηλιά στον πρωτογενή τομέα της χώρας και υποθηκεύουν το μέλλον του».

Κύριε Αχμέτ, καλησπέρα σας, καλή εβδομάδα.

Ορίστε, έχετε τον λόγο για δύο λεπτά για το ξεκίνημά σας.

**ΙΛΧΑΝ ΑΧΜΕΤ:** Κύριε Πρόεδρε, πριν αρχίσω με την επίκαιρη ερώτησή μου, θα ήθελα επειδή είναι σήμερα 21 Μαρτίου και είναι η παγκόσμια ημέρα κατά του ρατσισμού και επειδή υπάρχει πόλεμος στον κόσμο και θρηνούμε θύματα και ο κόσμος πεινάει, θα ήθελα να καταδικάσω και εγώ από τη μεριά μου κάθε συμπεριφορά ρατσισμού. Μπορεί οι άνθρωποι να είναι διαφορετικοί όλοι σε χρώμα, στη θρησκεία αλλά είναι οι ίδιοι ως άνθρωποι.

Μετά από αυτή τη δήλωση που νομίζω είναι πολύ επίκαιρη σήμερα 21 Μαρτίου και πρέπει να το τονίζουμε αυτό, θέλω να περάσω στην επίκαιρη ερώτηση.

Κύριε Υπουργέ, εδώ και πολλές φορές συζητάμε για τα προβλήματα των αγροτών. Και εγώ με τη σειρά μου θα ήθελα να σας πω ότι στην ανατολική Μακεδονία και Θράκη πριν ακόμα ξεσπάσει ο πόλεμος και δημιουργηθεί αυτή η ενεργειακή κρίση είτε με το πετρέλαιο, είτε με τα λιπάσματα και τα φυτοφάρμακα, υπήρχε ήδη μεγάλη φτώχεια και ήδη είχαν ξεφύγει οι τιμές.

Όλοι οι κτηνοτρόφοι και οι αγρότες της ανατολικής Μακεδονίας και Θράκης και της Ροδόπης, Ξάνθης, μαζευτήκαμε μπροστά στην περιφέρεια και σας κοινοποιήσαμε με κάποια αιτήματα, για τα οποία ουδέποτε όμως πήραμε απάντηση από εσάς. Και μάλιστα η συντονιστική επιτροπή σας είχε ζητήσει και ραντεβού προκειμένου να σας τα πει.

Ποια ήταν αυτά; Και θέλω σήμερα από το Βήμα της Βουλής να μας απαντήσετε όσο συγκεκριμένα μπορείτε σε αυτά τα ερωτήματα.

Το πρώτο αίτημα είναι η μείωση του κόστους παραγωγής με ενίσχυση στην αγορά εφοδίων, δηλαδή λιπάσματα και φάρμακα. Τώρα το πώς θα γίνει αυτή η μείωση και πώς θα αντανακλά άμεσα στην τσέπη του αγρότη στη δευτερολογία μου θα πω την άποψή μας, αφού σας ακούσω. Δεύτερον, ενίσχυση για την αγορά ζωοτροφών με 150 ευρώ συγκεκριμένα ανά ζωική μονάδα.

Τρίτο, επιστροφή του ειδικού φόρου πετρελαίου για το 2022 σε όλους και άμεση θέσπιση του φθηνού αγροτικού πετρελαίου, ενεργοποιώντας την κάρτα πετρελαίου του τότε Υπουργού Αγροτικής Ανάπτυξης, Κώστα Σκανδαλίδη, επί ΠΑΣΟΚ, που είχε αρχίσει αυτή η διαδικασία.

Τέταρτο, πλήρη και αναδρομική κατάργηση της ρήτρας αναπροσαρμογής στα αγροτικά τιμολόγια και στις μονάδες τυποποίησης μεταποίησης.

Πέμπτο, έναρξη πραγματικής διαβούλευσης για το στρατηγικό σχέδιο της Κοινής Αγροτικής Πολιτικής. Διότι με την παράταση που πήρε η χώρα μας για επτά μήνες, πρέπει να κάτσουμε να συζητήσουμε τι μπορούμε να κάνουμε για τη Θράκη και τη Ροδόπη στη νέα ΚΑΠ. Στη δευτερολογία μου θα αναφερθώ.

Έκτο, δίκαιες και άμεσες αποζημιώσεις από τον ΕΛΓΑ για φυτική και ζωική παραγωγή.

Έβδομο, κατάργηση της υποχρεωτικής κατάθεσης ηλεκτρονικών ενοικιαστηρίων με αναγραφή του ΑΤΑΚ.

Όγδοο, αξιοπρεπείς συντάξεις στους απόμαχους του πρωτογενή τομέα, στους αγρότες μας. Για να μην χρειάζεται αυτοί να συνεχίζουν να δουλεύουν. Διότι όταν έχουν χαμηλά εισοδήματα, υποχρεούνται οι άνθρωποι προκειμένου να μεγαλώσουν ακόμα και τα εγγόνια τους να εργαστούν στα χωράφια.

Εύλογα λοιπόν σας ρωτάμε: Ποια συγκεκριμένα μέτρα προτίθεστε να λάβετε για τα παραπάνω οκτώ αιτήματα που είχε καταθέσει τότε όλη η Περιφέρεια Ανατολικής Μακεδονίας και Θράκης σε εσάς ως Υπουργείο;

**ΠΡΟΕΔΡΕΥΩΝ (Απόστολος Αβδελάς:** Ευχαριστούμε πολύ, κύριε Αχμέτ. Θα απαντήσει ο Υφυπουργός Αγροτικής Ανάπτυξης και Τροφίμων κ. Γιώργος Στύλιος.

Κύριε Στύλιο, καλησπέρα σας, καλή εβδομάδα.

Ορίστε, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, έχουμε μιλήσει πολλές φορές και εδώ, στη Βουλή, όπου είναι ο χώρος που μπορούμε να έχουμε έναν διάλογο, και έξω, και στο Υπουργείο, αλλά και σε άλλους χώρους εκτός του Υπουργείου και έχουμε τοποθετηθεί, και απαντήσει, και μιλήσει για τα θέματα και τα ζητήματα τα οποία αφορούν τον πρωτογενή τομέα της πατρίδας μας και πιο συγκεκριμένα το κόστος της παραγωγής του και τον τρόπο με τον οποίον βλέπουμε το μέλλον και την εξέλιξη του πρωτογενή τομέα.

Απόρροια όλων αυτών των συζητήσεων, και των ερωτήσεων, και των θεσμικών διαδικασιών είναι και το στρατηγικό σχέδιο για τη νέα Κοινή Αγροτική Πολιτική 2023 - 2027 -το αναφέρετε και στην ερώτηση σας- το οποίο έχει κατατεθεί ήδη στην Ευρωπαϊκή Επιτροπή προς έγκριση και μέσα από το οποίο περιμένουμε, και προσδοκούμε, και εργαζόμαστε να υπάρξουν μεγάλες αλλαγές σε σχέση με τη διαδικασία παραγωγής.

Είναι ένα σχέδιο το οποίο συγκροτήθηκε μετά από διαβούλευση σε διάφορα στάδια, ένα σχέδιο όπου υπήρξε σύμβουλος που είχε αναδειχθεί από την προηγούμενη κυβέρνηση, μια ομάδα συμβούλων, όπου αναλύθηκαν οι αδυναμίες και τα προβλήματα της προηγούμενης προγραμματικής περιόδου 2014 - 2020. Διορθώσαμε πολλά από αυτά τα προβλήματα και τις αδυναμίες και προσδοκούμε να προχωρήσουμε από δω και στο εξής.

Το έχει πει και ο Υπουργός Αγροτικής Ανάπτυξης, ο κ. Γεωργαντάς, το λέω κι εγώ τώρα, εδώ, μπροστά σε εσάς, δημόσια και ανοικτά ότι οι πόρτες του Υπουργείου μας είναι ανοιχτές σε όλους όσους θέλουν, ενδιαφέρονται και έχουν να μας θέσουν θέματα και ζητήματα που αφορούν τον πρωτογενή τομέα, την παραγωγή στη χώρα. Είμαστε ανοιχτοί και σε διάλογο και να δώσουμε απαντήσεις, αλλά να βρούμε κυρίως λύσεις με τις οποίες θα γίνει πιο καλή η παραγωγή στη χώρα μας, θα βελτιώσουμε το εισόδημα των παραγωγών, θα αυξήσουμε την ποιότητα των προϊόντων μας, θα έχουμε ένα θετικό αποτέλεσμα.

Η Κυβέρνηση έχει να αντιμετωπίσει μια σειρά από κρίσεις, όπως η πανδημία, η κλιματική κρίση, η ενεργειακή κρίση, ο πόλεμος, οι τέσσερις μεγάλες κρίσεις, για να μην αναφερθώ και σε άλλα που έχουν συμβεί. Σε όλα αυτά υπήρξε παρούσα. Τα διαχειρίστηκε και έδωσε απαντήσεις, και έδωσε λύσεις και προτάσεις συγκεκριμένες.

Μπορώ να σας πω για τη δική σας περιοχή, για την ανατολική Μακεδονία και Θράκη, για τα προγράμματα που υλοποιήθηκαν πριν τον πόλεμο. Αναφέρομαι στην ενίσχυση και τη στήριξη των παραγωγών του πρωτογενή τομέα. Αναφέρομαι μέσα από το Πρόγραμμα Αγροτικής Ανάπτυξης, από το Προσωρινό Πλαίσιο Στήριξης, τα γνωστά μέτρα COVID που δόθηκαν σε παραγωγούς. Αναφέρομαι στην επιστρεπτέα προκαταβολή. Έχουν δοθεί 23 εκατομμύρια ευρώ για την ενίσχυση μέσω της πανδημίας -μιλώ συνολικά για την ανατολική Μακεδονία και Θράκη- και 13,5 εκατομμύρια ευρώ ως αποζημιώσεις από τον ΕΛΓΑ λόγω του «Ιανού», του παγετού την Άνοιξη του 2021 κ.λπ.. Είναι δύο σημαντικά ποσά που αφορούν τη Θράκη.

Να δούμε όμως συγκεκριμένα τα θέματα που θέσατε. Θα απαντήσω σε μερικά και στα υπόλοιπα θα επανέλθω και στη δευτερολογία. Λοιπόν, σε σχέση με την ενέργεια και το ενεργειακό κόστος η Ελλάδα είναι η πρώτη ευρωπαϊκή χώρα που δημιουργεί Ειδικό Ταμείο Στήριξης για την Ενεργειακή Μετάβαση με σκοπό την επιδότηση της τιμολογητέας κατανάλωσης ηλεκτρικής ενέργειας. Έχουμε ήδη εξαγγείλει και εφαρμόζεται, καλύπτεται από το Υπουργείο μας το 80% της αύξησης από τη ρήτρα αναπροσαρμογής. Αυτό θα φανεί -φαίνεται- στα τιμολόγια του αγροτικού ηλεκτρικού ρεύματος. Το συνολικό ποσό αυτής της παρέμβασης εκτιμάται στα 50 εκατομμύρια ευρώ.

Πλέον αυτής της παρέμβασης -μιλάω μόνο για το ρεύμα- οι κάτοχοι αγροτικών τιμολογίων απαλλάσσονται από τις χρεώσεις στον ΑΔΜΗΕ και ΔΕΔΔΗΕ και αναστέλλεται από 1η Νοεμβρίου του 2021 ως 31 Μαρτίου του 2022 με δυνατότητα παράτασης η καταβολή χρεώσεων υπέρ κοινής ωφέλειας, τα γνωστά ΥΚΩ.

Έγινε η μείωση του ΦΠΑ στα λιπάσματα από το 13% στο 6%. Θα ψηφιστεί τις επόμενες ημέρες διάταξη η οποία αφορά τον ειδικό φόρο κατανάλωσης στο πετρέλαιο. Είχαμε κάνει την ανακοίνωση ότι ένα ποσό της τάξης των 50 εκατομμυρίων ευρώ θα δοθεί και αφορούσε πάνω από διακόσιες είκοσι κατ’ επάγγελμα αγρότες αυτούς οι οποίοι ήταν συμβεβλημένοι στις ομάδες παραγωγών τους νέους αγρότες και στη συμβολαιακή γεωργία. Αυτό το ποσό επεκτάθηκε και έχει γίνει 60 εκατομμύρια ευρώ.

Με τη διάταξη που θα ψηφιστεί θα δοθεί εξουσιοδότηση να υπάρξει κοινή υπουργική απόφαση του Υπουργείου Οικονομικών και του δικού μας Υπουργείου όπου η φιλοσοφία θα είναι η εξής: Θα δοθεί με κριτήρια συγκεκριμένη επιδότηση σε αυτούς που την έχουν μεγαλύτερη ανάγκη για το πετρέλαιο. Δεν θα είναι, δηλαδή, ένα μέτρο οριζόντιο. Θα είναι ένα μέτρο στοχευμένο με βάση τις δηλώσεις ΟΣΔΕ που έχουν γίνει την προηγούμενη περίοδο, με βάση τις εκτάσεις, με βάση τις ανάγκες, διότι θέλουμε να υπάρξει μία σωστή και δίκαιη κατανομή, να βοηθηθούν οι παραγωγοί, να έχουμε και παραγωγές σημαντικές και ικανές στη χώρα για να καταφέρουμε με αυτόν τον τρόπο και να εγγυηθούμε την επισιτιστική ασφάλεια της χώρας, αλλά να έχουμε και τα προϊόντα τα διαθέσιμα και να είναι σε χαμηλές τιμές στο ράφι για τον καταναλωτή.

Έγινε παρέμβαση στο άτυπο Συμβούλιο Υπουργών Γεωργίας που προκλήθηκε από την Γαλλική Προεδρία όπου θέσαμε το θέμα της εισβολής της Ρωσίας στην Ουκρανία. Καταδικάσαμε την εισβολή και δηλώσαμε επίσημα τη συμπαράσταση της χώρας μας. Όλες οι ευρωπαϊκές χώρες από κοινού έθεσαν ζητήματα που αφορούν το κόστος ενέργειας και παραγωγής. Είναι προβλήματα που αφορούν όλη την Ευρώπη και δεν έχουν δημιουργηθεί στην Ελλάδα μόνο. Εμείς θέσαμε συγκεκριμένα θέματα και ζητήματα όπως αυτά τα οποία αναφέρατε εσείς πιο πριν.

Σταματώ εδώ και θα επανέλθω στη δευτερολογία για να απαντήσω και στα υπόλοιπα.

**ΠΡΟΕΔΡΕΥΩΝ (Απόστολος Αβδελάς):** Σας έδωσα τον επιπλέον χρόνο γιατί πρόκειται για ενεργειακή κρίση.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Είναι πολλά τα θέματα.

**ΠΡΟΕΔΡΕΥΩΝ (Απόστολος Αβδελάς):** Τα οποία είναι πολύ ενδιαφέροντα. Αλλά στη δευτερολογία να μην ξεφύγουμε πάλι, σας παρακαλώ πολύ.

Ορίστε, κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Κύριε Υπουργέ, αναφερθήκατε για τον διάλογο που έχουμε εμείς οι Βουλευτές και ότι οι πόρτες του Υπουργείου είναι ανοιχτές και όντως σε αυτό συνομολογώ και εγώ. Κι επειδή ως Βουλευτής έχω την τιμή να εκπροσωπώ τη Ροδόπη εδώ και τρεις τετραετίες, θέλω να πω ότι όντως αυτή η Κυβέρνηση τουλάχιστον στις επίκαιρες ερωτήσεις έρχεται και ανταποκρίνεται. Αυτό είναι πάρα πολύ θετικό και λειτουργεί θεσμικά, διότι είχαμε κι άλλα φαινόμενα στην προηγούμενη διακυβέρνηση, όπου δυστυχώς δεν ερχόντουσαν οι περισσότεροι Υπουργοί.

Αφού κάνω αυτή την επισήμανση, για να είμαι δίκαιος ως προς αυτό, θέλω να απαντήσω σε κάποια θέματα που είπατε.

Κατ’ αρχάς, κύριε Υπουργέ, μιλήσαμε για την Κοινή Αγροτική Πολιτική. Είπατε ότι καταθέσατε τη στρατηγική πρόταση και η Ευρώπη μάς έδωσε τη δυνατότητα μέχρι τον Ιανουάριο να κάνουμε κάποιες συμπληρώσεις. Θέλω να συμπεριλάβετε στην πρότασή σας στην Ευρωπαϊκή Επιτροπή για τη νέα Κοινή Αγροτική Πολιτική τη Θράκη.

Ξέρετε, έχουμε κάνει μια Ειδική Διακομματική Επιτροπή μέσα στην οποία συμπεριλαμβάνονται πάρα πολλές προτάσεις. Μέσα στις προτάσεις της Διακομματικής Επιτροπής για τη Θράκη και την ανάπτυξη της Θράκης είναι και μια συγκεκριμένη πρόταση δικιά μου, η οποία ενσωματώθηκε μέσα στην επιτροπή και αφορά στις μικρές καλλιέργειες στις ορεινές και μειονεκτικές περιοχές, προκειμένου να έχουν μια στρεμματική ενίσχυση. Η φιλοσοφία είναι πάρα πολύ απλή: Οι περισσότεροι άνθρωποι έχουν μικρούς κλήρους, είναι μικροί αγρότες, μέχρι είκοσι και τριάντα στρέμματα σε μονοκαλλιέργεια, είτε βάζουν καπνό είτε βάζουν οτιδήποτε άλλο. Αποτέλεσμα αυτού οι ενισχύσεις να είναι μηδαμινές, ιδίως στα καπνά. Και πώς θα διατηρήσουμε αυτούς τους ανθρώπους στη γη τους και θα τους στηρίξουμε; Μόνο με ειδική ενίσχυση μέσα στο πλαίσιο της Ευρωπαϊκής Ένωσης, που είναι συμβατό. Την πρόταση αν και την έχω καταθέσει στη διακομματική, θα την καταθέσω πάλι σήμερα στα Πρακτικά της Βουλής για να λάβετε γνώση.

Πέραν αυτού, όμως, στα άλλα προβλήματα των αγροτών πέραν της Θράκης, αλλά και της Θράκης βέβαια, είναι και αυτό που είπατε ότι μειώσατε τον ΦΠΑ στα λιπάσματα κ.τ.λ..

Κοιτάξτε, όμως, η αγορά των λιπασμάτων και των ζωοτροφών έχει ολοκληρωθεί και μάλιστα με τιμές 400% παραπάνω. Ο αγρότης σήμερα ζητά άμεσα να έχει μια ενίσχυση στην τσέπη του, προκειμένου να αντεπεξέλθει, να βγει αύριο το πρωί στο χωράφι του.

Εδώ άκουσα ότι η κατάργηση του ειδικού φόρου για το πετρέλαιο θα γίνει με εισοδηματικά κριτήρια. Αυτό είναι πολύ καλό και το χαιρετίζω, αλλά προσέξτε να μην ωφεληθούν μόνο αυτοί που κρατάνε βιβλία, δηλαδή οι επαγγελματίες αγρότες, αλλά και οι μικροί αγρότες να μην ξεχαστούν από την κατάργηση του ειδικού φόρου πετρελαίου.

Επίσης, εμείς έχουμε σαν Κίνημα Αλλαγής μια πιο ριζική πρόταση, μια πιο άμεσα εφαρμοστέα πρόταση. Εμείς λέμε να επιδοτηθεί ο αγρότης στην αγορά του προϊόντος στο τιμολόγιο πάνω, δηλαδή πηγαίνοντας να αγοράσει ένα λίπασμα, πηγαίνοντας να αγοράσει μία ζωοτροφή, πηγαίνοντας να βάλει βενζίνη. Όπως τώρα θεσπίστηκε η επιδότηση κάρτας για αγορά βενζίνης, έτσι ακριβώς. Και πώς μπορεί να γίνει αυτό; Εφόσον δημιουργήθηκε ένα ειδικό ταμείο 500 εκατομμυρίων ευρώ στην Ευρωπαϊκή Επιτροπή και θα ψηφιστεί την Τετάρτη -τα οποία είναι πάρα πολύ λίγα, σε σύγκριση-, εκεί μπορεί να γίνει η κάρτα του αγρότη. Βέβαια, πάλι με κριτήρια οικονομικά, ενισχύοντας τους μικρούς αγρότες, να υπάρχει η χρηματική επιδότηση μέσω αυτής της κάρτας, προκειμένου να πάει άμεσα να αγοράσει το λίπασμά του, το φάρμακό του ή το πετρέλαιό του και να βγει στο χωράφι να καλλιεργήσει.

Η δική μας ρεαλιστική πρόταση είναι αυτή. Σαν Υπουργείο πρέπει να δώσετε μάχη αύριο στην Ευρωπαϊκή Επιτροπή για να αυξηθεί το ποσό πέραν των 500 εκατομμυρίων ευρώ -στην Ελλάδα αντιστοιχούν 25, τίποτα δεν είναι-, για να αντιμετωπίσει η Ευρώπη το θέμα της σίτισης με σιτάρι και προκειμένου οι αγρότες να ανακουφιστούν λόγω του πολέμου κι άλλα πολλά, να δημιουργήσουμε μια ενίσχυση στον παραγωγό που έχει ανάγκη και με αυτή την καρτούλα, μ’ αυτόν τον τρόπο, να πηγαίνει να αγοράζει σήμερα και να μην περιμένει μετά από τέσσερις, πέντε, έξι μήνες να εισπράξει κάτι το οποίο είναι και αβέβαιο.

Οπότε περιμένουμε και επ’ αυτού στη δευτερολογία σας την άποψή σας.

Κύριε Πρόεδρε, καταθέτω το έγγραφο που σας προανέφερα.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αχμέτ.

Ορίστε, κύριε Στύλιο, έχετε κι εσείς τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θυμίζω τα εξής: Αναφέρθηκα στις αποφάσεις, στα μέτρα στήριξης για το ρεύμα. Αναφέρθηκα στις αποφάσεις και στο τι περιμένουμε για τον ειδικό φόρο κατανάλωσης για το πετρέλαιο, για τα καύσιμα. Αναφέρθηκα στα λιπάσματα, στη μείωση του ΦΠΑ.

Περνάω τώρα στις ζωοτροφές. Αναφέρω ότι έχουμε ήδη υπαγωγή στον υπερμειωμένο συντελεστή ΦΠΑ 6% των ζωοτροφών που προορίζονται για ζωική παραγωγή. Όπως ακούσαμε πριν από λίγο από τον έτερο Υφυπουργό, ακόμα μια σειρά από άλλες πρώτες ύλες οι οποίες δεν είχαν ενταχθεί μέχρι τώρα εντάσσονται. Αυτές είναι η σίκαλη, η βρώμη, το μαλακό σιτάρι, το κριθάρι. Οπότε δίνουμε μια ρευστότητα και με αυτή τη μείωση στον ΦΠΑ. Έχει εξαγγελθεί και θα εφαρμοστεί το επόμενο διάστημα ότι θα καλύψουμε το 4% του τζίρου για τις ζωοτροφές στα τιμολόγια για το δεύτερο εξάμηνο του 2021, για το προηγούμενο έτος.

Μένει, λοιπόν, να δούμε τι γίνεται και από εδώ και στο εξής, τι θα γίνει το 2022, διότι ο πόλεμος είναι εδώ και είναι ακόμα σε εξέλιξη. Η Ευρώπη μετά και από τη δική μας παρέμβαση, ανακοίνωσε την περασμένη Παρασκευή, μόλις προχθές, ένα άλλο προσωρινό πλαίσιο στήριξης 500 εκατομμυρίων ευρώ, όπως αναφέρατε, όπου η Ελλάδα λαμβάνει από εκεί 26 εκατομμύρια ευρώ και έχει τη δυνατότητα να συμπληρώσει αυτό το ποσό με άλλα 26 εκατομμύρια ευρώ από τον κρατικό, τον ελληνικό προϋπολογισμό, από τα δικά μας χρήματα. Άρα μιλάμε για 52 εκατομμύρια ευρώ.

Δεν σταματάμε όμως εκεί. Ζητούμε να αυξηθεί αυτό το προσωρινό πλαίσιο των 500 εκατομμυρίων, να διευρυνθεί περισσότερο. Τούτη την ώρα που μιλάμε είναι σε εξέλιξη Συμβούλιο Υπουργών Γεωργίας. Ο Υπουργός είναι στις Βρυξέλλες, είναι έξω. Θα γυρίσει. Έχουν και αύριο συνεδρίαση. Αναμένουμε αύριο τα αποτελέσματα. Θα θέσει το θέμα που είπατε της αύξησης του προσωρινού πλαισίου των 500 εκατομμυρίων. Οπότε περιμένουμε και για την Ελλάδα να προκύψει και κάτι καλύτερο.

Γι’ αυτά που έχουμε τώρα εδώ, τα 26 εκατομμύρια συν άλλα 26εκατομμύρια που μπορούν να διατεθούν από τη δική μας τη μεριά -και το λέω δημόσια εδώ, μας ακούν οι παραγωγοί και οι αγρότες μας-, σε πρώτη προτεραιότητα είναι τα λιπάσματα, για να λιπαίνουμε, για να μπορούμε να έχουμε παραγωγή, και οι ζωοτροφές, για να μπορούμε να έχουμε και στην κτηνοτροφία την παραγωγή που αναμένουμε και έχει ανάγκη και η χώρα μας. Θα έρθουμε στη συνέχεια να ανακοινώσουμε και να εξειδικεύσουμε. Κάθε μέρα, κάθε εβδομάδα, κάθε μήνα σταθμίζουμε τα δεδομένα, παίρνουμε τα στοιχεία και, καταλαβαίνοντας το πρόβλημα που υπάρχει και την ανάγκη, πάντοτε στο πλαίσιο των δυνατοτήτων που έχουμε και βλέποντας και την εξέλιξη, πώς πάει, χωρίς να εξαντλήσουμε δηλαδή από την αρχή όλους τους πόρους, είμαστε εδώ για να βοηθούμε, να στηρίζουμε και να παρεμβαίνουμε.

Να πω και κάτι άλλο, που είναι χρήσιμο και ωφέλιμο. Αποφασίστηκε ότι τα κτήματα που είναι σε αγρανάπαυση, το γνωστό «πρασίνισμα» δηλαδή, θα μπορούν να τα καλλιεργούν για τα επόμενα δύο χρόνια, χωρίς να χάσουν την ενίσχυση από την επιδότηση για την αγρανάπαυση. Και αυτό είναι ένα άλλο μέτρο. Μπορεί κάποιοι να θεωρούν ότι δεν είναι αρκετό, αλλά πιστεύουμε ότι είναι μία σημαντική βοήθεια.

Θέλω να θυμίσω ότι από την Κοινή Αγροτική Πολιτική και το μεταβατικό πρόγραμμα 2021-2022 έχουμε βγάλει ένα ποσό της τάξης των 31 εκατομμυρίων ευρώ, ούτως ώστε να στηρίξουμε την παραγωγή κτηνοτροφικών φυτών και να καταφέρουμε με αυτόν τον τρόπο να βοηθηθεί και να ενισχυθεί περισσότερο η κτηνοτροφία της πατρίδας μας.

Θέλω να θυμίσω ότι υπάρχουν μια σειρά από μέτρα μόνιμα, τα οποία έχουν ψηφιστεί από αυτή την Κυβέρνηση, την Κυβέρνηση Κυριάκου Μητσοτάκη: Μείωση κατά τρεις ποσοστιαίες μονάδες των ασφαλιστικών εισφορών για τους εργαζόμενους των αγροτικών επιχειρήσεων. Νέα φορολογική κλίμακα για τα φυσικά πρόσωπα και τους κατ’ επάγγελμα αγρότες, με συντελεστές που ξεκινούν από το 9% αντί για το 22%. Μείωση του φόρου των αγροτικών επιχειρήσεων από το 28% στο 22%. Μείωση της προκαταβολής φόρου στο 80% για τα νομικά πρόσωπα και στο 55% για τα φυσικά πρόσωπα που ασκούν αγροτική δραστηριότητα. Αναστολή πληρωμής της εισφοράς αλληλεγγύης. Μείωση της φορολογίας στο 10% των κερδών των συλλογικών αγροτικών σχημάτων. Εξαίρεση από την υποχρέωση καταβολής τέλους επιτηδεύματος για τους αγρότες κανονικού καθεστώτος. Μη επιβολή συμπληρωματικού ΕΝΦΙΑ στην αξία των αγροτεμαχίων και φυσικών προσώπων, συνεπώς και των αγροτών.

Και έχουμε και μια σειρά άλλα μέτρα από το Πρόγραμμα Αγροτικής Ανάπτυξης, όπως είναι το Πρόγραμμα των Νέων Αγροτών - Νέων Γεωργών. Διπλασιάσαμε το ποσό. Τρέχουμε την αξιολόγηση, για να έχουμε τα αποτελέσματα πολύ γρήγορα, μέσα στον ερχόμενο Μάιο. Συνολικά ο προϋπολογισμός ήταν 420 εκατομμύρια και δωδεκάμισι με δεκατρείς χιλιάδες θα επωφεληθούν από το συγκεκριμένο μέτρο. Ακολουθεί το Ταμείο Ανάκαμψης, τα σχέδια βελτίωσης, η μεταποίηση, μία σειρά προγραμμάτων. Και πάλι θα μετράμε τα αποτελέσματα, θα βλέπουμε τις ανάγκες και είμαστε εδώ για να ανταποκριθούμε.

Βεβαίως θα έρθουμε και στη Θράκη. Μου έχει απευθύνει επίσημη πρόσκληση και ο Περιφερειάρχης Ανατολικής Μακεδονίας και Θράκης, ο κ. Μέτιος. Η απάντηση είναι θετική και από εμένα και από τον Υπουργό. Θα έρθουμε να μιλήσουμε από κοντά, διά ζώσης με τους αγρότες. Θα φέρουμε και στελέχη του Υπουργείου, για να δώσουμε και τεχνικές απαντήσεις.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Προχωράμε στη δέκατη τέταρτη με αριθμό 521/14-3-2022 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πορεία υλοποίησης έργων αγροτικής ανάπτυξης στην Περιφερειακή Ενότητα Αργολίδας».

Κύριε Πουλά, καλησπέρα σας και καλή εβδομάδα. Έχετε δύο λεπτά για το ξεκίνημα.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, όπως πολύ καλά γνωρίζετε, η περίοδος που διανύουμε είναι πολύ κρίσιμη για την πορεία και το μέλλον του αγροτικού τομέα της χώρας. Τα προβλήματα των αγροτών είναι πάρα πολλά και λόγω της ενεργειακής κρίσης, της έλλειψης των ζωοτροφών, της αύξησης του κόστους των λιπασμάτων, της αύξησης του κόστους στα φυτοφάρμακα. Για όλα αυτά που σας ανέφερα δεν λέω ότι η Κυβέρνηση δεν έχει λάβει μέτρα. Έχει λάβει μέτρα, αλλά δεν επαρκούν.

Ερχόμαστε τώρα στο θέμα που καίει την Αργολίδα. Για να έχουμε μείωση του κόστους παραγωγής, θα πρέπει κάποια στιγμή το νερό -και το νερό υπάρχει αυτή τη στιγμή στην Αργολίδα στις πηγές του Αναβάλου- να φτάσει όσο το δυνατόν με λιγότερο κοστολόγιο, αλλά να γίνουν και τα έργα, για να το γεύονται όλοι οι αγρότες της Αργολίδας.

Πρόσφατα κάνατε μία σύσκεψη στο Υπουργείο, στη Γενική Γραμματεία Ενωσιακών Πόρων και Υποδομών για τα θέματα ανάπτυξης του Νομού Αργολίδας, και εκεί κατά τη διάρκεια της σύσκεψης συζητήθηκαν τέσσερα θέματα:

Πρώτον, η αναβάθμιση του κεντρικού αντλιοστασίου του Αναβάλου. Για την ασφαλή και ευέλικτη λειτουργία του σας είπαν ότι θα πρέπει να προβείτε σε αντικατάσταση ενός αντλητικού συγκροτήματος. Αυτή η πρόταση θα υποβληθεί σε πρόσκληση στο Περιφερειακό Πρόγραμμα Ανάπτυξης.

Το δεύτερο αφορούσε τη μεταφορά και τη διανομή νερού από τα δίκτυα Αναβάλου σε Κουτσοπόδι, σε Μυκήνες, Μοναστηράκι, Φίχτια, Χώνικα, Αεροδρόμιο, Ελληνικό και στον Δήμο Μιδέας του Νομού Αργολίδας.

Το τρίτο ήταν η πορεία της πράξης «Κατασκευή έργων μεταφοράς και διανομής νερού άρδευσης από τα δίκτυα Αναβάλου στους Δήμους Ασκληπιείου και Επιδαύρου» και συζητήθηκε η όδευση του αγωγού μεταφοράς εκτός των οικισμών των δύο κοινοτήτων, της Νέας Τίρυνθας και του Αγίου Ανδριανού, το αν δηλαδή θα πρέπει να αλλάξει η όδευση του αγωγού.

Και το τελευταίο ήταν για το έργο μεταφοράς νερού του Αναβάλου στην Ερμιονίδα.

Θα ήθελα να μας ενημερώσετε για αυτά, γιατί καλές είναι οι συσκέψεις να γίνονται σε κλειστά γραφεία, αλλά ο λαός της Αργολίδας περιμένει να ακούσει από εσάς τι μέλλει γενέσθαι με αυτό το περιβόητο έργο του Αναβάλου, που έχει ξεκινήσει από το 1970 και ακόμα νερό δεν έχει φτάσει στον τόπο που πρέπει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα σας απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Ορίστε, κύριε Στύλιο, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, θέτετε ένα θέμα που αφορά την Αργολίδα, έναν νομό παραγωγικό, πολύ σημαντικό για την καλλιέργεια ενός μεγάλου μέρους από τα προϊόντα που παράγονται στη χώρα μας κι έναν νομό με πολύ καλή και αξιόλογη οργάνωση παραγωγών, που εμείς θέλουμε να τους στηρίξουμε και να τους βοηθήσουμε. Όχι όμως μόνο την Αργολίδα. Σε όλη τη χώρα έχουμε χρηματοδοτικά εργαλεία, τα οποία αξιοποιούμε και προσπαθούμε να αξιοποιήσουμε κατά τον καλύτερο δυνατό τρόπο, ούτως ώστε να κατασκευαστούν έργα αρδευτικά, εγγειοβελτιωτικά. Διότι οι μελέτες μάς έχουν δείξει ότι η σωστή εκμετάλλευση του νερού και η ορθή διαχείρισή του μπορεί να μας βοηθήσει να έχουμε ως 30% αύξηση στην παραγωγή. Αυτό σημαίνει πιο μεγάλες ποσότητες, σημαίνει καλύτερη ποιότητα, σημαίνει περισσότερα χρήματα για τον αγρότη, για τον παραγωγό, σημαίνει χρήματα στην ελληνική οικονομία.

Τώρα σας λέω το εξής και το λέω προκαταβολικά. Θα δώσω απαντήσεις σε όλα όσα θέσατε, και στην πρωτολογία και στη δευτερολογία μου. Πιστεύω ότι θα μου δώσει και ο κύριος Πρόεδρος λίγο χρόνο παραπάνω. Σας λέω όμως ότι, όπως είπα και πριν, οι πόρτες του Υπουργείου είναι ανοιχτές, είμαστε στη διάθεσή σας και εμείς από την πολιτική ηγεσία, αλλά και εσείς έχετε το δικαίωμα ως Βουλευτής και να απευθυνθείτε και να συναντηθείτε και να έχετε ενημέρωση πιο λεπτομερή, πιο εκτενή, πιο αναλυτική για όλα τα ζητήματα που θέσατε.

Πάμε, λοιπόν, τώρα στο δεύτερο, στο έργο με τίτλο: «Μεταφορά και διανομή νερού άρδευσης από δίκτυα Αναβάλου σε Κουτσοπόδι, Μυκήνες, Μοναστηράκι, Φίχτια, Χώνικα, Αεροδρόμιο, Ελληνικό και Δήμο Μιδέας του Νομού Αργολίδας».

Το αντικείμενο του συγκεκριμένου έργου -θέλω να τα πω να καταγραφεί στα Πρακτικά και να μας ακούσουν και οι αγρότες στην Αργολίδα- αφορά την κατασκευή δευτερευόντων αγωγών, έργων προσαγωγής και αντλιοστασίων, με σκοπό τη μεταφορά νερού προς άρδευση στο αργολικό πεδίο και ειδικότερα στις περιοχές που ανέφερα παραπάνω. Με το συγκεκριμένο έργο αναμένεται να εξυπηρετηθεί συνολικά επιφάνεια εξήντα χιλιάδων στρεμμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα τα πω πολύ σύντομα, κύριε Πρόεδρε.

Υπήρξε μια διακοπή στο συγκεκριμένο έργο το 2016 για μερικούς μήνες, με κάποια προβλήματα που είχαν υπάρξει. Το έργο εκτελείται, προχωράει κανονικά και αναμένεται -αυτό μάς λένε οι τεχνικές υπηρεσίες- να ολοκληρωθεί μέχρι το τέλος του τρέχοντος έτους.

Υπάρχει όμως και ένα άλλο υποέργο, που περιλαμβάνει διάφορα υποέργα, και αναφέρω τον τίτλο: «Βελτιώσεις έργων μεταφοράς και διανομής νερού άρδευσης από δίκτυα Αναβάλου σε Κουτσοπόδι, Μυκήνες, Μοναστηράκι, Φίχτια στην Αργολίδα». Το συγκεκριμένο έργο έχει προϋπολογισμό 7.896.000 ευρώ, περίπου 8 εκατομμύρια, και βρισκόμαστε στη φάση κατακύρωσης της σύμβασης με τον ανάδοχο. Η σύμβαση προβλέπει ότι το έργο θα έχει ολοκληρωθεί μέχρι το 2023.

Αν αθροίσουμε συνολικά γι’ αυτό το έργο που αναφέραμε πριν την κατασκευή, βγαίνει ένα ποσό πάνω από 14 εκατομμύρια ευρώ. Η πρώτη φάση κλείνει φέτος. Για τη δεύτερη φάση θα πάμε μέχρι το 2023. Τώρα υπογράφεται η σύμβαση.

Στην «Κατασκευή έργων μεταφοράς και διανομής νερού άρδευσης από δίκτυα Αναβάλου στους Δήμους Ασκληπιείου και Επιδαύρου του Νομού Αργολίδας» το αντικείμενο της εργολαβίας αφορά καλλιεργούμενες περιοχές του Δήμου Επιδαύρου, οι οποίες αντιμετωπίζουν σοβαρά προβλήματα άρδευσης. Προβλέπεται να εξυπηρετηθούν εκτάσεις στις περιοχές Αγίου Δημητρίου, Αρκαδικού, Ασκληπιείου, Δήμαινας, Παλαιάς και Νέας Επιδαύρου, συνολικής καλλιεργήσιμης έκτασης είκοσι χιλιάδων στρεμμάτων. Συνολικά μάς λένε ότι είναι είκοσι επτά χιλιάδες τριακόσια στρέμματα. Το συγκεκριμένο έργο έχει μήκος 31,9 χιλιόμετρα. Το έργο έχει εκτελεστεί μέχρι σήμερα σε ποσοστό 50%. Το αναφέρατε και εσείς. Λόγω άλλων έργων -δεν τα αναλύουμε τώρα εδώ- που δεν αφορούν τα αρδευτικά, είναι άλλου τύπου έργα, μπορεί να υπάρξει μια τροποποίηση της αρχικής μελέτης. Θα περάσει από γνωμοδοτικό συμβούλιο στο Υπουργείο μας και, αφού εγκριθεί η τροποποίηση, θα συμπεριληφθεί και θα συνεχιστεί και το έργο.

Το υπόλοιπο τμήμα της σύμβασης και του έργου που προβλέπεται συνεχίζεται κανονικά. Μίλησα μόνο για την αλλαγή. Δεν την αναλύουμε πιο πολύ εδώ. Αν θέλετε, να τα πούμε και σε άλλη περίσταση.

Λοιπόν, να σταματήσω εδώ και να επανέλθω στη δευτερολογία μου με τα υπόλοιπα και με την πρώτη ερώτηση και την τελευταία που θέσατε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Ορίστε, κύριε Πουλά, έχετε τον λόγο για τρία λεπτά.

**ΑΝΔΡΕΑΣ ΠΟΥΛΑΣ:** Κύριε Υπουργέ, όσον αφορά το πρώτο έργο, αυτό που αναφέρατε στο αντλιοστάσιο του Αναβάλου. Εκεί, όπως γνωρίζετε πολύ καλά, υπάρχει μια αντλία, η οποία αυτή τη στιγμή είναι σε λειτουργία και βγάζει περίπου δέκα χιλιάδες κυβικά μέτρα νερού την ώρα.

Οι άλλες δύο αντλίες που υπάρχουν και οι οποίες είναι από παλαιότερη εργολαβία δεν είναι σε καλή κατάσταση και χρειάζεται άμεσα να γίνει αυτό το έργο, για να μη μείνει κάποια στιγμή η Αργολίδα χωρίς νερό. Διότι, αν δεν έχεις αντλιοστάσιο να αντλήσεις το νερό, σου χαλάσει η βασική αντλία που βγάζει τις δέκα χιλιάδες κυβικά μέτρα, δεν θα έχεις νερό να ποτίσει η Αργολίδα. Τελειώσαμε με το πρώτο έργο.

Όσον αφορά τώρα το δεύτερο, θα έλεγα ότι το έργο αυτό έχει έξι υποέργα. Το πρώτο υποέργο -για να σας δώσω να καταλάβετε αυτό που αφορά τη διανομή νερού στο Κουτσοπόδι, στις Μυκήνες, στο Μοναστηράκι- έχει προκηρυχθεί, έχει συμβασιοποιηθεί στις 27-6-2011, με αρχικό ποσό σύμβασης 8.200.000 ευρώ. Μέχρι σήμερα έχουμε δαπανήσει 600.000 ευρώ παραπάνω από τον αρχικό προϋπολογισμό και λέμε ότι, καλώς εχόντων των πραγμάτων, θα τελειώσει στις 27-12-2022. Και εγώ διαπιστώνω ότι με αυτά που έχει ακόμα αυτό το συγκεκριμένο έργο -έχει πάρα πολλά θέματα- δεν είμαι σίγουρος ούτε στο τέλος του 2022 θα έχει τελειώσει.

Όσον αφορά τώρα την εξέλιξη του έκτου υποέργου, που αφορά την περιοχή από Μοναστηράκι - Μυκήνες - Φίχτια και μία περιοχή μεγάλη του Κουτσοποδίου, η οποία εκεί αρδεύει περίπου γύρω στις δεκαεπτά χιλιάδες στρέμματα, με πορτοκαλεώνες τα περισσότερα, αυτό, λοιπόν, το έργο έχει δημοπρατηθεί εδώ και έναν χρόνο και δεν έχει γίνει τίποτα. Κάτι συμβαίνει.

Τώρα, όσον αφορά το τρίτο έργο, αυτό που λέμε για το πού πάει το νερό στον Δήμο Ασκληπιείου και στην Επίδαυρο, το έργο έχει πρόβλημα, γιατί περνάει μέσα από δύο οικισμούς και αυτό θα πρέπει να το δείτε, θα πρέπει να γίνει μια νέα μελέτη, μια νέα χάραξη, για να μπορέσει να περπατήσει. Γιατί και αυτό έχει συμβασιοποιηθεί το 2017 και θα πάμε πάλι σε παρατάσεις και παρατάσεις.

Όσον αφορά το άλλο έργο, το μεγάλο, που πηγαίνει προς Ερμιονίδα, σε αυτό δεν έχει γίνει ακόμα τίποτα. Δεν έχουμε -εγώ προσωπικά δεν έχω- καμμία πληροφόρηση.

Και το βασικότερο που θέλω να σας πω είναι τα κίνητρα που πρέπει να δοθούν στους ΤΟΕΒ για ανανεώσιμες πηγές ενέργειας. Αυτό θα πρέπει να είναι πρωταρχική σπουδή του Υπουργείου, γιατί αυτή τη στιγμή, με τόσα πολλά έργα που γίνονται εκεί, το κόστος για τη μεταφορά του νερού είναι δυσβάσταχτο. Οι αγρότες δεν θα μπορούν να πληρώσουν. Το ξέρετε πολύ καλά.

Και μάλιστα, όταν θέλεις να ανεβάσεις το νερό από τα εκατό μέτρα στα τριακόσια, στα τετρακόσια μέτρα, είναι πρόβλημα. Εκεί θα πρέπει να δούμε συνολικότερα όλο το κόστος, γιατί στην Επίδαυρο, για παράδειγμα, δεν έχουν προβλεφθεί τα δευτερεύοντα δίκτυα. Θα φτάσει το νερό σε ένα σημείο. Και μετά, από εκεί και πέρα, πού θα πάει, αν δεν έχεις φτιάξει τα δευτερεύοντα δίκτυα, που είναι άλλα τόσα χρήματα; Αυτά πρέπει να τα προβλέψουμε από τώρα, ώστε να προχωρήσει το έργο κανονικότατα.

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα δώσω ορισμένα στοιχεία για το πρώτο έργο που αναφέραμε. Να πω ότι το έργο έχει ενταχθεί όντως, όπως είπατε, από το 2016 και η πράξη περιλαμβάνει μια σειρά από υποέργα. Ο προϋπολογισμός είναι περίπου εκεί που είπατε εσείς, στα 8.600.000 ευρώ και πολύ γρήγορα λέω ότι για την Αρχαιολογία έχουν προβλεφθεί 450.000 ευρώ, για απαλλοτριώσεις 750.000 ευρώ, για έργα ΔΕΗ 500.000 ευρώ και για αποζημιώσεις άλλες 500.000 ευρώ. Γι’ αυτόν τον λόγο στο τέλος καταλήγουμε να έχουμε έναν προϋπολογισμό που είναι γύρω στα 7.800.000 ευρώ. Σας το λέω, λοιπόν, και σας ενημερώνω ότι γι’ αυτό αθροίσαμε και είπαμε πάνω από 14 εκατομμύρια.

Το πρώτο έργο θα τελειώσει το 2022, στο τέλος αυτού του χρόνου. Για το δεύτερο έργο, που είναι τα υπόλοιπα 7-8 εκατομμύρια, υπογράφεται η σύμβαση και δώσαμε χρόνο ολοκλήρωσης μέχρι το 2023. Αυτό το έργο, το δεύτερο τμήμα, η δεύτερη φάση, η υποβολή των προσφορών πραγματοποιήθηκε τον Ιούλιο του 2021. Το έργο υπογράφηκε το 2019, έγινε η αποσφράγιση των προσφορών. Μόλις τον Σεπτέμβριο του 2021 εκδόθηκε η απόφαση περί επάρκειας των επανορθωτικών μέτρων για τον προσωρινό ανάδοχο και εγκρίθηκε το πρακτικό της Επιτροπής Δημοπρασίας και γι’ αυτό είπα ότι αναμένεται να υπογράψουμε και να προχωρήσουμε. Άρα πολύ πρόσφατα είχαμε την ολοκλήρωση της δημοπρασίας για τη δεύτερη φάση του πρώτου έργου και γι’ αυτό πάει μέχρι το 2023.

Αναφερθήκατε πριν στη μελέτη για τα έργα μεταφοράς και διανομής νερού άρδευσης από τα δίκτυα Αναβάλου στον Δήμο Ερμιονίδας Νομού Αργολίδας. Έχετε δίκιο. Η περιοχή περιλαμβάνει είκοσι δύο χιλιάδες στρέμματα περίπου. Η μελέτη έχει ενταχθεί στο Πρόγραμμα Αγροτικής Ανάπτυξης και Τροφίμων. Η συγκεκριμένη μελέτη αφορά ένα ποσό της τάξης του 1.477.000 ευρώ και είμαστε σε διαδικασία ολοκλήρωσης του διαγωνισμού για τη μελέτη για το δίκτυο στον Δήμο Ερμιονίδας.

Σε σχέση με το μεγάλο έργο που αναφέρατε, αυτό έχει προϋπολογισμό 48 εκατομμύρια ευρώ, ενώ ο συνολικός του προϋπολογισμός μαζί με τα υποέργα, τις πράξεις, ανέρχεται σε 68 εκατομμύρια ευρώ, με συγχρηματοδότηση από το Ευρωπαϊκό Γεωργικό Ταμείο Αγροτικής Ανάπτυξης.

Είμαστε, λοιπόν, γι’ αυτό το μεγάλο έργο -αναφέρω πάλι τον τίτλο: «Έργα μεταφοράς και διανομής νερού άρδευσης από δίκτυα Αναβάλου στο Δήμο Ερμιονίδας Νομού Αργολίδας»- στην προέγκριση της δημοπράτησης, για να προχωρήσουμε σε δεύτερη φάση στην υλοποίησή του.

Αναφέρατε επίσης κάτι πολύ σημαντικό, τα αντλιοστάσια και την ενεργειακή υποστήριξη των ΤΟΕΒ και των οργανισμών γενικότερα. Αυτή τη στιγμή είναι σε εξέλιξη ανοικτή πρόσκληση από το Υπουργείο και μιλώ για το μέτρο 431 με τον τίτλο: «Υποδομές εγγείων βελτιώσεων για δημόσια έργα», προϋπολογισμού κάτω των 2,2 εκατομμυρίων ευρώ.

Άρα έχουμε μια ανοικτή πρόσκληση, η οποία αφορά την αυτοδιοίκηση Α΄ και Β΄ βαθμού. Αυτοί είναι οι δικαιούχοι και αυτοί μπορούν να κάνουν αίτηση. Είναι ανοικτή μέχρι τον Μάιο του 2022. Έχουν χρόνο μπροστά, που μπορούν εκεί να υποβληθούν προτάσεις. Προβλέπεται η αντικατάσταση αντλιοστασίων, προβλέπονται επίσης οι επενδύσεις σε ενεργειακή απόδοση σε υφιστάμενη αρδευτική εγκατάσταση, άρα φωτοβολταϊκά, καθώς και η αντικατάσταση του ηλεκτρομηχανολογικού εξοπλισμού. Με τα φωτοβολταϊκά προβλέπεται ο συμψηφισμός παραγωγής ενέργειας μέσω του net metering, που στη συνέχεια αυτά τα συγκεκριμένα έργα θα δοθούν προς χρήση από τους ΤΟΕΒ και τους ΓΟΕΒ, για να αναλάβουν και να έχουν την ευθύνη λειτουργίας των συγκεκριμένων έργων.

Είμαι στη διάθεσή σας για να δούμε και άλλες λεπτομέρειες και βέβαια να ενημερώσουμε και τις ομάδες παραγωγών και τον κόσμο στην Αργολίδα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Θα συζητηθεί η δέκατη όγδοη με αριθμό 528/14-3-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας».

Ορίστε, κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, από την πανδημία στην ακρίβεια, από την ακρίβεια στην ενεργειακή κρίση. Είναι πασιφανές ότι ο πρωτογενής τομέας πλήττεται συνεχώς και ουσιαστικές λύσεις έως σήμερα δεν έχουν δοθεί.

Σήμερα, λοιπόν, ο πρωτογενής τομέας πλήττεται από τις τεράστιες αυξήσεις στα αγροεφόδια, στην ενέργεια, σε βασικούς παραγωγικούς συντελεστές. Η δε παραγωγή της Αιτωλοακαρνανίας είναι αντιμέτωπη με πρόσθετα προβλήματα. Γιατί; Γιατί έρχεται η πολιτεία με νέα δεδομένα και τους ανατρέπει τον προγραμματισμό τους. Συγκεκριμένα, ενώ υπέβαλαν κανονικά τις δηλώσεις στο ΟΣΔΕ για εκτάσεις που δήλωναν επί χρόνια και φαίνονταν οι εκτάσεις στο σύστημα του ΟΠΕΚΕΠΕ ως επιλέξιμες, τον Σεπτέμβριο του 2021 και εντελώς αιφνιδιαστικά έρχεται ο ΟΠΕΚΕΠΕ και τους ανακοινώνει για τις εκτάσεις αυτές ότι δεν είναι επιλέξιμες. Ταυτοχρόνως, το σύστημα του ΟΣΔΕ έχει ήδη κλείσει. Το αποτέλεσμα είναι τον Οκτώβριο του 2021 οι παραγωγοί να μην μπορούν να πληρωθούν την προκαταβολή των ενισχύσεων και με τεράστιες ανατροπές στον προγραμματισμό τους. Μάλιστα τα δεδομένα στην Αιτωλοακαρνανία είναι οι εξήντα τέσσερις χιλιάδες στρέμματα στην περιοχή του Νεοχωρίου να μείνουν εκτός ενισχύσεων.

Επιπλέον, να τονιστεί ότι, λόγω της αναδρομικότητας που δόθηκε στην απόφαση για τα έτη 2020-2021, πολλοί αγρότες κινδυνεύουν να χάσουν οριστικά τα δικαιώματά τους, αλλά και να βρεθούν με χρέη στο δημόσιο και για ενισχύσεις που ουσιαστικά είτε εισέπραξαν στο παρελθόν είτε δεν εισέπραξαν και φυσικά με πρόσθετες κυρώσεις.

Η απάντηση ως Υπουργείο που δώσατε, κύριε Υπουργέ, μετά τις αντιδράσεις, ήταν ότι η πληρωμή των ενισχύσεων ήταν επιτυχής και ότι οι διαφορές στο ύψος των ενισχύσεων ήταν απόρροια κοινοτικών δεσμεύσεων και διασταυρωτικών ελέγχων της ΑΑΔΕ. Ωστόσο εν τοις πράγμασι οι λόγοι περικοπής των ενισχύσεων παραμένουν άγνωστοι. Οι δε αγρότες έως σήμερα δεν είχαν καμμία επίσημη ενημέρωση για την καταβολή των ενισχύσεών τους καθώς και για τις όποιες αλλαγές στις επιλέξιμες εκτάσεις.

Κύριε Υπουργέ, εδώ θα πρέπει να τονιστεί ότι ο ΟΠΕΚΕΠΕ είχε υποχρέωση να τους ενημερώσει με βάση τις ευρωπαϊκές οδηγίες και δεν το έκανε και οι αγρότες αγωνιούν και αναζητούν τι άλλαξε και δεν πληρώθηκαν. Αναρωτιούνται φυσικά μέχρι και σήμερα αυτές οι περικοπές αν συνδέονται με το δίκτυο «NATURA». Μάλιστα σήμερα ανακοινώθηκαν οι πληρωμές που θα πραγματοποιηθούν αυτή την εβδομάδα και οι παραγωγοί της Αιτωλοακαρνανίας παραμένουν και πάλι εκτός. Δηλαδή, επί τέσσερις μήνες το Υπουργείο επί της ουσίας αδιαφορεί.

Κατόπιν αυτών ερωτάσθε: Πόσες είναι οι συνολικές εκτάσεις της Αιτωλοακαρνανίας, κύριε Υπουργέ, που έμειναν εκτός ενισχύσεων και πού οφείλεται η διαφορά αυτή σε σχέση με τα προηγούμενα έτη; Επίσης, σε ποιες ενέργειες θα προβείτε, ώστε να πληρωθούν άμεσα οι ενισχύσεις των παραγωγών της Αιτωλοακαρνανίας, που κακώς ως σήμερα εν τοις πράγμασι το κράτος δεν έχει πληρώσει;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κωνσταντόπουλε.

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θέλω να πω ορισμένα πράγματα. Ο ΟΠΕΚΕΠΕ είναι ένας οργανισμός πληρωμών πιστοποιημένος, με μια ιστορία είκοσι χρόνων. Είναι ένας ευρωπαϊκός οργανισμός, που κάθε χρόνο επιτελεί ένα μεγάλο -σε φορτίο, σε όγκο- και σημαντικό έργο. Ποιο είναι αυτό το έργο; Οι πληρωμές των ενισχύσεων και των επιδοτήσεων των Ελλήνων αγροτών και παραγωγών. Ένα ποσό της τάξης των 2 δισεκατομμυρίων κάθε χρόνο δίνεται και διανέμεται στους Έλληνες αγρότες και παραγωγούς από τον συγκεκριμένο οργανισμό. Δίνεται -είναι ευρωπαϊκή χρηματοδότηση- για να στηρίξουμε την παραγωγή, για να την ενισχύσουμε, για να έχουμε καλύτερα αποτελέσματα ως πρωτογενής τομέας, δευτερογενής και να επωφεληθούμε στη χώρα μας. Για ποιον λόγο; Διότι ο συγκεκριμένος τομέας, ο αγροδιατροφικός, είναι αυτός που έχει την ευθύνη για να θρέψει τους πολίτες και τον κόσμο μας.

Συγκεκριμένα, τι έχει συμβεί στην Αιτωλοακαρνανία; Το λέω σε εσάς και μέσα από εσάς σε όλους τους αγρότες της δυτικής Ελλάδας, της Ηπείρου και όλης της χώρας. Το θεσμικό πλαίσιο που ισχύει για τον ΟΠΕΚΕΠΕ είναι το ίδιο που ίσχυε και τα προηγούμενα χρόνια. Δεν έχει διαφοροποιηθεί. Δεν έχει αλλάξει ο τρόπος με τον οποίο ελέγχονται και δίνονται οι επιδοτήσεις και οι ενισχύσεις.

Άρα, λοιπόν, έχουμε τους ίδιους κανόνες. Είναι κανόνες, όμως, οι οποίοι αφορούν το Ενωσιακό Δίκαιο, την Ευρωπαϊκή Ένωση, αφορούν το Ελληνικό Δίκαιο, το θεσμικό δίκαιο, το δικό μας.

Για το 2021 στην Αιτωλοακαρνανία έχουν πληρωθεί τα εξής: Έχουμε τρεις ενισχύσεις, τρεις επιδοτήσεις. Έχουμε τη βασική ενίσχυση, έχουμε ενισχύσεις για γεωργικές πρακτικές, επωφελείς για το κλίμα και το περιβάλλον, το γνωστό «πρασίνισμα» και έχουμε το καθεστώς των νέων γεωργών. Το 2021 δόθηκαν συνολικά και για τις τρεις αυτές κατηγορίες επιδοτήσεων και 70.455.000 ευρώ. Αντίστοιχα για το 2020 για αυτές τις τρεις κατηγορίες ενισχύσεων δόθηκαν 75.713.000 ευρώ.

Θέλω όμως εδώ να πούμε μια μεγάλη αλήθεια. Τι συμβαίνει; Πρώτον, κάθε χρόνο και το 2019 και το 2018 και το 2017 και το 2020 και το 2021 και το 2022, θα έχουμε μία μείωση του ποσοστού κατά 2,09 επί της βασικής ενίσχυσης. Αυτό είναι σύμφωνα με τον ευρωπαϊκό κανονισμό 1307 του 2013. Γίνεται, δηλαδή, συνεχώς από το 2014 και μετά μέχρι σήμερα 2,09. Η βασική ενίσχυση μειώνεται. Δεύτερον, έχουμε μείωση όλων των δικαιωμάτων στο ποσοστό που κρίνεται απαραίτητο για την κάλυψη των αναγκών αναπλήρωσης του εθνικού αποθέματος. Το συγκεκριμένο ποσοστό για τα έτη 2020 και 2021 διαμορφώθηκε στο 2,5%. Υπολογίζεται με μια σειρά από παραμέτρους, δημιουργείται μια φόρμα, λαμβάνονται στοιχεία και δεν υπολογίζεται από πολιτικούς. Υπολογίζεται από την υπηρεσία και αυτό δεν έχει αμφισβητηθεί από κανέναν. Άρα, λοιπόν, λέμε η βασική ενίσχυση θα μειώνεται 2,09 κάθε χρόνο και μειώνεται κάθε χρόνο. Υπολογίστηκε 2,05 για τα έτη 2020 και 2021. Άρα, λοιπόν, έχουμε μια διαφορά στα ποσά που ανέφερα πιο πριν 6,9, όταν το 4,6 είναι δεδομένο από την αρχή.

Πού οφείλεται αυτή η διαφορά στα ποσά που αναφέρθηκα; Δηλαδή, στο 7% από το 4,5% που είμαστε σήμερα; Σε αυτή τη διαφορά περιλαμβάνονται τα εξής. Πρώτον, το ότι δεν έχουν ολοκληρωθεί οι πληρωμές για το 2021 ακόμα και μέχρι σήμερα, διότι δεν έχουν εξοφληθεί τα καθεστώτα, δεν έχει ακόμα εξοφληθεί μεγάλο μέρος των δικαιούχων του εθνικού αποθέματος, άρα και των δικαιούχων καθεστώτος νεαρής ηλικίας, μεγάλο μέρος των δεσμεύσεων, λόγω μη καταχώρισης αποτελεσμάτων ελέγχων, καθώς και όσοι είχαν υποβάλει ενστάσεις. Δηλαδή, έχουμε ένα μέρος το οποίο δεν έχει ολοκληρωθεί ακόμα, που αφορά τους νέους του ειδικού καθεστώτος. Αφορά τους διασταυρωτικούς ελέγχους, που τα αποτελέσματά τους δεν έχουν καταχωρισθεί στο σύστημα ακόμα και δεν έχουν καταχωρισθεί ακόμη τα αποτελέσματα των ενστάσεων. Αυτό μάς δημιουργεί τη διαφορά την οποία είχαμε πιο πριν.

Να δούμε όμως πολύ συγκεκριμένα τώρα για την Αιτωλοακαρνανία. Κλείνω με αυτό. Τα υπόλοιπα στη δευτερολογία μου. Τι έχει γίνει σε σχέση με τις στρεμματικές εκτάσεις.

Το 2021 δηλώθηκαν εννιακόσιες χιλιάδες εννιακόσια σαράντα ένα στρέμματα και προσδιορίστηκαν μετά από τους επιτόπιους, διοικητικούς, μηχανογραφικούς και διασταυρωτικούς ελέγχους ότι είχαμε εννιακόσιες έντεκα χιλιάδες πεντακόσια σαράντα οκτώ στρέμματα. Άρα είχαμε μια διαφορά στην έκταση που βγήκε μη επιλέξιμη περίπου είκοσι εννέα χιλιάδες στρέμματα. Ας πούμε τριάντα χιλιάδες στρέμματα.

Αντίστοιχα το 2020 δηλώθηκαν εννιακόσιες πενήντα επτά χιλιάδες επτακόσια τριάντα εννέα στρέμματα και προσδιορίστηκαν μετά από διασταυρωτικούς και διοικητικούς ελέγχους εννιακόσιες τριάντα πέντε χιλιάδες τριακόσια ογδόντα πέντε στρέμματα. Άρα η έκταση που αποκλείστηκε ως μη επιλέξιμη ήταν περίπου είκοσι τρεις χιλιάδες στρέμματα. Δηλαδή, κάθε χρόνο από αυτά που δηλώνει ο αγρότης, ο παραγωγός, με αυτό που προκύπτει μετά τον διασταυρωτικό, επιτόπιο έλεγχο έχουμε μια διαφορά περίπου είκοσι με τριάντα χιλιάδες στρέμματα.

Αυτό εμφανίζεται να συμβαίνει. Εξήγησα τι έγινε με τα ποσοστά. Εξήγησα τι ισχύει με τα στρέμματα. Θα έλθω στη δευτερολογία μου να πω και πιο συγκεκριμένα για τα υπόλοιπα που είπατε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ.

Κύριε Κωνσταντόπουλε, έχετε τρία λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, οι παραγωγοί της χώρας βλέπουν το εισόδημά τους να συρρικνώνεται και, αν όχι να συρρικνώνεται, πολλές φορές το βλέπουν και να εξαφανίζεται.

Στην Αιτωλοακαρνανία, την εκλογική μου περιφέρεια, που κατά κόρον στηρίζεται στον πρωτογενή τομέα, η κατάσταση είναι τραγική και μάλιστα κάθε απόφαση του Υπουργείου Αγροτικής Ανάπτυξης έχει άμεσο αντίκτυπο στην καθημερινότητα των αγροτών και των κτηνοτρόφων της Αιτωλοακαρνανίας. Σήμερα, μάλιστα, μέσα στην πανδημία, την ενεργειακή κρίση και το κύμα ακρίβειας στα ύψη, με τις αυξήσεις στις τιμές στα φυτοφάρμακα, στα αγροεφόδια, στα λιπάσματα, στις ζωοτροφές, στο πετρέλαιο κίνησης και την ενέργεια στα ύψη, έρχεται το δημόσιο και τους ζητά αναδρομικά να επιστρέψουν τις ενισχύσεις που έλαβαν -και εδώ αυτό θα ήθελα να απαντηθεί-, αλλά και πρόσθετα ποσά ως κυρώσεις, λόγω των υπερβάσεων που τους καταλογίστηκαν. Και τούτο φυσικά λόγω της μη επιλεξιμότητας των εκτάσεών τους. Εδώ θα πρέπει να τονιστεί ότι πρόκειται για υπερβάσεις, για τις οποίες δεν είχαν καμμία, μα καμμία, ενημέρωση.

Δεύτερον, κατά παράβαση της αρχής της δικαιολογημένης εμπιστοσύνης και της χρηστής διοίκησης, είναι αδιανόητο, κύριε Υπουργέ, να τους καταλογίζονται υπερβάσεις και να τους επιβάλλονται πρόστιμα, όταν ο ΟΠΕΚΕΠΕ εδώ και μήνες δεν έχει κάνει καμμία, μα καμμία, εκκαθάριση, μετά από τις ενστάσεις, ώστε να συμπεριληφθούν στις πληρωμές.

Εδώ τίθεται ένα ερώτημα: Έχετε κάνει έλεγχο στον ΟΠΕΚΕΠΕ, δεδομένου ότι η διαδικασία δεν εφαρμόστηκε και είναι ενάντια στους ευρωπαϊκούς κανονισμούς, για την κατανομή των πόρων στήριξης για τα έτη 2021 και 2022; Εδώ περιμένω την απάντησή σας.

Επίσης, κύριε Υπουργέ, κρατήστε αυτό: Η περικοπή των ενισχύσεων των παραγωγών της Αιτωλοακαρνανίας δεν ήταν θέμα απλά ΑΤΑΚ και διασταύρωσης των στοιχείων με το Ε9. Διότι ολόκληρες εκτάσεις έχουν κριθεί ως μη επιλέξιμες, εκτάσεις που επί χρόνια επιδοτούνταν κανονικά και φαίνονταν ως επιλέξιμες στο ΟΣΔΕ. Δεν μπορεί δηλαδή η ίδια η πολιτεία να ανατρέπει όσα μέχρι σήμερα ήξεραν οι αγρότες και μάλιστα αναδρομικά να τους ζητά τα ρέστα και χωρίς καμμία ενημέρωση.

Δηλαδή, τι έγινε; Άλλαξε η πολιτεία άποψη και οι αγρότες μέχρι σήμερα ήταν στο σκοτάδι; Μάλιστα κινδυνεύουν να απολέσουν οριστικά τα δικαιώματά τους, χωρίς να έχουν ενημερωθεί γιατί οι εκτάσεις τους αυτές θεωρήθηκαν μη επιλέξιμες. Αυτό θα σημαίνει για την περιοχή της Αιτωλοακαρνανίας καταστροφή. Θέλω να το δείτε αύριο το πρωί στο Υπουργείο και να δώσετε λύση. Ήδη τα προβλήματα που αντιμετωπίζουν οι αγρότες είναι τεράστια. Τα γνωρίζετε. Οι κτηνοτρόφοι καταστρέφονται, τα λιπάσματα έχουν τριπλασιαστεί, το καλαμπόκι από 18 λεπτά έφτασε στα 40-45 λεπτά, το τριφύλλι 0,45 και η τιμή του πετρελαίου έφθασε στα 2 ευρώ.

Τα μέτρα που ανακοινώσατε ως Κυβέρνηση, κύριε Υπουργέ, δεν επαρκούν. Ακόμα και η μείωση του ΦΠΑ στα λιπάσματα γίνεται με καθυστέρηση. Το ίδιο και οι ζωοτροφές.

Θα έλεγα ότι το ζήτημα είναι πως πρώτα ζητούν να κληθούν οι αγρότες να πληρώσουν και μετά να περιμένουν επιστροφή. Αυτό δεν γίνεται. Δηλαδή τι θα πάρεις από αυτόν που δεν έχει; Δεν μπορώ να καταλάβω. Οι αγρότες δεν μπορούν να ανταποκριθούν και οι κτηνοτρόφοι, χωρίς να επιδοτηθούν για τις ζωοτροφές τους, δεν θα επιβιώσουν. Κρατήστε τα.

Κύριε Υπουργέ, η αγροτική ανάπτυξη της χώρας χρειάζεται σχέδιο, χρειάζεται καταβολή ενισχύσεων χωρίς προβλήματα, χρειάζεται περιφερειακά προγράμματα -τα γνωρίζετε- προσαρμοσμένα στα μέτρα για την αγορά. Μόνο έτσι η χώρα θα καταφέρει να βγει από το αδιέξοδο της κρίσης.

Τέλος, ο πρωτογενής τομέας χρειάζεται τη στήριξη του Υπουργείου. Οι παραγωγοί της Αιτωλοακαρνανίας βιώνουν μια πλήρη ανατροπή στο εισόδημά τους. Δώστε λύση τώρα, με την καταβολή των ενισχύσεων που δικαιούνται και μέχρι σήμερα έχουν στερηθεί, γιατί αργότερα θα είναι αχρείαστη, μιας και δεν θα υπάρχει προοπτική αντιμετώπισης των όσων σήμερα ο κόσμος μέσα στην ενεργειακή κρίση και την ακρίβεια βιώνει.

Άλλωστε, επειδή σας γνωρίζω πολύ καλά, έχω να πω ότι η στήριξη του πρωτογενή τομέα θεωρείται στόχος και στοίχημα όλων μας και πιστεύω ότι θα πρέπει να δοθούν λύσεις άμεσα, γιατί τα δανεικά της Ευρώπης τελείωσαν και θα πρέπει να δημιουργήσουμε πλούτο εντός της χώρας, ο οποίος θα επαναδιανεμηθεί δικαίως στους πολίτες. Πιστεύω ότι ο πρωτογενής τομέας μπορεί να προσφέρει πλούτο, αρκεί να τον στηρίξουμε στα δύσκολα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Συνεχίζοντας την απάντηση από το πρώτο μέρος, θέλω να δηλώσω ξανά ότι οι κανόνες που ισχύουν για την Αιτωλοακαρνανία ισχύουν και για όλη την Ελλάδα. Με τον ίδιο τρόπο, ο οργανισμός, ο ΟΠΕΚΕΠΕ, βλέπει όλους τους νομούς της χώρας, όλους τους παραγωγούς, όλους τους γεωργούς και τους κτηνοτρόφους.

Τώρα, συγκεκριμένα. Κάθε χρόνο γίνεται δήλωση από τους αγρότες και τους παραγωγούς. Κάθε χρόνο υπάρχει κάποιος ο οποίος αναλαμβάνει να διεκπεραιώσει τη δήλωση των αγροτών και των παραγωγών. Την αναλαμβάνει αυτή τη δήλωση με αμοιβή, όχι δωρεάν.

Άρα οφείλουμε όλοι -και οι αγρότες, οι ωφελούμενοι δηλαδή των ενισχύσεων και των επιδοτήσεων, και οι ενδιάμεσοι και εμείς και η πολιτεία- να μιλούμε και να ενημερώνουμε τον κόσμο, να τον πληροφορούμε για το τι πραγματικά ισχύει.

Ξαναλέω, λοιπόν, το εξής. Υπάρχει κανονιστικό πλαίσιο, υπάρχει κανονισμός δηλαδή. Ο κανονισμός προκύπτει από το Ενωσιακό Δίκαιο, την Ευρωπαϊκή Ένωση. Τον κανονισμό αυτόν τον έχουμε αποδεχθεί όλα τα κράτη- μέλη, τον έχει αποδεχθεί και η χώρα μας, τον έχει ενσωματώσει και τον έχει κάνει Εθνικό Δίκαιο. Άρα έχουμε έναν κανονισμό βάσει του οποίου προβλέπεται το σύνολο των διαδικασιών και με βάση αυτόν τον κανονισμό γίνονται οι πληρωμές. Είναι δική μας ευθύνη να γνωρίζουμε τι δηλώνουμε.

Συγκεκριμένα, λοιπόν, στην Αιτωλοακαρνανία έχουν γίνει καταγγελίες. Έχουν δηλωθεί εξήντα πέντε χιλιάδες στρέμματα, που προκύπτει να είναι μη επιλέξιμα. Έτσι είπατε εσείς…

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Για ποιον λόγο;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα σας πω τους λόγους τώρα.

Οι υπηρεσίες του ΟΠΕΚΕΠΕ μάς ενημερώνουν και μας λένε ότι αυτά είναι τριάντα χιλιάδες στρέμματα, για την ακρίβεια είκοσι εννέα χιλιάδες τριακόσια ενενήντα τρία. Αν κάνετε και την αφαίρεση στα ποσά που είπα πριν, θα καταλάβετε ότι αυτό είναι το ποσό. Θα πω στο τέλος το συνολικό ποσό που δίνεται για την Αιτωλοακαρνανία.

Άρα έχουμε τριάντα χιλιάδες στρέμματα που είναι μη επιλέξιμα. Λέω, λοιπόν, ότι έχουν γίνει καταγγελίες. Ο ΟΠΕΚΕΠΕ από μόνος του στη συγκεκριμένη περιοχή είχε πραγματοποιήσει ελέγχους. Υπήρξε μια συγκεκριμένη περιοχή στην Αιτωλοακαρνανία που έγιναν αυτές οι καταγγελίες, όπου διαπιστώθηκε ότι οι συγκεκριμένες εκτάσεις ήταν εκτάσεις οι οποίες δεν μπορούσαν να καλλιεργηθούν, άρα δεν ήταν επιλέξιμες.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Εδώ και πολλά χρόνια ήταν επιλέξιμες.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, σας παρακαλώ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Όλοι όφειλαν να δηλώσουν και να υποδείξουν χαρτογραφικά ορθά το σύνολο της αγροτικής τους εκμετάλλευσης, είτε ασκούσαν γεωργική δραστηριότητα είτε όχι, άσχετα της κατηγοριοποίησης της κάλυψης και της επισκεψιμότητας ή μη των αντίστοιχων εκτάσεων.

Οι εκτάσεις αυτές, λοιπόν, ήταν αμμώδεις. Άρα είχαμε εκτάσεις που δεν καλλιεργούνταν. Έγιναν οι καταγγελίες και διαπιστώθηκε ότι αυτές είναι μη επιλέξιμες. Έρχεται, λοιπόν, ο κανονισμός και όταν βλέπει ότι υπάρχει μία παρατυπία σε υποχρεώνει να πας σε βάθος τριετίας, να γυρίσεις τρία χρόνια πίσω.

Στη συνέχεια, ενεργοποιείται άλλη διάταξη, που λέει ότι, αν για δύο συνεχόμενα χρόνια δηλώνεις εκτάσεις οι οποίες είναι μη καλλιεργήσιεμες, τότε υπάρχει ποινή από τον κανονισμό. Αυτό είχε ως συνέπεια να εμφανίζεται αυτή η μικρή διαφορά που αναφέρατε πιο πριν κι εσείς.

Άρα μας αφορά όλους μας, αλλά πρώτα απ’ όλα τον ενδιαφερόμενο, αυτόν που περιμένει να πάρει τα χρήματα. Αυτόν αφορά περισσότερο. Είναι ο άμεσα ωφελούμενος απ’ όλα αυτά τα χρήματα. Και πάλι σας λέω ότι δεν είναι μεγάλο αυτό το συγκεκριμένο ποσοστό.

Θυμίζω, λοιπόν, ότι η διαφορά που είχαμε στα στρέμματα ήταν περίπου είκοσι εννιά χιλιάδες στρέμματα. Εκεί είναι όλων των ειδών οι έλεγχοι. Είχαμε καταγγελία για συγκεκριμένη περιοχή. Έγιναν και από τον ΟΠΕΚΕΠΕ και λόγω της καταγγελίας. Τα εδάφη ήταν αμμώδη, ήταν αλατώδη, άρα είχαμε εδάφη τα οποία δεν μπορούσαν να καλλιεργηθούν και ενεργοποιήθηκαν αυτές οι διατάξεις του κανονισμού που αναφέρθηκαν πιο πριν.

Περιμένουμε, όμως, και τα αποτελέσματα των ενστάσεων, που δεν έχουν καταγραφεί στο σύστημα. Κάποιοι θα δικαιωθούν, κάποιοι δεν θα δικαιωθούν από τις ενστάσεις. Περιμένουμε να καταχωρισθούν τα αποτελέσματα για τους αγρότες ειδικού καθεστώτος και για τους νέους αγρότες.

Και σας λέω ότι σε κάθε περίπτωση ένα ποσό 70 εκατομμυρίων ευρώ δόθηκε από ενισχύσεις και επιδοτήσεις -όχι από την Κυβέρνηση, κάθε χρόνο δίνονται από αυτό το καθεστώς- στην Αιτωλοακαρνανία.

Λέω το εξής. Η Κυβέρνηση είναι εδώ για να εφαρμόζει τους νόμους και τους κανόνες. Είναι εδώ για να είναι πάνω από τη δημόσια διοίκηση, να είναι πιο αποτελεσματική, να σπάσει τη γραφειοκρατία. Το κάνουμε αυτό στα προγράμματά μας. Και έρχεται και νομοθετεί και θεσμοθετεί μέτρα που είναι δύο κατηγοριών: μόνιμου χαρακτήρα, τα οποία έχουν ψηφιστεί και είναι διαρκή, και μέτρα έκτακτου χαρακτήρα, που βοηθούν και στηρίζουν ανάλογα με τις περιστάσεις, πανδημία, ενεργειακή κρίση, κλιματική κρίση, πόλεμος. Σε όλα αυτά η Κυβέρνηση μόλις προχθές, την προηγούμενη εβδομάδα, απάντησε, με μέτρα για το ρεύμα, με μέτρα για τον ειδικό φόρο κατανάλωσης, για τα καύσιμα. Θυμίζω ότι είχε καταργηθεί το αγροτικό πετρέλαιο το 2016 από την κυβέρνηση ΣΥΡΙΖΑ - ΑΝΕΛ. Επίσης, με μέτρα στήριξης για τις ζωοτροφές, στήριξης για τα λιπάσματα.

Και έχουμε ένα προσωρινό πλαίσιο, που ανακοινώθηκε μόλις προχθές, την Παρασκευή, από την Ευρώπη, που συνολικά δίνονται για όλη την Ευρώπη 500 εκατομμύρια ευρώ. Η Ελλάδα θα πάρει 26 εκατομμύρια.

**ΠΡΟΕΔΡΕΥΩΝ (Απόστολος Αβδελάς):** Είκοσι έξι εκατομμύρια θα πάρουμε εμείς. Τα έχετε πει τρεις φορές.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θέλουν να το ακούσουν οι αγρότες μας στην Αιτωλοακαρνανία και τη δυτική Ελλάδα.

Έχει τη δυνατότητα η χώρα μας να συνδράμει από τον κρατικό προϋπολογισμό άλλα 26 εκατομμύρια ευρώ, άρα 52 εκατομμύρια. Και μας μένει να δώσουμε κατεύθυνση πλέον στις ζωοτροφές και τα λιπάσματα, για να εγγυηθούμε την επισιτιστική ασφάλεια της χώρας, να στηρίξουμε τους αγρότες μας και τους παραγωγούς μας. Και εδώ είμαστε για τη συνέχεια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 22.43΄ λύεται η συνεδρίαση για αύριο, ημέρα Τρίτη 22Μαρτίου 2022 και ώρα 10.00΄ με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**